
Dar niekada nuo to laiko, kai žmonės 
mąsto, nebuvo tokios visa apimančios fi- 
losofijos sistemos kaip Hėgelio sistema. 

Iš pradžių buvo darbas. 
Gėtė 


Štutgarto miestas sujudęs. Sekmadienį, liepos trečiąją, 
naktį atsitiko kažkas nepaprasta. Beje, niekas gerai ne- 
žino, kas. Pasakojama, kad matę, kaip gatvėmis prava- 
žiavęs liepsnos apimtas ekipažas, kuriame sėdėję žmo- 
nės ir juokęsi. O tarp jų, sako, pats ponas velnias. Išsi- 
gandę miesčionys kreipėsi pagalbos į armiją. Karininkas, 
budėjęs įguloje, sukėlė aliarmą. Kareiviams duotas įsa- 
kymas: jei piktoji dvasia vėl pasirodytų, ją sulaikyti ir 
pristatyti į sargybos būstinę. Bent jau taip pasako- 
jama... 

Sių kalbų klausosi berniukas. Jis šypsosi: jam greitai 
sueis penkiolika metų, ir jis jau seniai netiki velniu. Be 
to, jis puikiausiai žino, kas atsitiko iš tikrųjų. Apie tai 
parašyta jo dienoraštyje: „Ponas Tiurkheimas surengė 
koncertą, kuris sutraukė daug klausytojų. Jis tęsėsi iki 
antros valandos nakties; kad svečiai neklaidžiotų tam- 
soje, juos išvežiojo į namus fakelų apšviestais ekipa- 
žais. Tai bent piktoji dvasia. Cha! Cha! Cha! O laikai! 
O papročiai! Ir šitai dedasi 1785 metais“. 

Berniukas prisimena kitą atsitikimą, kai pašto karie- 
tos keleiviai, penki ar šeši žmonės, tvirtino, kad važiuo- 
jant juos lydėjęs pašto tarnautojas be galvos. Iki pat 
miesto vartų jis jojęs ant arklio, o galvos kaip nebūta. 
Ir šitai pasakoja išsimokslinę žmonės, užimantys admi- 
nistracinius postus. Beje, ko jis stebisi? Juk tik prieš 
devynerius metus Niurnberge buvo išleista knyga iš- 
kalbingu pavadinimu: ,„Nuodugnus ir išsamus velnio 
buvimo ir veiklos įrodymas“. O dar prieš metus Kemp- 

tene sudegino raganą. Tiesa, nuo to laiko nieko pa- 
našaus nėra atsitikę, bet kas gali laiduoti kad tai 
niekada nepasikartos? Visų lūpose žodis „švietimas“, ta- 
čiau ne anksčiau kaip prieš trejus metus čia, Štutgarte, 
hercogas Karlas Eugenijus Viurtembergietis, grasinda- 
mas areštu, uždraudė gaišti laiką literatūrai pulko me- 
dikui Frydrichui Šileriui. O Asbergo kalėjime iki šiol 
kalinamas poetas Subartas, įmestas į jį be teismo ir tar- 
dymo. Ir tokie dalykai dedasi ne tik Viurtemberge; kiek- 
vienoje vokiečių nykštukinėje valstybėje (jų yra apie 
pusketvirto šimto) — savas despotas, sava savivalė, sava 
tamsybė. Apie visa tai berniukas, tiesa, kol kas dar ne- 
susimąsto. Jis — valdžiai ištikimas gimnazistas, tvirtai 
įsitikinęs esamos tvarkos protingumu. 

Jo vardas Vilhelmas. Georgas Vilhelmas Frydrichas 
Hėgelis. Jis — Georgo Liudvigo Hėgelio, iždinės sekreto- 
riaus, gerbiamo Štutgarto biurgerio, sūnus. Tėvas mano, 
kad mokyklinių žinių nepakanka, ir, nors Vilhelmas gerai 
mokosi visus dalykus ir, pereidamas iš klasės į klasę, 
visada apdovanojamas, pas jį į namus ateidinėja mo- 
kytojai. 

Vilhelmas daug skaito. Kišenpinigius jis išleidžia 
knygoms. Didelį malonumą jam teikia lankymasis her- 
cogo bibliotekoje. Pašaliniams ji atvira trečiadieniais ir 
šeštadieniais nuo dviejų iki penkių. Erdviame kambaryje 
stovi ilgas stalas, kiekvienam skaitytojui padėta rašalo, 
plunksna, popieriaus. Lapelyje reikia parašyti knygos pa- 
vadinimą, ir patarnautojas tuoj pat ją jums atneš. Kai 
Vilhelmas pirmą kartą čia pateko, jis pasiėmė Batės 
veikalo „Bendrasis dailiųjų menų principas“ vertimą 
į vokiečių kalbą ir perskaitė skyrių apie epinę poeziją. 

Jis mėgsta rimtas knygas, ir netgi jau turi savą dar- 
bo su jomis stilių. Iš to, ką perskaitė, jis daug ką išsi- 
rašo į atskirus lapus, kuriuos suskirsto į skyrelius: fi- 
lologija, estetika, fiziognomika, aritmetika, geometrija, 
psichologija, istorija, teologija, filosofija. Kiekviename 
skyriuje laikomasi abėcėlinės tvarkos. Viskas sudėta į ap- 
lankus, ant kurių užklijuotos etiketės, tad reikalingą 

išrašą galima lengvai surasti. Tie aplankai lydės jį visą 
gyvenimą. 

Iš knygų galima pasisemti gilių minčių. Stai, pavyz- 
džiui, dėmesio vertas samprotavimas apie vystymosi eigą: 
„Nei žmonių giminės darbuose, nei pažiūrose didžios 
revoliucijos niekada neįvyksta be pasirengimo, jų taip 
niekada ir nevadintų, jeigu įsižiūrėtų į tolydžią pasikei- 
timų eilę. Nepasakysi, kad žmonėms, kurie vadinami 
išradėjais, trūktų talento ir genialumo, bet kartu yra 
aišku, jog Žmogus, žinantis mokslo būklę išradimo mo- 
mentu, kur kas mažiau juo stebisi negu tas, kuris žiūri 
į išradimą kaip į kažką neparengta. Šviesūs protai vie- 
nas po kito kiekvienas padaro kokį nors nedidelį atradi- 
mą, ko nors pasiekia moksle, suteikia jam naują kryptį. 
Apie tai paprastai mažai žinoma, ypač kol visa tai lieka 
tam tikro mokslo ribose. Bet štai pasirodo mąstytojas, 
prieš kurio akis yra visi tie atradimai, ir jis tarsi susu- 
muoja juos, jis pasirodo tuo momentu, kai minties judė- 
jimas užsibaigia tam tikrame taške, atveriančiame nau- 
jus kelius į naujas sritis. Vadinasi, jis žengia tik vieną 
žingsnį kaip ir jo pirmtakai, bet žengia jį paskutinis, ir 
kadangi kaip tik jis pasiekia tikslą, tai mato tik jį vieną, 
nesusimąstydami apie tai, kaip arti tikslo jis jau buvo 
tada, kai pradėjo. Žmoguje, gamtoje, sieloje vyksta nuo- 
latinis augimas, vystymasis“. Vėliau šios mintys išsilies 
į darnią teoriją apie kiekybės perėjimą į kokybę. Bet kol 
kas prieš mus tik išrašas iš anoniminio autoriaus, be to, 
tik perpasakojančio kažkokio Abrahamo Kestnerio pa- 
skaitas. 

Jaunojo Hėgelio namų bibliotekoje saugomas Seks- 
pyro tomelis vokiečių kalba, padovanotas mokytojo pir- 
maisiais mokykliniais metais. Knygoje įrašas: „Dabar 
tu dar nesupranti jo, bet greitai išmoksi“. Nuo to laiko 
praėjo jau dešimt metų. Ar išsipildė Leilerio prana- 
šystė? Sunku pasakyti. Siaip ar taip, grožinės literatū- 
ros atžvilgiu jaunuolis negali pasigirti nei skoniu, nei 
erudicija. Hėgelio vaikystės ir paauglystės metai — vo- 
kiečių poezijos ir prozos audringo klestėjimo laikotarpis. 

cas fon Berlichingenas“, „Jaunojo Verterio kančios“, 
„Natanas Išmintingasis“, „Plėšikai“. Baigdamas mokyk- 
lą, būsimasis filosofas dar nebuvo susipažinęs su šiais 
kūriniais. Knyga, nuo kurios jis negali atsitraukti — 
Johano Hermeso „Sofijos kelionė iš Mėmelio į Sakso- 
niją“, vienas iš silpniausių ir nuobodžiausių tuometinės 
literatūros gaminių, romanas iš šešių išsipūtusių tomų, 
kuriame smulkiai aprašinėjami monotoniški kasdienio 
filisterių gyvenimo vaizdai. Kuo galėjo patraukti Hėgelį 
ši knyga? Matyt, jis pats turi kažką kasdieniška ir fi- 
listeriška. 

Iš tiesų vėl atsiverskime jo dienoraštį: „Ketvirtadie- 
nis, liepos 14-oji. Ponas profesorius Abelis ir ponas pro- 
fesorius Chopias pagerbė savo apsilankymu mūsų kom- 
paniją. Mes vaikštinėjome su jais (!) ir klausėmės jų 
pasakojimų apie Vieną. Penktadienis, liepos 15-oji. Aš 
vaikštinėjau su ponu profesoriumi Klesu. Mes skaitėme 
Mendelsono „Fedoną“... Šeštadienis, liepos 16-oji. Sian- 
dien mirė ponas miesto raštininkas Kleptelis, nors visi 
manė, kad jis sveiksta. Jis paliko devynis vaikus, iš 
kurių vienas prieš aštuonias dienas buvo paskirtas į jo 
vietą, o kitas praėjusį rudenį įstojo į vienuolyną. Antra- 
dienis, liepos 18-oji. Siandien mirė ponas vyriausybės 
patarėjas ir slaptasis sekretorius Šmidlinas, valgydamas 
nuo apopleksijos, kai norėjo paimti šaukštą“. 

Praverskime keletą puslapių. Hėgelį kartu su kitais 
pavyzdingais mokiniais iškvietė į pedagogų tarybą. „I 
mus kreipėsi, rimtai ragindami apsaugoti mūsų bičiulius 
nuo netikusių žaidimų ir blogos draugijos. Čia susidarė 
vyriškos lyties 16—17 metų ir moteriškos — 11—12 metų 
jaunuolių kompanija... Vyrai (I) linksminasi su mer- 
ginomis, ištvirksta ir kuo beprasmiškiausiai leidžia laiką“. 

„Tada niekas nenujautė,— rašo Hėgelio biografas Ku- 
nas Fišeris,— kad tame neišvaizdžiame jaunuolyje, įni- 
kusiame į tokį prastą romaną, slypi didis mąstytojas, 
kuriam lemta tapti pirmuoju amžiaus filosofu“. 

Beje, tai ne visai tiesa. Ant vieno iš Hėgelio rašinių, 
parašytų baigiamojoje klasėje, kaip įvertinimas užrašyti 
lotyniški žodžiai: „Felix futurorum omen“. Tai reiškia: 

„Laimingas ateities ženklas“. Rašinys pavadintas „Apie 
kai kuriuos būdingus senovės poetų skirtingumus“. Rei- 
kia pasakyti, kad kiek Hėgelis nenusimano apie šiuo- 
laikinę literatūrą, tiek gerai išmano antikinę. Jis žavisi 
Sofoklio ir Euripido tragedijomis, verčia Epiktetą ir Lon- 
giną, ir jam nesunku sukurti panegiriką senovės auto- 
riams. Prieš metus mokykliniame rašinyje „Apie graikų 
ir romėnų religiją“ jis dėstė grynai racionalistinį požiū- 
Iį į antiką. Jis rašė apie graikų prietaringumą, įsišakni- 
jusį dėl nepakankamo švietimo. Kartu darbo pabaigoje 
nuskambėjo ir kritinių gaidų apie dabartį. Iš senovės 
istorijos galima rimtai pasimokyti, pamatyti, kaip jpras- 
ta Žmogui pagal susiklosčiusią tradiciją didžiausią be- 
prasmybę pateikti kaip protą, o gėdingas kvailystes — 
kaip išmintį. „Tai turi sužadinti mūsų budrumą pavel- 
dėtų ir toliau plėtojamų pažiūrų atžvilgiu, patikrinti net 
tas, dėl kurių mums nekyla net šešėlio įtarimo, kad jos 
gali būti klaidingos ar tik pusiau teisingos“. 

Rašinyje apie senovės poetus Hėgelis, tarsi plėtoda- 
mas šią idėją, kritikuoja naujausią literatūrą. Dabar, jo 
manymu, poetas neturi tokios plačios veiklos dirvos kaip 
senais laikais. Antikos autorių skiriamasis bruožas ir 
neabejotinas pranašumas yra paprastumas. Jų mintys 
pasisemtos ne iš knygų, o iš paties gyvenimo, iš gamtos. 
Jų rūpestis — atitikti tiesą, o ne įsiteikti publikos skoniui. 

Čia, tiesa, nėra nieko originalaus. Po Vinkelmano, 
Lesingo ir Herderio žavėjimąsi antika perėmė visa vo- 
kiečių išsilavinusi visuomenė. Mokinys tik perteikė tai, 
ką buvo skaitęs. Bet padaryta šitai įtikinamai ir logiškai. 
Meilę senosioms kalboms ir senovės autoriams Hėgelis 
išsaugos ir vėliau. 

Mokytojas patenkintas rašiniais ir nurodo tik auto- 
riaus oratorines klaidas. Mat gimnazistai turi ne tik 
parašyti rašinį, bet ir perskaityti jį klasėje, o Hėgelis 
nepasižymi iškalbingumu. 

Baigiantieji gimnaziją taip pat turėdavo pasakyti 
kalbą. Hėgelis pasirenka temą „Apie apgailėtiną menų 
ir mokslų būklę Turkijoje“. Anksčiau jis niekada nesi- 
domėjo Rytais, ir dabar turkų jam prireikė tik kaip re- 

torinės priemonės. Nupasakojęs apgailėtinus Osmanų 
imperijos reikalus, oratorius siūlo pažvelgti į gimtąjį 
Viurtembergą. Stulbinantis konstrastas! „Dabar mes su- 
prasime, kokia laimė teko mūsų daliai, ir deramai ver- 
tinsime tai, kad gimėme valstybėje, kurios monarchas, 
įsitikinęs išsimokslinimo reikšmingumu ir visuotine 
mokslo nauda, padarė juos svarbiausiu savo rūpesčiu 
ir tuo taip pat pasistatė sau netrūnijantį paminklą, ku- 
riuo nenuilsdami stebėsis dėkingi palikuonys“. Tai pa- 
sakyta apie Karlą Eugenijų, Šilerio ir Subarto perse- 
kiotoją, despotą ir soldaioną! Kaip vietinės kultūros 
klestėjimo pavyzdį oratorius nurodo jį išauklėjusią gim- 
naziją, jis išgarbina jos vadovybę, dėkoja mokytojams. 
Po to jis kreipiasi į draugus ir bičiulius, ragindamas 
juos suprasti, kokius liūdnus padarinius sukelia bet koks 
mokytojų ir viršininkų pamokymų nepaisymas. 

Jeigu tą kalbą būtų pasakęs kas nors kitas, būtų ga- 
lima įtarti, kad tai pasityčiojimas. Bet Hėgelis turi gerą 
vardą. Mes nežinome, ar jo įtaikūs žodžiai pasiekė jo 
šviesybės ausis, šiaip ar taip, hercogo stipendija uni- 
versitete jam buvo užtikrinta. 1788 m. spalio mėnesį 
Tiūbingene jis įstoja į teologijos fakultetą. 

Viurtembergo hercogystėje dvi aukštosios mokymo 
įstaigos: Karlo akademija Štutgarte, įkurta Karlo Euge- 
nijaus rengti karininkams, medikams ir juristams (šią 
akademiją 1780 metais baigė Šileris), ir senas, įkurtas 
dar XV amžiuje, Tiūbingeno universitetas, kur mokosi 
daugiausia būsimieji pastoriai ir mokytojai. Studentų 
skaičius svyruoja nuo 200 iki 300. Teologijos skyrius, 
į kurį 1788 metų rudenį buvo priimtas Hėgelis, įsikū- 
ręs buvusiame vienuolyne. Ir tvarka čia vienuoliška: 
pagal komandą keliamasi, meldžiamasi, pusryčiaujama. 
Paskaitos, savarankiški užsiėmimai, pasivaikščiojimai — 
viskas griežtai reglamentuota. Už tvarkos pažeidimą — 
nuobaudos. Jeigu nusižengimas nelabai didelis, negauni 
vyno porcijos pietums, už rimtą nusikaltimą sodinama 
į karcerį. Mieste teologus vadina „juodaisiais“ — tokia 
jų uniforminių drabužių spalva. 


Būsimieji pastoriai mokomi jodinėti ir fechtuotis. Hė- 
gelį fiziniai pratimai mažai težavi, jis kaip ir mokykloje 
su didesniu malonumu leidžia laiką prie knygos. Iš jo 
šaiposi, pravardžiuoja „senuku“. Vieno iš mokslo drau- 
gų albume atsiranda karikatūra: susikūprinęs Hėgelis 
klibikščiuoja su ramentais, o po ja parašas: „Dieve, pa- 
dèk senukui“. Hėgelis neįsižeidžia, jo santykiai su visais 
geri, jį mėgsta, laiko patikimu draugu. 

Jis kaip įmanydamas stengiasi neatsilikti nuo kitų: 
uosto tabaką, mėgsta išgerti, lošia kortomis, žaidžia fan- 
tais. Už tai, kad pavėlavo sugrįžti iš atostogų, patenka 
į karcerį. Kitą kartą, grįžęs į internatą įkaušęs, jis tik 
per stebuklą išvengia bausmės: draugai paslepia jį nuo 
auklėtojų. Kambario seniūnas įspėja: „Žiūrėk, Hėgeli, pra- 
gersi savo smegenis“. 

Į bičiulio albumą Hėgelis įrašo: 


Tu laimingas, jei kely 
Draugą susirast gali. 

Bet triskart laimingas būtum 
Mylimos bučiuodams lūpas. 


(J. Balčiaus vertimas) 


O kitoje pusėje: „Gerai baigėsi praėjusi vasara, o ši 
dar geriau. Pirmosios devizas buvo — vynas, šios — meilė! 
V. A!“ V. A. reiškia „Vivat Augusta!“, Augusta Hėgel- 
mėjer, teologijos profesoriaus duktė — pirmoji meilė. 

Ji gyvena su motina name, kur įsikūrusi studentų už- 
eiga. Kiekvieną vakarą mergina leidžiasi į rūsį, ir jai 
tenka praeiti pro staliukus. Studentai lūkuriuoja dailios 
merginos. Kartą jos garbei surengia balių. Hėgelis irgi 
dalyvauja. Bet, deja, jaunuolis nesulaukia atsako. Ne- 
apsukrus, senamadiškas, nerūpestingai apsirengęs, jis ne- 
turi pasisekimo tarp moterų. 

Mokosi Hėgelis stropiai. Jo pirmas studentiškas raši- 
nys, parašytas 1788 metų gruodžio mėnesį, iš esmės at- 
kuria tai, ką jis prieš keletą mėnesių rašė gimnazijoje. 
Rašinio tema: „Apie kai kuriuos pranašumus, kuriuos 
mums teikia senovės graikų ir romėnų rašytojų klasikų 
skaitymas“. Čia Hėgelis vėl kalba apie tai, kad senovės 

poetai įkvėpimo semiasi iš gamtos, ir smerkia naujųjų 
laikų knyginę išmintį. Senovės autoriai pasižymi nepa- 
prastu kalbos turtingumu. Antikinė literatūra — skonio ir 
grožio mokykla. Ypač naudinga skaityti senovės istorikus, 
kurių veikalai yra istorinio pasakojimo pavyzdys ir labai 
svarbūs suprasti žmonijos nueitam keliui. Žmonijos dva- 
sia visais laikais vieninga ir skiriasi tik savo vystymosi 
sąlygų savitumu. Hėgelis vis labiau perima istorizmo idė- 
jas, kurių prisodrinta to meto dvasinė atmosfera. 

Pirmuosius mokslo metus Hėgelis baigia su puikia 
atestacija: „Ingenium bonum, diligens, mores boni“ (,,Ga- 
bumai labai geri, stropus, elgesys labai geras“). Visus 
kitus dešimtį semestrų grafoje „Gabumai“ bus rašoma 
„bonum“,— „labai geri“. Dėl elgesio, tai vietoj „labai 
geras“ atsiras „recti“ („geras“), paskui „probi“ (,„paten- 
kinamas“) ir pagaliau „languidi“ („silpnas“). Dabar 
prieš mus jau ne dorovingas gimnazistas. Beje, ir ne pa- 
šėlęs lėbautojas, kokių Tiūbingene daugybė ir koks jis 
galėjo tapti, bet netapo. Viskas kur kas rimčiau. Į Hė- 
gelio gyvenimą įsiveržia nauji interesai: politika. 


* * 
* 


1789 metų pavasarį iš Prancūzijos pradeda sklisti ne- 
rimą keliančios žinios: šalyje badas ir bruzdėjimai, ka- 
ralius priverstas sušaukti Generalinius luomus, trečiasis 
luomas atsisako paklusti, liaudies deputatai pasiskelbia 
Nacionaliniu susirinkimu. Liepos 14-3ją paryžiečiai užima 
Bastiliją, revoliucija plinta po visą šalį. Rugpjūčio 26-ąją 
Nacionalinis susirinkimas priima Žmogaus ir piliečio tei- 
sių deklaraciją — dokumentą, suvaidinusį lemiamą vaid- 
menį epochos dvasiniame gyvenime. 

Žmogaus teisių nežinojimas, nepaisymas arba nieki- 
nimas, buvo sakoma Deklaracijoje, yra vienintelė visuo- 
meninių negandų priežastis. Todėl liaudies deputatai pa- 
skelbia šventas asmenybės teises — laisvę ir lygybę prieš 
įstatymą. Įstatymas gali uždrausti tik visuomenei žalin- 
gus veiksmus. Viskas, kas neuždrausta įstatymo, leista. 

Niekas neturi būti persekiojamas dėl savo įsitikinimų; 
minčių ir įsitikinimų laisvė — viena iš brangiausių žmo- 
gaus teisių. Visuomenė, kurioje neužtikrintos žmogaus 
teisės ir nenustatytas valdžios padalijimas, neturi konsti- 
tucijos. 

Vokietijoje Prancūzijos revoliucija sukėlė pažangio- 
sios visuomenės entuziazmą. Tiūbingene, kaip ir kituose 
miestuose, įsteigiamas politinis klubas. Čia dalijamasi 
naujienomis apie Prancūzijos įvykius, į skutus suskaitomi 
Prancūzijos laikraščiai, ginčijamasi dėl gimtosios šalies 
likimo. Sekdami prancūzų pavyzdžiu, Tiūbingeno laisva- 
maniai iškilmingai sodina simbolinį laisvės medį. Hėge- 
lis kartu su savo bičiuliais Šelingu ir Helderlynu irgi da- 
lyvauja. 

Hėgelis — aktyvus klubo narys, posėdžiuose jis sako 
politines kalbas. Hėgelio draugai pritaria jo nuotaikoms. 
Studentiškas jo albumas išmargintas revoliuciniais šū- 
kiais: „Prieš tironus!“, „Mirtis niekšams!“, „Mirtis poli- 
tinėms pabaisoms, pretenduojančioms į absoliutinę val- 
džią!“, „Tegyvuoja laisvė!“, „Tegyvuoja Žanas Zakas!“. 
Ir po to citata iš „Visuomenės sutarties“: „Jeigu egzis- 
tuotų dievų tauta, ji valdytųsi demokratiškai“. | 

Hėgelis žavisi revoliucinėmis Ruso — aistringo socia- 
linės neteisybės ir feodalinio išnaudojimo demaskuotojo — 
idėjomis. Ruso vienas iš pirmųjų įžvelgė buržuazinės pa- 
žangos ydas. Ekonomikos augimas, mokslo vystymasis, 
rašė jis, nesuteikia žmonėms laimės, už tai, ką įgyja, žmo- 
nija moka laisvės ir dorovės praradimu. Ruso tikėjo, kad 
beteisė liaudies dauguma galų gale nusimes tironiją ir iš- 
sikovos lygybę. Valstybinės santvarkos idealas jam buvo 
antikos miestai-respublikos. Prancūzijos įvykiai Hėge- 
liui atrodė esą Ženevos laisvamanio idėjų įgyvendinimas. 

Revoliucija plėtojasi. Karalius mėgino bėgti iš maiš- 
tingo Paryžiaus, bet buvo sulaikytas ir sugrąžintas. Mon- 
tanjarai ragina nuversti monarchiją. O už Prancūzijos 
ribų telkiasi kontrrevoliuciniai armijos būriai, kad jėga 
atstatytų senąją tvarką. 

Netoli Tiubingeno, Rotenburge, stovi prancūzų emi- 
grantų būrys. Čia rado prieglobstį buvę karaliaus armijos 

karininkai, dvarininkai, pabėgę kunigai, atpirkėjai, avan- 
tiūristai. Tiūbingene jiems geriau nesirodyti: studentai 
neleis praeiti, įžeis, iškvies į dvikovą ar paprasčiausiai 
primuš. 

„..Tiūbingeno gatvėmis slampinėja žmogus sudrisku- 
siais drabužiais, jo veidas aptekęs kraujais, jis vos velka 
kojas. Išaiškėja, kad tai prancūzas jakobinas, rojalistų 
paimtas į nelaisvę. Per stebuklą jam pasisekė ištrūkti iš 
priešų rankų. Jis laukia persekiotojų iš Rotenburgo, bet 
toliau dangintis nėra nei jėgų, nei lėšų. Klubo nariai 
ateina jam į pagalbą. Bėglį paslepia patikimoje vietoje. 
Klubo vadovas muzikantas Vecelis surengia koncertą. 
Už surinktus pinigus prancūzas išsiunčiamas už Reino. 

Klube esama skundiko. Prasideda tardymas; tardo 
pats hercogas Karlas, specialiai dėl to atvykęs į Tiūbin- 
geną. Veceliui pasisekė laiku pasislėpti. Kiti atsipirko iš- 
gąsčiu; represijų nebuvo imtasi. Nenubaudė net Šelingo, 
nors žinoma, kad jis išvertė į vokiečių kalbą „„Marselie- 
tę“. Jaunuolis neslėpė to, kas padaryta, neatgailavo ir 
į tiesų hercogo klausimą, ar jis yra „banditiškos“ dainos 
vertimo autorius, įžūliai atsakė: „Visi mes klystame skir- 
tingai“. 

Jaunasis Selingas nepaprastai gabus. Penkiolikos metų 
(trejais metais jaunesnis, negu nustatyta) jis įstoja į uni- 
versitetą. Hėgelis tuo metu pradeda savo penktąjį se- 
mestrą. Jie susitinka klubo posėdžiuose, jų suartėjimo 
pagrindas — politika. Ne filosofija, o kaip tik politika 
susiejo Hėgelį ir Selingą draugystės saitais. Teorinių in- 
teresų bendrumas atsiras vėliau. 

Filosofija Hėgelis domisi palyginti mažai. Kantą jis 
pradėjo skaityti tais metais, kai Prancūzijoje įsižiebė 
revoliucija, bet revoliucinės dvasios kritinėje filosofijoje 
kol kas nepajuto. Susibūrė ,Grynojo proto kritiką“ 
studijuojančių studentų teologų ratelis. Šelingas — akty- 
vus šio ratelio dalyvis, Hėgelis jame nesirodo. 

Tai nesutrukdo Hėgeliui dvidešimties metų tapti fi- 
losotijos magistru. Pagal teologijos fakultete nusistovė- 
jusią tvarką, pirmuosius dvejus metus studentai dau- 
giausia studijuodavo filosofiją ir paskui gindavo magistro 

disertaciją. Tam reikėdavo parašyti du nedidelius filo- 
sofinius darbus, išlaikyti egzaminą ir dalyvauti dispute. 
Būdavo ginamas ne savarankiškas darbas, bet profeso- 
riaus parašyta disertacija. Abu Hėgelio rašiniai — „Dėl 
įprastinio žmogaus intelekto sprendimo apie vaizdinių 
objektyvumą ir subjektyvumą“ ir „Apie filosofijos istorijos 
tyrinėjimą“ neišliko. Disertaciją „Apie žmogaus pareigų 
ribą“ gynimui pateikė profesorius Augustas Bekas. Diser- 
tacijoje buvo ginamas Ch. Volio požiūris į moralę: do- 
rovės pagrindai, autoriaus nuomone, glūdi žmogaus prote 
ir jausmuose. Moralinių pareigų supratimas nėra sąly- 
gotas sielos nemirtingumo ir dievo idėjų, tačiau tikėjimas 
aukščiausiąja esybe stiprina ir tobulina šį supratimą. 
Disertaciją gynė keturi studentai, tarp jų Hėgelis ir 
Helderlynas. 

Kaip ir jo „brolis“ (taip jis vadina Hėgelį), Helder- 
lynas kliedi revoliucija. Jis susižavėjęs senovės Graikija 
ir Spinozos panteizmu, rašo nuostabius eilėraščius. Hel- 
derlyno nuotaikas liudija išraiškingos laiško eilutės: „Aš 
daugiau nebeprisirišu prie atskiro žmogaus. Mano meilė 
priklauso žmonijai, tiesa, ne tai ištvirkusiai, vergiškai 
paklusniai, inertiškai, su kuria mes pernelyg dažnai su- 
siduriame net kasdieniame patyrime. Bet aš myliu visa, 
kas didinga ir gražu glūdi net ištvirkusiame žmoguje. 
Aš myliu ateities šimtmečių žmoniją“. O štai eilės, įkvėp- 
tos Prancūzijos revoliucijos,— paskutinis „Himno žmo- 
nijai“ posmas: 


Tegul nuaidi himnai Šlovei! 

Tokių peanų negiedojo netgi Graikas! 
Mes buvom teisūs — viltį tau aukojom — 
Ir Pergalę, Zmogau, štai švęsti laikas! 
Jau prie gyvųjų sentėviai — miruoliai 
Pagarbint ainių žygdarbių sugrįžta. 

Į Tobulybę — smiltis dievo kojai — 
Žygiuoti Žmonija jau pasiryžta! 


(J. Balčiaus vertimas) 
Trys paskutiniai studijų universitete metai skirti vien 
teologijai. Jie užbaigiami disertacijos apie Viurtembergo 
bažnytinę istoriją gynimu. Be Hėgelio, šį darbą gina dar 

aštuoni žmonės. Konsistorinis egzaminas 1793 metų ru- 
denį — paskutinė duoklė studentiškam suolui. 
Hėgelio universiteto baigimo liudijimas atrodė taip: 


Sveikata silpna. 

Ūgis vidutinis. 

Iškalbingumu nepasižymi. 
Gestikuliacija santūri. 

Gabumai labai geri. 

Samprotavimai protingi. 

Atmintis tvirta. 

Rašo ir skaito sklandžiai. 

Elgesys geras. 

Darbštumas nereguliarus. 

Fizinis išsivystymas pakankamas. 
Teologiją mokėsi gerai. 

Bažnytinės iškalbos mokėsi stropiai, tačiau nepa- 
sižymėjo kaip didelis oratorius. 
Filologiją išmano. 

Filosofijoje jokių pastangų neparodė *. 

Egzaminas išlaikytas, bet Hėgelis nesiveržia daryti 
dvasininko karjeros. Kažkas sulaiko jį nuo to, kad taptų 
dvasininku. Kas gi? Hėgelio moksladraugis Loitvainas jo 
ketinimų pasikeitimą aiškina užgauta savimeile: iš gim- 
nazijos į universitetą jis atėjo būdamas pirmasis mo- 
kinys, o jo mokyklos draugas Merklinas buvo antrasis. 
Universitete jie pasikeitė vietomis: Merklinas universite- 
tą baigė trečiuoju, o Hėgelis ketvirtuoju. Tai esą jo šir- 
dyje palikę neužgydomą žaizdą. Jeigu Hėgelis, įtikinėja 


1 Taip atrodė dokumentas, paskelbtas 1845 m. Biografus trikdė 
blogas Hėgelio pažymys iš filosofijos. Tai buvo dingstis pašaipoms, 
kėlė pasipiktinimą. Tačiau vėliau daugelis autorių, tyrinėjusių ar- 
chyvus, tikino, kad tai klaida: jie savo akimis matę magistro 
Hėgelio diplome gerą įvertinimą iš filosofijos. Pagaliau treti pa- 
teikė versiją, kad iš pradžių įrašytas blogas įvertinimas netrukus 
buvęs ištaisytas į gerą. Tik neseniai paaiškėjo, kaip buvo iš tikrųjų. 
Pasirodo, yra du Hėgelio gimnazijos baigimo pažymėjimai. Viename 
iš jų (išduotame Tiūbingene, kur buvo universitetas) filosofijos 
grafoje įrašyta: „Parodė daug pastangų“. Kitame (rašytame Stut- 
zarte, kur buvo įsikūrusi vyriausybė) vietoj „daug“ (multam) per 
klaidą buvo įrašyta „jokių“ (nullam). Tačiau vėliau ši klaida buvo 
ištaisyta (matyt, netrukus po to, kai dokumentas buvo paskelbtas). 

Loitvainas, būtų baigęs trečiuoju, o ne ketvirtuoju, jis 
tikriausiai būtų tapęs dvasininku, ir filosofija jo asmenyje 
nebūtų įgijusi savo korifėjaus. Bet reikalas tas, kad Hė- 
gelis nepasižymėjo nei tokia savimeile, nei tokiu garbės 
troškimu, kokį jam priskyrė Loitvainas, dėjęsis geriausiu 
Hėgelio studijų metų draugu. Beje, šitai taip pat neati- 
tinka tikrovės. 

Negalima sutikti ir su tais, kurie mano, kad nuo dva- 
sininko veiklos Hėgelį suturėjo menki oratoriaus suge- 
bėjimai: universiteto katedroje iškalba būtina ne mažiau 
kaip bažnyčios sakykloje. Priežastys buvo kitos — anti- 
patija bažnyčiai, atsiradusi dėl universitete viešpatavusių 
vienuolynų ir kareivinių papročių, radikalūs įsitikinimai, 
susiklostę dėl Prancūzijos revoliucijos ir Ruso veikalų 
įtakos. 

1793 metų spalio mėnesį Hėgelis išvyksta į Ruso tė- 
vynę — Šveicariją, tiesa, ne į Ženevą, o į Berną. Jis 
tampa tenykščio patricijaus Karlo Frydricho Šteigerio 
vaikų auklėtoju. Vaikai trys — dvi mergaitės ir berniukas, 
užsiėmimai su jais atima ne tiek jau daug laiko, ir Hė- 
gelis gali toliau lavintis bei rašyti. Jo paslaugoms tur- 
tinga šeimininko biblioteka. 

Jis daro išrašus iš Georgo Forsterio — žymaus vokie- 
čių jakobino — darbų. 1792 metais, kai sankiulotų armi- 
ja, persekiodama sumuštus interventus, įžengė į vokiečių 
žemę, Maince susikūrė respublika, paskelbusi, kad ji 
prisijungia prie revoliucinės Prancūzijos. Georgas Forste- 
ris buvo vienas iš jos vadovų: jo gyvenimas nutrūko 
1794 metais Paryžiuje, kur jis iki paskutinės dienos išti- 
kimai tarnavo revoliucijai. 

Hėgelis kaip ir anksčiau įdėmiai seka Prancūzijos 
įvykius. Jis, kaip ir dauguma revoliucijai prijautusių vo- 
kiečių, nepritarė jakobinų terorui. Teroras liudijo, kad 
smulkioji buržuazija įvedė revoliuciją į aklavietę. Pri- 
minsime skaitytojui F. Engelso apibūdinimą: „Aš įsiti- 
kinęs, kad kaltė dėl teroro viešpatavimo 1793 m. tenka 
beveik vien tik išsigandusiems, patriotais besidedantiems 
buržua, smulkiems miesčionims, iš baimės leidusiems į 

kelnes, ir šutvei niekšų, dirbusių savo darbelius siau- 
čiant terorui“ ?. 

Tačiau antipatija jakobinų politikos kraštutinumams 
nepakeitė iš esmės palankaus Hėgelio požiūrio į Pran- 
cūzijos revoliuciją. „Tai buvo nuostabus saulėtekis“, — 
prisimindavo jis senatvėje. Prancūzijos revoliucija įsi- 
liejo į Hėgelio teorijos kūną ir kraują; netgi tapęs kon- 
servatoriumi, Hėgelis negalėjo įsivaizduoti Europos isto- 
rijos be šio kataklizmo. Marksas Kanto filosofiją pava- 
dino „vokiškąja Prancūzijos revoliucijos teorija“; taip pat 
pagrįstai Markso žodžius galima taikyti ir Hėgeliui. Dia- 
lektikos kategorijos — tai formos, kuriose sustingdavo 
revoliucinių įvykių lava, kaip vykusiai pasakė vienas au- 
torius. 

Bet kol kas lava dar kunkuliuoja, o Hėgelis — tik įvy- 
kių liudininkas, be to, nepervertinantis savo galimybių. 
Tykiame Berne jis įsikniaubęs į knygas ir rankraščius. 
Jis ketina parašyti darbą iš pažinimo teorijos, ir jo sąsiu- 
viniuose kaupiasi „Medžiaga subjektyviosios dvasios fi- 
losofijai“. Čia justi nauji vėjai; jaunąjį filosofą jaudina 
painūs klausimai: kaip stebėjimas tampa pažinimo aktu? 
Kaip nervai atlieka jutimo instrumentų vaidmenį, kur 
įsikūrusi siela? Pateikti atsakymus į šiuos klausimus 
mėgina anglai Pristlis ir Hartlis, prancūzas Bonė. Hėge- 
lis susipažinęs su jų darbais jei ne iš originalų, tai bent 
jau iš Jakobo Frydricho Abelio, Stutgarto Karlo mokyklos, 
o vėliau Tiūbingeno universiteto profesoriaus, atpasako- 
jimo. Jo darbą „Apie žmogaus vaizdinių šaltinius“ Hė- 
gelis savo užrašuose kartais atkuria žodis žodin. 

Kartu Hėgelis rimtai studijuoja Kantą, kurio reikšmę 
pamažu pradeda suvokti. „Iš Kanto filosofijos ir jos aukš- 
čiausio užbaigimo aš tikiuosi revoliucijos Vokietijoje“, — 
rašo jis Selingui. Tiesa, Hėgelio dėmesį kol kas patraukia 
ne „Grynojo proto kritika“ (ja jis susidomės vėliau), 
bet jo darbai iš praktinės filosofijos ir jų interpretacija 
Fichtės teorijoje. „Kitiems galva apsvaigs nuo to milži- 
niško aukščio, į kurį filosofija iškėlė žmogų; tačiau kodė! 
taip vėlai iškilo žmogaus vertės, jo sugebėjimo būti lais- 

2 Mapkc K., 3ueencc D. Con., 2-e u37., T. 33, c. 45. 

vam — sugebėjimo, dėl kurio jis stovi greta kitų dvasių, — 
pripažinimo klausimas? Man regis, nėra geresnio laiko 
ženklo negu tai, kad žmonija vaizduojama kaip verta 
tokios pagarbos. Tai laidas, kad išnyks aureolė, gau- 
bianti Žemiškuosius engėjus ir dievus. Filosofai įrodys 
tą vertę, tautos išmoks ją pajausti, ir tada jos jau nebe- 
reikalaus savo purve sumindytos teisės, o tiesiog susi- 
grąžins ją, išmoks naudotis ja“. Su nuoširdžiu patosu 
Hėgelis ragina: „Veržkitės į saulę, bičiuliai, kad grei- 
čiau ateitų žmonių giminės išganymas! Na ir kas, kad 
mums kliudo šakos ir lapai, skverbkitės į saulę!“ 

Nuo aukštų filosofinių materijų Hėgelis būtinai per- 
eina prie politikos, kuri kaip ir anksčiau tebėra jo dva- 
sinių interesų centre. „Neatsilikti!“— kartoja jis Šelingo 
studentišką devizą, bet jam nepasivyti savo jaunojo bi- 
čiulio. Tasai jau skelbia spaudoje savo teorinius darbus, 
o Hėgelis neišdrįsta netgi pareikšti apie juos kritinės 
nuomonės: „Šiuo klausimu aš tik mokinys“. O atsaky- 
damas į Šelingo prašymą parašyti apie savo literatūrinę 
veiklą, pažymi: „Apie mano darbus neverta nė kalbėti“. 

Tuo tarpu jis daug rašo. Berne Hėgelis dirba prie 
veikalo, pradėto dar Tiūbingene. Jis liko neužbaigtas ir 
buvo išleistas, praėjus daugeliui metų po filosofo mirties, 
pavadintas „Liaudies religija ir krikščionybė“. Hėgelis įsi- 
tikinęs, kad religija yra „vienas iš svarbiausių mūsų gy- 
venimo dalykų“, religija visų pirma suinteresuota „šir- 
dis“. Tikroji, gyva, „subjektyvi“ religija reiškiasi jaus- 
mais ir poelgiais. Jai priešinga, arba, tiksliau, į ją įeina, 
„objektyvi“ religija, kuri yra negyvas žinojimas apie die- 
vą. Pirmąją galima palyginti su gyva gamta, o antro- 
ji — kabinetas gamtininko, kuris marina vabzdžius, džio- 
vina augalus, merkia į spiritą gyvūnus, sudeda į vieną 
skyrių visa tai, ką gamta atskiria, nustato vieningą tiks- 
lą ten, kur ji susieja draugystės saitais begalinę tikslų 
įvairovę. Kitaip tariant, „subjektyvi“ religija — tai doro- 
vingo elgesio sinonimas, ji būdinga „geriems žmonėms“, 
„objektyvi“ religija — tai teologija; apie jos moralines po- 
tencijas Hėgelis kalba santūriai, manydamas, kad ji gali 
„įgyti bet kokį atspalvį, beveik nesvarbu kokį“. 

„Objektyvi“ religija remiasi intelektu, tačiau intelektas 
niekada nediktuoja principų, tai tik tarnas, nuolankiai 
sekantis savo šeimininko nuotaiką; intelektas padaro žmo- 
gų protingesnį, bet ne geresnį ir net ne išmintingesnį: 
„išmintis — tai ne mokslas“. Sakoma, kad intelektas at- 
skleidžia tiesą; bet kuris mirtingasis apskritai išdrįs 
spręsti, kas yra tiesa? Kokie visi šie samprotavimai ne- 
panašūs į subrendusio Hėgelio pažiūras, kokie jie artimi 
rusoistiniams principams, „Audros ir veržimosi“ sąjūdžiui 
ir jo jausmų maištui prieš intelektą. 

Iš šviečiamosios epochos teologų Hėgelis perima „,,po- 
zityvios“ religijos terminą, kuriuo jis žymi religiją, grin- 
džiamą autoritetu ir tradicija. Pozityvios religijos anti- 
podas — liaudies religija, nors jos dogmos pagrįstos pro- 
to principais, bet nukreiptos pirmiausia į jausmus, jos 
ritualas apima „viešus valstybinius veiksmus“. 

Už teologinės terminijos slypi protingos socialinės 
santvarkos, kurios idealas jaunajam Hėgeliui (kaip ir 
Ruso) yra antikinė demokratija, problema. „Liaudies re- 
ligija suformuoja ir puoselėja kilnią mąstyseną — ji eina 
koja kojon su laisve. Mūsų religija nori išauklėti žmo- 
nes dangaus piliečiais, kurių žvilgsnis visada nukreiptas 
aukštyn ir kuriems svetimi žmogiški jausmai. Per mūsų 
reikšmingiausią visuotinę šventę žmonės eina priimti 
švenčiausiąjį sakramentą gedulingi, nuleistomis akimis. .., 
tuo tarpu graikai prie savo dievų altorių artindavosi pa- 
sipuošę maloningomis gamtos dovanomis, su gėlių vai- 
nikais, apgaubti džiaugsmo spalvomis, jų atviri veidai, 
kviečiantys linksmintis ir mylėti, spindėdavo pasitenkini- 
mu. Liaudies dvasios, jos istorijos, politinės laisvės 
masto negalima atskirti, visa tai glaudžiai susiję“. 

Kol kas Hėgelis kritikuoja ne pačią krikščionybę, bet 
jos dabartinę būklę. Jis nepatenkintas bažnyčia, bet tiki 
dievą. Kai Selingas viename iš savo laiškų ironizuoja 
dėl kantininkų, kurie taip mikliai manipuliuoja morali- 
niais argumentais, „kad nespėsi nė atsitokėti, o prieš 
tave jau pasirodo deus ex machina3, suasmeninta, indi- 


3 Deus ex machina (lot.) — dievas iš mašinos, t. y. visiškai 
netikėtai. 

viduali esybė, sėdinti aukštai danguje“, Hėgelis pa- 
prasčiausiai nesupranta, apie ką kalbama. „Argi tu 
manai, kad tai pranoksta mūsų jėgas?“ — klausia jis bi- 
čiulio ir prašo paaiškinti. Jam atsakoma pasipiktinimo 
kupinu atkirčiu: „Prisipažįstu, tavo klausimas mane pri- 
bloškė: aš nesitikėjau jo iš Lesingo gerbėjo. Tačiau tu 
teisingai nusprendei sužinoti, ar aš galutinai išspren- 
džiau šį klausimą. Pats tu jį, žinoma, jau seniai išspren- 
dei. Mes taip pat neturime ortodoksinių dievo sąvokų. 
Mano atsakymas toks: mes eisime toliau už personalios 
esybės sąvoką. Per tą laiką aš pasidariau spinozininkas“. 

Apie save Hėgelis šito negali pasakyti. Jį traukia 
Kristaus figūra. 1795 metų vasarą vaizdingame Šveica- 
rijos kampelyje — Šteigerių dvare Čuge — Hėgelis sukuria 
krikščionių religijos pagrindėjo gyvenimo aprašymą. Iš- 
oriškai tai — evangelinių tekstų atpasakojimas, bet kokia 
interpretacija! Nė žodžio apie apreiškimą Marijai, ne- 
kaltą prasidėjimą, stebuklus, prisikėlimą iš numirusių. 
Hėgelio Kristus — moralistas, apeliuojantis į žmogaus 
protą. Tai taip pat būdingas momentas: jaunojo teologo 
pažiūros nenusistovėjo, dar prieš metus jis kėlė į pa- 
danges jausmą, dabar pirmiausia — protas. „Grynasis pro- 
tas, kuris neturi ribų, yra pati dievybė. Pagal protą su- 
tvarkytas visatos planas. Būtent protas atskleidžia žmogui 
jo paskirtį, absoliutų gyvenimo tikslą; kartais migla ap- 
traukia jį, bet niekada visiškai neužgesina, net visiškoje 
tamsoje išlieka bent silpnas jo blykčiojimas“. Taip pra- 
sideda Hėgelio pasakojimas apie Jėzaus gyvenimą, para- 
Šytas nuostabiai aiškia ir jaudinamai nuoširdžia proza. 
Niekada vėliau stiliaus požiūriu jis nesukurs nieko tobu- 
lesnio. 

Į Kristaus lūpas Hėgelis įdeda kažką panašaus į Kan- 
to kategorinį imperatyvą*: jeigu norite, kad kas nors 
taptų visuotiniu dėsniu ir liestų jus, deramai elkitės. 
Tokia dorovės (Hėgelis kol kas neskiria jos nuo mora- 


* Kategorinis imperatyvas — terminas, kuriuo Kantas žymėjo 
svarbiausią savo etikos principą; jį jis suformulavo taip: „Elkis 
taip, kad pagrindinė tavo valios taisyklė visada galėtų būti visuo- 
tinės įstatymų leidybos principu“. 


22 


lės) formulė, o dorovė — vienintelis matas, pagal kurį 
dievas sprendžia apie žmogų. Kiekvienam bus atlyginta 
pagal jo darbus. Aukščiau už viską žmogus, individas. 

Praeina keletas mėnesių, ir jaunąjį mąstytoją užvaldo 
kitos mintys. Krikščioniškas pamokslas, skirtas asmeny- 
bei, jo jau nebepatenkina. Jis sėda prie naujo rankraščio, 
kuris vėliau bus pavadintas „Krikščionių religijos pozi- 
tyvumas“. Pozityvumas, kaip mes jau žinome,— tai savo- 
tiškas sustabarėjimas. 

Pradinį Kristaus mokymą Hėgelis skiria nuo vėliau 
atsiradusios krikščionybės, o juo labiau nuo vėlyvosios 
krikščionybės, tapusios valstybine religija. Šios trys krikš- 
čionių religijos atmainos — trys jos nunykimo, „pozity- 
vumo“ bruožų, kurie, beje, būdingi jau ir jos pagrindėjo 
mokymui, stiprėjimo etapai. Kristus siekė įveikti išsigi- 
musios žydų religijos „pozityvumą“ tikėjimu jo paties 
autoritetu. „Kas įtikės ir pasikrikštys, bus išgelbėtas, o kas 
netikės, bus pasmerktas“ (Mk 16, 16). Siuos Jėzaus žo- 
džius, pažymi Hėgelis, galėjo ištarti pozityvios religijos 
kūrėjas, o ne dorybės mokytojas. 

O Kristaus artimieji? Hėgelis gretina Jėzų su Sokratu, 
kurio mokiniu galėjo būti kiekvienas; tarp jo bičiulių bu- 
vo prekininkų, kareivių, valstybės vyrų, iš kurių kiekvie- 
nas dirbo savo darbą. Kristų lydi dvylika apaštalų, jo 
mokymo skelbėjų, besidominčių tik juo pačiu, jo darbais 
ir žodžiais. Tai sudaro sąlygas dvasiniam dogmatizmui, 
autoritariškumui. 

Jėzaus skelbiamos tiesos skirtos individui, o ne 
giminei. Jeigu nori būti tobulas, parduok sa- 
vo turtą ir išdalyk pinigus vargšams; šis Kristaus pa- 
mokymas, net jeigu jį įsivaizduosi kaip nedidelės bend- 
ruomenės elgesio principą, sukelia pernelyg daug 
absurdiškų padarinių, kad jį būtų galima taikyti visai 
visuomenei. Visuomenė gali klestėti tik tuo atveju, jeigu 
visi jos nariai vadovaujasi vieningais, visiems privalo- 
mais elgesio principais. Tokia buvo Roma savo galybės. 
periodu. Čia nesvarstė, ką daryti, nes tai kiekvienam buvo 
aišku. Romoje buvo tik romėnai, bet nebuvo žmogaus. 
Čia niekada nebūtų atsiradęs Kristus. 

Vis dėlto kaip įsitvirtino krikščionybė? Kodėl išnyko 
senovės pasaulio „liaudies religija“? Hėgelio nepaten- 
kina jo laikais įprastas atsakymas: Kristaus tikėjimas ati- 
tiko išaugusius poreikius žmogaus dvasios, kuri daugiau 
nebegalėjo garbinti išdykaujančių, besivaidijančių, paleis- 
tuvaujančių dievų minios. Iš liaudies širdies kabinetiniais 
samprotavimais religijos neišrausi, ne švietimas išplatino 
krikščionybę. Hėgelio atsakymas toks: romėnų ir grai- 
kų religija — laisvų tautų religija, o kai laisvė buvo pra- 
rasta, neišvengiamai buvo lemta išnykti ir jos prasmei, 
jos galiai, nes ji nebetiko žmonėms. Kam žvejui tinklai, 
jei išdžiūvo upės vaga? 

Ankstyvieji Hėgelio darbai labai nutolę nuo kanoninės 
teologijos, veikiau tai kaltinimas bažnyčiai. Kalbama visų 
pirma apie krikščionybę, bet ne tik apie ją. „Svarbiausia 
yda, glūdinti visos bažnytinės sistemos pagrinde,— tai bet 
kokio žmogaus dvasios sugebėjimo, ypač svarbiausiojo — 
proto,— teisių nepripažinimas; ir kadangi bažnytinė siste- 
ma neapeliuoja į protą ir nesupranta jo, tai ji negali būti 
niekas kita, kaip tik paniekos žmonėms sistema“. 

Tai jau šis tas daugiau negu krikščionybės kritika. 
Bažnyčios asmenyje Hėgelis demaskuoja dvasios laisvės | 
slopinimo sistemą. Oficiali religija yra tik mantija, pri- 
dengianti despotišką režimą, ir despotizmas gina egzis- 
tuojančius tikėjimus. „Galimybę, kad tikėjimas pasikeistų, 
pašalina draudimas skaityti vienas ar kitas knygas, svars- 
tyti per pokalbius bažnyčios ir mokslo katedrose sveti- 
mas nuomones... Kiekviena bažnyčia savo tikėjimą pa- 
teikia kaip visos tiesos non plus ultra5..., kiekviena baž- 
nyčia tvirtina, kad visame pasaulyje nesą nieko papras- 
tesnio, kaip surasti tiesą: tereikią atmintinai išmokti ati- 
tinkamą katekizmą“. 

Norint susigrąžinti prarastą dvasinę ir politinę lais- 
vę, būtina iš esmės pertvarkyti visuomenę. Jaunajam Hė- 
geliui atrodo, kad išeitis — panaikinti valstybę. Šiuo at- 
žvilgiu labai būdingas fragmentas „Vokiečių idealizmo 
sistemos pirmoji programa“, parašytas 1796 metų vasa- 


5 Non plus ultra (lot.) — kraštutinė riba. 

ros pradžioje. Valstybė čia vertinama herderiškai — kaip 
kažkas mechaniška, antihumaniška, pagimdyta prievar- 
tos ir pasmerkta išnykti, kaip mašina. „Vadinasi, mes 
turime peržengti valstybės ribas! Juk kiekviena valstybė 
laisvus žmones turi laikyti mechaniniais sraigteliais, o 
kaip tik šito negalima daryti, vadinasi, ji turi išnykti“. 
Filosofas ketina „galutinai“ demaskuoti „visą apgailėtiną 
žmogaus terliojimąsi su valstybe, konstitucija, vyriausybe, 
įstatymų leidimu“. Hėgelis tiki įsigalėsiant „amžinąją 
taiką“, ypač aukština grožio idėją ir netgi ragina sukurti 
„naują mitologiją“. „Aš įsitikinęs, kad aukščiausias proto 
aktas, apimantis visas idėjas, yra estetinis aktas ir kad 
tiesa ir gėris glaudžiai susyja tik grožyje. Filosofas, kaip 
ir poetas, turi turėti estetinę dovaną. Žmonės, neturintys 
estetinio jausmo — tokie yra mūsų filosofai raidžių ėdikai. 
Dvasios filosofija — tai estetinė filosofija. Nė vienoje sri- 
tyje negalima būti dvasiškai išsivysčiusiam, net apie isto- 
riją negalima rimtai samprotauti neturint estetinio jaus- 
mo“. 

Sunku patikėti, kad šios eilutės priklauso Hėgeliui. 
Jos taip skiriasi nuo viso to, kas buvo parašyta vėliau, 
kad net kilo abejonių dėl jo autorystės. Iš tiesų mąsty- 
tojas, kuris paskui labiausiai vertins žmogaus protą, kol 
kas pajungia jį estetiniam jausmui. Būsimasis besąlygiš- 
kas valstybės apologetas daužo ją į šipulius. Į savo hu- 
manistinę programą kaip savaime suprantamą dalyką 
Hėgelis įtraukia punktą apie amžinąją taiką ir jos įgyven- 
dinimą sieja su tiesos, gėrio ir grožio idėjos realizavimu. 

Poetinis filosofo nusiteikimas (kartais jis net rašo 
eilėraščius) minta dvasios grožybėmis. Šveicarijos kraš- 
tovaizdžio grožis jo nejaudina. Tiesa, Hėgelis mielai 
vaikštinėja po Berno ir Čugo apylinkes, o kartą 1796 me- 
tų liepą su trijų tokių pat guvernantų kaip ir jis kom- 
panija leidžiasi net į daugiadienę ekskursiją pėsčiomis 
po Alpes. Jie keliauja prie Grindelvaldo ledyno, paskui 
prie Reichenbacho krioklio, paskui į Sen Hotardą, per 
Velnio tiltą, palei Fyrvaldšteto ežerą į Liucerną ir iš 
ten — namo į Berną. Toks maršrutas. O kokie įspūdžiai? 

Amžino sniego dengiamiems milžiniškiems kalnams 
Hėgelis lieka abejingas. Kelionės dienoraštyje jis įrašo: 
„Tarp tų beformių masių negali surasti nieko, kas pra- 
džiugintų akį ir duotų peno vaizduotės žaismui. Mąsty- 
damas apie tų kalnų amžių ir apie tuos didingumo po- 
žymius, kurie jiems priskiriami, protas neranda nieko, 
kas jam imponuotų, keltų nuostabą ir susižavėjimą. Tų 
amžinai negyvų masių vaizdas sukėlė man tik monoto- 
nišką ir be galo skurdų vaizdinį: taip visada“. Filosofą, 
kurio visos mintys sutelktos į kunkuliuojantį politinį ir 
dvasinį amžiaus gyvenimą, trikdo niūri ir sustingusi 
Alpių landšaito didybė. Jis neieško nei tylumos, nei ra- 
mybės ir iš visos širdies džiaugiasi, aptikęs gamtoje ką 
nors, kas atitinka audringą jo minčių tėkmę. Tai Reichen- 
bacho krioklys. Čia viskas juda, ir nors atrodo, kad prieš 
akis nuolat yra tas pats vaizdas, iš tikrųjų jis be per- 
stojo keičiasi. 

Atsidūręs tuščioje, uolėtoje, gyventi netinkamoje vie- 
tovėje, filosofas mąsto apie teleologijos — tikėjimo, kad 
gamta sukurta tenkinti žmogaus poreikius — beprasmiš- 
kumą. Savo skurdų maistą žmogus čia turi tiesiog atka- 
riauti iš kalnų, nebūdamas tikras, kad rytoj jo nesutraiš- 
kys griūtis. Šioje dykumoje gali atsirasti visokiausios 
teorijos, tik ne ta tizioteologijos dalis, kuri tikina, esą 
gamtoje viskas sukurta žmonių gerovei. Koks apgailėti- 
nas ir pasipūtęs Žmogus, įsitikinęs, kad pašalinės jėgos 
rūpinasi jo laime! 

Filosofui prie širdies kitoks peizažas; jis mėgsta (ir 
visą gyvenimą mėgs) žmogaus sukultūrintą ir sutvarkytą 
gamtą. Brandos metais jo akį džiugina vešlios Nyderlan- 
dų ganyklos, Monmartro sodai, Dunojaus slėnis, Heidel- 
bergo apylinkės. Laukinėje gamtoje jam nejauku. Be to, 
Hėgelį slegia gyvenimas svetimoje šalyje, ceremoningoje 
patricijų šeimoje, toli nuo draugų ir artimųjų. Jis prašo 
Šelingą ir Helderlyną padėti jam ištrūkti į tėvynę. Pra- 
eina kiek laiko, ir 1796 metų spalio mėnesį Helderlynas, 
mokytojaujantis Frankfurte, praneša džiugią žinią: ko- 
mersantas Hogelis pasirengęs priimti jį į savo namus 
labai palankiomis sąlygomis. 

1797 metų pradžioje Hėgelis persikrausto. Trumpai 
pabuvęs tėvų namuose, jis vyksta į Frankfurtą. Bičiuliai 
susitinka, bet ilgai būti kartu jiems nelemta. Helderly- 
nas turi palikti miestą. Jaunasis poetas įsimylėjęs namų, 
kuriuose tarnauja, šeimininko žmoną — Siuzetę Gontar. 
Į jo jausmą karštai atsiliepiama. Jis vadina ją Diotime 
(tai vardas žynės iš Platono dialogo „„Puota“). Diotimei 
jis skiria savo eilėraščius, pavadina Diotime savo romano 
„Hiperionas“ heroję. „Tai buvo kažkokia meilės bepro- 
tybė“,— prisimena liudininkas. Toliau slapstytis nebejma- 
noma. Helderlynas išvažiuoja. 

Tolesnis jo likimas tragiškas. Poetas atsiduria Pran- 
cūzijoje. Bet ten jau nugrumėjo revoliucinės audros, vi- 
sur keroja korupcija, karinės klikos kultas, miesčionišku- 
mas ir karjerizmas. Helderlynas slapta susirašinėja su 
Diotime, kurią kaip ir pirma aistringai myli. Staiga iš 
Frankfurto ateina skaudi žinia: jo mylimoji mirė. Šio 
smūgio jis jau neįstengia atlaikyti. Psichinis sutrikimas 
greitai progresuoja. 1803 metų vasarą Šelingas susitinka 
Helderlyną Švabijoje ir papasakoja savo įspūdžius Hė- 
geliui (kuris iki to laiko įsikūrė Jėnoje): „Jo išvaizda 
mane sukrėtė, išorė kelia pasibjaurėjimą savo nevalyvu- 
mu, jo manieros kaip panašioje būklėje esančių žmonių, 
nors jo kalba visų mažiausiai liudija beprotybę. Čia jis 
neišgis. Aš norėjau tavęs paklausti, ar tu nepriimtum 
jo Jėnoje, jeigu jis ten atvažiuotų, kaip ketina. Jam rei- 
kalinga ramybė; galimas daiktas, rūpestinga priežiūra 
vėl pastatys jį ant kojų. Tas, kas jį priims, suprantama, 
turi tapti jo auklėtoju ir iš naujo jį kurti. Jeigu pasi- 
seks aptvarkyti jo išorę, tai jis nebus našta — elgiasi jis 
ramiai ir visas paskendęs savyje“. 

Hėgelio atsakymas: „Dėkoju tau už įvairius prisimi- 
nimus apie Svabiją, kuriuos tu man aprašei. Man buvo 
staigmena visokios meno įžymybės, kurias tu atradai Štut- 
garte. Bet vis dėlto šito per maža, kad atsvertų visus 
kitus banalius ir neįdomius dalykus, kurie ten spiečiasi. 
Dar didesnė staigmena man buvo Helderlyno pasirody- 
mas Švabijoje, ir dar tokio. Tu, žinoma, teisus: ten jis 
vargiai išsigydys. Bet dabar jau nebepadės ir Jėna. Ka- 

žin, ar jo būklėje pakanka vien ramybės, kad pasveiktum. 
Aš tikiuosi, kad jis vis dar šiek tiek pasitiki manimi 
kaip kadaise, ir tai suteiks man galimybę ką nors pa- 
daryti dėl jo, jeigu jis čia pasirodytų“. 

Kai kurie Hėgelio biografai teigia, kad tilosofas ir 
poetas niekada nebuvo bičiuliai. Tai netiesa. „Brangus 
broli, — rašo Helderlynas Hėgeliui netrukus po universi- 
teto baigimo,— ...mes tikime, kad mūsų draugystė bus 
amžina“. Hėgelis atsako jam ne mažiau pakiliai: „Ma- 
ne aplankė džiaugsmas — žinia iš tavęs. Kiekviena tavo 
laiško eilutė liudija ištikimą meilę man. Aš negaliu ap- 
sakyti, kiek džiaugsmo jis man suteikė ir dar daugiau — 
vilties. Vilties pamatyti tave“. Negalima netikėti šių žo- 
džių nuoširdumu. Du tokie nepanašūs charakteriai linko 
vienas prie kito, tarsi stengdamiesi kompensuoti savo 
vienų ar kitų dvasinių savybių trūkumą. „Bendravimas su 
Hėgeliu,— prisipažindavo Helderlynas,— mane labai pa- 
lankiai veikia. Aš mėgstu tokius ramius, protingus žmo- 
nes; jie gali būti orientyras tais atvejais, kai nežinai, 
kaip apibūdinti savo santykį su pasauliu ir pačiu savimi“. 
Kitų liudijimų apie jų susitikimus Frankfurte neišliko. 
Galimas daiktas, ten jie atšalo vienas nuo kito, o gal 
vėliau. 

Helderlynas mirė 1843 metais. Nuo 1806 metų jis 
buvo visiškai pamišęs, iš pradžių gulėjo klinikoje, paskui 
gyveno jį priglaudusioje svetimoje šeimoje. Hėgelis nė 
karto jo neaplankė. Iš pradžių laiškuose mokslo draugui 
Sinkleriui jis teiravosi apie poeto sveikatą, bet Sinkleris 
irgi nieko nežinojo, ir veikiai Helderlyno vardas iš jų su- 
sirašinėjimo išnyko. Hėgelis pernelyg vertino protą: žmo- 
gus, praradęs sugebėjimą mąstyti, jam buvo miręs. 

Tačiau grįžkime į Frankfurtą. Hėgelis čia patiria savų 
išgyvenimų, savą meilę. Suprantama, be tų kraštutinumų, 
kurie pražudė jo draugą. Apie vedybas filosofas kol kas 
negalvoja, bent jau dėl to, kad dar materialiai neap- 
rūpintas („Jokia meilė nėra tokia stipri, kad priverstų 
pasitraukti į dykumą, atsisakyti patogumų ir gyventi vien 
tik meile“, — taip jis pasakys vėliau), ir jausmas nuvysta 
kaip tas vainikas, kurį jam nupynė Nanetė Endel, Štut- 

garto modistė. „„Vainiką, kuris jungia draugus, esančius 
toli vienas nuo kito, aš padarysiu savo gyvenimo paly- 
dovu. Gėlės nuvyto, gyvybė apleido jas, bet ar yra pa- 
saulyje kas nors, ko nepajėgtų atgaivinti žmogaus dva- 
sia, ko ji nepriverstų kalbėti? Šis vainikėlis man visada 
šnabždės: kažkur gyvena maža juodaakė balandėlė, tavo 
draugė“. Savo mieliausiajai Hėgelis pasakoja apie teatrinį 
Frankfurto gyvenimą: „Tarp aktorių yra žavių merginų, 
kurios taip natūraliai vaizduoja moterišką kilnumą, kiek 
stokoja jo gyvenime. Aš rašau „matyt“, nes žinau šitai 
ne iš savo patyrimo“. Filosofijos magistras nenorėjo, kad 
jį įtartų lengvabūdišku elgesiu, o juo labiau neištiki- 
mybe. Bet apsieita be ekscesų. Nanetė mirė senmerge, 
išsaugojusi kaip šventenybę tuos keletą laiškų, kuriuos 
Hėgelis atsiuntė jai iš Frankfurto. 

Frankfurte 1798 metais pasirodė pirmasis spausdintas 
Hėgelio darbas. Tai buvo anonimiškai išėjusi nedidelė 
knygelė, pavadinta „Koniidencialūs laiškai apie anks- 
tesnius valstybinius-teisinius Vatlando santykius su Ber- 
no miestu. Visiškas buvusio Berno oligarchijos luomo 
demaskavimas. Dabar jau mirusio šveicaro laiškų verti- 
mas iš prancūzų kalbos, papildytas paaiškinimais“. Hė- 
geliui iš tikrųjų priklausė vertimas ir komentarai. Laiš- 
kų autorius — šveicarų advokatas I. Kartas (tuo metu, 
tiesa, dar buvęs visai sveikas) — kaltino despotišką tvarką, 
viešpatavusią Berne prieš ateinant ten prancūzams. Kai 
kurios autoriaus mintys patraukė Hėgelio dėmesį, ir jis 
papildė jas savais samprotavimais. Pilietinių laisvių ne- 
buvimas Berno kantone pasireiškia pirmiausia valdžios 
teismine savivale. Teisėtvarka yra visiškai vyriausybės ir 
administracijos rankose, todėl teisės normų praktiškai ne- 
silaikoma. Niekur pasaulyje nebaudžiama tokia daugybė 
žmonių — kariama, ketvirčiuojama, deginama,— kaip šia- 
me kantone. Gynybos teisme niekas neklauso, aukščiau- 
sioji instancija, nesigilindama į reikalo esmę, automatiš- 
kai patvirtina žemesniosios nuosprendį. Hėgelis papasa- 
koja anekdotišką atsitikimą, kuris vos nepasibaigė 
tragiškai. Jauna moteris buvo apkaltinta nužudžiusi nau- 
jagimį ir nuteista mirti. Per išpažintį prieš bausmę ji 

pasisakė dvasininkui, kad jai labiausiai gaila kūdikio, 
kurį ji nešiojanti po širdimi. Patikrinus paaiškėjo, kad 
kaltinamoji iš tikrųjų nėščia ir dar nepagimdė to kūdikio, 
kurio nužudymu kaltinama. Į klausimą, kodėl ji šito ne- 
pasakė anksčiau, teisiamoji atsakė, kad neišdrįsusi prieš- 
tarauti tiems griežtiems ponams, kurie ją tardė. 

Hėgelio dėmesys kaip ir anksčiau sutelktas daugiau- 
sia į politikos, socialinės santvarkos, religijos problemas. 
Naujas yra Hėgelio susidomėjimas politine ekonomija. 
1799 metų pradžioje Hėgelis skaito ir nuodugniai kon- 
spektuoja anglų ekonomisto Stiuarto knygos „Valstybės 
mokslo pagrindų tyrinėjimas“ vokišką leidimą. Jis su- 
simąsto ir apie turto problemas ir spėja jose glūdint so- 
cialinių konfliktų priežastis. „Naujųjų laikų valstybėse,— 
skaitome viename iš Frankfurto fragmentų,— tai yra ašis, 
apie kurią sukasi visa įstatymų leidyba ir su kuria vie- 
naip ar kitaip didžiąja dalimi susijusios piliečių teisės. 
Kai kuriose laisvose senovės respublikose pati konstitu- 
cija pažeisdavo šią nuosavybės teisę, kuri yra visų mūsų 
valdžių rūpestis ir mūsų valstybių pasididžiavimas. .. Bū- 
tų svarbu nustatyti, kokiu mastu reikia paaukoti nuosa- 
vybės teisę, norint įvesti stabilią respublikos formą. Gal- 
būt Prancūzijoje sankiulotizmo sistemos atžvilgiu buvo 
elgiamasi neteisingai, kai grobikiškiems instinktams buvo 
priskiriamos tos turtinės lygybės įvedimo priemonės, ku- 
rias ten ketinta įgyvendinti“. 

Grynai filosofinės problemos, atrodytų, nejaudina jau- 
nojo mąstytojo, bet iš tikrųjų yra ne visai taip: nors jos 
ir nustumtos į antrąją vietą, bet atidžiai įsižiūrėjus ga- 
lima pamatyti jų slaptą, kartais net dominuojantį po- 
veikį Hėgelio dvasiniam pasauliui. Svarbiausias darbas, 
parašytas Frankiurte,— nebaigtas rankraštis, vėliau pava- 
dintas „Krikščionybės dvasia ir jos likimas“. Pagrindi- 
nis veikėjas ir vėl Kristus. Bet čia jis jau ne Kanto eti- 
kos skelbėjas, bet jos oponentas. Išoriškai tai atrodo kaip 
polemika su Moze, senovės žydų įstatymų tėvu. Mozės 
įstatymai skelbė dievo žodžius ne kaip tiesą, o kaip įsa- 
kymą, rašo Hėgelis. Žydai priklausė nuo savo dievo, o tai, 
nuo ko žmogus priklauso, negali turėti tiesos pavidalo. 

Viešpatavimas ir paklusimas nesuderinami su tiesa, gro- 
žiu, laisve. Žydų tautos likimas — likimas Makbeto, susi- 
saisčiusio su piktąja jėga; tai, kas šiame likime tragiška, 
žadina ne užuojautą, bet pasibjaurėjimą. 

Kristus norėjo įveikti senovės Judėjoje viešpatavusių 
normų išoriškumą, atgaivinti žmogų kaip vieningą visu- 
mą, kuri organiškai sujungtų asmeninius polinkius ir vi- 
suomenines pareigas. Ir toliau jau ne Kristus ginčijasi 
su Moze, bet Hėgelis su Kantu. Pasak Kanto, moralumas 
yra atskirybės pajungimas visuotinybei, visuotinybės per- 
galė prieš jai prieštaraujančią atskirybę;, Hėgelio užda- 
vinys yra iškelti atskirybę iki visuotinybės, pašalinti šias 
dvi priešingybės per jų susiliejimą. Tai nepaprastai svar- 
bus momentas; faktiškai kaip tik čia užsimezga būsimoji 
Hėgelio dialektika. Problema jau iškeita: kaip surasti to- 
kią neformalią visuotinybę, kuri organiškai derintųsi su 
atskirybe ir ypatingybe. Dialektinės logikos šaknys — 
etikoje. 

Problema iškelta, uždavinys suformuluotas — sujungti 
asmeninį polinkį ir moralinį įstatymą, atskirybę ir vi- 
suotinybę,— bet sprendimas, kurį kol kas pateikia Hėgelis, 
vėliau jo anaiptol negalės patenkinti. Dabar panacėja 
jam atrodo pats gyvenimas ir jo aukščiausia apraiška — 
meilės jausmas, suvienijantis priešybes. Taip Jėzus sau- 
sam Senojo testamento įsakymui „Nežudyk“ priešprieši- 
no raginimą visiems susitaikyti, kuris „ne tik nukreiptas 
prieš šį įstatymą, bet ir padaro jį nereikalingą; jame glū- 
di tokia gyvenimo pilnatvė, kad tokio skurdaus turinio 
įstatymas jam tiesiog neegzistuoja“. 

Tarp veiksnių, sąlygojusių dvasinį Hėgelio vystymąsi, 
negalima nepaminėti vokiečių mistikos. Brandos metais 
didysis racionalistas simpatizuos Baderiui. Kol kas jis 
konspektuoja Meisterį Ekhartą ir Taulerį. Tam tikru mas- 
tu iš mistikų kilusi ir priešingybių sutapimo idėja, kuri 
vis labiau užvaldo jaunojo Hėgelio mintis. 

Ortodoksija atstumia mąstytoją, erezijos traukia. Jis 
mano, kad erezijos ir sektos egzistuos tol, kol bažnyčia 
nenustos slopinusi minties, kalbėdama valstybės vardu. 
Ir kai Hėgelis aukščiau už filosofiją iškelia religiją, jis 

turi galvoje ne oficialųjį tikėjimą. „Filosofija dėl to turi 
išnykti religijoje, kad pirmoji yra mąstymas ir, vadinasi, 
jos priešybė yra nemąstymas, o kita vertus — tai, kas 
mąstoma“. O religija pašalina visus dalinės būties prieš- 
taravimus, gyvenimas joje iškyla kaip begalinis vyksmas, 
kuriame visos priešpriešos išnyksta. 

Citata paimta iš apmatų, pavadintų „Sistemos frag- 
mentas“. Jis parašytas 1800 metų rudenį. Tai savotiškas 
paskutinis jaunojo Hėgelio žodis. Po to prasideda naujas 
etapas. 

Filosofui jau trisdešimt metų. Prieš metus mirė jo 
tėvas; Hėgeliui atitekusi palikimo dalis nedidelė — šiek 
tiek daugiau kaip 3000 guldenų, bet tų pinigų pakanka, 
kad būtų galima imtis akademinės veiklos. 1801 metų 
sausio mėnesį Hėgelis persikelia į Jėną. 


Antras skyrius 


MOKSLŲ MOKSLAS 


Atsakymas į klausimus, kuriuos 
filosofija palieka neatsakytus, yra 
toks, kad jie turi būti kitaip iškelti. 


Hėgelis 


Jėna buvo pasirinkta neatsitiktinai. Tarp tuometinės 
Vokietijos miestų, turėjusių universitetus, nebuvo kito, 
kur būtų viręs toks intensyvus intelektualinis ir meninis 
gyvenimas. Jėnos universiteto šlovę padidino Frydrichas 
Šileris, 1789 metais užėmęs istorijos profesoriaus vietą. 
Į jo įžanginę paskaitą susirinko daugiau kaip pusė visų 
čionykščių studentų. Jėnoje Šileris parašė „Trisdešimties 
metų karo istoriją“, „Laiškus apie estetinį auklėjimą“, 
trilogiją apie Valenšteiną. 

Nuo 1794 iki 1799 metų čia dėstė Fichtė. Vokiečių 
reakcija negalėjo atleisti Fichtei jo revoliucingų pažiūrų 
ir tik laukė dingsties, kad susidorotų su laisvamaniu pro- 
fesoriumi. Tokia dingstis pasitaikė, kai Fichtės kartu su 
Nythameriu leistame „Filosofijos žurnale“ pasirodė Karlo 
Forbergo ateistinis straipsnis „Religijos sąvokos raida“. 
Pats Fichtė nebuvo ateistas, jis nepritarė Forbergo pažiū- 
roms į religiją, tačiau paskelbė jo straipsnį, pridėjęs savo 
pratarmę. Taip kilo garsusis „„(Ginčas dėl ateizmo“; Fich- 
tė buvo apkaltintas bedievyste. Viskas baigėsi tuo, kad, 
gavęs oficialų papeikimą, Fichtė buvo priverstas išvykti 
iš Jėnos. : 

Fichtė buvo pasipiktinęs iki sielos gelmių: jį nubaudė 
už tariamą tikėjimo griovimą, ir tai valstybėje, kur baž- 
nyčios vyriausioji galva Johanas Gotfrydas Herderis 
nebaudžiamas skelbia spaudoje filosofinę sistemą, kuri 
tokia panaši į ateizmą -kaip „vienas kiaušinis į kitą“. 
Galvoje buvo turimas spinozizmas, kurio šalininkai buvo 

ne tik Herderis, bet ir jo draugas, Veimaro hercogystės 
ministras Gėtė. Pastarasis, be to, neslėpė savo antipa- 
Pasiekęs, kad Herderis būtų paskirtas į aukštą bažnytinį 
postą, jis tuoj pat prapliupo epigrama, kurioje savo 
draugą palygino su Kristumi: dievo sūnus keliavo ant 
vieno asilo> o Herderis turės savo valdžioje šimtą pen- 
kiasdešimt — tai superintendantui pavaldūs dvasininkai. 
Herderis — dvasininkas; rangas įpareigoja, ir jis mėgi- 
na suderinti Spinozos panteizmą su protestantų religine 
doktrina, tiesa, labai nutolusia nuo ortodoksijos. Antai 
sielos nemirtingumą jis supranta tik kaip kultūros ne- 
sunaikinamumą ir perimamumą. 

Apie Gėtę ir Herderį susibūrė vienminčių laisvama- 
nių ratelis; radikaliausieji iš jų jau nuosekliai gina ma- 
terialistines idėjas. Toks yra Augustas Ainzidelis, kuris, 
beje, tarp amžininkų pagarsėjo ne savo literatūrine 
veikla, bet triukšmingu meilės nuotykiu. Jis pamilo ište- 
kėjusią moterį Emiliją Vertern. Į jo jausmą buvo atsi- 
liepta, ir Ainzidelis ryžosi rizikingam žingsniui. Buvo 
inscenizuota iš Veimaro išvažiavusios Emilijos mirtis ir 
laidotuvės, o įsimylėjėliai išvyko į Afriką. Tačiau ne- 
trukus viskas paaiškėjo, ir kai jo dvejų metų Ainzidelis 
vėl grįžo į Veimarą, jam užsidarė „aukštosios visuome- 
nės“ namų durys. Savo kūrinių Ainzidelis niekada ne- 
skelbė, tik duodavo perrašyti Herderiui, kurio užrašuose 
jie ir išliko iki mūsų dienų ir pirmą kartą buvo paskelbti 
Vokietijos Demokratinėje Respublikoje 1957 metais. 

Užbaigtesnes formas įgavo Karlo Liūdvigo Knėbelio 
kūryba. Tai buvo poetas ir filosofas, Epikūro gerbėjas, 
Lukrecijaus vertėjas; jis priklausė Veimaro rateliui, su 
kuriuo nenutraukė ryšių ir persikėlęs į Jėną. Apskritai 
Veimaras ir Jėna — viena visuma. Veimaras — sostinė, 
Jėna — tai universitetas, kelio iš vieno miesto į kitą — 
kelios valandos. 

Amžių sandūroje Jėnoje tarsi atsvara Veimaro gėti- 
ninkų rateliui atsiranda romantikų ratelis. Jo įkūrėjas 
ir idėjinis vadas Frydrichas Slėgelis pradėjo nuo žavė- 
jimosi revoliucinėmis idėjomis. Nusivylimas atėjo paly- 

ginti greitai. Tačiau Slėgelis negalėjo susitaikyti su 
despotizmu, policijos savivaliavimu, buržuazinio gyve- 
nimo proza. Toks dabarties neigimas sužadino jo susi- 
domėjimą praeitimi, vokiečių nacionaline kultūra, vidur- 
amžiais, o vėliau ir katalikų religija. Jis turi bendramin- 
čių — tai brolis Augustas Šlėgelis, poetai Novalis, Vaken- 
roderis, Tikas. Juos vienija susirūpinimas asmenybės 
likimu („Tik individas įdomus“,— sako Novalis), neapy- 
kanta niūriam, gobšiam kapitalo pasauliui, tikėjimas 
meno išganingumu. Tik meninėje kūryboje žmogus pasie- 
kia tikrąją laisvę, ir pati tikriausia priemonė čia yra 
ironija, F. Slėgelio žodžiais, „pati laisviausia iš visų 
laisvių, įgalinanti Žmogų pakilti net virš paties savęs“. 

Kita laisvės sritis — meilė. Jausmų emancipacija bu- 
vo vienas iš svarbiausių romantikų programos reikala- 
vimų. Frydrichas Šlėgelis šokiravo miesčionis savo san- 
tykių su bankininko žmona Dorotėja Feit istorija. Galų 
gale jų „laisva“ meilė, aprašyta Šlėgelio apysakoje 
„Liucinda“, baigėsi teisėta santuoka ir perėjimu drau- 
ge į katalikybę. Dar įdomesnis buvo Karolinos Michaelis 
likimas. Anksti likusi našle, Maince ji tapo Forsterio 
bendražyge ir bičiule; kai respublika buvo sutriuškinta, 
ji atsidūrė kalėjime, iš kurio ją išvadavo Augustas Šlė- 
gelis, tapęs jos naujuoju vyru. Trečiasis jos vyras — 
Šelingas,— kaip ir F. Slėgelis, vėliau pasinėrė į religi- 
nius ieškojimus. 

Iš pradžių romantikai orientavosi į Fichtės filosofiją, 
bet vėliau juos labiau patraukė Šelingo samprotavimai, 
jo gamtos, meno ir religijos kultas. 

Filosofijos padangėje Šelingo žvaigždė užtekėjo pa- 
lyginti anksti. 1798 metais, būdamas dvidešimt trejų 
metų, jis tampa Jėnos universiteto ekstraordinariniu pro- 
fesoriumi. Anksti subrendęs kaip mokslininkas, pelnęs 
filosofijos revoliucionieriaus šlovę, puikus oratorius, sto- 
rų knygų autorius, jis buvo tikras studentų dievaitis. 
Sausakimša auditorija jam plojo, ir jis laikėsi kaip kryp- 
ties vadas. 

Hėgelis džiaugėsi bičiulio ir mokslo draugo pasieki- 
mais.. Nuo studijų laikų jis įprato laikyti jį savo dvasios 

vadovu, nors Šelingas buvo penkeriais metais jaunesnis. 
Atvykęs į Jėną, Hėgelis apsigyveno pas Šelingą. Ne tik 
asmeninė simpatija, bet ir pažiūrų bendrumas stiprina 
draugystę. Pirmajame savo vardu paskelbtame darbe 
Hėgelis yra Šelingo pusėje. 

Darbas pavadintas „Fichtės ir ŠSelingo filosofijos siste- 
mų skirtingumas“. Akstinas parašyti jį buvo Reinholdo 
pareiškimas, kad Selingas tik kartojąs Fichtę ir kad 
apskritai vokiečių filosofijoje „revoliucija baigta“. Kiek 
kartų, rašo Hėgelis, panašią frazę Prancūzijoje ištarda- 
vo kaip tik tada, kai revoliucija plėtodavosi. Dėl vokiečių 
filosofijos, tai čia dar viskas prieš akis. Pradžią padarė 
Kantas. 


Kad suvoktume Hėgelio samprotavimų logiką, mums 
reikia prisiminti kai kurias „Grynojo proto kritikos“ idė- 
jas. Siame pagrindiniame savo darbe Kantas sugriovė 
per visą filosofijos istoriją viešpatavusią pažiūrą apie 
pasyvią, stebėtojišką pažinimo prigimtį. Jis pirmasis at- 
kreipė dėmesį į „veikliąją“ sąmonės pusę, kurios tyrimą 
Marksas laikė svarbiausiu vokiečių klasikinio idealizmo 
nuopelnu. Žmogus žiūri į daiktus per savo veiklos priz- 
mẹ, sąmonė ne tik atspindi pasaulį, bet ir kuria jį — 
toks yra materialisto dialektiko požiūris. Šio požiūrio 
ištakos — Kanto filosofijoje. Žmogus, Kanto nuomone, 
turi reikalą ne su daiktų pačių savaime pasauliu, bet su 
reiškinių, kuriuos formuojant svarbiausias vaidmuo pri- 
klauso pačiam pažintiniam sugebėjimui, pasauliu. 

Kantas lyginamas su Koperniku. Anksčiau, paaiškina 
šią mintį Heinė, intelektas tarsi saulė sukosi apie reiš- 
kinių pasaulį ir stengėsi apšviesti juos. Kantas sustabde 
intelektą ir privertė reiškinius suktis apie jį; jie apšvie- 
čiami, kai patenka į šios saulės sritį. 

Kitas ne mažiau svarbus Kanto atradimas — išvada, 
kad pažinimui neišvengiamai būdingi prieštaravimai. 
Žmogaus protas stengiasi įsiskverbti į daiktų pačių sa- 
vaime pasaulį, bet čia jis būtinai susiduria su prieštara- 
vimais. Prieštaravimas — suklydimo požymis; toks yra 
tradicinis požiūris, kurio Kantas neįstengė įveikti. Va- 

dinasi, darė išvadą Kantas, protas neįstengia atlikti savo 
uždavinio. | 

Intelektas ir protas — dvi skirtingos pažinimo sritys. 
Intelektas apdoroja juslinius duomenis, juos rūšiuoja, 
išdėlioja į mokslinio mąstymo lentynėles, suteikia jiems 
visuotinumo formą. Tai gamtos mokslo sritis. Protas — 
filosofijos, metafizikos (plačiąja šio žodžio prasme) sri- 
tis; jo paskirtis — nustatyti reiškinių vidinį ryšį, jų es- 
mę, o tai, pasak Kanto, neįmanoma. Kantas išaukštino 
intelektą, bet nužemino protą. „Intelektas buvo išnagri- 
nėtas protingai, o protas nagrinėjamas intelektiškai“,— 
rašo apie Kantą Hėgelis, pradėdamas savo pirmąjį filo- 
sofinį darbą. 

Fichtė perėmė Kanto idėją apie sąmonės aktyvumą. 
Hėgelio žodžiais, jis išlaisvino Kanto filosofiją nuo 
„apmaudaus nenuoseklumo“ — daikto paties savaime. 
Prieš žmogų visada yra tik procesas ir jo veiklos rezul- 
tatai. Vadinasi, samprotauja Fichtė, esaties pagrindas — 
subjektas, „Aš“. Fichtė naujai sprendė ir kantiškąją 
prieštaravimo problemą. Kantui prieštaravimas — tai už- 
tvara, pro kurią negali prasiveržti tiesos siekiantis pro- 
tas. Fichtei prieštaravimas — kūrybinis pradas, veiklos 
ir vystymosi šaltinis. „Aš“ neišvengiamai pereina į prie- 
„šybę — „ne-Aš“, paskui jie susilieja į viena. Čia jau 
nubrėžiami ryškesni dialektinio mąstymo kontūrai negu 
Kanto tilosotijoje. Jie matyti nepaisant tankios subjek- 
tyviojo idealizmo uždangos. | 

Kai kuriuos Fichtės terminus reikia patikslinti. ,Mi- 
nia manė,— rašo Heinė, — kad Fichtės „Aš“ yra Johano 
Gotlybo Fichtės „Aš“ ir kad tas individualus „Aš“ nei- 
gia visas kitas egzistencijas. „Koks begėdiškumas! — su- 
šukdavo gerieji žmonės.— Tas žmogus netiki, kad mes 
egzistuojame — mes, kurie esame daug storesni už jį ir 
netgi esame jo viršininkai — burmistrai ir teismo rašt- 
vedžiai“. Damos klausinėjo: „Ar jis tiki bent savo žmo- 
nos egzistavimu? Ne? Ir tai ramiai pakenčia ponia 
Fichtė!“ 

Bet Fichtės „Aš“ yra visai ne individualus „Aš“, o 
iki sąmonės pakilęs visuotinis, pasaulinis „Aš“. Fichtės 

mąstymas nėra kokio nors individo, kokio nors konkre- 
taus žmogaus, kuris vadinasi Johanas Gotlybas Fichtė, 
mąstymas; priešingai, tai visuotinis mąstymas, pasireiš- 
kiantis atskiroje asmenybėje. Kaip sakoma: „temsta“, 
„švinta“ ir t. t., taip ir Fichtė turėjo sakyti ne „aš mąs- 
tau“, bet „mąstoma“ ir „visuotinis pasaulinis mąstymas 
mąsto manyje“ I. 

Taigi išeities taškas ne atskiras žmogus, griežtai kal- 
bant, ne „Aš“, o „Mes“. Fichtė nedviprasmiškai atkrei- 
pia dėmesį į šią aplinkybę: „Kalbama ne apie mane; 
jeigu apskritai visa tai liestų mano asmenybę, aš galė- 
čiau ja užsiimti, nesakydamas šito nė vienam žmogui. 
Ir apskritai pasauliui neturi reikšmės ir nėra įvykis 
klausimas, ką mąsto ir ko nemąsto atskira asmenybė. 
„Mes“ kaip visiškai ištirpusi sąvokoje ir, absoliučiai už- 
miršusi mūsų individualybes, susiliejusi į vieningą mąs- 
tymą bendruomenė... štai kas norėjo mąstyti ir tirti, 
ir būtent apie šį „Mes“, o anaiptol ne apie savo „Aš“ 
aš galvoju“. 

Bet, nepaisant šito, Fichtės filosofija yra subjektyvu- 
sis idealizmas. Jis pasireiškia tuo, kad Fichtės išeities taš- 
kas — prielaidų neturinti subjekto veikla. Fichtė kalba 
apie mąstymo ir būties tapatumą, bet tapatumo reiškė- 
jas yra mąstymas, subjektas. 


! Pasakojama, kad kartą Ogiustas Kontas kreipėsi į Hėgelį, 
prašydamas išdėstyti savo teoriją glaustai, populiariai ir prancūzų 
kalba. Hėgelis esą įsižeidęs atsakė, kad jo filosofijos negalima iš- 
dėstyti nei glaustai, nei populiariai, nei prancūzų kalba. Tai, ko 
neišdrįso filosofas, pamėgino padaryti poetas. 

„Šį darbą,— pasakoja Heinė, — aš dirbau dvejus metus, ir man 
didžiulėmis pastangomis pavyko įvaldyti sunkią medžiagą, popu- 
liariai išdėstyti pačias abstrakčiausias problemas. Kai darbas paga- 
liau buvo parašytas, mane apėmė nemalonus jausmas, man atrodė, 
kad rankraštis žiūri į mane svetimu, ironišku ir net piktu žvilgsniu. 
Mane apėmė keistas sumišimas: autorius ir veikalas aiškiai neati- 
tiko vienas kito“. Ir Heinė sudegino rankraštį, taip paaiškinęs savo 
poelgį: „Skysta krikščioniškos užuojautos putra kenčiančiam žmogui 
vis dėlto naudingesnė negu tirštai uždarytos Hėgelio dialektikos 
gudrybės“. Šiaip ar taip, bet puikiai, subtiliai ir sąmojingai parašyta 
Heinės apybraiža „Dėl Vokietijos religijos ir filosofijos istorijos“, 
iš kur mes paėmėme Fichtės apibūdinimą, liko neužbaigta, joje nėra 
Hėgelio teorijos nagrinėjimo. 

Šelingui būties ir mąstymo tapatumas reiškiasi ki- 
taip, tapatumo reiškėjas jam yra objektyvus pradas. Še- 
lingas išsaugo veiklos, vystymosi principą, bet perkelia 
jį į gamtą. Tai vokiečių filosofinės minties tėkmei sutei- 
kia naują, netikėtą posūkį. Ji staiga atkreipia savo žvilgs- 
nį į gamtos mokslą, susyja net su materializmu. 

Vokietijoje yra sava sena materialistinė tradicija. Jos 
šaknys glūdi viduramžių panteistinėse teorijose, ji min- 
ta spinozizmo, liaudies laisvamanybės ir empirinių moks- 
lų idėjomis. Jaunasis Šelingas suima į save šias įtakas 
ir kartą parašo eilėraštį, kurio pradžia skamba visiškai 
materialistiškai: 


Visiems laikams aš supratau — 
Materiją kaip tiesą temnatau. 

Ji mūsų draugas ir globėjas, 
Visų daiktų ji pranokėjas, 

Bet kokio mąstymo pradžia, 
Bet kokio pažinimo pabaiga. 


(J. Balčiaus vertimas) 


Bet tai tik išimtis. Apskritai Šelingas savo teoriją 
kuria idealistiniu pagrindu, maža to, jis neneigia, kad 
Fichtė teisus. Toks nenuoseklumas ne tik kitiems, bet ir 
jam pačiam kliudo įžvelgti savo originalumą. Engelso 
nuomone, „būtent Hėgelis parodė Selingui, kaip toli jis, 
pats to nežinodamas, išėjo už Fichtės ribų“ 2. 

Šiame darbe Hėgelis visiškai yra Šelingo objektyviojo 
idealizmo pusėje. Subjektyvujį idealizmą jis kritikuoja, 
lygindamas jį su metatiziniu, dogmatiniu materializmu. 
Ir vienam, ir kitam būdingas vienpusiškumas: pirmasis 
neigia savarankišką objekto būtį, antrasis — subjekto ak- 
tyvumą. Tikroji realybė — tai subjekto ir objekto vieno- 
vė, subjektas-objektas. Fichtė vartoja panašų terminą, 
bet mes jau žinome: pagrindinį vaidmenį jo teorijoje 
vaidina subjektas. Todėl Hėgelis pabrėžia, kad Fichtė 
konstruoja „subjektyvų subjektą-objektą“. Pastarąjį bū- 
tina papildyti „objektyviu subjektu-objektu“. Esatis api- 
ma abu pradus, juos sukuria ir yra jų sukuriama. 


2 Mapkc K., Jueenoc $. H3 panuux nponssenennă.— M., 1956, 
00. 

„Fichtės ir Šelingo filosofijos sistemų skirtingumas“ 
buvo užbaigtas 1801 metų liepos mėnesį. Dabar Hėgelis 
galėjo pradėti tvarkyti savo akademinius reikalus. Kad 
gautų teisę skaityti paskaitas universitete, jam reikėjo 
pereiti dvi procedūras — nostritikaciją ir habilitaciją. 
Pirmoji reiškė, kad Jėnos filosofijos fakultetas turėjo 
pripažinti magistro laipsnį, suteiktą Hėgeliui Tiūbingene. 
Tai buvo nesudėtinga: pateikti diplomą ir sumokėti 22 
talerius 20 skatikų, kuriuos turėjo pasidalyti mokslinės 
tarybos nariai (pagal tuometinę terminiją — „fakulteto 
nariai“, kurių buvo septyni). Habilitaciją sudarė preten- 
dento mokslininko ir lektoriaus sugebėjimų patikrinimas. 
Tam reikėjo apginti disertaciją ir perskaityti bandomąją 
paskaitą. Išlaidos — 2 taleriai 20 skatikų (,,už disertaci- 
jos cenzūrą ir dekano dalyvavimą dispute“). 

Rugpjūčio 13-3ją Hėgelis padavė prašymą dėl nostri- 
fikacijos. Jis norėjo pradėti skaityti paskaitas dar žie- 
mos semestrą. Reikėjo skubėti: rugsėjo pradžioje paskai- 
tų kursų katalogas būdavo išsiunčiamas į spaustuvę. De- 
kanas aplinkraštyje fakulteto nariams siūlė duoti preten- 
dentui leidimą dėstyti, apsiribojus bandomąja paskaita 
ir įpareigojus jį pavasarį apginti disertaciją. Prieštara- 
vimų prieš nostritikaciją fakulteto nariai neturėjo. Pro- 
fesorius Ulrichas, kuris, matyt, kaip cenzorius, perskai- 
tė „Fichtės ir Selingo filosofijos sistemų skirtingumą“, 
įvertino Hėgelį labai palankiai. Fakulteto seniūnas, 
slaptasis rūmų patarėjas Zukovas kaip visada niurzgėjo: 
„Greitai pas mus docentų bus tiek, kiek studentų. O po- 
nai švabai, atrodo, emigruoja į čia, kad savaip pertvar- 
kytų mūsų universitetą trečiajame jo egzistavimo am- 
žiuje“. Bet jis taip pat neprieštaravo, kad Hėgelis būtų 
įtrauktas į Jėnos daktarų sąrašą (čia magistras buvo 
vadinamas daktaru). 

Vienintelis dalykas, kuris jaudino fakulteto narius,— 
tai ar viurtembergietis pakankamai aprūpintas, ar jis 
nepretenduos gauti pašalpą (alga nepriklausė ne tik 
pradedantiems docentams, bet dažnai ir vadinamiesiems 
ekstraordinariniams, t. y. neetatiniams, profesoriams). 
Tiesa, dėstytojai gaudavo tam tikrą sumą iš jų paskailų 

<lausydavusių studentų, bet pragyventi už tuos pinigus 
zuvo neįmanoma. Tas, kuris ketino pasirinkti akademinę 
<arjerą, turėjo būti turtingas. Hėgelis pareiškė turįs kelis 
tūkstančius guldenų ir prašė greičiau leisti dirbti. Ta- 
šiau fakultetas spyrėsi, kad būtų laikomasi formalumų: 
tegul pretendentas pateikiąs disertaciją. Ją reikėjo iš- 
spausdinti spaustuvėje, asmeniškai išnešioti fakulteto 
nariams (išsiuntinėti nebuvo leidžiama!) ir apginti. Per 
likusias rugpjūčio dienas visa tai padaryti buvo ne- 
įmanoma. 

Hėgelis paduoda naują prašymą. Jis rašo, kad no- 
strifikacija be teisės skaityti paskaitas jam neturi pras- 
mės ir prašo leidimo dėstyti, įsipareigodamas per mėnesį 
pateikti disertacinį darbą. Vėl dekano aplinkraštis. Gu- 
vus pasikeitimas nuomonėmis, ir priimamas sprendimas: 
tegul pretendentas oficialiai praneša disertacijos pavadi- 
nimą, pateikia ją vėliau, o kol kas gina tezes. Tai nu- 
mato universiteto nuostatai, ir tik prieš pusmetį F. Šlė- 
gelis analogišku būdu buvo habilituotas. 

Hėgelis sutinka. Jis sumoka reikalaujamą sumą, ir 
rugpjūčio 20-3ją jo pavardė įtraukiama į filosofijos fa- 
kulteto matrikulą greta kitų Jėnos daktarų. Po savai- 
tės — disputas disertacijos tema. Kyla sunkumų dėl opo- 
nentų: atostogų metas, ir mieste nėra dėstytojų. Trečią 
kartą dekanas kreipiasi aplinkraščiu: jam reikalinga fa- 
kulteto sankcija, kad oponentais būtų besimokantieji. 

Tai liečia ne tik Hėgelio disputą; be jo, disertacijas 
gina daktarai Švabė ir Pansneris. Jie taip pat rengia“ 
paskaitų kursus žiemos semestrui. Hėgelio gynimas pa- 
skirtas diena anksčiau negu Švabės ir dviem anksčiau 
negu Pansnerio. Tuo pagrindu, remdamasis nuostatais, 
Hėgelis prašo, kad jo pavardė paskaitų kataloge būtų 
prieš Švabę ir Pansnerį. Ir ketvirtą kartą — disputo iš- 
vakarėse — rašomas aplinkraštis. Dekanas išdėsto preten- 
dento pretenziją. Šį kartą fakultetas griežtai prieš: Šva- 
bė ir Pansneris Jėnos auklėtiniai, jie savo disertacijas 
pateikė anksčiau už Hėgelį, ir, be to, užbaigtus darbus, 
o ne tezes. Švabė net suspėjo perskaityti bandomąją 
paskaitą. Tik vienas iš profesorių spiriasi, kad būtų lai- 

komasi įstatymo raidės: Svabė jau turi leidimą, ir jo 
pirmenybė Hėgelio atžvilgiu neginčytina, bet Pansneris, 
kadangi jo gynimas eina po Hėgelio, turi ir dėstytojų 
sąraše eiti po jo. Fakulteto seniūnas (anksti rytą neti- 
kėtai mirė Zukovas, ir jo pareigos perduotos Heningsui) 
dar prieš aplinkraštį specialiame dokumente išdėstė 
savo požiūrį: „Jeigu ponas daktaras Hėgelis atkakliai 
laikosi savo, prašau Jūsų šviesybę rytdienai paskirti dak- 
taro Švabės disputą, penktadienį — daktaro Pansnerio 
disputą, o šeštadienį — pono daktaro Hėgelio disputą“. 
Dekanas nekeičia gynimo eilės, bet Hėgelio prašymą at- 
meta. 

Taigi Hėgelis gina „Disertacijos apie planetų orbitas 
parengiamąsias tezes“. Tezių dvylika. Jos parašytos lo- 
tyniškai, išspausdintos nedidele penkių puslapių knygele 
ir pagal nuostatus išdalytos fakultete po sekmadienio 
pamaldų. Jų turinys skirtas ne tiek planetoms, kiek 
bendriems filosofiniams principams, pagal kuriuos bus 
sudarytas paskaitų kursas. Jos aprėpia platų klausimų 
ratą ir suformuluotos kaip paradoksai: jų paskirtis — 
duoti medžiagos ginčui. Beje, čia jau nužymėti būsimos 
grandiozinės dialektikos sistemos kontūrai. 

Visa esmė glūdi pirmojoje tezėje: „Prieštaravimas 
yra tiesos kriterijus, prieštaravimo nebuvimas — suklydi- 
mo kriterijus.“ Suprantama, kalbama ne apie formalio- 
sios logikos dėsnių atmetimą. Hėgelis niekada nemanė, 
kad sąvoka turi prieštarauti pati sau arba empiriniams 
duomenims. Tapatumo principas teisingas, bet nepakan- 
kamas, jeigu mintis nori atspindėti vystymąsi. Ir reikia 
pasakyti, kad Hėgelis čia neoriginalus. Jis tik kartoja 
tai, kas glūdi Šelingo „Gamtos filosofijos idėjose“, kur 
kalbama apie realios tikrovės visuotinį prieštaringumą. 
Gamtoje visur veikia priešingos jėgos, todėl gamtos 
mokslas turi remtis visuotinio dvilypumo principu. Tiesa 
glūdi ne absoliutaus tapatumo ar absoliutaus skirtingu- 
mo principuose, tiesa — jų vienybėje. Prieštaravimą kaip 
neišvengiamą besistengiančio įsiskverbti į daiktų esmę 
mąstymo rezultatą atskleidė Kantas. Bet Kantas jį laikė 
žmogaus intelekto ribotumo liudijimu. Pradedant Fichte, 

vokiečių filosofija prieštaravime įžvelgia kūrybinį prin- 
cipą; surasti prieštaravimą — vadinasi, aptikti vystymosi 
varomąją jėgą. 

Hėgelis nuspėja ne tik savo būsimos sistemos esmę, 
bet ir jos išorinius kontūrus. Antroji jo habilitacinė tezė 
teigia: „Silogizmas yra idealizmo principas“. Silogiz- 
mas, kaip žinoma, turi trinarę struktūrą: dvi prielaidas 
ir išvadą. Trilypumą galima aptikti ir Kanto kategorijų 
lentelėje, ir Fichtės „Aš“ plėtotėje; triada taps Hėgelia 
filosofinės sistemos šerdimi. 

Šia prasme reikia suprasti ir trečiąją disertacijos tezę: 
„Kvadratas yra gamtos dėsnis, trikampis — proto dės- 
nis“. Trejybiškumas — vystymosi principas, o vystymąsi 
didysis dialektikas įžvelgia tik dvasinių reiškinių srityje; 
gamtai, pasak Hėgelio, vystymasis nebūdingas. Šiuo 
pagrindu vėliau kils nesutarimų tarp Selingo ir Hėgelio. 

Bet kol kas jaunasis Hėgelis seka savo dar jaunesniu 
mokytoju. Drauge jie atakuoja Kantą. „Kritinė filosofija 
neturi idėjų ir yra netobula skepticizmo forma“. Si ka- 
tegoriškai suformuluota disertacijos tezė vėliau bus iš- 
samiai pagrįsta daugelyje Hėgelio darbų. Hėgelis leng- 
vai užčiuopia kantizmo prieštaravimą: „Kritinės filosofi- 
jos pateikiamas proto postulatas savo turiniu griauna 
šią filosofiją ir yra spinozizmo principas“. Kantas, tvir- 
tindamas daiktų pačių savaime nepažinumą, suprantama, 
atmetė ir loginius dievo buvimo įrodymus. Bet, išginęs 
religiją pro duris, jis įsileido ją per langą: pasirodo, 
Kanto manymu, aukščiausiosios esybės egzistavimui ne- 
reikalingi loginiai įrodymai, jis postūluojamas dorovinio 
dėsnio. Kanto kriticizmas čia virsta grynu dogmatizmu. 

„..Heinė šia dingstimi ironizavo: Kantas šturmu pa- 
ėmė dangų, bet, išvydęs nepaguodžiamą savo seno tar- 
no Lampės sielvartą, suminkštėjo ir sugrąžino gyvenimą 
aukščiausiajam kaip praktinio proto postulatą; „o gali- 
mas daiktas, Kantas jį atgaivino ne tik dėl senojo Lam- 
pės, bet dėl policijos? Ar jis iš tiesų padarė tai iš įsiti- 
kinimo? Ar, panaikindamas visus dievo buvimo įrodymus, 
jis kartu nenorėjo mums tuo parodyti, kaip nepatogu 
nieko nežinoti apie dievo egzistavimą? Jis čia pasielgė 

beveik taip pat išmintingai, kaip vienas mano bičiulis 
vestialas, kuris sudaužė visus žibintus Gronderštrasėje 
Getingene ir, stovėdamas tamsoje, pasakė mums ilgą 
kalbą apie praktinį būtinumą žibintų, kuriuos jis sudau- 
žęs tik tuo teoriniu tikslu, kad įrodytų mums, jog be jų 
mes nieko negalime matyti...“ 

Tezės baigėsi dviem šiek tiek rizikingai suformuluo- 
tais teiginiais: „Narsumas nesuderinamas ir su poelgių, 
ir su išgyvenimų nekaltumu“, „Visiškai tobulas dorovin- 
gumas prieštarauja narsumui“. O prieš tai buvo pasa- 
kyta: „Prigimtinė būklė nėra neteisinga, ir kaip tik dėl 
to iš jos būtina išsivaduoti“. Ne gėris ir teisingumas, 
bet blogis ir nelygybė yra pažangos įrankis — filosofas 
aiškiai vadavosi iš utopiškų jaunystės iliuzijų. 

Dėl planetų, tai joms buvo skirta vienintelė (penktoji 
tezė): „Kaip magnetas yra gamtos svertas, taip planetų 
ir saulės trauka yra gamtos švytuoklė“. Išsamiai savo 
astronominį credo Hėgelis išdėstys disertacijoje. Disputui 
jis pasistengė suteikti filosofinį kryptingumą. 

Respondentu, kurio pareiga buvo ginti pretendento 
idėjas, buvo studentas Karlas Šelingas, profesoriaus bro- 
lis, oponentais — profesorius  Šelingas, profesorius 
Nythameris, studentas Svarcotas. 

Hėgelis, kaip nuo amžių įprasta panašiais atvejais, 
negailėjo padėkų, ypač savo pagrindiniam oponentui. Jo 
žodžiai būtų skambėję labai pompastiškai ir įsiteikiamai, 
jeigu būtų buvę sakomi ne lotyniškai: „Prašau tave, vyre 
išmintingiausias iš išmintingiausių, garbingiausias pone 
profesoriau Šelingai: visa, kam tu mūsų tezėse nepritari, 
pasakyk čia viešai, nes tam šis disputas, kad iš tavęs 
pasimokyčiau. Nėra reikalo kalbėti apie tai, kaip man 
malonu jausti tavo paramą. Nei amžininkai, nei net 
draugai, vien tik ainiai, vien tik mokslas, kuriam nėra 
galo, galės deramai įvertinti taurią tavo proto jėgą, tavo 
dvasines ypatybes. Tebus man leista pašlovinti tave kaip 
tikrą filosofą“. | 

Hėgelis kalbėjo apie savo džiaugsmą dėl to, kad po- 
nas prorektorius ir ponas dekanas papuošė savo dalyva- 
vimu šį jam iškilmingą aktą, dėkojo kilniausiajam 

monarchui už mokslų globojimą, dėkojo fakultetui ir vi- 
siems susirinkusiems už dėmesį jo darbui. 

Habilitacinis disputas, po kurio filosolijos magistrui 
Georgui Vilhelmui Frydrichui Hėgeliui buvo suteikta 
teisė skaityti paskaitas, įvyko 1801 metų rugpjūčio 27-ąją, 
tą dieną, kai jam suėjo trisdešimt vieneri metai. 

Po gynimo Hėgelis sėdo prie disertacijos. Jis turėjo 
didelį rankraštį iš astronomijos, parašytą, matyt, dar 
prieš atvykstant į Jėną. Jį reikėjo sutrumpinti ir išversti 
į lotynų kalbą. 

Praeina mėnuo, tačiau disertacija fakultetui nepateik- 
ta. Ją tarytum užmiršo. Logikos ir metafizikos katedros 
vedėjas, mums pažįstamas Heningsas, vizuoja Hėgelio 
paskaitų planą. Paskui staiga susigriebia (matyt, šitai 
atsitiko ne be viurtembergiečio nedraugų įsikišimo). Spa- 
lio 18-3ją jis rašo dekanui pasipiktinimo kupiną laišką: 
„Aš nežinojau, kad ponas daktaras Hėgelis iki šiol dar 
nepateikė disertacijos, todėl uždėjau savo vizą“. Hening- 
sas reikalavo nedelsiant imtis priemonių: „Jūs galite be 
ceremonijų anuliuoti Hėgelio paskaitų planą, nes viskas 
pasiekta gudrumu“. Tą pačią dieną ant dekano stalo at- 
siranda brošiūra „Apie planetų orbitas. Filosofijos diser- 
tacija“. 

Disertacija, kaip ir kiti Hėgelio šio periodo darbai, 
nuspalvinta kritiškais tonais. Jos patosas — mechanicizmo 
ir empirizmo, kurių reiškėju Hėgelis laiko Niutoną, kal- 
tinimas. Anglų fizikui Hėgelis priešpriešina Keplerį, ku- 
ris, kaip Hėgeliui atrodo, nesuskaido gamtos, bet sten- 
giasi suvokti ją kaip tam tikrą visumą. Šiuolaikiniam 
skaitytojui daugelis dalykų, kuriuos tvirtina Hėgelis, gali 
atrodyti tiesiog komiški. Jaunojo filosofo nuomone, me- 
chanikos bėda ta, kad „ji nieko nenutuokia apie dievą“. 
Hėgelis įsitikinęs, kad svoris, kurio veikiamas akmuo 
krenta į žemę, savo pobūdžiu yra visiškai skirtingas nuo 
to, kuris veikia žvaigždėse ir ypač dangaus kūnuose, 
priklausančiuose mūsų saulės sistemai ir anaiptol nenu- 
krentančiuose į Žemę. Dėl obuolio, kuris Niutonui paki- 
šo mintį apie visuotinę trauką, jis sako, kad tai esąs 
blogas ženklas, nes obuoliai jau dukart buvo nelaimės 

pradžia — visos Žmonijos (Ievos obuolys) ir Trojos liau- 
dies (Pario obuolys). 

Kadaise Sokratas atitraukė filosofijos dėmesį nuo 
dangaus tyrinėjimo ir prikaustė jį prie to, kas žemiška, 
prie žmogaus. Dabar filosofijai atėjo metas pasikelti 
į padanges, pažinti šviesulių judėjimą valdančius dės- 
nius. Konkrečiai kalbant, filosofija gali būti naudinga 
sprendžiant vieną ginčytiną problemą. Turimas galvoje 
dėsningumas, kurio idėją pateikė astronomas Ticijus. 
Jeigu paimtume eilę skaičių — 0, 3, 6, 12, 24 ir t. t.— 
ir prie kiekvieno iš jų pridėtume skaičių 4, tai, pasak 
Ticijaus, gautume skaičius, atspindinčius santykinius 
planetų nuotolius nuo Saulės. Šis empirinis dėsnis, atro- 
dytų, buvo patvirtintas, kai Heršelis 1781 metais atrado 
Urano planetą. Remdamiesi Ticijaus dėsniu, astronomai 
spėjo, kad tarp Marso ir Jupiterio turinti būti dar nesu- 
rasta planeta. Jos ieškojimai prasidėjo iškart po Urano 
atradimo. Hėgelis juos laikė bergždžiais, o Ticijaus dės- 
nį dėl jo grynai empirinės prigimties — neatitinkančiu 
tikrovės. Jis siūlė naudotis kitu dėsningumu, pateiktu 
pitagorininkų — 1, 2, 3, 4, 9, 16 ir t. t. „Jeigu ši eilė 
labiau atitinka tikrąją gamtos tvarką, — rašė Hėgelis 
disertacijoje, — negu minėta aritmetinė progresija, tai 
aišku, kad tarp ketvirtos ir penktos vietos yra didelis 
neužpildytas tarpas ir kad ten nėra ko ieškoti planetos“. 
Tuo tarpu jau 1801 metų sausio 1-ą dieną astronomas 
Pjacis Palermo observatorijoje atrado pirmąją iš mažųjų 
planetų — Cererą, esančią tarp Marso ir Jupiterio. Vė- 
liau ši aplinkybė buvo dingstis daugeliui juokų ir netgi 
išpuolių prieš Hėgelio dialektiką. 

Nesusipratimas, matyt, kilo dėl to, kad, rašydamas 
disertaciją, Hėgelis naudojosi į Jėną atsivežtu rankraš- 
čio juodraščiu, parašytu iki Pjacio atradimo. Ar jis ži- 
nojo apie šį atradimą, kai spalio mėnesį pateikė diser- 
taciją fakultetui? Sunku pasakyti. Ar teorinių teiginių 
ir empirinių duomenų neatitikimas galėjo sutrikdyti filo- 
sofą, būti priežastis, dėl kurios jis delsė pateikti savo 
darbą? Mes neturime pagrindo kategoriškai spręsti. Juo 
labiau kad 1801 metų gruodžio mėnesį jis rašo daktarui 

Huinageliui apie savo ketinimą pasiųsti disertacijos eg- 
zempliorių, nepridėdamas jokių pastabų dėl jos turinio. 

Tame pačiame laiške Hufnageliui Hėgelis pranešė, 
kad kartu su Šelingu jis pradeda leisti „Kritinį filoso- 
fijos žurnalą“, kurio uždavinys —,,padaryti galą pseudo- 
filosofinei netvarkai“. Ginklą, kurį buvo ketinama pa- 
naudoti, Hėgelis vadino „vėzdu, rimbu, trinka“. Geram 
darbui ir dievo garbei gali praversti kas tik nori! 

Planai sukurti naują žurnalą atsirado seniai. Leidė- 
jas Kota iš pradžių norėjo, kad jam vadovautų Šelin- 
gas ir Fichtė; taip pat buvo planuojama, kad dalyvaus 
broliai Šlėgeliai. Tačiau Šelingas nutarė dalytis vadova- 
vimu su Hėgeliu. Abu buvo ne tik redaktoriai, bet fak- 
tiškai ir visų šešių dienos šviesą išvydusių numerių (trys 
numeriai sudarė tomą) autoriai. Straipsniai buvo skel- 
biami be parašo, todėl iki šiol nėra galutinai aišku, kiek 
abu filosofai prisidėjo prie vieno ar kito darbo. 

Pirmasis numeris pasirodė pačioje 1802 metų pra- 
džioje. Jis prasidėjo Hėgelio straipsniu (prie jo prisidėjo 
ir Šelingas) „Apie filosofinės kritikos esmę“, kuriame 
buvo išdėstyta žurnalo programa. 

Hėgeliui kelia nerimą filosofijos būklė po Kanto: kri- 
ticizmas išklibino tikėjimą autoritetais, mąstymo sava- 
rankiškumas pasiekė tokį mastą, kad filosofui darosi gėda 
vadintis jau egzistuojančios teorijos sekėju. Kiekvienas 
išradinėja savo sistemą. Tuo tarpu Hėgelis dabar jau 
tvirtai įsitikinęs, kad tiesa vieninga ir vienintelė kaip ir 
grožis. „Yra tik vienas protas, todėl ir filosotija tik viena, 
ir tik viena ji tegali būti“. Įvairios tilosofijos kryptys — 
liūdnas proto netobulumo, pažinimo neadekvatumo vai- 
sius. Tikrosios filosofijos idėja vienokiu ar kitokiu mastu 
glūdi kiekvienoje teorijoje: būtent kokiu — turi išaiškinti 
filosofinė kritika. Kitas jos uždavinys — nustatyti, kiek 
tiesa įgavo „mokslinės sistemos pobūdį“. Mąstymo siste- 
mingumo stoka — tai požymis sielos, pernelyg neapdai- 
rios, kad išvengtų nuopuolio, bet ir neturinčios tiek drą- 
sos, kad išpirktų savo nuodėmę. 

Filosofinė kritika turi pakilti į kovą prieš tuos, kurie 
filosofijos idėją įspraudžia į asmeninių skonių ar klai- 

dingų principų kevalą. Viena yra individualumas, kuris 
padeda išryškinti objektyvią idėją, kita — tiesą iškrei- 
piantis subjektyvizmas. Prieš subjektyvizmą ir ribotu- 
mą — toks Hėgelio šūkis. Tikra filosofijos neganda — ple- 
pėjimas. Perėmęs mokslinę terminiją, jis plačiai paplinta, 
nes atrodo neįtikėtina, kad po didžiuliu lukštų kiekiu ne- 
būtų jokio racionalaus grūdo. 

Yra dar vienas filosofinio mąstymo priešas —,neran- 
gus empirizmas“, kuris stengiasi sutaikyti su filosofija 
„Sveiką protą“, kasdienę sąmonę. Tuo tarpu „sveikam 
protui“ filosofijos pasaulis visada atrodo kaip išvirkščias 
pasaulis. Todėl Hėgelis (kol kas dar) prieš filosofinių 
idėjų populiarizaciją. 

Straipsnis baigėsi raginimu kilti į bekompromisinę ko- 
vą su priešininkais. Juos Hėgelis atsisakė laikyti lygia- 
teise filosofine partija. Pripažinti priešininką partija, Hė- 
gelio nuomone,— vadinasi, atsisakyti savo visuotinumo, 
t. y. parodyti savo menkybę. 

Tokia „Kritinio filosofijos žurnalo“ programa. Negai- 
lestinga kova, jokių kompromisų, jokio pažiūrų sambū- 
vio. Tiesa viena ir vienintelė! Bet prieš statant jos pa- 
statą reikia išvalyti statybinį sklypą. Hėgelis ir Šelingas 
uoliai imasi darbo. 

Pirmasis Hėgelio smūgis tenka gana paviršutiniškai 
galvai. Straipsnis pavadintas „Kaip sveikas žmogaus pro- 
tas žiūri į filosofiją — pavaizduota, remiantis Krugo 
veikalais“. Hėgelio amžininkas, Vitenbergo filosofijos fa- 
kulteto adjunktas, trijų be galo nuobodžių knygų auto- 
rius Vilhelmas Traugotas Krugas buvo pavyzdys to pseu- 
doteorinio plepėjimo, apie kurį buvo kalbama programi- 
niame straipsnyje. Hėgeliui visiškai pakanka vien ironijos, 
kad susidorotų su priešininku. 

Kitą kartą „kritikos trinka“ nusileidžia ant G. E. Sul- 
cės, rašiusio senovės skeptiko Enezidemo vardu, galvos. 
Straipsnyje ,„Skepticizmo santykis su filosofija. Jo įvairių 
modifikacijų pavaizdavimas ir sena palyginimas su nau- 
ja“ Hėgelis atskleidžia dogmatišką SŠulcės skepticizmo 
pobūdį. Tai „skepticizmo išgama“, neturinti tų kilnių 
bruožų, kurie sudarė antikinio skepticizmo esmę. Todėl 

Šulcė neturi teisės remtis tikruoju Enezidemu. Senovės 
skepticizmas buvo nukreiptas prieš tariamą juslinio suvo- 
kimo patikimumą, kuriuo mėgina remtis Šulcė. Tai, ką 
naujasis Enezidemas laiko esant patikimiausia, senojo 
Enezidemo nuomone, visai nenusipeinė pasitikėjimo. 

Kitas straipsnis „Kritiniame filosofijos žurnale“ —„„Ti- 
kėjimas ir žinojimas, arba Retleksinė subjektyvumo filoso- 
fija savo tobula iorma kaip Kanto, Jakobio ir Fichtės 
filosofija“ — skirtas polemikai su šiais trimis išvardytais 
mąstytojais. Visos trys sistemos vienaip ar kitaip tikė- 
jimą vertina labiau už žinojimą. Hėgeliui į pirmąją vie- 
tą vis labiau iškyla mokslo problema. Jo sistemoje fi- 
losofija užims aukštesnę vietą negu religija. 

Čia glūdi nesutarimų, kurie greitai išskirs Šelingo ir 
Hėgelio kelius, užuomazga. Pirmajam ir tais metais aukš- 
čiausia dvasinės veiklos sritis — menas, paskui šią vietą 
užims religija. Hėgelis atvyko į Jėną įsitikinęs religijos 
pranašumu, bet dabar pirmąją vietą jis skiria filosofijai. 
Tiesa prieinama intuicija — tokia Šelingo pozicija; tie- 
sa — mokslinė sistema, Hėgelis vis labiau įsitikina šios 
nuomonės teisingumu. Intuicijos dovaną gali turėti tik 
dvasios aristokratas, pažinimas — nedaugelio dalia; mėgs- 
tamas Šelingo posakis — Horacijaus eilutė „Odi profa- 
num vulgo et arceo“ (,„,„Neapkenčiu tamsuolių minios ir 
laikausi nuošaly nuo jos“). Gnoseologijoje Hėgelis de- 
mokratas: „Filosofija, kaip proto mokslas, skirta visiems. 
Ne visi ją pasiekia, bet tai jau kitas dalykas, juk ne visi 
žmonės tampa kunigaikščiais. Iš to, kad vieni žmonės iš- 
kyla virš kitų, piktina tik tvirtinimas, esą šie žmonės 
skiriasi savo prigimtimi“. Sis įrašas juodraščiuose iškal- 
bingai liudija naują Hėgelio poziciją. 

Ir dar dėl vieno svarbaus dalyko draugai nesutaria — 
dėl požiūrio į valstybę. Selingas, kaip ir Kantas, šiame 
socialiniame institute įžvelgia neišvengiamą blogį; žmo- 
nės atsisako valstybės labui dalies savo teisių, bet be jos, 
būdami anarchijos ir priešiškumo būklėje, jie negali gy- 
venti. Lygiai taip pat ir atskiros valstybės negalės nuolat 
gyventi tarpusavio susidūrimų, sprendžiamų ginklo jėga, 
būklėje. Kaip žmonės dėl būtinumo vienijasi į valstybę, 

taip ir valstybės analogišku būdu bus priverstos suda- 
ryti sąjungą, „tautų areopagą“, kad visur pasklistų tai- 
kos ir teisės principai. 

Dar prieš keletą metų Hėgelis pritarė šiam požiūriui. 
Dabar jis jau mano kitaip. Nauja koncepcija suformuluota 
jo penktajame straipsnyje, pasirodžiusiame „Kritinio žur- 
nalo“ puslapiuose. Straipsnis pavadintas „Apie moksli- 
nius prigimtinės teisės tyrimo būdus, apie jos vietą prak- 
tinėje filosofijoje ir santykį su mokslu apie pozityvią 
teisę“; jame ne tik kritiškai nagrinėjami svetimi požiū- 
riai, bet išdėstoma ir sava programa. Hėgeliui atrodo, 
kad jis surado ieškomą harmoningą vienybę tarp to, kas 
žmogaus elgesyje visuotina, ir to, kas paskira. Čia filo- 
sofas pirmą kartą formuluoja savą dorovės, kuri yra „gry- 
na tautos dvasia“, sampratą. Tauta, kartoja Hėgelis 
Aristotelį, egzistuoja anksčiau už atskirą žmogų. Būti 
dorovingam — vadinasi, gyventi pagal savo tautos, savo 
šalies, savo valstybės papročius. Valstybė yra dorovinis 
organizmas. Šio organizmo sveikatą turi palaikyti karas. 
„Panašiai kaip vėjų judėjimas neleidžia užakti ežerams — 
o taip atsitiktų su jais, jei ilgą laiką nebūtų vėjo,— taip ir 
karas apsaugo tautas nuo puvimo, kurį neišvengiamai su- 
keltų ilgalaikė, o juo labiau amžina taika“. 

Šelingui nuo tokių žodžių plaukai pasišiaušė, bet gin- 
čytis su Hėgeliu, nepajudinamai įsitikinusiu savo teisu- 
mu, buvo tuščias daiktas. 1803 metų gegužės mėnesį jie 
išsiskyrė, kartu nustojo eiti ir „Kritinis žurnalas“. Šelin- 
gas išvažiavo į Bavariją, kur buvo maloningai priimtas 
rūmų, apdovanotas ordinu ir išrinktas akademiku. Jis 
sparčiai žengė šlovės laiptais. Pirmaisiais metais, Selin- 
gui išvykus, Hėgelis palaikė su juo draugiškus santykius, 
jie susirašinėjo, bet ryšiai silpo, o pasirodžius „Dvasios 
fenomenologijai“, visai nutrūko. 


Trečias skyrius 


PASAULINĖ DVASIA 
RAITA ANT ŽIRGO 


Dvasia viešpatauja pasauliui dėl 
sąmonės; būtent tai yra jos instru- 
mentas, o jau paskui patrankos, dur- 
tuvai, muskulai. 

Hėgelis 


Privatdocentas Hėgelis kaip lektorius pasisekimo ne- 
turėjo. Katedroje jis elgėsi taip, tarytum sėdėtų namie 
prie rašomojo stalo: vis sklaidė savo sąsiuvinius, ieško- 
damas reikalingos vietos, uostė tabaką, čiaudėjo ir kos- 
čiojo. Kalbėjo negarsiai, sunkiai surasdamas žodžius, ypač 
kai būdavo kalbama apie paprastus ir suprantamus da- 
lykus, kurie, atrodė, slėgė jį savo akivaizdumu; tik pra- 
simušęs pro jų užtvarą prie to, kas sudarė problemos 
esmę, jis įgydavo pasitikėjimą ir ramybę, jo balsas su- 
stiprėdavo, žvilgsnis imdavo žibėti. Bet ir tomis minu- 
tėmis jo artikuliacija, gestai ir mimika dažnai kontras- 
tuodavo su kalbos turiniu. Dėstymo sklandumu ir su- 
prantamumu jis nesirūpino. Jį vadino „mediniu Hėgeliu“. 
Pirmąjį semestrą į jo paskaitas užsirašė vienuolika žmo- 
nių (tiesa, reikia atsižvelgti į tai, kad kartu su Hėgeliu 
Jėnoje filosofijos kursus skaitė dvylika dėstytojų, iš jų 
šeši profesoriai). 

Vėliau Hėgelio klausytojų skaičius retai viršydavo 
trisdešimt. Užtat tai buvo ištikimų sekėjų ratelis, ne 
šiaip gerbėjų, bet išmanančių spekuliatyviosios išminties 
paslaptis, dievinusių savo mokytoją. Jo studentai laikėsi 
atokiai ir iš aukšto žiūrėjo į kitą publiką. Hėgelis jiems 
buvo aukščiausia esybė, orakulas, ištariantis kartais ne- 
suprantamą, bet visada neginčijamą tiesą. Palyginti su 
jo genijumi, visa kita atrodė apgailėtina ir menka. Ta 
pagarba lietė ir pačias paprasčiausias su metru susijusias 
smulkmenas. Kiekviena jo frazė buvo godžiai gaudoma 

ir aiškinama, buvo ieškoma kiekvieno jo žodžio pa- 
slėptos reikšmės. Į Viurcburgą išvažiuojančiam studentui 
Hėgelis pasakė: „Aš ten turiu bičiulį“, turėdamas galvoje 
Šelingą. Iškart kilo abejonė, ar žodį „bičiulis“ reikia su- 
prasti įprastai, ar dar kokia nors kita prasme. 

Hėgelis nuolat buvo paskendęs savo mintyse, didingas 
ir nesudrumsčiamas. Niekas negalėjo išvesti jo iš pusiau- 
svyros. Kartą per išsiblaškymą jis atėjo į paskaitą valan- 
dą anksčiau, ne trečią, o antrą valandą. Užėmęs savo 
vietą katedroje ir neatkreipęs dėmesio į klausytojų su- 
dėtį, jis pradėjo skaityti. Studento, mėginusio paaiškinti, 
kad jis apsiriko, jis tiesiog nepastebėjo. Profesorius Au- 
gustis, kurio paskaita pagal tvarkaraštį turėjo būti, pri- 
ėjęs prie durų ir išgirdęs Hėgelio balsą, nusprendė, kad 
valandą pavėlavo, ir skubiai pasišalino. Trečią susirinko 
Hėgelio studentai, jie jau žinojo, kas atsitiko, ir smalsiai 
laukė, kaip jų mokytojas išsisuks iš padėties. 

„Ponai,— pradėjo Hėgelis,— kai sąmonė tiria pati sa- 
ve, tai kaip pirmoji tiesa, arba, tiksliau, kaip pirmasis 
melas, figūruoja juslinis tikrumas. Praėjusį kartą mes 
baigėme kaip tik tuo, o prieš valandą ši aplinkybė man 
dar kartą buvo patvirtinta“. Akimirksnį šmėstelėjo lengva 
šypsena ir tuoj pat išnyko. Toliau viskas vyko kaip pa- 
prastai. 

Studentas Georgas Hableris (universiteto prorektoriaus 
sūnus) paliko mums savo mokytojo išorės aprašymą: 
„Griežti veido bruožai ir spindintis didelių akių žvilgsnis, 
liudijęs į save nugrimzdusį mąstytoją, žadino drovumą 
ir jeigu nebaidė, tai bent jau sulaikydavo, bet, kita ver- 
tus, nugalėdavo ir priartindavo švelni ir draugiška kal- 
bėjimo maniera. Hėgelio buvo nepaprasta šypsena, tik 
labai nedaugelis mano sutiktų žmonių šypsodavosi pa- 
našiai. Geraširdiškoje šypsenoje glūdėjo kartu ir kažkas 
atšiauru, griežta ar net skausminga, ironiška ar sarkas- 
tiška — būdingas bruožas, liudijęs gilų susikaupimą. Aš 
šią šypseną palyginčiau su saulės spinduliu, prasiskver- 
biančiu pro sunkius debesis ir apšviečiančiu dalį kraš- 
tovaizdžio, dengiamo tamsaus šešėlio“. 

Universiteto vyresnybė Hėgelį ne itin mėgo. Jo ne- 
suprato, todėl laikė „obskurantu“ ir dėl sinulkmenų kai- 
šiojo pagalius į ratus. Kai fakultete pasirodė docentas 
Frizas, Hėgelio filosofijos priešininkas, vadovybė iškart 
jį palaikė. Jam pranašavo puikią ateitį, jį globojo. Hė- 
gelis jau pradėjo galvoti palikti Jėną, kuri, be to, jo akyse 
pamažu virto užkampiu: romantikų ratelis seniai iširo, 
geriausi profesoriai paliko universitetą. Jis parašė savo 
pažįstamui į Heidelbergą, prašydamas sužinoti, ar ten 
nėra laisvos vietos. 

Netikėtai Hėgelis sužino, jog Jėnos universitetas sten- 
giasi išrūpinti iš Veimaro rūmų, kad jo varžovui Frizui, 
kuris ir jaunesnis už jį amžiumi, ir vėliau praėjo habili- 
taciją, būtų suteiktas profesoriaus vardas. Hėgelis Veima- 
re turi savo galingą globėją — ministrą Gėtę (nei Hė- 
gelis, nei Gėtė neįtarė, kad jie yra tolimi giminaičiai: 
kažkoks Johanas Laukas, Frankenbergo burinistras, gyve- 
nęs XVI amžiuje, buvo jų bendras protėvis; šitai išaiškėjo 
tik mūsų dienomis). Didysis poetas ir mąstytojas simpati- 
zuoja jaunam filosofui, kurį laiko Šelingo tęsėju ir są- 
jungininku kovoje prieš Niutoną. Šviesos skaidymosi 
teorijos paneigimą Gėtė laikė savo gyvenimo tikslu. Pra- 
džią suklydimui davė nesėkmingai atliktas bandymas su 
prizme: Gėtei nepasisekė suskaidyti šviesos spindulio į 
sudedamąsias dalis, vietoj spektro įis pamatė baltas ir 
juodas dėmes, nuspalvintas tik ten, kur jos susiliesdavo. 
Iš to jis padarė išvadą: visos spalvos atsiranda dėl dvie- 
jų pagrindinių — baltos ir juodos — susimaišymo. Gamtos 
reiškiniai, atrodė, patvirtino jo nuomonę: debesies už- 
temdyta saulė mums atrodo geltona; dūmai saulės spin- 
duliuose įgauna žydrą atspalvį. Gėtė išeikvojo begalę 
laiko ir jėgų, atliko didžiulę daugybę bandymų, prirašė 
tūkstančius puslapių, kad pagrįstų savą menininko, iman- 
čio spalvinę gamą kaip visumą, požiūrį. Savo „Spalvoty- 
rą“ poetas vertino labiau už „Faustą.“ 

Hėgelis kreipėsi į Gėtę, skųsdamasis dėl rengiamos 
neteisybės. „Sužinojęs, jog kai kas iš mano kolegų ne- 
trukus gaus filosofijos protesoriaus vardą, ir ryšium su 
tuo prisiminęs, kad aš pats vyriausias iš čionykščių pri- 

vatdocentų, drįstu pavesti Jums spręsti, ar iår nereikia 
baimintis, kad mano galimybės dirbti pagal sugebėjimus 
universitete bus apribotos dėl apdovanojimo, aukščiausių- 
jų instancijų suteikto kitiems asmenims“ !. 


Gėtės įsikišimas netruko duoti vaisių. Prasideda 
šviesybių susirašinėjimas. Jėnos universitetą išlaiko ke- 
turios valstybės: Saksonija—Veimaras, Saksonija—Gota, 
Saksonija—Zalieldas—Koburgas ir Saksonija—Meininge- 
nas. Kad vienas ar kitas nutarimas dėl universiteto rei- 
kalų įgytų įstatymo galią, reikalingas visų keturių vy- 
riausybių sutikimas. Po tarpusavio konsultacijų monar- 
chai priima vieningą sprendimą: Frizas ir Hėgelis tebūna 
profesoriai! Pirmasis (1804 metų gruodžio 24-ąją) savo 
valią praneša hercogas Francas Koburgietis, paskutinysis 
(1805 metų vasario 15-3ją) — Karlas Augustas Veima- 
rietis. 

Bet kol kas šitai teikia tik moralinį pasitenkinimą ir 
atveria perspektyvą; pajamų kaip ir anksčiau — jokių. 
Hėgelis vėl rūpinasi dėl vietos Heidelberge, zonduoja 
dirvą Berlyne — ten rengiamasi atidaryti universitetą: 
ar nepakvies jo tenai? Deja, į Heidelbergą pakviečiamas 
Frizas, Berlyne vieta paskirta Fichtei. 

Tik 1806 metų birželio mėnesį Gėtei pasisekė išrū- 
pinti iš Veimaro hercogo savo protežė skurdžią algą — 
100 talerių kasmet. Su atskaitymais tai sudarė mažiau 
negu 80 talerių. Kokia menka buvo ta suma, liudija 
tai, kad kukliai Jėnoje gyvenęs studentas išleisdavo pra- 


gyvenimui maždaug 200 talerių per metus. Iš studentų 
užmokesčio už paskaitas (po tris laubtalerius nuo galvos 
už kursą) taip pat susidarydavo nedaug. Profesorius Hė- 
gelis vertėsi sunkiai. 


! Sis 1804 metų rugsėjo 29-ąją parašytas laiškas — pirmasis 
mums žinomas Hėgelio laiškas Gėtei. Hėgelio „Raštų rinkinyje“ 
paskelbtas 1803 metų rugpjūčio 3-iosios laiškas  Gėtei, kuris daro 
neįprastą jam įspūdį ir savo meilikaujamu tonu, ir jame esančiu 
savotišku slaptu įskundimu. Kaip neseniai nustatyta, šį laišką pa- 
rašė ne Hėgelis, bet Jėnos burmistras Fogelis. Hėgeliui klaidingai 
as m ir kitas Fogelio laiškas Gėtei — 1804 metų gruodžio 

-os dienos. 

Uždarius „Kritinį filosofijos žurnalą“, jis nieko ne- 
skelbia. Rankraščiai kaupiasi rašomajame stale: „Vokie- 
tijos konstitucija“, „Dorovės sistema“, paskaitų kursų 
užrašai, o nuo kurio laiko ir didelio darbo, kuris dar ne- 
turi pavadinimo, puslapiai. 

Pirmoji užuomina apie darbą prie „Dvasios fenome- 
nologijos“ aptinkama laiško filologui Fosui, kurį Hėge- 
lis 1805 metų gegužę prašė išrūpinti jam paskyrimą į 
Heidelbergą, apmatuose. 1806 metų vasarį leidėjas Heb- 
hartas Bamberge pradėjo spausdinti dar neužbaigtą darbą. 
Tačiau vėliau viskas sustojo: autorius neskubėjo baigti 
darbo, o leidėjas nemokėjo jam žadėto honoraro. Prasi- 
dėjo tarpusavio rietenos, ir viskas galėjo visai sugriūti, 
jei nebūtų įsikišęs Nythameris, kuris tuo metu atsidūrė 
Bamberge. 

Apie jį reikia pasakyti keletą žodžių. Frydrichas Ima- 
nuelis Nythameris buvo vienintelis žmogus, su kuriuo 
Hėgelis išsaugojo draugiškus santykius nuo Jėnos laikų 
iki gyvenimo pabaigos. Jis buvo Hėgelio žemietis, ket- 
veriais metais vyresnis, ir mokėsi su juo Tiūbingeno uni- 
versitete. Jėnoje jis įsikūrė jau 1792 metais. Kartu 
su Fichte jis leido „Filosofinį žurnalą“, dalijosi su juo at- 
sakomybę dėl Forbergo straipsnio paskelbimo ir visiškai 
palaikė Fichtę „Ginče dėl ateizmo“, bet pirmajam dėl 
incidento teko palikti Jėną, o Nythameriui viskas baigėsi 
paskyrimu į... teologijos profesoriaus vietą. Jau čia pa- 
sireiškė būdingas jo charakterio bruožas — mokėjimas su- 
tarti su žmonėmis. Kaip filosofas Nythameris buvo visiš- 
kai neoriginalus, apskritai niekuo ypatingu jis nepasi- 
žymėjo, bet juo buvo galima pasikliauti. Su Hėgeliu jį 
suartino charakterių panašumas. Pastarasis dažnai bu- 
vodavo jo namuose Jėnoje, o Nythameriui išvykus, gy- 
vai su juo susirašinėjo; trečdalis visų Hėgelio laiškų 
adresuoti Nythameriui. Jo žmoną Hėgelis vadino „ge- 
riausia iš moterų“, ir vėliau apie savo žmoną jis rašė, 
kad myli ją taip pat ir dėl to, kad ji panaši į „geriausią 
iš moterų“. Nythameris buvo Hėgelio antrojo sūnaus 
krikštatėvis. Jie taip ir neperėjo prie „tu“, bet buvo tikri 
draugai. Nythameris ne kartą gelbėjo Hėgelį. 

Ir „Dvasios fenomenologija“ laiku išvydo dienos švie- 
są Nythamerio energijos, diplomatinio sumanumo ir geros 
valios dėka. Jo derybos su leidėju baigėsi susitarimu, 
pagal kurį Nythameris įsipareigojo nupirkti iš Hebharto 
už 252 guldenus išspausdintą rankraščio dalį, jeigu Hė- 
gelis nepateiks paskutinių jo lankų iki spalio 18-osios; 
o kol kas leidėjas sumokėjo autoriui 144 florinus — pusę 
jam priklausančio honoraro. Nythameris jau gavo pini- 
gus ir, pranešdamas Hėgeliui apie iškovotą pergalę, mal- 
davo jį nepažeisti sutarties sąlygų. Persiųsti rankraščiui 
iš Jėnos į Bambergą reikėjo penkių dienų. Nythameris 
priminė šitai Hėgeliui: vėliausiai spalio 13-ąją jis turįs 
atiduoti paketą paštui. Gaukite pašto kvitą, prašė jis, 
ir išsaugokite jį, kad būtų išvengta nesusipratimų. Jeigu 
nespėsite ištaisyti teksto, pats atvažiuokite į Bambergą 
ir užbaikite viską vietoje. Atvažiuokite, čia jums bus ra- 
miau negu savo namuose... 

Artėjo karas tarp Prancūzijos ir Prūsijos, ir protin- 
gasis Nythameris blaiviai vertino priešininkų galimybes. 
Bambergas buvo Napoleono okupuotoje teritorijoje, Vei- 
maro hercogystė buvo prūsų sąjungininkė, karo veiksmai 
turėjo plėtotis jos teritorijoje. 

Trečiadienį ir penktadienį, spalio 8-ąją ir 10-ąją, Hė- 
gelis išsiunčia į Bambergą didelę pas jį buvusio rank- 
raščio dalį. Ketvirtadienį prasidėjo karas. Pas Hėgelį 
dar lieka pabaiga, bet paštas jau neveikia. Spalio 13-osios 
rytą prancūzų priešakinės dalys užima Jėną. Prasideda, 
Hėgelio žodžiais, „baimės valanda“. Kare kaip kare: plė- 
šia, prievartauja, žudo. Į filosofo namus įsiveržia dulkė- 
mis apnešti pėstininkai. Filosofas nepraranda šaltakrau- 
jiškumo: pastebėjęs ant vieno iš prancūzų krūtinės Gar- 
bės legiono juostelę, jis reiškia viltį, kad narsusis karys, 
apdovanotas kariniu ordinu, garbingai elgsis su paprastu 
vokiečių mokslininku. Žodžiai, sustiprinti vynu ir maistu, 
paveikia. Bet neilgam. Ateina nauji kareiviai, ir viskas 
prasideda iš pradžių. Šeimininkai paliko namus, Hėgelis 
paseka jų pavyzdžiu. Susikaišiojęs į kišenes „Fenomeno- 
logijos“ lapus, susirinkęs į pintinę šiokią tokią mantą, jis 
išbėga į gatvę. 

Prieglobstį Hėgelis suranda universiteto prorektoriaus 
Hablerio namuose. Čia sustojo kažkoks aukštas pareigi- 
nas, ir prie vartų stovi sargyba. Seimininkas nesidžiaugia 
svečiu, bet duoda jam kambarėlį viršutiniame aukšte, vie- 
ną iš tų, kuriuos nuomoja studentai. Aplink pogromas, 
tik šiame name palyginti ramu. Pas Hablerį filosofas pra- 
leidžia keletą valandų. Paskui jis slepiasi komisaro Hel- 
feldo name turgaus aikštėje. Šviečiant laužų ir gaisrų 
pašvaistėms, Hėgelis sutvarko išgelbėtą rankraštį ir bai- 
gia rašyti jį. Vėliau jis didžiuosis tuo, kad „Dvasios 
fenomenologija“ buvo užbaigta mūšio prie Jėnos išvaka- 
rių naktį. 

Dienos įspūdžius Hėgelis išdėstė laiške Nythameriui. 
Jis rašo apie išgyventą jaudinimąsi ir patirtus nuostolius. 
Bet svarbiausia ne tai. Nepaisant visų išmėginimų, jis 
linki sėkmės prancūzų armijai. Hėgelis ištikimai laiko 
Napoleoną Prancūzijos revoliucijos įpėdiniu, reformato- 
riumi, griaunančiu seną tvarką ir atveriančiu Vokietijai 
naujus kelius. Dėl to atsirado susižavėjimo kupinos eilu- 
tės: „Aš mačiau imperatorių, šią pasaulinę sielą, kai jis 
važiavo per miestą apsižvalgyti. Patiri tikrai nuostabų 
jausmą, stebėdamas tokią asmenybę, kuri sėdi čia raita 
ant žirgo, aprėpia visą pasaulį ir įsakinėja jam“. 

Labiau už viską Hėgelį jaudina į Bambergą išsiųsto 
rankraščio likimas. Ar jis nukeliavo pagal paskirtį? Prie- 
šingu atveju „praradimas būtų pernelyg didelis“. Pasku- 
tinius puslapius jis ketina išsiųsti rytoj. 

Bet paštas pradeda veikti tik spalio 20-3ją. Supran- 
tama, dėl to neįvykdoma sutartis, bet leidėjas turi atsi- 
žvelgti į nenumatytas aplinkybes. Be to, Hėgelis visiškai 
nuskurdęs. Grįžęs namo, jis rado viską ištuštinta: pa- 
vogta viskas, kas turėjo nors menkiausią vertę. Nebuvo 
nei baltinių, nei maisto, nei net švaraus popieriaus 
skiautės. 


Hėgelį priglaudė prekiautojas knygomis Fromanas. Gė- 
tė per Knėbelį persiuntė filosofui 10 talerių. Pagaliau iš 


Bambergo ateina žinia, kad jis gali disponuoti honoraru. 
Hebhartas gayo rankraštį ir pretenzijų neturi. 

Lapkričio viduryje Hėgelis išvyksta į Bambergą, kad 
sektų knygos leidimą, ir gyvena ten iki antrosios gruo- 
džio pusės. 1807 metų sausio mėnesį jis išsiunčia pra- 
tarmę. Dabar belieka tik laukti savo kūdikio pasirodymo. 

Knyga išeina kovo mėnesį. 


„Dvasios fenomenologija“ lyginama su „Faustu“. Jei- 
gu nepaisysime tos svarbios aplinkybės, kad Gėtės tra- 
gedija parašyta ryškiomis eilėmis, kurių daugelis tapo 
sparnuotais posakiais, o Hėgelio veikalas — blankia ir 
sunkiai suvokiama proza, tai tam tikras panašumas aki- 
vaizdus. Fausto blaškymasis, ieškant gyvenimo prasmės, 
tarytum atitinka pasaulinės dvasios —,,Fenomenologijos“ 
herojaus, — tiesiančios kelią į tiesą, klaidžiojimus. Dėl 
kalbos Hėgelis nesigynė: jo knyga šiuo atžvilgiu anaiptol 
netobula. „Tai kaip tik ta dalyko pusė, kurią sunkiausia 
įgyvendinti, tai, kas yra brandumo požymis, jeigu, be to, 
kalbama ir apie atitinkamą turinį. Juk yra siužetų, kurie 
patys sąlygoja visišką aiškumą,— dabar užsiimu dau- 
giausia tokiais dalykais; pavyzdžiui, šiandien pravažiuo- 
damas čia užsuko princas NN; jo didenybė medžiojo šer- 
nus ir t. t. Politinių naujienų pranešimo būdas pakanka- 
mai aiškus, bet vis dėlto mūsų dienomis dažnai atsitin- 
ka, kad nei skaitantysis, nei rašantysis kaip tik todėl 
visai nesupranta to, apie ką kalbama. Pagal kontrastą 
aš galėčiau padaryti išvadą, kad dėl mano neaiškaus 
stiliaus mane supranta kur kas geriau; norėčiau viltis, 
nors aš tuo netikiu... Jūsų priekaištus laikau teisingais 
ir galiu tik pasiguosti — jeigu leidžiama guostis,— kad 
vadinamasis likimas sukliudė man savo darbu sukurti 
ką nors, kas galėtų patenkinti tokius išmanančius ir tokio 
skonio mokslininkus kaip Jūs, mano drauge, o ir mane 
patį taip, kad aš galėčiau pasakyti: dėl to aš gyvenau“. 
Taip Hėgelis atsakė (1807 metų lapkričio mėnesį) Knėbe- 
liui, kuris jam rašė: „Man ir, kaip aš manau, dar kai ku- 
riems Jūsų draugams norėtųsi, kad grakštus Jūsų minčių 

audinys, kuris vietomis atrodo visiškai aiškus ir malo- 
nus, iškiltų prieš mūsų akis labiau apčiuopiamu pavidalu. 
Mes iš tiesų laikome Jus vienu iš didžiausių mūsų laikų 
mąstytojų ir norime, kad savo dvasinės jėgos pagrindui 
Jūs suteiktumėte daugiau kūniško vaizdingumo“. 

Ir vis dėlto sunkus „„Fenomenologijos“ stilius — ne au- 
toriaus bejėgiškumo rezultatas. Po „Grynojo proto kriti- 
kos“ tarp vokiečių filosofų atsirado savotiška tradicija — 
nelepinti skaitytojo dėstymo aiškumu. Kai norėdavo, Hė- 
gelis galėdavo rašyti raiškiai ir suprantamai. ,,Fenomeno- 
logijoje“ pakanka išraiškingų vietų, patvirtinančių tai. 
Rizikuodami perdėti, mes išdrįsime tvirtinti, kad būtent 
tas vaizdingas turinys šiandien ir sudaro svarbiausią Hė- 
gelio darbo vertę. Jo sumanymas grandiozinis — parodyti 
žmogaus ir žmonijos sąmonės istorinį vystymąsi, bet jo 
įgyvendinimas jau neatitinka šiuolaikinių mokslo reika- 
lavimų. Tačiau vis dėlto „Dvasios fenomenologija“ iki 
šiol tebėra vienas iš filosofinio mąstymo kertinių akmenų. 
Skaitytojas, atsiverčiantis šią knygą, tarsi įžengia į tamsų 
mišką; tenka tiesiog brautis per painių terminų ir grioz- 
diškų junginių tankmę, bet paskui jo pastangos atlygi- 
namos: blyksteli saulės spindulys, ir jis tarsi išeina į 
nepaprasto grožio laukymę, čia lengva eiti, čia viskas 
džiugina akį; geniali mintis, papuošta taikliu žodžiu — 
atpildas sunkumų nepabūgusiam drąsuoliui. 

„Fenomenologijos“ paantraštė nurodo: „Mokslas apie 
sąmonės patyrimą“. Ji buvo sumanyta kaip pirmoji siste- 
mos dalis, savotiškas įvadas, išdėstantis bendruosius 
principus, tiksliau — tiesos pažinimo metodas. Marksas ją 
vadino „Hėgelio filosofijos ištaka ir paslaptimi“ ?. 

Tiesa — ne nukalta moneta, jos gatavos neįsikiši į 
kišenę. Tiesa suvokiama pažinimo ilgo plėtojimosi pro- 
cese, kur kiekvienas žingsnis yra betarpiška ankstesniojo 
tąsa. Teisinga ir klaidinga priešingumas taip įsišaknijo 
bendrojoje nuomonėje, kad ji laukia arba visiško prita- 
rimo kokiai nors filosofinei sistemai, arba visiško nesu- 
tikimo su ja. Tuo tarpu į filosofinių sistemų skirtingumą 


2 Mapkc K., Juneenoc $. H3 paunux nponssenennà, c. 624. 

reikia žiūrėti kaip į progresuojantį žinojimo vystymąsi. 
Pumpuras išnyksta, kai išsiskleidžia žiedas, o šis iš- 
nyksta, užleisdamas savo vietą vaisiui. Jie tarsi paneigia 
vienas kitą, tai ne šiaip skirtingos, bet nesuderinamos 
būties formos. Drauge jos sudaro organišką vienovę, ku- 
rioje kiekviena iš šių formų būtina, ir tik imamos kartu 
jos sudaro visumą. Tikroji visuma yra ne rezultatas, bet 
rezultatas kartu su savo tapsmu; tikslas pats savaime 
yra negyva visuotinybė. Analogiškai yra ir pažinime: 
tiesa — tai ir pasiektas rezultatas, ir kelias į jį. 

Forma, kuria egzistuoja tiesa — mokslinė sistema. 
Niekas neabejoja, kad mokslui įvaldyti reikia didžiulių 
pastangų. O filosofuoti ir samprotauti apie filosofiją pa- 
sirengęs kiekvienas, manydamas, kad tam pakanka įgimto 
proto. Tarytum kiekvienas, turintis akis ir rankas, suge- 
bėtų pasiūti batus, jeigu jam duotų odos ir įrankį. Atėjo 
laikas pakelti filosofiją į mokslo rangą. Suprantama, kal- 
bama ne apie tą lėkštą intelektinio žinojimo atmainą, ku- 
ri pretenduoja į moksliškumą, bet operuoja „plikomis“ 
tiesomis, tokiomis kaip atsakymai į klausimus, kada gimė 
Cezaris ir t. t. Hėgelis ne prieš intelektą, kuris yra bend- 
ras mokslo ir kasdienės sąmonės pagrindas ir laiduoja, 
kad mokslo sritis atvira visiems; bet tikrasis mokslas iš- 
eina už intelekto ribų. Jo sritis — protas, ir pasekti dva- 
sios įsiskverbimą į šią sritį — tai uždavinys, kurį kelia 
sau „„Fenomenologijos“ autorius. 

Jis atmeta ir kitą pseudomokslinio filosoiavimo būdą, 
kuris intuiciją laiko pagrindine tiesos pažinimo priemone. 
Hėgelis čia turi galvoje Šelingą. Intuicija paremtas moks- 
las nepasižymi visuotiniu suprantamumu ir atrodo esantis 
tik keleto atskirų asmenų monopolija. Kitas priekaištas 
intuityviam žinojimui —,vienspalvis formalizmas“. Mat 
intuicija, kaip ir intelektas, mėgina suvokti tiesą „nuo- 
gu“ pavidalu; vystymosi čia nėra, geriausiu atveju „kar- 
tojama ta pati formulė“, tegul net ir įžvelgianti visur 
priešybių tapatybę. Įvaldyti šio vienatonio formalizmo inst- 
rumentą ne sunkiau kaip tapybos paletę, kurioje tik dvi 
spalvos — sakykime, raudona ir žalia, kad pirmąja būtų 
tapomas paviršius, kai reikalingas istorinio turinio pa- 

veikslas, o kita — kai reikalingas peizažas. Šelingo pa- 
vardė niekur neminima, bet jis šiame groteske lengvai 
galėjo atpažinti savo mintis. Toliau pratarmės jis ,„Fe- 
nomenologijos“ neskaitė. Susitaikyti su Hėgeliu dabar 
jau buvo nebeįmanoma. 

Kaip Hėgelis įsivaizduoja pažinimo vystymąsi? Zinoji- 
mas — individo nuosavybė. Bet žmogus gimęs visuomenei, 
sakė dar Hėgelio pirmtakas Herderis. Žmogus — istorijos 
produktas,— tokia buvo kita jo mintis. Ir pagaliau trečia: 
individo vystymasis bendrais bruožais pakartoja giminės 
vystymąsi. Visos šios mintys tampa Hėgelio išeities taš- 
ku. Sąmonė sociali ir istoriška, individualios sąmonės rai- 
da pakartoja visuomenės istoriją — štai ką turi galvoje 
„Fenomenologijos“ autorius, sakydamas, kad „atskiras 
individas yra netobula dvasia... Individas, kurio substan- 
cija yra aukštesnė dvasia, pereina praeitį taip, kaip tas, 
kuris, imdamasis aukštesnio mokslo, apžvelgia seniai įsi- 
sąmonintas parengiamąsias žinias, kad paryškintų sąmo- 
nėje jų turinį... Atskiras individas turi ir turinio atžvil- 
giu pereiti visuotinės dvasios formavimosi pakopas, bet 
kaip jau dvasios paliktas formas, kaip jau suformuoto ir 
ištiesinto kelio etapus; taigi žinių atžvilgiu mes matome, 
kaip tai, kas ankstesnėse epochose domino subrendusią 
vyrų dvasią, tapo vaikiško amžiaus žiniomis, pratimais 
ir net žaidimais“. 

Taigi prieš filosofo akis — dvasinė individo raida, vi- 
suomenės evoliucija ir jos sąmonės formų kaita. „Feno- 
menologijos“ skaitytojas triskart pakyla prie dvasios vir- 
šūnių. Vartojant Hėgelio vėlyvųjų darbų terminiją, šias 
tris minties judėjimo sritis galima pavadinti taip: „sub- 
jektyvioji Lvasia“, „objektyvioji dvasia“ ir „absoliutinė 
dvasia“, t. y. individuali sąmonė, visuomenė ir visuome- 
ninė sąmonė. „Fenomenologijos“ skyriai ir suskirstyti, ir 
padalyti kitaip; tai sudaro papildomų sunkumų suvokti 
medžiagą, o paaiškinama, galimas dalykas, ir tuo, ką mes 
jau žinome: knygos pradžia buvo išspausdinta, kai pabai- 
ga dar nebuvo parašyta, o bet koks sumanymas reali- 
zuojamas visada kinta. Pratarmė — aiškiausia ir labiau- 
siai nušlifuota veikalo dalis — buvo sukurta paskiausiai. 

Penki pirmieji skyriai skirti dvasios „embriologijai“— 
individo sąmonės analizei. Čia taip pat galima aptikti 
trinarę struktūrą: sąmonė, savimonė, protas. Pirmoji są- 
monės, nukreiptos į už jos esantį objektą, pakopą — jus- 
linis pojūčio patikimumas. Tai pačio skurdžiausio turinio 
žinojimas. Jutimų organai įgalina mus fiksuoti ką nors 
tam tikroje vietoje tam tikru laiko momentu. „Tai“, „čia“, 
„dabar“— patys bendriausi apibrėžimai, kuriuos galima 
pritaikyti bet kuriam atvejui. Čia dar nėra daikto, jį 
mums pateikia suvokimas. Daiktas įvairialypis, jis yra 
tam tikra apibrėžčių vienybė. Pavyzdžiui, druska balta, 
aštraus skonio, kubo formos ir t. t. Suvokimas jau apima 
tam tikrą apibendrinimą, ir jame glūdi prieštaravimas: 
daiktas yra vieninis, o kita vertus, jame glūdi tam tikri 
bendri požymiai. Stengdamasi pašalinti šį prieštaravimą, 
sąmonė pakyla į naują pakopą, pereina prie minties, ku- 
rios pirmasis reiškėjas yra intelektas. Čia atsiveria eks- 
perimentinės gamtotyros — dėsnių viešpatijos — sritis, sa- 
vitas, viršjuslinis pasaulis. 

Kai pažinimo objektu tampa intelektas, sąmonė virsta 
savimone. Į Hėgelio samprotavimų audinį vis labiau 
įsipina socialinės gijos. Nors kalbama, kaip ir pirmiau, 
apie individo sąmonę, bet ji analizuojama per svarbiau- 
sio visuomeninio santykio — darbo — prizmę. 

Didžiulę įtaką Hėgelio pasaulėžiūros formavimuisi pa- 
darė pramonės perversmas Anglijoje, kurio teorinė iš- 
raiška buvo anglų klasikinė politinė ekonomija. Gyvenda- 
mas Jėnoje, Hėgelis įdėmiai studijavo Adamą Smitą, dau- 
geliu atžvilgių pritardamas jo ekonominėms pažiūroms. 
Smito studijos padėjo Hėgeliui „Dvasios fenomenologijo- 
je“ pamėginti suvokti sąmonės ir žmonių visuomenės ap- 
skritai vystymąsi kaip darbinės veiklos rezultatą. „Va- 
dinasi, Hėgelio „Fenomenologijos“ didingumą <...> 
sudaro tai, — pažymėjo K. Marksas, — kad Hėgelis žmo- 
gaus savigimą traktuoja kaip procesą <...>, kad jis, 
vadinasi, suvokia darbo esmę ir supranta daiktinį žmogų, 
tikrą, nes realų, žmogų kaip savo palies darbo rezulta- 
tą“ 3. 


3 Ten pat, p. 627. 

Kartu Marksas pabrėžė Hėgelio pozicijos ribotumą. 
„Hėgelis laikosi šiuolaikinės politinės ekonomijos požiūrio 
<...>. Jis mato tik teigiamą darbo pusę, bet ne neigia- 
mą“*. Be abejo, šios Markso minties nereikia suprasti 
vulgariai. Ji nereiškia, kad Hėgelis visiškai nesuprato nei- 
giamų darbo padarinių kapitalistinėje visuomenėje. ,„Jė- 
nos realiojoje filosofijoje“— paskaitų kurse, skaitytame 
1805—1806 metais,— Hėgelis atkreipia dėmesį į tai, kad 
dėl ekonomikos vystymosi „daugybė žmonių pasmerkti 
visiškai atbukinančiam, nesveikam ir neaprūpintam dar- 
bui — darbui fabrikuose, manutaktūrose, rūdynuose, apri- 
bojančiam sumanumą, o industrijos šakos, iš kurių mai- 
tinasi milžiniška žmonių klasė, netikėtai išsenka dėl ma- 
dos kaprizo arba dėl kainų kritimo, sąlygoto atradimų 
kitose šalyse ir t. t.,— ir ta daugybė atsiduria skurde, iš 
kurio negali surasti išeities. Pasireiškia didelio turtin- 
gumo ir didelio skurdo, kuriam niekuo negalima pagel- 
bėti, priešybė“. Vadinasi, Marksas turėjo galvoje ką kita, 
kai sakė, kad Hėgelis neįžvelgė darbo „neigiamos pu- 
sės“— būtent Hėgelio nesugebėjimą surasti kelią į dia- 
lektinį kapitalizmo neigimą. Neigimo kaip objekto savęs 
paties pašalinimo jis neįstengė pritaikyti to meto ekono- 
miniams ir politiniams santykiams ir susitaikė su jį su- 
pančia socialine tikrove. 

Kaip, Hėgelio manymu, darbas formuoja žmogų? Įdo- 
miausias šiuo atžvilgiu „Dvasios fenomenologijos“ sky- 
rius, pavadintas „Viešpatavimas ir vergija“. Jei tikėsime 
Hobsu, tai pirmapradė žmogaus būklė — visų karas prieš 
visus. Bet tokiai būklei nebūdingas vystymasis, nes joje 
nėra formos, kuria kauptųsi individų veiklos rezultatai. 
Tam būtinas tam tikras teigiamas žmonių ryšys, ir jis 
atsiranda kaip viešpatavimas ir paklusimas. Tas, kas yra 
drąsus, kas nesibijo mirties, rizikuodamas gyvybe, bet 
nerizikuodamas orumu, tampa šeimininku. Vergu — žmo- 
gus, pasirengęs dirbti prakaituodamas, kad išsaugotų gy- 
vybę. 

Kas vyksta toliau? Šeimininkas įsakinėja, o vergas 
paklūsta; šeimininkas mėgaujasi, o vergas kuria jam 

daiktus vartojimui ir mėgavimuisi. Vergas formuoja daik- 
tus, bet kartu jis formuoja ir patį save. Darbas yra ugdy- 
mas, ir per jį vergo sąmonė pakyla virš savo pirminio 
žemo lygio, vergas įgyja savimonę, ima suvokti, kad jis 
egzistuoja ne tik dėl šeimininko, bet ir dėl savęs paties. 
Šeimininkas, mėgaudamasis tuo, ką jam sukuria vergas, 
tampa visiškai nuo jo priklausomas, o vergas, formuoda- 
mas daiktus, ima viešpatauti ne tik jiems, bet ir savo 
šeimininkui. Galų gale jų santykiai apsiverčia: šeiminin- 
kas tampa vergo vergu, o vergas — šeimininko šeimi- 
ninku. | 

Ta savotiška filosofinė alegorija kalba apie tai, kad 
vystymosi procese bet koks reiškinys, bet koks veiksmas 
virsta savo priešybe. Ji veda prie minties apie visuome- 
ninę žmogaus prigimtį, apie tai, kad visuomenė yra or- 
ganiška visuma, kurios kiekviena dalis neatskiriamai su- 
sijusi su kita. Ten, kur yra vergų, niekas nėra laisvas. 
Šeimininkas, priešpriešinamas vergui, taip pat yra ver- 
gas, kol kitame jis nemato savęs paties. Kita vertus, kam 
trūksta drąsos rizikuoti gyvybe, kad pasiektų savo laisvę, 
tas nusipelno būti vergu. Jei kokia nors tauta ne tik įsi- 
vaizduoja, kad ji nori būti laisva, bet iš tikrųjų siekia 
išsilaisvinti, tai jokia prievarta neįstengs išlaikyti jos pa- 
vergtos. Savimonė yra priklausomybės ir darbo rezultatas. 

Savimonės tikslas — laisvė. Bet kaip ją pasiekti? Pa- 
prasčiausias variantas — vidinis išsilaisvinimas, neigiamas 
požiūris ir į viešpatavimą, ir į vergiją, t. y. stoiškumas. 
Stoikas laisvas nepriklausomai nuo savo padėties, „ir sos- 
te, ir grandinėse“. Kaip visuotinė pasaulinės dvasios for- 
ma stoiškumas pasireiškia „visuotinės baimės ir vergijos 
epochoje“, bet taip pat ir pasiekus visuotinį išsilavinimą, 
kuris juslinį vaizdą pakelia iki mąstymo. Stoiškumas vi- 
dujai prieštaringas: pasitraukusi iš supančios tikrovės į 
save, sąmonė galutinai nepaneigė esaties. Stoiką jaudina 
klausimas, kas yra teisinga ir gera, bet atsakyti į jį jis 
neįstengia. 

Patį šį klausimo kėlimą pašalina skepticizmas, kuris 
būties neigimui suteikia loginį užbaigtumą. Dėl to atsi- 
randa savotiškas mąstymo nesudrumsčiamumas, o kita 

vertus —,,absoliutus dialektinis nerimas“, „išmušta ir iš- 
mušanti iš pusiausvyros“ sąmonė. Šie du kraštutinumai 
koegzistuoja skepticizme; prieštaravimas ne tik nepaša- 
lintas, bet, priešingai, sustiprėjo. Skeptikas skelbia regos 
ir klausos niekingumą, o -pats mato ir girdi. Jo žodžiai 
ir jo veiksmai nuolat prieštarauja vieni kitiems. 

Skepticizmą pakeičia aukštesnė savimonės forma, pir- 
mapradiškai slegiama dvilypumo —,„ nelaiminga sąmonė“. 
Hėgelis turi galvoje krikščionybę. Dvilypumas matyti jau 
iš to, kad krikščioniui būties ir veiksmo įsisąmoninimas 
yra tik sielvartas dėl tos būties ir veiksmo. Prieš „ne- 
laimingą sąmonę“— suskaldyta tikrovė: žmogus susijęs 
su dievu ir kartu paskendęs nuodėmėse. Krikščionio mąs- 
tymas — disonuojantis varpų skambėjimas, tai muzikinis 
mąstymas, neprieinantis prie sąvokos. Ir kartu kaip tik 
čia pasiekiamas atskėzybės ryšys su tuo, kas nekintama, 
visuotina. Kaip tik čia dvasia nuo savimonės pereina prie 
proto. 

Protas prieš Hėgelio akis iškyla trimis hipostazėmis — 
kaip stebintis, veikiantis ir pasiekęs aukščiausią įsikūni- 
jimą individualybėje. Stebintis protas užsiėmęs mokslo, 
empirinės ir teorinės gamtotyros kritika. Įtikinamiausia 
šitai atrodo fiziognomikos, mėginančios „skaityti mintis“ 
iš žmogaus veido, ir frenologijos, ieškančios ryšio tarp 
asmenybės dvasinio pasaulio ir kaukolės struktūros, at- 
žvilgiu. 

Veikiantysis protas pradeda nuo malonumų vaikymosi. 
Paskui asmeninės laimės ieškojimas virsta savo priešy- 
be — siekimu padaryti laimingą visą žmoniją. Pradeda 
veikti „širdies įstatymas“, kuris žmonijos nelaime laiko 
tai, kad ji laikosi ne jo, o tikrovės įstatymo. Galiojanti 
tvarka „širdies įstatymą“ laiko „negyva tikrove“. Taip 
atsiranda poreikis ją sugyvinti ir pertvarkyti. Bet rezul- 
tatas apverktinas: egzistuojantys įstatymai ginasi nuo 
vieno individo įstatymo, nes jie yra ne nesąmoningas, tuš- 
čias būtinumas, o dvasinis visuotinumas, kuriame gyvena 
individai, nors ir skųsdamiesi ta tvarka, tačiau atsidavę 
jai ir prarandantys viską, jeigu iš jų ją atimtų. „Todėl 

širdies plakimas žmonijos labui virsta beprotiškos savi 
manos siautėjimu“. Ji skelbia, kad tai, kas egzistuoja, 
yra iškreipta, išgalvota fanatikų žynių, ištvirkėlių despotų 
ir jų tarnų, nepastebėdama, kad iškrypimas yra pati maiš- 
taujanti atskirybė, trokštanti tapti visuotine. 

Aukščiausia veikiančiojo proto pakopa — dorybė. Čia 
iškovojama pergalė prieš skambias kalbas apie žmonijos 
gerovę ir jos išnaudojimą, apie pasiaukojimą gėrio var- 
dan; tokie žodžiai sukilnina širdį, bet protą palieka tuš- 
čią, moko, bet nekuria; tai deklamacijos, parodančios tik 
tai, kad individas, kuris dedasi veikėju, siekiančiu tokių 
kilnių tikslų, laiko save puikia būtybe; tai puikybė, kuri 
prikemša galvą ir sau, ir kitiems, bet prikemša tuščio 
pasipūtėliškumo. Dorybės tikslas yra jau egzistuojantis 
gėris. Sąmonė kaip tuščią kevalą nusimeta vaizdinį kaž- 
kokio “gėrio, kuris dar netapo tikrove. Sąmonė iš patyri- 
mo sužinojo, kad bendras dalykų vyksmas ne toks blo- 
gas, kaip atrodė; dėl to patyrimo atkrenta priemonė su- 
kurti gėrį individualybei paaukojant save. 

Individualybę Hėgelis apibrėžia kaip tam tikrą prie- 
šybių vienybę, „dvigubą vaizdų galeriją“, iš kurių viena 
yra kitos atspindys; viena — galerija, atribojanti nuo iš- 
orinių aplinkybių, kita — įsisąmoninanti jas; pirmoji — 
rutulio paviršius, antroji — jo centras. „Individualybę kaip 
tik tai ir sudaro, kad ji tokiu pat mastu yra visuotinybė 
ir dėl to ramiai ir betarpiškai susilieja su akivaizdžiai 
egzistuojančia visuotinybe, su papročiais, įpročiais ir t. t. 
bei su jais derinasi, kokiu ji priešpriešina save jiems ir, 
priešingai, keičia juos“. Jeigu nebūtų šių aplinkybių, pa- 
pročių, šios pasaulio apskritai būklės, tai, žinoma, indi- 
vidas netaptų tuo, kas jis yra. 

Dėl šiuolaikinės „pasaulio būklės“ filosofas nekuria 
jokių iliuzijų. Tai „dvasinė gyvuliška viešpatija ir apgau- 
lė“. Čia „nėra vietos nei išaukštinimui, nei skundui, nei 
atgailai“. Ir vis dėlto, nors kiekviena individualybė ma- 
no, kad veikia tik egoistiškai, ji geresnė, negu įsivaiz- 
duoja esanti. „Kai ji elgiasi savanaudiškai, tai ji tik ne- 
žino, ką daro, ir kai ji tikina, kad visi žmonės elgiasi 

savanaudiškai, tai ji tik tvirtina, kad nė vienas žmogus 
nesuvokia, kas yra veikimas“. Čia Hėgelis tiksliai for- 
muluoja asmeninių tikslų ir visuomeninių veiklos rezul- 
tatų nesutapimo idėją, kuri vėliau užims pagrindinę vietą 
jo istorijos filosofijoje. Žmonės savo reikalus ir poelgius 
vaizduoja kaip kažką, kas reikalinga tik jiems patiems, 
esą galvoje jie turį tik save ir savo esybę. Tačiau savo 
veiksmais jie tiesiogiai prieštarauja savo tvirtinimui, ta- 
rytum nori pašalinti viešumą ir visuotinę sąmonę; su- 
manymo pavertimas tikrove yra savo reikalo įjungimas 
į visuotinę stichiją, ir dėl to jis tampa visų reikalu. 

O absoliuti gryna visų valia yra dorovinė savimonė. 
Dorovę kuria ne individuali sąmonė, ji perima ją kaip 
iš šalies primestą įstatymą. Dorovingą mąstyseną kaip tik 
ir sudaro tai, kad nepajudinamai ir tvirtai laikomasi to, 
kas teisinga, ir susilaikoma nuo šito sumenkinimo. Kaž- 
kas duota man saugoti, tai yra kito nuosavybė, bet kaip 
tik todėl aš toks skrupulingas dėl to kažko, kuris yra 
visuotinis turtas, t. y. bendražmogiška substancija, ne- 
liečiamumo ir saugumo. Kartu pasiekta individualios są- 
monės vystymosi riba. Pasaulinė dvasia pradeda naują 
ratą. 

Dabar prieš mūsų akis plaukia realios istorijos vaiz- 
dai. Tiesa, Hėgelis ima tik tai, kas jam žmonijos vys- 
tymesi atrodo esmingiausia. Jo nuomone, dorovę, t. y. 
visuomenės gyvenimą, valdo du įstatymai: „žmogiškasis“, 
„dienos šviesos įstatymas“, priimtas žmonių, ir „dieviš- 
kasis“, „požeminis“, atsiradęs nepriklausomai nuo žmo- 
nių nuostatų. Juos atitinka dvi socialinės kuopelės: vals- 
tybė ir šeima. 

Svarbiausia valstybinės valdžios pareiga — žiūrėti, kad 
privatūs interesai nepaimtų viršaus bendro gėrio atžvil- 
giu. Žmonės linkę užmiršti, kad jie tik visumos dalelės. 
Jų sumanymai nukreipti į grynai asmeninius tikslus — 
sukaupti turtą ir patirti pasitenkinimą. Kad neišnyktų 
bendrumo dvasia, vyriausybės turi retkarčiais karais su- 
krėsti jų būtį. Individams, kurie atitrūksta nuo visumos 
ir siekia tik gyvenimo sau ir asmeninės neliečiamybės, 
naudinga parodyti jų absoliutų viešpatį — mirtį. 

Kivirčų lauke kritęs priešas, valstybės požiūriu, turi 
būti išniekintas, bet giminiškumo jausmas iš artimųjų rei- 
kalauja atlikti laidojimo apeigas. Taip atsiranda dviejų 
dorovinių jėgų — valstybės ir šeimos — koniliktas: Sofok- 
lio Antigonės, palaidojusios brolį nepaisant valdovo drau- 
dimo, kolizija. Apskritai brolio ir sesers santykiai Hėge- 
liui — dorovinių ryšių šeimos viduje viršūnė. Vyras ir 
žmona geidžia vienas kito, tėvai vaikuose mato savęs 
pačių tąsą, brolio ir sesers meilė — „priemaišų neturintis 
dorovinis santykis“. Analizuodamas Antigonę, Hėgelis pa- 
rodo patriarchalinių papročių ir valstybinio prado susi- 
dūrimą. Kiekvienos pusės veiksmai istoriškai ir pateisin- 
ti, ir apriboti, kiekvienas savaip teisus ir neteisus. Kova 
senovės dorovinio pasaulio viduje sąlygoja šio vientiso 
pasaulio žuvimą. 

Viduramžiai kaip istorijos periodas jaunajam Hėgeliui 
neegzistuoja. Filosofas iškart pereina prie kapitalistinių 
santykių genezės, tiksliau — prie šį procesą atitinkančių 
dvasinių formų. 

Prieš imantis jas analizuoti, mums reikia patikslinti 
vieną iš pagrindinių Hėgelio filosofijos sąvokų — „susveti- 
mėjimas“. Filosofas vartoja šį terminą nevienareikšmiš- 
kai. Plačiąja žodžio prasme susvetimėjimas Hėgeliui — 
tai dvasios kitabūtis, jos sudaiktinimas, savęs teigimas 
kaip objekto. Susvetimėjimo įveikimas čia tapatus paži- 
nimui. Taip keliamas klausimas pratarmėje. Bet skyriuje 
„Sau susvetimėjusi dvasia“, prie kurio analizės mes pri- 
ėjome, terminas „susvetimėjimas“ vartojamas apibūdinti 
tam tikrai visuomenės būklei — buržuazinių santykių pa- 
sauliui, kur kiekvienas kitam svetimas. Savimonė „atsi- 
žada pati savęs“ ir atsiduria „į laisvę išsiveržusių“ savo 
stichijų valdžioje. 

Kaip susvetimėjimo pasaulio formavimosi pavyzdį Hė- 
gelis ima absoliutistinę Prancūziją prieš buržuazinę revo- 
liuciją. Visuomenėje viešpatauja du sąmonės tipai —,„kil- 
ni“ ir „žema“, bajorų, pasirengusių pasiaukoti dėl vals- 
tybės interesų, sąmonė ir sąmonė minios, kuri nekenčia 
valdžios, paklūsta slėpdama įniršį ir visada pasirengusi 

maištui. Bet šios dvi priešybės veikiai pasirodo esančios 
suderintos. ,,„Nebylaus tarnavimo“ valstybei „heroizmas“ 
virsta „pataikavimo heroizmu“. Pataikavimo kalba išskiria 
ir izoliuoja monarchą, jo sąmonę formuoja jo pavaldinių 
sąmonė. Atstumtumo jausmas suvienija ir iškreipia kilnią 
ir žemą sąmonę, tradiciniai ryšiai nutrūksta, atsiranda 
„Sutraukyta“ sąmonė. 

Ateina „absoliutaus elastingumo“, „visuotinio savęs 
paties ir kitų apgaudinėjimo“, ,„,susivokiančio chaoso“ 
metas. Hėgelio dispozicijoje puiki meninė iliustracija — 
„Ramo sūnėnas“. Didro dialogas, nepaskelbtas autoriui 
esant gyvam, pateko į Gėtės rankas ir pirmą kartą buvo 
išspausdintas 1805 metais, jo paties išverstas į vokie- 
čių kalbą. Didro pašnekovas sako apie savo sūnų: „Jeigu 
jam lemta pasidaryti doru žmogum, aš tam nekliudysiu, 
bet jei toji molekulė (t. y. iš tėvo paveldėtas pradas.— 
Vert.) panorės, kad iš jo išeitų toks pat nenaudėlis, kaip 
ir jo tėvas, tai mano pastangos padaryti iš jo dorą žmo- 
gų jam būtų labai žalingos. Auklėjimui nuolat įsikišant 
į molekulės veikimą, vaikas būtų tampomas į šalis dviejų 
priešingų jėgų ir eitų svyruodamas gyvenimo keliu. Gy- 
venime tokių žmonių be galo daug ir jie netikę nei ge- 
ram, nei blogam. Tokie žmonės vadinami padarais; tai 
baisiausias iš visų pravardžiavimų, nes juo pažymimas 
žmogaus vidutiniškumas ir išreiškiama jam paskutinė pa- 
nieka. Didelis niekšas yra didelis niekšas, bet visai ne 
padaras“. Didro šios kalbos atrodo išminties ir beproty- 
bės kliedesiu, kuriame pasireiškia „proto įžvalgumas ir 
kartu valios niekšiškumas, tas kaitaliojimasis minčių, čia 
tokių teisingų, čia vėl tokių neprotingų, toks visiškas su- 
gedimas, toks neapsakomas begėdiškumas ir kartu toks 
nepaprastas atvirumas“. Hėgelis, be abejo, sutinka su 
Didro ir tik pabrėžia tokios sąmonės atsiradimo neišven- 


giamumą susvetimėjimo sąlygomis. Juo ryškiau pasireiš- 
kia sąmonės „sutrūkimas“, juo stipriau ji save demas- 
kuoja, juo geriau: juo greičiau ji išnyksta. Užmaskuoti 
ją — vadinasi, stabdyti vystymąsi. „Suadyta kojinė geriau 
už suplyšusią; apie savimonę šito nepasakysi“, — teigia 

vienas iš to meto, kai Hėgelis rašė „Fenomenologiją“, jo 
aforizmų. 

„Sutraukytą“ sąmonę pakeičia religinis tikėjimas ir jo 
priešybė — švietimas. Pastarąjį Hėgelis vertina labai kri- 
tiškai, nurodydamas kaip jo būdingus bruožus buržua- 
zinį utilitarizmą ir primityvų ateizmą. Švietėjui religija — 
apgaulės rezultatas. Žinoma, atskirais atvejais galima 
parduoti varį už auksą, padirbti vekselį ir pralaimėtą mū- 
šį pavaizduoti kaip laimėtą, bet ar pasiseks apgauti liau- 
dį dėl tokio esminio dalyko kaip tikėjimas, klausia Hė- 
gelis. Ir jis, be abejo, teisus, pabrėždamas, kad religija 
turi gilesnes šaknis negu pikta bažnyčios tarnų ir val- 
dančiųjų užmačia. 

Švietimo tiesa tampa revoliucija, kuri atneša „abso- 
liučią laisvę ir siaubą“, t. y. terorą: čia susvetimėjimas 
pasiekia apogėjų. Teroras, Hėgelio nuomone, blogiau už 
vergiją, nes jis neproduktyvus, tai „išnykimo furija“, su- 
kelianti tik grynai negatyvų veikimą. Tiesioginių pozity- 
vių revoliucijos rezultatų Hėgelis nemato. „Todėl vienin- 
telis visuotinės laisvės kūrinys ir veikimas yra mirtis ir, 
be to, <...> pati banaliausia mirtis, turinti ne didesnę 
reikšmę, kaip kad jeigu sukapotum kopūsto gūžę arba 
nurytum vandens gurkšnelį“. Gyvenimas visiškai nuver- 
tintas ir netekęs turinio. Toliau šioje plokštumoje nėra kur 
judėti, reikia pereiti į naują sritį. Susvetimėjusi dva- 
sia, priėjusi kraštutinę ribą, pagaliau įgyja pati save. 
Susvetimėjimas įveikiamas — savivalė pakeičiama teisė- 
tvarka, atsiranda moralinė dvasia. 

Moralumo viešpatija Hėgeliui atrodo esanti to meto 
Vokietija, jos dvasinė kultūra, menas ir filosofija. ,,Ne- 
sunku įžvelgti, kad mūsų metas yra gimimo ir perėjimo 
į naują periodą metas, dvasia nutraukė ryšius su egzis- 
tuojančiu savo būties ir reiškimosi pasauliu, ketina nu- 
gramzdinti jį į praeitį ir užsiėmusi jo pertvarkymu“— 
„Fenomenologija“ prisodrinta istorinio optimizmo. Savo vil- 
tis, kaip mes jau žinome, Hėgelis siejo su Napoleono 
viešpatavimu. 

Napoleoną Hėgelis vadino „didžiuoju valstybinės tei- 
sės mokytoju“ ir pritarė Prancūzijos kodekso įvedimui 

Reinė sąjungos valstybėse. Hėgelis tikėjo, kad Napoleono 
P uk Vokietijoje nacionalinį pakilimą: ,„Pran- 
cūzų tauta savo revoliucijos žaizdre ne tik atsikratė pa. 
senusių siym, kurie kaip bedvasės grandinės slėgė ją 
ir kitus, bet taip pat išvadavo individą nuo baimės ir 
kasdienio gyvenimo įpročių; tai suteikia jai didžią jėgą, 
kurią ji parodo kitų tautų atžvilgiu. Ji traiško jų užda- 
rumą ir nerangumą, ir galų gale jos bus priverstos at- 
sikratyti savo abejingumo tikrovei, eiti jos pasitikti; ir 
kadangi viduja pasireiškia tame, kas išoriška, galimas 
daiktas, jos pranoks savo mokytojus“. 

Bet politika lieka politika, o pasaulinė dvasia tęsia 
savo kelią. Išnaudojusi galimybes realios istorijos sri- 
tyje, ji pakyla į aukštesnę sritį, kurią, vartojant mūsų ter- 
miniją, galima pavadinti visuomenine sąmone. Čia kal- 
bama apie religiją, meną, filosofiją. Vėliau Hėgelis jų 
analizei paskirs fundamentalius darbus, ir mes dar grį- 
šime prie šių problemų nagrinėjimo. Dabar mus domina 
galutinis jo pasiektas rezultatas: per savo klajones dva- 
sia prieina absoliučią tiesą, kuri jai atsiskleidžia moksli- 
nėje filosofijoje, o tokia yra Hėgelio sistema. Iš pradžių 
objektas buvo priešpriešinamas pažinimo subjektui kaip 
kažkas išoriška, svetima; absoliučiame žinojime jie pa- 
siekia tapatumą. 

Gyvenimo saulėlydyje Hėgelis „Fenomenologiją“ pa- 
vadino „kelione ieškant atradimų“. Tai pirmasis stambus, 
visiškai savarankiškas darbas, kur sistema dar taip ne- 
smaugia metodo, kaip atsitiks vėliau, nes sistema dar 
nesusiklostė, ji „statybiniuose miškuose“, be to, kaip jau 
seniai pastebėta, patys tie „miškai“ kartais vertingesni už 
būsimą pastatą. „Fenomenologija“ svarbi tuo, kad pa- 
rodo, iš kokios medžiagos buvo kuriama dialektika, iš kur 
ji kilo. Pradinis impulsas — mėginimas įprasminti prieš- 
taringą dvasinės kultūros vystymąsi. Pro misticizmu dvel- 
kiančių terminų rūką matyti tikrų žmonių santykių ele- 
mentai, jų istorija. Bet tik elementai. Jusliniai, materialūs 
sąmonės pagrindai iš esmės lieka už filosofo akiračio. 
Hėgelis, rašo Marksas, „stato pasaulį ant galvos, todėl 

jis ir gali pašalinti galvoje visas ribas, o tai, žinoma, nė 
kiek nekliudo, kad tos ribos ir toliau pasiliktų <...> 
tikrajam žmogui“ 5. Hėgeliui, įsitikinusiam Napoieono ka- 
rinio genijaus ir savo filosofijos visagalybe, visos ribos 
jau išnyko. Tuo, kad jos vis dėlto egzistuoja, jam ne- 
trukus teko įsitikinti. 

Í 


- 8 Marksas K., Engelsas F. Sventoji šeima, arba Kritinės kritikos 
kritika. ..— V., 1960, p. 210, 


Ketvirtas skyrius 


LAIKRASČIO KATORGA 


Rytinis laikraščių skaitymas — 
savotiška realistinė malda. 


Hėgelis 


Darganotą kovo rytą Hėgelis visam laikui paliko Jėną. 
Pašto karieta vežė jį į Bambergą, kur jis turėjo užimti 
dienraščio redaktoriaus postą. 

Kas privertė filosofą, vos prieš dvejus metus gavusį 
profesoriaus vardą, palikti universitetą turintį miestą ir 
atsisakyti akademinės karjeros, kuri visada valdė jo min- 
tis? Svarbiausią vaidmenį suvaidino materialiniai mo- 
tyvai. Tėvo palikimas buvo išeikvotas, turtą išgrobstė 
prancūzai, o iš tų 100 talerių kasmetinio išlaikymo, ku- 
riuos jam išrūpino Gėtė, pragyventi buvo neįmanoma. 
„Bambergo laikraščio“ savininkas siūlė jam pusę pelno, 
pagal apskaičiavimus tai sudarė daugiau kaip 1300 flo- 
rinų per metus. 

Zurnalisto veikla, galimybė daryti tiesioginę įtaką vie- 
šajai nuomonei viliojo Hėgelį. Ir juo labiau tvirtėjo jo 
sprendimas priimti per Nythamerį jam pateiktą pasiūly- 
mą, juo stipriau jis jautė, kad politika — jo pašaukimas. 
Atėjo nauji laikai, griūva sena tvarka, ir filosofo parei- 
ga — pasinerti į praktiką. Juo labiau kad prasidėjus ka- 
rui Jėnos universitetas niekaip negali sureguliuoti pa- 
skaitų. 

Buvo dar viena aplinkybė, vertusi Hėgelį nedelsiant 
išvykti: jis tapo nesantuokinio kūdikio tėvu. Jo sūnaus, 
pakrikštyto Liūdvigu, motina buvo Christiana Burkhart, 
namo, kuriame gyveno filosofas, savininko žmona. Ma- 
žame mieste bet kokia naujiena pasklinda akimirksniu ir 
iigai domina miesčionių protus. Hėgelis neatsisakė sū- 
naus, bet jis suprato, kad dėl to, kas atsitiko, kelias į pro- 

fesoriaus vietą Jėnoje jam uždarytas. Christiana be skan- 
dalo paleido Hėgelį, pasitenkinusi pažadu vesti ją tuo 
atveju, jeigu ji taps našle. Liūdvigas buvo trečias nesan- 
tuokinis jos vaikas. 

Pakeliui į Bambergą Hėgelis mąstė apie savo nau- 
jos veiklos planus. Apie „Bambergo laikraštį“ jis žinojo 
tik tai, kad jis egzistuoja ne ką daugiau kaip dešimtį 
metų, kad įsteigė jį prancūzų emigrantas abatas Glajus, 
kuris netrukus pardavė jį dabartiniam savininkui Šnei- 
derbangeriui, bet liko dirbti redaktoriumi. Atėjus pran- 
cūzams, Glajus metė žurnalistiką, prisijungė prie Davu 
armijos ir dabar ieško laimės kažkur Lenkijoje. Šnei- 
derbangeris, praeityje buvęs rūmų vežėju, pats negalėjo 
tvarkyti reikalų, ir laikraštis nusmuko. 

Hėgelis žinojo, kaip pataisyti padėtį. Dienraščio 
pavyzdys yra, žinoma, Paryžiaus „Moniter“. Čia galima 
rasti ne tik smulkiausią informaciją, bet ir gausaus peno 
mąstančiam protui, pranešimai visada palydimi redakci- 
jos samprotavimais, komentarais, padėties analize. Vo- 
kiečių laikraščiai — tik pedantiški įvykių registrai. Tiesa, 
skaitytojas priprato kaip tik -prie to, bet Hėgelis pamažu 
perauklės publiką, įskiepys jai pomėgį mąstyti. Kant- 
rybės ir takto jam pakaks. Dėl jo politinės programos, 
tai ją galima išreikšti dviem žodžiais: Prancūzijos konsti- 
tucija. 

Visus šiuos samprotavimus jis išdėstė laikraščio sa- 
vininkui per pirmą rimtą pokalbį. Sneiderbangeris iš- 
klausė Hėgelį, paskui ėmė neaiškiai murmėti, kad jis 
visiškai pasikliauja ponu profesoriumi, jo patyrimu ir 
žiniomis. Nuo to, kaip pasiseks sutarti su prenumera- 
toriais ir vyresnybe, priklauso keturių žmonių likimas: 
leidėjo, redaktoriaus ir dviejų spaustuvės darbininkų. 
Sneiderbangeris išėmė iš stalo aplanką, kuriame buvo 
surinkti per daugelį metų susikaupę spaudą liečiantys 
vyriausybės ediktai, įsakymai, instrukcijos ir paaiškini- 
mai. Hėgelis pasiėmė juos ir, išsilaisvinęs nuo eilinio 
numerio reikalų, ėmėsi studijuoti direktyvinę medžiagą. 

Kurfiursto Maksimiliano Juozapo ediktas: „<...> 
Nenustatydami pernelyg siaurų rėmų protingai laisvei, 

bet siekdami išvengti piktnaudžiavimų <...>“. Hėgelis 
permetė akimis įžanginę dalį. Pasirodo, spauda pavaldi 
užsienio reikalų departamentui. Įdomu sužinoti, kodėl. 
Nejaugi spauda pirmiausia yra užsienio politikos įran- 
kis? Edikte buvo išvardytos žurnalistų pareigos: „<...> 
Susilaikyti nuo nepadoraus plūdimosi ir stiprių žodžių 
aukščiausių personų ir visų egzistuojančių vyriausybių 
adresu. <...> Faktus pagal galimybę dėstyti paprastai, 
be kokių nors pastabų ir samprotavimų“. Hėgelis paėmė 
kitą dokumentą, iškart surado, kas svarbiausia: „Laik- 
raščiuose turi būti tik tikslūs ir bešališki pranešimai 
apie faktus, reikia visiškai pašalinti bet kokias užuo- 
minas ir kandžias pastabas“. Taigi leidžiama tik infor- 
macija. Bet ir informacija, pasirodo, būna įvairi: „<...> 
Zurnalistams draudžiama platinti žinias, kurios gali pa- 
kenkti valstybei <...>“. 

Abu dokumentai buvo išleisti 1799 metais, tuo metu, 
kai Bonapartas kovojo dar Egipte. Nuo to laiko daug 
kas pasikeitė. Turėtų būti papildymų ir paaiškinimų. Hė- 
gelis pervertė popierių krūvą. Štai 1806 metų vasario 
17-osios įsakas: „Kadangi turimų duomenų pagrindu 
mums susidarė nemalonus įsitikinimas, kad mūsų 1799 
metais išleistos instrukcijos dėl politinių leidinių išėjimo 
tvarkos mūsų valstybėje nesilaikoma, mes ją atnaujina- 
me ir įsakome...“ Toliau buvo kalbama apie kontrolės 
sustiprinimą. Atrodė, kad istorijos dėsniai ir įstatymai 
dėl spaudos ėjo skirtingais keliais. Tačiau įsakas pasiro- 
dė praėjusiais metais, prieš paskutinį karą, perdalijusį 
Europos žemėlapį. Dabar Bavarija — ištikima Prancūzi- 
jos sąjungininkė, visur Vokietijoje plazda trispalvės vė- 
liavos. Hėgelis paėmė į rankas paskutinį lapelį, ant jo 
buvo šviežia data. Tai buvo prancūzų generolo Etjeno 
La Grano įsakymas dėl „Erlangeno laikraščio“ uždary- 
mo ir jo redaktoriaus areštavimo už „melagingų nau- 
jienų ir komentarų, kurie gali sutrikdyti visuomenės 
ramybę, platinimą“. Vaizdas visiškai paaiškėjo. 

Napoleonas teikė spaudai didelę reikšmę, bet norėjo, 
kad ji būtų visiškai jo kontroliuojama. „Laikraščiai — 
svarbus dalykas“, — pasakė jis policijos ministrui Zoze- 

fui Fušė, kai, paėmęs valdžią, liepė uždaryti šešiasde- 
šimt iš septyniasdešimt trijų Paryžiuje ėjusių laikraščių. 
Paskui buvo uždaryti dar aey ymi, Likę keturi reiškė 
vyriausybės požiūrį. 

Hėgelis, nusprendęs imtis politikos, blaiviai vertino 
padėtį: vienintelė reali politinė jėga šalyje — valstybė, 
vadinasi, reikia ne klibinti, bet stiprinti, tobulinti jos 
pamatus. „Kiekvienas turi būti susijęs su valstybe tam 
tikrais santykiais ir dirbti jai, — rašė jis Nythameriui.— 
Asmeninio gyvenimo teikiamas pasitenkinimas tariamas 
ir nepakankamas! Aš neketinu apsiriboti tik asmeniniu 
gyvenimu, nes nėra didesnių visuomeninių interesų žmo- 
gaus už laikraštininką“. Tegul Bavarijos valstybė anaip- 
tol netobula, tegul ją valdo neprotingi žmonės, anksčiau 
ar vėliau protas ir čia prasiskins kelią. Pagaliau ne taip 
jau svarbu, kokius konkrečius tikslus kelia sau žmogus, 
vis tiek galų gale išeina kažkas kita, ko nebuvo jo ke- 
tinimuose, bet kas objektyviai glūdėjo jo poelgiuose. 
Informacija, tik informacija, patikrinta, tiksli, objekty- 
vi — toks bus jo laikraščio turinys. 

Informacijai gauti reikalingi šaltiniai, ir Hėgelis iš- 
siuntinėjo savo draugams ir pažįstamiems laiškus, pra- 
šydamas bendradarbiauti. Parašė jis ir atsargos majo- 
rui Knėbeliui į Jėną, paaiškino jam, kaip tapo žurnalistu 
(„aš visada turėjau polinkį į politiką“), pasiskundė savo 
neįprasta padėtimi („laikraštininkas yra smalsumo ir net 
pavydo objektas: kiekvienas siekia sužinoti tai, kas jam 
žinoma slapta, kas turi būti įdomiausia“) ir pasiūlė se- 
nam epikūrininkui tapti „Bambergo laikraščio“ kores- 
pondentu („aš žinau: rašyti laikraščiui — tas pat, ką 
kramtyti šiaudą, palyginti su tilosofinių Lukrecijaus 
hegzametrų kalimu, bet, pagal Epikūro filosofiją, nega- 
lima nekreipti dėmesio į maisto virškinimą, o laikraščių 
skaitymas čia geriausia parama; todėl aš manau, kad jūs 
galėsite paskirti ketvirtį valandos per dieną korespon- 
dencijų kūrimui ir iš pasyvaus skaitytojo tapsite akty- 
viu“), neužmiršdamas, suprantama, ir materialinės rei- 
kalo pusės („aš iš savo patyrimo įsitikinau teisingumu 
biblinio posakio, kuris tapo mano kelrode žvaigžde: 

galvokite pirmiausia kaip pramisti ir apie apdarą, o 
dangaus karalystė jums prisiartins... Dėl honoraro su- 
sitarsime“). 

Knėbelis griežtai atsisakė. Tačiau Napoleono ir Alek- 
sandro susitikimo Erfurte dienomis, kai viso pasaulio 
žvilgsniai buvo prikaustyti prie Vidurio Vokietijos, Knė- 
belis atsiuntė du įdomius laiškus, kuriuose buvo aktua- 
lių politinių naujienų. Jis liudininko akimis aprašė Na- 
poleono ir „kitų monarchų ir kunigaikščių“ viešnagę 
Veimare. Rytą svečiai išvyko į medžioklę, Prancūzijos 
ir Rusijos imperatoriai važiavo atvira puskariete, pa- 
kinkyta ketvertu arklių, lydimi prašmatnios svitos, prie- 
kyje raitas Veimaro hercogas. Vakare aukščiausioji vi- 
suomenė susirinko teatre, kur Paryžiaus imperatoriškojo 
teatro aktoriai suvaidino Voltero „Cezario mirtį“. Šven- 
tinė diena užsibaigė baliumi rūmuose. Kitą rytą monar- 
chai apžiūrėjo mūšio prie Jėnos lauką. Ir papusryčiavo 
paviljone, Veimaro vyriausybės pastatytame („tiesa, iš 
medžio, nes marmuro čia nėra ir lėšų tam irgi“) toje 
vietoje, kur buvo Bonaparto komandinis punktas. 

„Aš norėčiau pranešti Jums dar kai ką — supranta- 
ma, ne straipsniui laikraštyje: turiu galvoje tai, kas Jus 
turbūt labiausiai sudomins. Didysis Napoleonas užkaria- 
vo visų žmonių, ypač mąstančiųjų, širdis, ir tai visiškai 
nepriklauso nuo didybės ir valdžios, ir tą meilę veikiau 
reikia priskirti žmogui, o ne imperatoriui. Jo veide atsi- 
spindi kažkokia melancholija — o tai, pasak Aristotelio, 
yra svarbiausias kiekvieno didžio žmogaus ir charakterio 
bruožas,— ir ne tik didelio proto bruožai, bet ir tikras 
širdies gerumas, kuris nė kiek nesumažina jo didžių sie- 
kimų ir darbų jėgos. Trumpiau kalbant, jis uždega žmo- 
nes entuziazmu. Jis jau du kartus kalbėjosi su mūsų 
Gėte...“ 


Prancūzijos imperatoriaus garbinimas negalėjo nei 
nustebinti, nei šokiruoti Hėgelio. Jis pats buvo kupinas 
entuziazmo, godžiai skaitė Knėbelio laiškus ir reikalavo 
naujų smulkmenų: „Ar Jūs dalyvavote kiškių medžiok- 
lėje? Ar Jūs buvote per pusryčius plynaukštės paviljone? 

Apie ką Napoleonas kalbėjosi su Vylandu ir Gėte baliu- 
je? .. Viso to aš klausiu ne laikraščiui, o sau“. 

Gėtė, baimindamasis paskalų, tylėjo apie savo pokal- 
bius su Napoleonu (net užrašė juos tik po penkiolikos 
metų). Bet susitiko jie ne vieni du, ir dalyvavusieji 
audiencijoje godžiai gaudė ir Prancūzijos imperatoriaus, 
ir vokiečių poeto žodžius. Kai 1806 metų spalio mėnesį 
buvo paimtas Veimaras, Gėtei teko išgyventi maždaug 
tą patį, ką Hėgeliui Jėnoje — gaisrus, plėšimą, smurtą; 
jis vos nežuvo, kai naktį du girti grenadieriai tiesiog iš 
mūšio lauko įsiveržė į namus ir norėjo pasinaudoti jo 
miegamuoju. Bet, kaip ir Hėgelis, Gėtė mokėjo pasaulio 
istoriją iškelti aukščiau už asmeninį likimą. Be to, vei- 
kiai jam buvo išduotas apsauginis raštas, su juo pietavo 
maršalai, o dabar pats imperatorius panoro su juo su- 
sitikti. 

Europos valdovas pasveikino Gėtę komplimentu: „Jūs 
tikras žmogus“; jis vadino jį „mosjė Gotu“, o vokiečio 
ausiai tai skambėjo kaip „ponas dievas“. Napoleonas 
gyrė „Jaunojo Verterio kančias“ (ši knyga lydėjo jį žy- 
gyje į Egiptą), bet nurodė ir daugelį romano trūkumų. 
Autoriui teko sutikti. Buvo kalbama apie dramos meną; 
Napoleonas kritiškai vertino Voltero „Mahometą“: pa- 
saulio pertvarkytojui nederėjo taip nepalankiai save api- 
būdinti; apskritai prancūzų teatras toli nuo gyvenimo 
tiesos. Imperatorius pasiūlė Gėtei iš naujo parašyti „Ce- 
zario mirtį“, bet padaryti šitai geriau už Volterą. „Tas 
darbas turi tapti svarbiausiu jūsų gyvenimo uždaviniu. 
Jūs turite parodyti visam pasauliui, kad Cezaris žmo- 
niją būtų padaręs laimingą, jeigu jam būtų davę laiko 
įgyvendinti savo planus“. Tragedija skirta būti valdovų 
ir tautų mokykla. Bet ne senovinė likimo tragedija, at- 
siradusi niūriais laikais. „Kokią prasmę šiandien turi 
likimas? Politika — štai likimas“. Ir Napoleonas čia pat 
pradėjo svarstyti su favoritais karinės kontribucijos 
problemą. Paskui jis patarė Gėtei sukurti eiles apie 
Eriurto susitikimą ir paskirti jas Rusijos carui. Gėtė 
atsakė, jog jis niekada. nedarydavęs nieko panašaus, kad 
paskui nereikėtų apgailestauti. „Liudviko Keturioliktojo 

laikais mūsų didieji poetai elgdavosi kitaip“.—,,Supran- 
tama, sire, tačiau nežinia, ar jie nesigailėjo šito“. 

Napoleono politika tapo Vokietijos likimu. Bet ne 
neišvengiama senovės žmonių lemtimi, o istoriniu būti- 
numu, kuris pasireiškia atsitiktinumuose, gali būti pažintas, 
papildytas ir ištaisytas. Bonapartas tikėjo savo žvaigžde, 
bet nenorėjo daryti klaidų. Ir jo pokalbis su Gėte pir- 
miausia buvo skirtas palenkti į savo pusę vokiečių vie- 
šajai nuomonei. 

Mat toli gražu ne visi Vokietijoje manė taip, kaip 
Gėtė ir Hėgelis. Karas turi pats maitinti save, kartojo 
Napoleonas; tai reiškė, kad visos nugalėtojų prancūzų 
išlaidos gulė ant nugalėtųjų prūsų ir jų sąjungininkų 
pečių. Kontinentinė blokada, kuria Napoleonas ketino 
paklupdyti Angliją, žlugdė pirklius, didino kainas, kėlė 
visuotinį nepasitenkinimą. Prūsijos sutriuškinimą dauge- 
lis laikė bendru vokiečių pralaimėjimu. 

1807—1808 metų žiemą Fichtė paimtame Berlyne 
skaitė paskaitų kursą „Kalbos vokiečių tautai“. Fichtė 
kalbėjo apie egoizmo įveikimą ir dorovinį auklėjimą, 
apie patriotizmą ir vokiečių savitumą, bet jo klausytojai 
(ne tik auditorija, kuri rinkdavosi Mokslų akademijos 
konferencijų salėje — visa išsilavinusi Vokietija) supra- 
to: kalbama apie būtinumą suvokti kracho priežastis ir 
surasti jėgų kovai už nacionalinę vienybę ir išsivadavi- 
mą. Berlyne stovėjo prancūzų įgula, tik ką, apkaltintas 
antiprancūziška veikla, buvo sušaudytas prekiautojas 
knygomis Palmas; Fichtė rūpestingai pasvėrė visus „už“ 
ir „prieš“, jam būdingu įpročiu išdėstydamas savo min- 
tis popieriuje: „Tai, kad man asmeniškai gresia pavo- 
jus, visai neturi reikšmės, o veikiau gali sukelti labai 
palankų įspūdį. Mano šeima ir mano sūnus neliks be 
tautos pagalbos, o pastarasis įgis pranašumą dėl to, kad 
jo tėvas buvo kankinys. Tai būtų pati geriausia lemtis“. 
O mirtis ir taip tyko kiekvieno iš mūsų. Kasdien buvo 
laukiama Fichtės arešto, bet šitai taip ir neatsitiko. Jis 
mirė po šešerių metų, užsikrėtęs piktuoju drugiu nuo 
savo žmonos, slaugiusios ligoninėje sužeistus ir sergan- 

čius kareivius. „Jo svarbiausias bruožas buvo Jėgos per- 
teklius“,— buvo sakoma apie Fichtę. 

Hėgelis ir Fichtė — du vokiečių politinių nuotaikų 
poliai, kurie atspindėjo dvejopą Napoleono užkariavimų 
reikšmę Vokietijai: jie šalino feodalinį sustingimą ir su- 
siskaidymą, o kita vertus — diegė naują despotizmą. Ir 
Hėgelis, ir Fichtė — kiekvienas iš jų savaip teisus. Lai- 
mės Fichtės tiesa. Bet tai dar prieš akis. 

Kol kas niekas neliudija būsimo imperijos žlugimo. 
Hėgelis kaip ir anksčiau leidžia „Bambergo laikraštį“, 
tiesa, jau ne taip uoliai kaip iš pradžių. Juo toliau, juo 
daugiau nusivylimų. Keblumai prasidėjo 1808 metų va- 
sarą. Viename iš „Bambergo laikraščio“ liepos mėnesio 
numerių pasirodė pranešimas, kad bavarų kariuomenė 
išsidėsčiusi trijose stovyklose: Platlinge, Augsburge ir 
Niurnberge. Šitai visi žinojo, apie tai jau rašė kiti laik- 
raščiai, tačiau iš Miuncheno buvo gcutas reikalavimas 
pranešti pavardę karininko, perdavusio redakcijai žinias, 
kurios buvo karinė paslaptis. Jokie paaiškinimai nepadėjo, 
vyko ilgas susirašinėjimas. Hėgelis buvo priverstas vaikš- 
čioti po oficialias instancijas, rašyti pasiaiškinimo raštus, 
teisintis ir dar, greta viso to, raminti Šneiderbangerį. 
Galų gale Hėgelis neištvėrė ir parašė įtakingam Nytha- 
meriui, kad nori bėgti iš „laikraščio katorgos“. Nyt- 
hameris pasiūlė gimnazijos direktoriaus vietą Niurnberge. 
Hėgelis nedelsdamas sutiko. 

Tačiau perėjimas į pedagoginį darbą šiek tiek ūžtru- 
ko. Tuo tarpu atsitiko nauja istorija, žadėjusi laikraščiui 
dar didesnių nemalonumų. Lapkričio pradžioje Hėgelis 
netikėtai buvo iškviestas pas karališkąjį generalinį ko- 
misarą baroną Štengelį. Iš Miuncheno buvo gauta de- 
peša, kurioje buvo reiškiamas jo didenybės nepasitenki- 
nimas dėl spalio 26-3ją „Bambergo laikraštyje“ išspaus- 
dintos korespondencijos iš Erfurto. Cenzoriui buvo 
pareikštas papeikimas. Ateityje laikraščio cenzūra buvo 
pavedama pačiam Štengeliui. 

Redakcijoje Hėgelis laužė galvą dėl nelemtos kores- 
pondencijos: kas joje galėjo sukelti šviesiausiojo pyktį? 
Ji prasidėjo pranešimu apie Gėtės ir Vylando audienciją 

pas Napoleoną, kurios metu „buvo kalbama mokslo klau- 
simais, ir jie abu turėjo galimybę įsitikinti giliomis jo 
didenybės žiniomis iš įvairiausių mokslo sričių“. Čia 
nėra nieko smerktina. „Gėtė ir Vylandas apdovanoti Gar- 
bės legiono ordinu“. Čia irgi viskas tvarkoje. Galbūt 
smerktinu buvo palaikytas pranešimas apie gandus, esą 
Erfurtas liks laisvas miestas ir bus įvykdyta pašto re- 
forma? Veikiausiai kaip tik šitai: spauda turi ne skleisti 
gandus, bet užkirsti jiems kelią. 

Hėgelis ėmėsi rašyti išsamų pasiaiškinimo raštą. Jis 
rėmėsi tuo, kad visa išspausdinta medžiaga buvo paimta 
iš kitų laikraščių. „Ryšium su 7-osios dienos Jūsų malo- 
nybės įsakymu nurodyti oticialius šaltinius, iš kurių 
buvo gautas straipsnis iš Erfurto, išspausdintas spalio 
26-osios dienos „Bambergo. laikraščio“ Nr 300, žemiau 
pasirašęs redaktorius nuolankiausiai pripažįsta, kad mi- 
nėtojo straipsnio medžiaga buvo žodis žodin paimta iš 
Erfurte leidžiamo „Visuotinio vokiečių valstybinio kur- 
jerio“... Kadangi Erfurto laikraštis leidžiamas valstybe- 
je, priklausančioje jo didenybės Prancūzijos imperato- 
riaus vyriausybei, o Gotos laikraštis — valstybėje, įeinan- 
čioje į Reino sąjungą, ir abu viešai cenzūruojami, tai 
žemiau pasirašiusiam laikraščio redaktoriui nekilo abe- 
jo:3:: dėl galimybės perspausdinti straipsnius iš šių lzik- 
raščių... Tačiau netrukus redakcijoje su nerimu buvo 
sužinota, kad straipsnyje paskelbti gandai sukėlė netei- 
singus aiškinimus, kuriuos ji nusprendė nedelsdama pa- 
šalinti. Todėl redakcija pirma proga „Bambergo laikraš- 
čio“ spalio 27-osios priede padarė tokią pastabą dėl 
panašių gandų: „Laikas parodys, ar tos žinios yra labiau 
pagrįstos už Vokietijoje sklindančias kalbas (kai kurias 
iš jų, paskelbtas vokiečių spaudoje, mes vakar pateikė- 
me mūsų laikraštyje) apie tai, kad Erfurtas liks laisvas 
miestas, kad reikia tikėtis pašto reformos ir panašiai, 
kurios yra tušti gandai, nesiremiantys jokiu autoritetu“. 
Hėgelis tikino, kad laikraštis niekuo nekaltas, ir prašė 
pasigailėti. Jis žadėjo ateityje, nepriekaištingai vykdyda- 
mas visus redakcijos gaunamus įsakymus, pašalinti kiek- 

vieną dingstį, kuri galėtų sukelti jo didenybės nepasi- 
tenkinimą. 

Filosofas taip ir nesužinojo tikrosios laikraštį ištiku- 
sių negandų priežasties. Jis teisinosi dėl didelės politi- 
kos, tuo tarpu viskas buvo kur kas paprasčiau. Vyresny- 
bės ranka raudonu pieštuku apibraukė tokią smerktiną 
vietą iš Erfurto korespondencijos: „Ponas komersantas 
Hofmanas gavo iš jo didenybės Bavarijos karaliaus auk- 
sinę tabakinę, papuoštą perlais, o jo žmona ir mad- 
anuazelė dukra — po gražų vėrinį: Jo didenybė Viur- 
tembergo karalius poniai rūmų patarėjai Reinhart, be 
stambios pinigų sumos, padovanojo dar ir brangenybių“. 
Spauda neturi atkreipti dėmesio į šviesybių dovanas, juo 
labiau jeigu kalbama apie moteris. 

ŠStengelis persiuntė pasiaiškinimo raštą į Miuncheną. 
Kartu generalinis komisariatas kreipėsi į vyriausybę, 
klausdamas, kokias žinias iš oficialių šaltinių reikia lai- 
kyti tikrai oficialiomis ir deramomis perspausdinti ir ką 
daryti su neoficialia medžiaga: „Ar reikia laikyti neleis- 
tinais visus straipsnius, paremtus privačiais praneši- 
mais, kuriuose aprašomi neįprasti gamtos reiškiniai, 
mokslo ir meno atradimai, žymių kariškių, menininkų 
ir mokslininkų gyvenimas, veikla, apdovanojimai ir įver- 
tinimai ir pateikiami taktai, kuriais laikraštis gali prisi- 
dėti prie pilietinių dorybių stiprinimo ir išsilavinimo 
plėtimo“. 

Prie šio rašto, kuris turėjo pademonstruoti Bambergo 
administracijos domėjimąsi problemos esme, sudarymo 
prikišo rankas ir Hėgelis. Konilikto baigtis kėlė jam 
nerimą: iš atminties dar neišdilo „Erlangeno laikraščio“ 
redaktoriaus likimas. Diena po dienos jis turėjo būti 
paskirtas į Niurnbergą, ir bet kokia nuobauda galėjo vis- 
ką sugadinti. | 

Dienos ėjo. Atsakymo iš Miuncheno nebuvo. Hėgelio 
patarimu Štengelis pakartojo paklausimą. Dar vienas 
zaštas nepakenks: jį reikia užregistruoti, perskaityti, ap- 
galvoti, o galutinio sprendimo vilkinimas visada į naudą 
atsakovui. Beje, Hėgeliui jau nereikėjo vilkinimo: jis 
dėjosi daiktus. O kai gruodžio pradžioje Šneiderbange- 

ris pasiuntė į Miuncheną naują paklausimą, šį kartą tie- 
siogiai nuo redakcijos, filosofo Bamberge jau nebebuvo. 

Atsakymas atėjo tik sausio mėnesį. Užsienio reikalų 
ministerija aiškino, kad „Bambergo laikraštis“ turi teisę 
perspausdinti straipsnius iš cenzūruojamų laikraščių, lei- 
džiamų svarbiausiuose karalystės miestuose, su sąlyga, 
kad tie pranešimai neprieštarauja „susiklosčiusiai situa- 
cijai“. Beveik tuo pat metu policijos departamentas pra- 
nešė, kad „Bambergo laikraštis“ uždaromas. 


* * 
+ 


Dvidešimt vieno mėnesio, kuriuos Hėgelis praleido- 
Bamberge, nepaženklino nė viena teorinė publikacija. Ir 
vis dėlto neteisinga tą laiką laikyti prarastu jo,. kaip 
filosofo, brendimui. Hėgelio mintis toliau konstravo sis-- 
temą, kuri buvo pradėta „Dvasios fenomenologijoje“. 
Beveik visą darbo dieną iš jo atimdavo laikraštis, bet 
juo intensyviau jis skirdavo mėgstamam užsiėmimui 
likusias valandas. Laiškuose yra liudijimų apie darbą 
prie logikos, tai patvirtina ir išlikę fragmentai. Jėnoje 
kilusios idėjos įgyja darnumą ir griežtumą. 

Bamberge gimė įdomus fragmentas, parodantis Hė-- 
gelį neįprastu aspektu — kaip puikų savo paties teori- 
jos populiarizatorių. Fragmentas pavadintas „Kas mąsto: 
abstrakčiai?“ Hėgelio palikimo leidėjai priskyrė jį pa- 
skutiniam, Berlyno, kūrybos periodui, tuo tarpu ir šio: 
esė stilius, ir turinys liudija jo ankstyvą kilmę. Neseniai: 
pasisekė įrodyti, kad ištrauka buvo parašyta 1807 metų. 
pavasarį ar vasaros pradžioje. 

Taigi, kas mąsto abstrakčiai? Abstrakčiam mąstymui. 
žmonės jaučia tam tikrą pagarbą kaip kažkam, kas pra- 
kilnu, jo vengia ne dėl to, kad niekina, bet dėl to, kad 
aukština, todėl, kad laiko jį kažkuo ypatingu, kuo visuo- 
menėje nepadoru išsiskirti. Tuo tarpu abstrakčiai mąsto. 
ne apsišvietęs, o neišsilavinęs žmogus. Abstraktus yra 
primityvus mąstymas. 

„Kad pagrįsčiau savo mintį, — rašo Hėgelis,— aš pa- 
teiksiu tik keletą pavyzdžių, iš kurių kiekvienas galės 

įsitikinti, kad yra būtent taip. Veda į bausmės vietą žu- 
diką. Miniai jis žudikas, ir tiek. Damos, galimas daiktas, 
pastebės, kad jis stiprus, gražus, įdomus vyras. Tokia 
pastaba papiktins minią: kaipgi šitaip? ŽZudikas — gra- 
žus? Ar galima taip netinkamai galvoti, ar galima žudi- 
ką vadinti gražiu? Matyt, ir pačios ne geresnės! — Tai 
liudija moralinį aukštuomenės sugedimą,— galbūt pri- 
durs kunigas, įpratęs žvelgti į dalykų ir širdžių gelmę. 

Žmogaus sielos žinovas išnagrinės nusikaltėlį sufor- 
mavusių įvykių eigą, jo auklėjimo istorijoje aptiks, kaip 
blogai jį paveikė tėvo ir motinos šeimyniniai vaidai, pa- 
matys, kad kadaise tas žmogus buvo pernelyg griežtai 
nubaustas už nereikšmingą nusikaltimą ir dėl to nusi- 
statė prieš pilietinę tvarką, buvo priverstas priešintis, ir 
šitai lėmė, kad nusikaltimas jam tapo vienintele priemo- 
ne išlikti. Beveik tikra, kad minioje atsiras žmonių, 
kurie — jeigu išgirstų tokius samprotavimus — pasakys: 
juk jis nori pateisinti žudiką! Aš juk prisimenu, kaip 
vienas burmistras mano jaunystės dienomis skundėsi 
rašytojais, griaunančiais krikščionybės ir teisėtvarkos 
pagrindus; vienas iš jų net išdrįso teisinti savižudybę — 
baisu ir pagalvoti! Iš tolesnių aiškinimų paaiškėjo, kad 
burmistras turėjo galvoje „Jaunojo Verterio kančias“. 

Tai ir yra „mąstyti abstrakčiai“ — nematyti žmoguje 
nieko, išskyrus tai, kad jis žudikas, ir tokiu abstrakčiu 
apibūdinimu sunaikinti jame visa kita, kas sudaro žmo- 
gišką būtybę... 

„„.— Ei, sene, tu pardavinėji supuvusius kiaušinius! — 
sako pirkėja prekiautojai. 

— Ką, —rėkia toji, — mano kiaušiniai supuvę?! Tu 
pati supuvusi! Tu drįsti sakyti man taip apie mano prekę! 
Tu! Ar ne tavo tėvą utėlės griovyje užėdė, ar ne tavo 
motina painiojosi su prancūzais, ar ne tavo senelė pa- 
dvėsė prieglaudoje! Žiūrėk tu man, visą paklodę nosinei 
sunaudojo! Žinau, žinau, iš kur tie skudurai, tos skry- 
bėlaitės! Jei ne karininkai, nesipuikuotum išsipusčiusi! 
Padorios savo namų žiūri, o tokioms tik ir vieta belan- 
gėje! Kojinių skyles užsiadytum! — Trumpiau tariant, ji 
nė kruopelės gero įžeidėjoje nemato. Ji mąsto abstrak- 

čiai — visa, nuo skrybėlaitės iki kojinių, nuo galvos iki 
kulnų, kartu su tėtušiu ir kita gimine, suplaka vien į tą 
nusikaltimą, kad tajai jos kiaušiniai pasirodė supuvę. 
Visa jos galvoje nusidažo tų kiaušinių spalva, o tie 
karininkai, kuriuos ji minėjo — jeigu tik jie čia iš tiesų 
kuo nors dėti, o tai labai abejotina,— tikriausiai paste- 
bėtų visai kitas moters detales. 

Bet palikime ramybėje moteris; imkime, pavyzdžiui, 
tarną — niekur jis negyvena blogiau kaip pas žemos 
kilmės ir nepasiturintį žmogų; ir, priešingai, juo geriau, 
juo kilmingesnis jo šeimininkas. Miesčionis ir čia mąsto 
abstrakčiai, jis riečia nosį prieš tarną ir elgiasi su juo 
tik kaip su tarnu; jis įsikibęs laikosi to vienintelio pre- 
dikato. Geriausiai tarnui gyventi pas prancūzą. Aristokra- 
tas familiarus su tarnu, o prancūzas — net geras jo bičiu- 
lis. Tarnas, kai jie lieka dviese, plepa, kas tik ateina 
į galvą, o šeimininkas rūko pypkę ir vis žiūri į laikrodį, 
niekur jo nevaržydamas, kaip pasakojama Didro apysa- 
koje „Žakas fatalistas ir jo ponas“. Aristokratas, be visa 
kita, žino, kad tarnas ne tik tarnas, kad jis žino 
visas miesto naujienas ir mergužėles, ir sumanymų į jo 
galvą ateina neblogų, jis klausinėja tarną apie visa tai, 
ir tarnas gali laisvai kalbėti apie tai, kas domina šeimi- 
ninką. Pono šeimininko tarnas išdrįsta net sampro- 
tauti, turėti ir ginti savo nuomonę, o kai šeimininkui 
ko nors iš jo reikia, jis ne šiaip įsako, bet pirma nuo- 
dugniai išaiškina tarnui savo mintį ir dar įtikina jį, kad 
geriau ir nesugalvosi“. 

Hėgelis anaiptol ne prieš mokslines abstrakcijas. Jis 
tik parodo, kad abstrakti, t. y. atsieta, vienpusė, gali būti 
ir kasdieniškiausia buitinė sąmonė, ir dažniausiai ji būna 
kaip tik tokia. Suprantama, mums iškyla klausimas: o 
ar mokslinis, teorinis mąstymas gaii būti konkretus, ir 
jeigu gali, tai kaip? Bandymai išspręsti šią problemą 
užima svarbiausią vietą Hėgelio teorijoje. Bet apie tai 
kitame skyriuje. 


Penktas skyrius 


DIDZIOJI LOGIKA 


Protas be intelekto yra niekas, 
o intelektas ir be proto — šis tas. 


Hėgelis 


Niurnberge, Dilinhofo aikštėje, greta šv. Egidijaus 
“bažnyčios stovi senoviškas dviaukštis pastatas. Čia jsi- 
kūrusi gimnazija, įsteigta Melanchtono dar 1526 metais. 
Tai buvo pirmoji Vokietijoje humanitarinės krypties vi- 
durinė mokymo įstaiga. 

Slenkant metams, amžiams, gimnazija nusmuko. De- 
+vynioliktojo šimtmečio pradžioje Niurnberge buvo ketu- 
zios mokyklos, bet nė viena iš jų neduodavo žinių, kurios 
buvo būtinos norint įstoti į universitetą. Niurnbergas 
-buvo laisvas, „imperijos“, miestas, t. y. jis neįėjo nė į 
vieną iš vokiečių žemėje egzistavusių valstybių. 1806 
metų rugpjūčio mėnesį „Vokiečių tautos šventoji Romos 
imperija“ nustojo egzistavusi; po mėnesio Bavarija už- 
ėmė miestą. Bavarija buvo Prancūzijos sąjungininkė ir 
daugelyje sričių perėmė prancūzų tvarką. Nuo 1803 me- 
tų čia buvo įvestas visuotinis šešiametis mokymas. Liau- 
dies mokykloms reikėjo mokytojų, ir vyriausybė atkreipė 
dėmesį į Niurnbergo mokymo įstaigas. Jos buvo sujung- 
tos į vieną gimnaziją, kurios vadovu tapo Hėgelis. 

Iškilmingas atnaujintos gimnazijos atidarymas įvyko 
1808 metų gruodžio 5-3ją; Hėgelis davė priesaiką. Pas- 
iui visą savaitę vyko egzaminai; į tris vyresniąsias klases, 
sudariusias gimnaziją siaurąja prasme, prisirinko tik 
trisdešimt mokinių (baigiamojoje klasėje buvo tik aštuo- 
ni žmonės). Pamokos prasidėjo gruodžio 12-ąją. 

Pagal. Nythamerio, vadovavusio Bavarijoje liaudies 
švietimui, sumanymą mokyklos buvo suskaidytos į du 
tipus: klasikines humanitarinės krypties ir realinės, ren- 

gusias praktinei veiklai. Hėgelis buvo patenkintas, kad 
vadovauja klasikinei gimnazijai, kur nėra „tokių niekų, 
kaip technologija, ekonomika, drugelių gaudymas ir t. t.“ 
Jo įsitikinimu, mokyklinio humanitarinio mokymo pa- 
grindą sudaro senųjų kalbų ir literatūros studijavimas. 
Antikinė Graikija — tai tas pamatas, ant kurio stūkso 
visos Europos kultūros, ir nors kiekviena iš jų įgijo sava- 
rankiškumo bruožų, bet ryšys su jas suiormavusiu pa- 
grindu visada išlieka. Kaip mitinis Antėjas kaupia jėgas, 
prisilietęs prie.motinos žemės, taip kiekvienas naujas 
- meno ir mokslo suklestėjimas neišvengiamai susijęs su 
atsigrįžimu į antiką. „Tas, kas nebuvo susipažinęs su 
senovės autorių kūriniais, nugyveno, nepatirdamas gro- 
"žio“, —tuo Hėgelis buvo tvirtai įsitikinęs. (Klemensas 
Brentanas tikino, kad, norėdamas pasigėrėti „Nybelungų. 
giesme“, Hėgelis verčiąs ją į graikų kalbą.) 

Apie savo meilę antikai Hėgelis kalbėjo mokslo metų 
užbaigimo proga 1809 metų rugsėjo 29-3ją. Pamokos 
baigdavosi rudenį, ir kiekvieną kartą po egzaminų bū- 
davo rengiama šventė, kurioje dalyvaudavo ne tik gim- 
nazistai, bet ir jų artimieji. Tai buvo viso miesto iški!l- 
mės. Būdavo išnuomojama didžiulė puošni salė. Citrin- 
medžiais apstatytos plačios tribūnos centre būdavo pa- 
statomas „tėvynės' altorius“ — karaliaus biustas. Dešinė- 
je įsitaisydavo komisariato tarnautojai, kairėje — rekto- 
ratas. Iškilmės prasidėdavo vyresniųjų klasių mokinių. 
deklamacija. Paskui rektorius sakydavo kalbą, po jos 
būdavo dalijami apdovanojimai; medalius abiturientams 
įteikdavo pats karališkasis komisaras. Choras dainuodavo. 
patriotines dainas. 

Gimnazijos rektoriumi Hėgelis išbuvo aštuonerius 
metus. Per tuos metus susiformavo tvirtos jo pažiūros. 
į mokyklinio mokymo uždavinius ir metodus. Jo peda- 
goginės sistemos išeities taškas — mokinio įtraukimas 
į mokytojo dvasinį pasaulį. Pitagoro mokiniai pirmuosius 
ketverius metus privalėjo tylėti, argumentavo Hėgelis. 
Tai reiškė, kad jie neturėjo teisės nei išsakyti, nei netgi 
turėti savų minčių. Kaip ir valia, mintis turi pradėti nuo- 
paklusimo. 

Pradėti, bet ne baigtis. Paklusimas nėra savitiks- 
tis; mokymo uždavinys — palaužti vaiko savivalę, bet 
išugdyti valią, išmokyti paklusti, kad paskui jis savaran- 
kiškai mąstytų ir veiktų visuotinės gerovės labui. Bet 
koks auklėjimas siekia nepalikti individo subjektyvumo 
srityje, objektyvuoti jį valstybėje. O asmeninio ir vals- 
tybinio pradų susiliejimo pavyzdys Hėgeliui visada buvo 
senovės Graikija. Stai kodėl antikinės kultūros studija- 
vimą jis laikė svarbiausia mokyklinio humanitarinio mo- 
kymo priemone. 

Mokymas ir auklėjimas tapatūs, tiksliau, tai skirtingi 
vieningos mokytojo veiklos aspektai. Kaip mokymo ne- 
galima laikyti paprastu gatavų tiesų įsisąmoninimu (ki- 
taip tai bus tuščias darbas, panašus į rašymą ant van- 
dens), taip ir auklėjimas neturi apsiriboti tik nustatytų 
elgesio taisyklių perėmimu. Mokinio mintis ir jausmus, 
protą ir širdį reikia nukreipti siekti svarbiausio tikslo — 
formuoti dvasią savarankiškai kūrybinei veiklai. 

Baisiausia mokymo reikaluose — formalizmo dvasia. 
(Zinoma, yra formalios taisyklės, už kurių pažeidimą mo- 
kinys baudžiamas. Bet mokytojas savo padėtimi skiriasi 
ir nuo nuosprendį skelbiančio teisėjo, ir nuo privataus 
asmens, griežiančio dantį ant įžeidėjo. Su nepaklusniu 
ir nubaustu mokiniu mokytojas ir toliau palaiko pasiti- 
kėjimu paremtus santykius. Nereikia ilgam sulaikyti vai- 
ko dėmesio prie smulkių klaidų; darant pastabą tokiais 
atvejais, jeigu galima, reikia palydėti ją pokštu. Svarbu 
sužadinti mokinio pasitikėjimą savo jėgomis ir savo ver- 
tės pajautimą. Baigiamosios klasės mokinius Hėgelis 
vadindavo „jūs“ ir ne tiesiog pavarde, o „ponas toks ir 
toks“. 

Visi, kuriuos mokė Hėgelis, išsaugojo -apie jį pačius 
geriausius prisiminimus. Gimnazistams imponavo, kad 
jų rektorius — universiteto profesorius, žymus mokslinin- 
kas, garsiosios ,,Fenomenologijos“ autorius. Hėgelis dės- 
tė filosofiją ir religiją, bet kartais pakeisdavo literatūros, 
graikų, lotynų kalbų ir net aukštosios matematikos mo- 
kytojus. Visus stebino jo žinių įvairiapusiškumas ir pe- 
dagogo talentas. 

Pamoka prasidėdavo to, kas išeita, pakartojimu. Hė. 
gelis paprašydavo kurį ñors mokinį trumpai atpasakoti 
ankstesnės pamokos turinį. Paskui diktuodavo naujos 
temos paragrafus, juos paaiškindamas; tų paaiškinimų 
prasmę mokiniai turėdavo užrašyti savarankiškai. Tikrin- 
damas Hėgelis liepdavo garsiai perskaityti, kas parašyta. 
Ištaisius klaidas, tekstas būdavo švariai perrašomas. Bet 
kuriuo momentu kiekvienas galėdavo paklausti, ir Hėge- 
lis kantriai aiškindavo, ko kas buvo nesupratęs. 

Filosofija buvo dėstoma trijose vyresnėse klasėse. 
Hėgelis pradėdavo nuo teisės, moralės ir religijos teori- 
jos. Vidurinėje klasėje jis supažindindavo su psichologija 
ir logika. Vyresnėje klasėje toliau buvo studijuojama lo- 
gika ir duodamas bendras supratimas apie gamtos filo- 
sofiją ir dvasios filosofiją. Parengiamieji Hėgelio užra- 
šai šiems užsiėmimams po jo mirties buvo išleisti pava- 
dinimu „Filosofijos propedeutika“. 

Pagal oficialią instrukciją, su mokiniais reikėjo vesti 
tik „praktinius spekuliatyvaus mąstymo užsiėmimus“. 
Bet Hėgeliui tai atrodė nesąmonė: filosofijos požiūriu 
aptarti kokį nors konkretų objektą arba kokį nors vieną 
tikrovės santykį — tai tas pat, kaip spręsti apie muzi- 
kinę pjesę iš vieno instrumento partijos. Teorinis mąs- 
tymas reikalauja sistemos, ir Hėgelis mėgino pateikti ją 
mokiniams bent jau pačiu bendriąusiu pavidalu. 

Vėliau jis įsitikins tokių užsiėmimų nenaudingumu. 
Profesoriaudamas Berlyne, Hėgelis reikalauja pašalinti 
iš mokyklinių programų visas filosofines disciplinas, taip 
pat ir filosofijos istoriją. Gimnazija turi rengti filosofijos 
studijoms, kurios sėkmingai gali vykti tik universitete. 
Mokinius galima supažindinti su formaliais mąstymo 
elementais — elementariąja logika, antikinės literatūros 
istorija ir religija. Pastarąją reikia dėstyti taip, kad ji 
neprieštarautų protui ir nepratintų prie sofistikos. 

Niurnbergo gimnazija buvo laikoma pavyzdine. Deja, 
šitai neatsiliepė materialinei rektoriaus padėčiai, kuri 
buvo labai prasta. Hėgelis gaudavo tūkstantį florinų per 
metus, t. y. maždaug trečdaliu mažiau, negu uždirb- 
davo Bamberge, o gyvenimas Niurnberge buvo kur kas 

brangesnis. Nenuostabu, kad jis nesiliovė įkyrėti Nytha- 
meriui prašymais perkelti jį į universitetą. Tie prašymai 
pasidarė atkaklesni, kai jo asmeniniame gyvenime ėmė 
ryškėti permaina. 


* 


Rozenkrancas Hėgelį pavadino „rudeniška natūra“. 
Filosofas lėtai brendo ne tik kaip mokslininkas, bet ir 
kaip žmogus. Tik baigdamas ketvirtą dešimtį jis pajuto 
poreikį turėti savo šeimą. „Man greitai sueis keturias- 
dešimt“,— rašė jis Nythameriui, pareikšdamas pageida- 
vimą, kad „geriausioji iš moterų“, t. y. Nythamerio žmo- 
na, surastų jam gyvenimo palydovę: „Kuo nors kitu šiuo 
atžvilgiu aš nepasitikiu, o dar mažiau — pačiu savimi“. 

Tačiau pašalinės pagalbos neprireikė. Ji vadinosi 
Marija fon Tucher. Mergina priklausė vietinei diduome- 
nei ir buvo dvigubai jaunesnė už Hėgelį. 1811 metų ba- 
landžio mėnesį filosofas prisipažino mylįs ir įsitikino 
jausmo abipusiškumu. 

Apie savo džiaugsmą Hėgelis skubėjo pranešti Nyt- 
hameriui, nedelsdamas priminti ir kito savo slapto troš- 
kimo: „Mano laimė iš dalies priklauso nuo to, ar gausiu 
vietą universitete“. Marijos tėvai Hėgelio pasipiršimą 
priėmė labai santūriai. Be vyriausios dukters, jie turėjo 
septynetą vaikų, ir apie didelį kraitį negalėjo būti nė 
kalbos. Hėgelio alga buvo nedidelė, ir gaudavo jis ją 
nereguliariai, dažnai keliais mėnesiais vėliau; mieste 
buvo žinoma, kad gimnazijos rektorius skolinasi pinigus. 
Todėl ponas ir ponia fon Tucheriai priešinosi ne tik ve- 
dyboms, bet net ir sužadėtuvėms; jie norėjo, kad jų 
dukters sužadėtinis būtų bent jau universiteto profe- 
sorius. 

Tačiau sumanusis Nythameris ir čia parodė savo iš- 
radingumą. Laiške Hėgeliui, kurį turėjo perskaityti visa 
fon Tucherių šeimyna, jis smulkiai aprašinėjo rektoriaus 
pareigų svarbą ir reikšmę. Dėl Hėgelio pakvietimo į 
Erlangeno universitetą, tai šitai jau nuspręsta; kaip 
valstybės valdininkas, Hėgelis turi gauti jo didenybės 

Bavarijos karaliaus leidimą susituokti; rektoriui tokį lei- 
dimą duos greičiau negu Erlangeno profesoriui. Prie- 
žastis paprasta: sprendžiant tokius klausimus, atsižvel- 
giama tik į pensijų fondą našlėms; Erlangeno universi- 
tetas tik kuriamas, ir aprūpinimo pensijomis problema 
ten ne iškart bus išspręsta, o dėl to gali būti sunku gauti 
šviesiausiojo sankciją santuokai. 

Laiškas paveikė. Bent jau motiną. Tiesa, argumentas 
dėl galimos jo našlės aprūpinimo pensija Hėgeliui ne- 
patiko, jis juo beveik nesirėmė. Bet kiti Nythamerio žo- 
džiai skambėjo įtikinamai. Ir nors tėvas vis dar spyrėsi, 
jis pristatė Hėgelį Marijos seneliui, o tai jau buvo pa- 
garsinimas. Niurnberge, juokavo filosofas, niekas nedaro- 
ma iškart: jeigu nori nusipirkti arklį, tai pradžiai įsigyja 
ryšelį arklio plaukų, o paskui jau kitas gyvulio dalis. 
Dar iki oficialių sužadėtuvių į rektorių Hėgelį ir Mariją 
fon Tucher mieste ėmė žiūrėti kaip į jaunikį ir nuotaką. 

Sužadėtiniai kūrė ateities planus. Svarbiausią vietą 
jų svajonėse, žinoma, užėmė universiteto katedra. „Mes 
tiek daug kalbėdavome apie Erlangeną, kad mūsų ryšys 
ir Erlangenas vaizduotėje susiliejo į viena kaip vyras 
ir Žmona“,— prisipažino Hėgelis Nythameriui. Filosofas 
labai atsakingai žiūrėjo į Žžengiamą žingsnį ir neslėpė 
nuo būsimos žmonos savo požiūrio į santuoką kaip pir- 
miausia į religinę sąjungą. „Meilės pilnatvei reikia kaž- 
ko aukštesnio negu svarstymas savyje ir sau. Tai, kas 
sudaro pasitenkinimą ir laimę, teikia tik religija ir parei- 
gos jausmas, nes tik juose pasitraukia į šalį visi mirtin- 
gos asmenybės ypatumai, galintys būti tik kliūtis neto- 
bulai ir neužbaigtai tikrovei, kurioje betgi turi glūdėti 
tai, kas vadinama žemiška laime“. Marija dievino savo 
sužadėtinį, jo protą, žinias, gyvenimo patirtį. 

Iki vasaros vidurio visos kliūtys santuokai šeimos 
viduje buvo pašalintos. Hėgelis paduoda prašymą jo di- 
denybei ir po dviejų savaičių gauna atsakymą: „Jo dide- 
nybės Bavarijos karaliaus vardu šių metų rugpjūčio 8-0s 
dienos jo aukštybės įsakymu rektoriui ir profesoriui Hė- 
geliui leidžiama susižieduoti su Marija Elena Suzana 
fon Tucher, remiantis jo šio mėnesio l-os dienos prašy- 

mu. Niurnbergo miesto karališkasis komisaras Krakeris“. 
Bet Hėgelis jau nesidžiaugia, kad klausimas buvo greitai 
išspręstas: penkis mėnesius jis negavo algos ir neturi 
pinigų vestuvėms. Jis prašo vyresnybės bent jau pranešti 
tvirtą datą, kada bus išmokėti pinigai, kad galėtų pasi- 
skolinti reikalingą sumą. (Tik 1813 metų balandžio mė- 
nesį rektorius pagaliau gavo dvejus metus nemokėtą 
algą ir sumokėjo skolas, kurių prisidarė prieš vedybas.) 


Jungtuvės įvyko 1811 metų rugsėjo 16-ąją. Filosofas 
buvo laimingas. „AŠ pasiekiau savo žemiškąjį tikslą,— 
rašė jis savo bičiuliui, — tarnyba ir mylima žmona — tai 
viskas, ko reikia šiame pasaulyje“. Prasidėjo šeimyninio 
gyvenimo kasdienybė, kupina. gyvenimiškų džiaugsmų ir 
sielvartų. Pirmasis kūdikis — mergaitė — netrukus mirė. 
Paskui gimė sūnus Karlas, pagaliau Imanuelis, pavadin- 
tas šiuo vardu Nythamerio garbei. 

Namuose viešpatavo solidumo ir nuosaikumo dvasia. 
Hėgelis pats tvarkė namų ūkį. Jo niekada neerzino būti- 
numas atsitraukti nuo darbo dėl niekniekių. Tvarkyda- 
mas išlaidas, jis nebuvo nei šykštus, nei lengvabūdis. 
Jeigu žmona nesirgdavo, tai būdavo apsieinama su viena 
tarnaite; liokajaus namuose nebuvo (net gerovės ir šlo- 
vės metais). Pagal švabų paprotį Hėgelis vedė namų 
kalendorių, kur surašydavo visas savo išlaidas. Štai kaip 
jis atrodė: 

„Rugsėjis... 

5. Lino atraiža, 35 aršinai — 25 fl. 30 kreicerių]. 
4 tuzinai varžtų po 10 ir 18 kr.=58 kr. 
6. 1 pora pirštinių — 1 fl. 24 kr. 


23 aršinai juodos medžiagos sofai ir krėslams — 
18 fl. 24 kr. 


7. Papildomai namų išlaidoms — 49 kr. 
Ir vėl — 5 fl. Iš jų kavai — 36 kr. 
Cukrus — 32 kr. Malkų 1!/; sieksnio po 4 il. 
15 kr.— 6 il. 22'/; kr. 
9. Popierius — 30 kr. 
Arbatpinigiai Heroltsberge — 48 kr. 

10. Kelionė į Griundlachą — 1 fl. 45 kr. Arbatpinigiai 
vežikui — 30 kr. 

12. 6 buteliai baltojo vyno — 3 fl. 12 kr. 

13. Dar 5 aršinai medžiagos sofos apdangalui — 4 fl. 

15. Arbatpinigiai tarnaitei — 12 fl. 30 kr. 

16. Arbatpinigiai liokajui — 1 il. 36 kr. 

17. Papildomai namų išlaidoms — 8 fl. 19 kr.“ 

Čia nubrėžtas storas brūkšnys žymi viengungiško 
šeimininkavimo pabaigą. Ir toliau: 

„18. Mano b[rangiajai] žmonai pirmieji pinigai namų 
išlaidoms — 6 fl. Už skelbimus laikraštyje apie 
vestuves — 41 kr. 

Kirpėjui už 16.9 — 1 fl. 36 kr. 

Skelbimas „Niurnbergo laikraštyje“ — 24 kr. 
18. Arbatpinigiai pas Merkelį — 1 fl. 21 kr. 
20. 6 buteliai vyno — 3 fl.“ ir t. t. 


Mėnesio pabaigoje išlaidos būdavo susumuojamos ir 
rezultatas sutikrinamas su likusiais grynais pinigais. 
Apie Hėgelį, rašo Rozenkrancas, galima pasakyti: „Jis 
buvo toks genialus, kad galėjo sau leisti būti ir filisteriu“, 

Šeima ir ūkis neatitraukdavo Hėgelio nuo jo pašau- 
kimo. Jis kaip ir anksčiau visas savo jėgas atiduoda filo- 
sotijai. Nepraeis ir pusmetis po vestuvių, ir jis didžiuo- 
damasis pasakys apie save: „Nelengva per pirmąjį san- 
tuokinio gyvenimo semestrą parašyti trisdešimties lankų 
sudėtingiausio turinio knygą“. 1812 metais dviem leidi- 
mais dienos šviesą išvydo pirmasis jo „Logikos mokslo“ 
tomas. 

+ * 
+ 


Logikos reformos klausimą iškėlė dar Kantas. Nuo 
pat pirmųjų savo darbų Kantas palaipsniui prieina prie 
išvados, kad naujų žinių gavimo proceso negalima teo- 
riškai atvaizduoti formaliosios logikos sąvokomis. Jį vis 
labiau užvaldo idėja sukurti naują, turiningą logiką. 
Pirmasis mėginimas ją realizuoti buvo vadinamoji trans- 
cendentalinė logika, išdėstyta „Grynojo proto kritikoje“. 
Si logika, pasak Kanto, neatsiriboja nuo „pažinimo bet 

kokio turinio“, dar daugiau — ji turi „tirti mūsų žinių 
apie objektus kilmę, kiek (Kantui būdinga išlyga!) jos 
negalima sieti su objektais“. Vadinasi, kalbama apie ju- 
timais gautiems duomenims analizuoti taikomų mąstymo 
formų tyrimą; tos formos turiningos, tačiau jų turinys 
ne gautas iš išorinio pasaulio, bet vidujai būdingas žmo- 
gaus intelektui. Mes čia nepateiksime „grynųjų intelek- 
tinių sąvokų“, arba kategorijų, kaip Kantas vadina jas, 
sekdamas Aristoteliu, lentelės, tik nurodysime, kad tarp 
jų yra tokios kaip kiekybė ir kokybė, priežastis ir pada- 
rinys, būtinumas ir atsitiktinumas, kurios užims labai 
svarbią vietą Hėgelio dialektikos kategorijų sistemoje. 

Hėgelio nuomone, sąvokų subordinacijos, pavaldumo 
principu sudaryta kategorijų sistema yra tiesos forma. 
Paprastas mechaniškas sąvokų rinkinys neperteikia viso 
realių santykių sudėtingumo, jų tarpusavio sąlygotumo 
ir perėjimo vienas į kitą. Filosofijos uždavinys — surasti 
šią realiai egzistuojančią santykių sistemą, sudarančią ir 
būties, ir jai tapačios sąmonės pagrindą. 

Kategorijų sistema įgalina suprasti ne tik pasaulį 
kaip visumą, bet ir kiekvieną bendresnį jo santykį, išreiš- 
kiamą viena ar kita kategorija. Kadangi kategorijos iš- 
reiškia pačius bendriausius ryšius, jų negalima apibrėžti 
remiantis gimine ir rūšiniu skirtumu. Jas galima suvokti 
tik gretinant vieną su kita, t. y. tam tikroje sistemoje, 
kurios kiekviena grandis susijusi su ankstesnėmis ir 
paskesnėmis. Tokia sistema įgalina vienu žvilgsniu ap- 
rėpti ir visą tikrovę, ir atskirą esminį jos santykį. 

Čia tiktų tokia analogija. Įsivaizduokime į gabalus 
supjaustytą talentingo menininko paveikslą. Kiekvienas 
jo fragmentas skyrium liudija autoriaus meistriškumą 
ir verčia numanyti visumos grandioziškumą, bet visiškai 
tai galima pajusti tik tada, jeigu visos pakrikos paveiks- 
lo dalys bus sudėtos tam tikra tvarka. Tik tada mes 
iš tikrųjų suprasime ir visą šedevrą, ir kiekvieną jo 
detalę. 

Suprantama, Hėgelis nemanė, kad filosofinių katego- 
rijų sistema gali perteikti visą realios tikrovės įvairovę; 
ši sistema atspindi tik pačius pagrindinius, pačius bend- 

riausius besivystančios tikrovės ryšius. Filosofija tiria 
ne visą pasaulį, bet pasaulį kaip visumą. 

Anatolis Fransas kartą sąmojingai pasakė, kad filo- 
sofinė visatos teorija tiek panaši į visatą, kiek gaublys, 
kuriame pažymėtos tik ilgumos ir platumos, būtų pana- 
šus į Žemę. Fransas norėjo išjuokti filosofinės sistemos 
idėją, tačiau jis teisingai pagavo jos esmę: ji duoda 
žmogui tokius pat realius orientyrus kaip paralelės ir 
meridianai, kurie, nors ir nenubrėžti Zemėje, vis dėlto 
nėra tik išmonė ir padeda žmogui įvaldyti pasaulį. 

Hėgelis ne tik iškėlė bendrą kategorijų subordinacijos 
idėją, bet ir teisingai nurodė bendrą jos principą — min- 
ties perėjimą nuo abstraktybės prie konkretybės, t. y. nuo 
vienpusiškumo prie įvairiapusiškumo, nuo tuštumos prie 
turinio pilnatvės. Dėl to dėstymas tapo griežtai nuosek- 
lus. Hėgelis ironizavo dėl logikos vadovėlių, kuriuose ga- 
lima kaip tik nori keisti skyrius vietomis. Perėjimas juose 
dažnai žodinis; rašoma: „Antras skyrius. Dabar pereiname 
prie sprendinių“. Dialektinėje logikoje paskesnis teiginys 
turi būtinai išplaukti iš ankstesnio. „Sąvoka pati save 
veda toliau“. 

Hėgelio klaida ta, kad minties ėjimą nuo abstrakty- 
bės prie konkretybės jis laikė realios tikrovės objektų at- 
siradimo ir vystymosi realiu keliu. Logiška ir istoriška 
jo teorijoje visiškai sutampa. Be to, pirmumas priklauso 
logikai: istorija yra tik idėjos loginės saviraidos daikti- 
nis įkūnijimas. 

Būtinas pataisas padarė Marksas. Jis parodė, kad dia- 
lektinė logika yra apibendrintas objekto pažinimo isto- 
rijos atspindys. Ejimas nuo abstraktybės prie konkrety- 
bės sutampa ne su objekto istorija, bet su jo teorinio pa- 
žinimo — suprantama, pačia bendriausia prasme,— isto- 
rija. Mokslinio žinojimo vystymasis prasideda nuo suda- 
rymo bendriausių, „tuščių“, abstrakcijų, kurios toliau vis 
labiau prisipildo konkretaus turinio. 

Kartu Marksas buvo įsitikinęs, kad ėjimo nuo abstrak- 
tybės prie konkretybės metodas teoriškai pažįstant besi- 
vystančią visumą yra vaisingas, dar daugiau — vieninte- 
lis teisingas. Šį metodą jis naudojo kurdamas „Kapita- 

lą“— veikalą, skirtą kapitalistinės visuomenės, kaip vie- 
ningos visumos, ekonomikos vystymosi analizei. Dabar 
mums bus suprantamas katęgoriškas V. Lenino tvirtini- 
mas: „Negalima visiškai suprasti Markso „Kapitalo“ ir 
ypač jo I skirsnio, neišstudijavus ir nesupratus visos 
Hegelio logikos“ !. Pats Leninas itin atidžiai „studijavo“ 
Hėgelį. Pagrindinį Lenino „Filosofijos sąsiuvinių“, iš ku- 
rių mes paėmėme citatą, turinį sudaro Hėgelio „Logikos 
mokslo“ konspektas, padarytas 1914 metų pabaigoje. Ta- 
čiau tai ne šiaip išrašai. Leninas komentuoja Hėgelį, ma- 
terialistiškai apmąstydamas didžiojo dialektiko idėjas, at- 
mesdamas ir išjuokdamas dirbtinius idealistinius ant- 
sluoksnius. Štai būdinga ištrauka: 

„--„„Mėra (Hegelio pabraukta) nieko nei danguje, 
nei gamtoje, nei dvasioje, nei bet kur kitur, kas neturėtų 
kartu ir betarpiškumo ir įtarpinimo“... 


1) Dangus—gamta—dvasia. Šalin dangų: mate- 
rializmas. 

2) Viskas vermittelt=tarpiška, susieta į viena 
visumą, susieta perėjimais. Šalin dangų — dėsnin- 
gas viso pasaulio (proceso) sąryšis. 


(62) „Logika yra grynasis mokslas, t. y. grynasis žino- 
jimas VISA savo vystymosi apimtimi“... 


1-ji eilutė nesąmonė. 
2-ji — geniali. 

Nesąmonė apie absoliutą (68—69). Aš, aplamai 
imant, stengiuosi skaityti Hegelį materialistiškai: 
Hegelis yra ant galvos pastatytas materializmas (pa- 
gal Engelsą) — t. y. aš dažniausiai išmetu dievulį, 
absoliutą, grynąją idėją etc. 


as V. Filosofijos sąsiuviniai. — Raštai. V., 1960, t. 38, 
p. 166. 

(70—71) Pradėti filosofiją nuo «Aš» negalima. Nėra „ob- 
jektyvaus judėjimo“ “ 2. 

Hėgelis savo logiką pradeda grynosios būties sąvoka. 
Tai visiškai tuščia abstrakcija, neturinti jokių apibrėžtumų 
ir todėl lygi savo priešybei, t. y. niekas. Suprantama, čia 
turima galvoje ne tai, kad objektų buvimas tolygus jų 
nebuvimui; šitai tvirtinti beprasmiška. Hėgelis analizuoja 
ne konkrečią vieno ar kito objekto būtį, bet būtį apskritai; 
mintis apie ją yra tokia neturininga, kad sutampa su 
mintimi apie nebūtį. Būtis ir niekas susilieja į viena. Iš jų 
tapatumo susidaro trečia sąvoka — tapsmas. Tapsmas — 
tai jau pirmoji konkreti, t. y. turininga, kategorija: visi 
objektai yra nuolatinio kitimo, perėjimo į kitą būvį, t. y. 
tapsmo, procese. Pasaulis gyvena, jis amžinai yra „abso- 
liutaus tapsmo nerimo“— kūrimo arba griovimo — büse- 
noje. Ramybė — tai mirtis. 

Jau šiose pirmosiose trijose Hėgelio logikos sąvokose 
galima įžvelgti būdingą jos struktūros ypatumą — trejy- 
biškumo, arba triados, principą: tezė — antitezė — sinte- 
zė. Pateikiamas tam tikras teiginys, po to jis paneigia- 
mas ir toliau paneigiamas jo paneigimas. Visa Hėgelio 
sistema skyla į tris dalis: logiką, gamtos filosofiją, dva- 
sios filosofiją. Logiką sudaro trys skyriai: būties teorija, 
esmės teorija, sąvokos teorija. Kiekvienas iš šių skyrių 
savo ruožtu turi trinarę struktūrą. Si struktūra yra vi- 
siškai dirbtinė, todėl mes ne visada koncentruosime į ją 
skaitytojo dėmesį. 

Kur kas svarbiau kas kita — neigimo pobūdis. Hėge- 
lio neigimas reiškia ne objekto sunaikinimą, bet jo vys- 
tymąsi. Grūdą galima sunaikinti įvairiais būdais: sude- 
ginti, supūdyti, sumalti; dialektiškai grūdas paneigiamas 
tik vienu būdu — sukuriant sąlygas jam sudygti ir virsti 
želmeniu. Neigimui apibūdinti Hėgelis vartoja taip pat ter- 
miną „įveika“, kuris reiškia pašalinimą ir kartu išsau- 
gojimą. Tapsmo metu būtis ir niekas yra įveikti. 

Tapsmo rezultatas — tai, kas tapo; Hėgelis šitai va- 
dina esatimi. Tai jau būtis, būdinga realiems objektams. 


2 Ten pat, p. 89—90. 


7. Hėgelis 07 


Vieno objekto skirtingumas nuo kito užfiksuotas kokybės 
sąvokoje. Kokybė yra būčiai tapati apibrėžtis; jeigu 
išnyksta tam tikra kokybė, kas nors tampa kitoks. Pana- 
šus virsmas vyksta visur. Išėję už ko nors ribų, mes 
gauname ką kitą, bet tas kitas taip pat yra baigtinis, už 
jo ribų yra naujas kitas, ir taip be galo. Tokią begalybę 
Hėgelis vadina bloga begalybe. Čia baigtybė ir begalybė 
viena su kita nesusijusios. Tikrojoje begalybėje glū- 
di tam tikras uždarumas, užbaigtumas. Tam reikia, kad 
išnyktų ko nors santykis su kitu, liktų tik santykis su 
savimi. Ir Hėgelis konstruoja dar vieną būties varian- 
tą —sau būtį, — užbaigtą ir kartu begalinę būtį. Ši ka- 
tegorija jam reikalinga užbaigti kokybės analizei ir pereiti 
prie naujos kategorijos — kiekybės. 

Kiekybė — tai būčiai nereikšmingas apibrėžtumas; kie- 
kybiniai pakitimai nepašalina objekto būties. Namas lieka 
tuo, kas jis yra, nesvarbu, ar jis bus didesnis, ar ma- 
žesnis, ir raudona lieka raudona nepriklausomai nuo tam- 
sumo ar šviesumo. Bet tik iki tam tikros ribos, už kurios 
prasideda kokybinis pakitimas. Kaip pavyzdį Hėgelis pa- 
teikia senovinį „plikio“ sofizmą. Ar žmogus pasidarys 
plikas, jeigu išrausime iš galvos vieną plauką? Žinoma, 
ne. Bet jeigu ir toliau rausime po plauką, tai anksčiau 
ar vėliau ateis momentas, kai atsiras plikė. Grynai kie- 
kybinis pakitimas pereina į kokybinį. 

Kiekybės ir kokybės vienovė yra saikas. Si kategorija 
žymi kiekybines ribas, kuriose objektas išlieka savimi. 
Kai pažeidžiamas saikas, susidaro nauja kokybė, kuri at- 
siranda nutrūkstant laipsniškumui, šuoliškai. Kiekvienas 
gimimas ir kiekviena mirtis yra šuolis iš kiekybinio pa- 
kitimo į kokybinį. Hėgelis ryžtingai atmeta pažiūrą, kad 
atsirandanti kokybė yra jau iki savo atsiradimo ir tik dėl 
mažumo negali būti suvokta. Ši pažiūra, visur įžvelgianti 
tik nuoseklumą, „pasižymi tautologijai būdingu nuobo- 
dumu“. Tikrasis vystymasis vyksta tik per naujų koky- 
bių atsiradimą; tai visuotinis principas. Ir „moralės sri- 
tyje, kadangi moralė nagrinėjama būties sferoje, vyksta 
kiekybės perėjimas į kokybę; įvairios kokybės remiasi 
dydžių skirtingumu. Pakanka kokio nors „daugiau“ ir 

„mažiau“, ir lengvabūdiškumo saikas peržengtas, ir iš- 
eina visai kas kita, būtent — nusikaltimas; dėl to teisė 
tampa neteisingumu, dorybė — yda“. 

Šuoliškų kokybinių pakitimų grandinė sudaro „saiko 
santykių pagrindinę liniją“. Tokie yra, pavyzdžiui, me- 
džiagos agregatinių būvių kitimai — kieto kūno virtimas 
skysčiu, o toliau kylant temperatūrai — dujomis. Visus 
šiuos pakitimus patiria ta pati medžiaga, kurios cheminė 
sudėtis nesikeičia. Todėl iškyla pakitimų reiškėjo, tam 
tikro substrato, sudarančio laikinos būties pagrindą, klau- 
simas. Būtis virsta esme. 

Esmės teorija — svarbiausia Hėgelio logikos dalis. Bū- 
tis sudaro išorinį tikrovės sluoksnį, jos paviršių, tai, kas 
betarpiškai duota suvokimu; būties lygyje pasaulis di- 
skretus, t. y. sudarytas iš tarpusavyje susijusių, bet vis 
dėlto atskirų objektų. Esmė — tai vidinis pasaulis, gilu- 
miniai ryšiai, sudarantys būties pagrindą. Skyriuje apie 
būtį sąvokos pereina viena į kitą, čia jos susiliejusios 
viena su kita ir tik „švyti“ reflektuotos, t. y. atspindėtos, 
kitame. Ten kas nors tampa kita, čia kas nors yra kita. 

Esmę Hėgelis nagrinėja trejopai: 1) kaip atspindėtą 
pačioje savyje, 2) kaip suprojektuotą į būtį, t. y. kaip 
reiškinį, 3) kaip pirmosios ir antrosios vienovę, t. y. kaip 
tikrovę. Mintis, mėginanti betarpiškai prasiveržti prie 
esmės, iš pradžių susiduria su regimybe (tariamybe). 
Būtis iškyla kaip iliuzija. Į vandenį panardintas pieštukas 
atrodo sulaužytas; mes matome, kaip Saulė juda dangaus 
skliautu. Iš tikrųjų taip nėra; šviesos lūžimas vandenyje 
ir mūsų padėtis Saulės atžvilgiu lemia, kad pirmasis įspū- 
dis apie šiuos reiškinius yra klaidingas. Regimybė yra 
ta dirva, kurioje išsikeroja skepticizmas. Skeptiko požiū- 
riu, žmogus turi reikalą tik su regimybe; daiktai patys 
savaime, jų esmė pažinimui neprieinami. Kitas kraštuti- 
numas — regimybės realaus pobūdžio neigimas, jos lai- 
kymas šmėkla, tariamu dydžiu. Iš tikrųjų regimybė to- 
kia pat reali kaip ir esmė, nors joje ir glūdi „esaties 
neturėjimo momentas“. Regimybė mus apgauna, bet ap- 
gavikas nėra mūsų išgalvotas. 


Tolesnė Hėgelio minties plėtotė susijusi su žodžių 
žaismu: regimybė vokiečių kalba yra „Schein“, tas pats 
žodis reiškia ir „švytėjimą“. Į save pasinėrusi šviesa, 
švytėjimas į vidų — refleksija. Reflektuojančios esmės 
analizę Hėgelis pradeda nuo tapatybės sąvokos. Abstrak- 
čiai tapatybei jis priešpriešina konkrečią tapatybę, ap- 
imančią skirtingumo momentą. Realioje tikrovėje nė vie- 
nas objektas nesutampa su kitu ir net su pačiu savimi. 
Negalima du kartu įbristi į tą pačią upę, sakė dar He- 
raklitas. 

Ribą pasiekęs skirtingumas yra priešybė. Balta ir pil- 
ka yra skirtingi dalykai, balta ir juoda — priešybės. Prie- 
šybių vienybė sudaro prieštaravimą. Prieštaravimas — pa- 
grindinė Hėgelio logikos ir apskritai visos jo filosofijos 
kategorija. Prieštaravimas stumia į priekį pasaulį, sakė 
jis. Visa, kas vystosi, yra prieštaringa. „Kas nors gyvy- 
binga tik dėl to, kad jame glūdi prieštaravimas ir, be to, 
yra būtent ta jėga, kuri įstengia aprėpti ir išlaikyti tą 
prieštaravimą. O jeigu kas nors egzistuojantis... ne- 
įstengia turėti savyje prieštaravimo, tai tas kas nors nė- 
ra gyva vienovė, nėra pagrindas ir dėl prieštaravimo 
žūva“. Lenino išrašuose ši vieta paraštėje pažymėta dvi- 
gubu brūkšniu. 

Dėl prieštaravimo daiktai arba žūva, arba „virsta 
pagrindu“. Ir viena, ir kita vokiškai skamba vienodai: 
„zu Grunde gehen“. Žodžių žaismas ir čia Hėgeliui yra 
perėjimo prie kitos problemos „formulė“. 

Pagrindui skirtame skyriuje mūsų dėmesį pirmiausia 
patraukia formos ir turinio kategorijų analizė. Reikia pa- 
sakyti, kad „Logikos moksle“ šiai problemai skirta pa- 
lyginti nedaug vietos. Išsami jos analizė pateikta ati- 
tinkamame „Mažosios logikos“ (taip kartais vadinama 
„Filosofijos mokslų enciklopedijos“ pirmoji dalis) sky- 
riuje. Hėgelis nurodo nenutrūkstamą turinio ir iormos ry- 
šį: nėra nejfiorminto turinio, kaip nėra ir neturiningos 
formos. Kartu forma dvejopai susijusi su turiniu. Išorinė 
forma nesvarbi turiniui, pavyzdžiui, knygos turiniui ne- 
turi reikšmės, ar ji parašyta ranka, ar išspausdinta, ar 
įrišta kartonu, ar tymu. Bet yra kita forma, neatsiejamai 


100 


susijusi su turiniu ir šia prasme jam tapati. „Prastas 
pateisinimas menininkui, jei sakoma, kad savo turiniu jo 
kūriniai geri (ar net puikūs), bet jiems stinga deramos 
formos. Tik tie meno kūriniai, kurių turinys ir forma ta- 
patūs, yra tikri meno kūriniai. Apie „Iliadą“ galima pa- 
sakyti, kad jos turinį sudaro Trojos karas arba, dar kon- 
krečiau,— Achilo pyktis; tai pasako mums viską ir kar- 
tu beveik nieko, nes „Iliadą“ daro „Iliada“ ta poetinė 
forma, kuria išreikštas turinys“. 

Baigiamoji skyriaus apie pagrindą dalis — sąlyga. 
Hėgelio minties plėtotė čia darosi tokia paini, kad 
Leninas savo konspekte įrašo: „<...> there is much 
mysticism and leeres* pedantizmo šiose Hėgelio išvado- 
se, bet geniali pagrindinė idėja: apie visuotinį, visapusiš- 
ką, gyvą visko ryšį su viskuo ir apie šio sąryšio <...> 
atsispindėjimą žmogaus sąvokose, kurios taip pat turi 
būti aptašytos, apdorotos, lanksčios, paslankios, reliaty- 
vios, susijusios viena su kita, vieningos priešybėse, kad 
galėtų apimti pasaulį“ 3. 

Toliau Hėgelio dėstymas vėl tampa paprastas ir aiš- 
kus. Jeigu, rašo jis, yra visos tam tikro daikto sąlygos, 
jis pradeda egzistuoti. Egzistavimas nuo būties skiriasi 
savo tarpiškumu. Egzistavimas — tai pagrindą įgijusi bū- 
tis. Tarsi paaiškindamas šiuos apibrėžimus, viename iš 
savo laiškų, rašytų iš Niurnbergo piniginių sunkumų die- 
nomis, Hėgelis sakė: „Aš dar esu, bet daugiau nebe- 
egzistuoju“. 

Egzistavimo kategorijoje mintis, dėl refleksijos nu- 
grimzdusi į realybės gelmes, į jos esmę, dabar vėl iš- 
siveržia į paviršių. Egzistuojanti esmė yra reiškinys. 
Tai reiškia, kad esmė negali būti „gryna“, pati savaime, 
ji yra tik objektyvaus pasaulio reiškiniuose. Tačiau reiš- 
kiniai taip pat neegzistuoja patys savaime, jie visada yra 
tam tikros esmės išraiška. Esmė reiškiasi, o reiškinys 
esmingas. Esmė gilesnė, bet reiškinys turtingesnis. Žmo- 
gaus esmę, pavyzdžiui, sudaro visuomeninių santykių vi- 
suma (mintis, suprantama, ne Hėgelio, ją išsakys 


* „daug misticizmo ir tuščio“ (angl. ir vok.). (Vert.) 
3 Leninas V. Filosofijos sąsiuviniai. — Raštai, t. 38, p. 132—133. 

Marksas). Bet nė vienas žmogus nėra vien ta visuma, 
žmogus kur kas įvairesnis ir turtingesnis už savo esmę. 

Tai, kas reiškiniuose kartojasi, yra tapatu, sudaro dės- 
nį. Kaip ir esmė, dėsnis yra ne anapus reiškinio, bet be- 
tarpiškai jam būdingas. Dėsnių viešpatija yra ramus 
besireiškiančio pasaulio atspindys. „Tai labai materialis- 
tiškas ir labai taiklus <...> apibrėžimas,— rašo Leni- 
nas.— Dėsnis ima tai, kas ramu,— ir todėl dėsnis, kiek- 
vienas dėsnis, yra siauras, nepilnas, apytikris“ *. 

Esmės ir reiškinio vienybė sudaro tikrovę. Nuo be- 
tarpiško egzistavimo tikrovė skiriasi dviem požymiais, 
kurie ją daro konkretesne, turiningesne kategorija: tikro- 
vė apima 1) galimybę, 2) būtinumą. 

Tikrovė — tai ne tik įgyvendinta galimybė, bet ir rea- 
lios tolesnio vystymosi galimybės, atsiveriančios tam, kas 
egzistuoja šiandien. Kapitalistinėje tikrovėje, sakome mes, 
visada glūdi karo galimybė. Realią galimybę reikia skirti 
nuo abstrakčios galimybės. Jeigu samprotausime abstrak- 
čiai, rašo Hėgelis, tai įmanoma, kad šiandien vakare 
Mėnulis nukris ant Žemės, nes Mėnulis yra nuo Žemės 
nutolęs kūnas ir todėl gali taip pat nukristi žemyn, kaip 
ir į orą išmestas akmuo; įmanoma, kad Turkijos sulto- 
nas pasidarys popiežiumi, nes jis Žmogus ir todėl gali 
priimti krikščionių tikėjimą, pasidaryti katalikų dvasi- 
ninku ir t. t. Analizuodami šiuos du Hėgelio pateiktus 
pavyzdžius, turime pasakyti, kad antroji galimybė rea- 
lesnė už pirmąją. Griežtos ribos, skiriančios vieną gali- 
mybės rūšį nuo kitos, nėra. Bet kuri abstrakti galimybė, 
pasikeitus sąlygoms, gali tapti realia galimybe, t. y. įeiti 
į tikrovę, o paskui ir realizuotis. 

Tai, kas realiai įmanoma, pasak Hėgelio, yra būtina. 
Vadinasi, būtinumas — tikrovės komponentas. Tikra tik 
tai, kas neišvengiama, sukelta esminių, dėsningų veiks- 
nių. Bet, kaip ir esmė, būtinumas neiškyla prieš mus be- 
tarpiškai, jis visada turi savo priešybės — atsitiktinumo — 
formą. Atsitiktina yra kažkas, kas gali būti, bet gali ne- 
būti, gali būti toks, bet taip pat kitoks, ko būties ar ne- 


* Ten pat, p. 137. 

būties pagrindas glūdi ne jame pačiame, bet kitame. 
Mokslo ir ypač filosofijos uždavinys yra pažinti būtinu- 
mą, kurį slepia atsitiktinumo regimybė. 

Esmės teoriją užbaigia priežastingumo analizė. Prie- 
žastis sukelia sau lygų padarinį. Šia prasme priežastinis 
santykis tautologiškas ir betarpiškas. Hėgelis prieš tolimų 
priežasčių ieškojimą. Jeigu į aplinkybes, kuriomis atsi- 
skleidė jo talentas, žmogus pateko dėl to, kad neteko 
tėvo, kuris buvo užmuštas kautynėse, tai lemtingas šūvis 
nėra šio žmogaus meistriškumo priežastis. Tai tik tam 
tikras atskiras momentas aplinkybių, kuriomis pasidarė 
galimas rezultatas. Pasak Hėgelio, priežastis nėra visa 
visuma tam tikro reiškinio atsiradimą nulėmusių veiks- 
nių; priežastis yra tik tai, kas yra prieš jį ir genetiškai 
su juo susiję. Priežastinis ryšys — tik universalios reiš- 
kinių priklausomybės momentas, dirbtinai išskirtas ir iš- 
samiai jos neatspindintis. 

Priežastingumo santykis išplečiamas, jeigu pereinama 
prie sąveikos sąvokos, padarinys laikomas ne pasyviu re- 
zultatu, bet aktyviu pradu, savo ruožtu darančiu poveikį 
priežasčiai. Sąveikaudami priežastis ir padarinys tarsi 
nuolat keičiasi vietomis. 

Bet ir be sąveikos yra dar kitų lemiančių veiksnių. 
Savo mintį Hėgelis paaiškino tokiu pavvzdžiu iš senovės 
istorijos: „Jeigu spartiečių papročius laikysime jų visuo- 
meninės santvarkos padariniu ir, priešingai, visuomeninę 
santvarką — papročių padariniu, tai mes, galimas daiktas, 
teisingai vertinsime šios liaudies istoriją, bet tas supra- 
timas vis dėlto nesuteiks jokio galutinio pasitenkinimo, 
nes mes dėl tokio aiškinimo nesuprasime nei šios liaudies 
visuomeninės santvarkos, nei papročių. Suprasti šitai bus 
galima tik tada, kai mes suvoksime, kad abu santykio 
momentai, kaip ir visi kiti ypatingi momentai, įėję į 
Spartos liaudies gyvenimą ir istoriją, išplaukė iš tos są- 
vokos, kuri sudarė jų visų pagrindą“. Sąveikos pagrindą 
idealistui Hėgeliui sudaro „sąvoka“ kaip dvasinis pa- 
grindas, lemiantis bet kokio proceso tėkmę. Taip užbai- 
giamas perėjimas prie trečiojo „Logikos mokslo“ sky- 
riaus — sąvokos teorijos. 

Dvi pirmąsias savo darbo dalis (būties teoriją ir esmės 
teoriją) Hėgelis vadina objektyviąja logika, o trečiąją — 
subjektyviąja logika. Bet ši priešstata sąlygiška: objektas 
ir subjektas Hėgeliui yra tapatūs. Todėl ir objektyvioji, 
ir subjektyvioji logikos vienodu mastu yra ir pačių daiktų, 
ir juos pažįstančio mąstymo logika. 

Savo objektyviojoje logikoje Hėgelis beveik neturėjo 
pirmtakų, bet subjektyvioji logika pradedama svarstymu 
klausimų, kurie sudaro tradicinį formaliosios logikos va- 
dovėlių turinį: sąvoka, sprendinys, samprotavimas. Savo 
uždaviniu čia Hėgelis laiko per amžius sukauptai, bet 
sustabarėjusiai medžiagai „suteikti tėkmės būvį“, vėl 
„įžiebti joje gyvybės ugnį“. Jis siekia nustatyti įvairaus 
tipo sprendinių pažintinę vertę, sukurti klasifikaciją, ati- 
tinkančią realų pažinimo vystymąsi, silogizmo figūrose 
įžvelgti įprastus daiktų santykius. Bet apskritai Hėgelio 
pateikta formaliosios logikos kritika mažai įtikinama; 
jo paties konstrukcijos dirbtinės ir miglotos. Būtent šiuos 
„Logikos mokslo“ puslapius Leninas pavadino geriausia 
priemone sukelti galvos skausmui. 

Hėgelio logika užbaigiama idėjos (tiesos) analize. 
Apie tiesą Hėgelis visada kalbėjo pakiliai, bet ypač pa- 
toso kupina „Mažoji logika“. „Tiesa yra didis žodis ir 
dar didingesnis dalykas. Jeigu žmogaus dvasia ir siela 
dar sveikos, tai skambant šiam žodžiui turi aukščiau kil- 
notis jo krūtinė“. Filosofas negailestingai pliekė visas 
tiesos išsižadėjimo ar jos nepaisymo atmainas. Kaip aš, 
niekingas kirminas, galiu pažinti tiesą,— samprotauja 
koks kuklus žmogelis. Skatiko nevertas toks nusižemini- 
mas! Dar blogiau, kai jis laikomas dvasios triumfu. Iš 
pradžių netikėjimas proto jėgomis kėlė liūdesį ir širdgėlą, 
bet paskui dorovinis ir religinis lengvabūdiškumas, prie 
kurio prisijungė paviršutiniškas teorizavimas, atvirai ir 
ramiai pripažino žinojimo bejėgiškumą ir netgi ėmė di- 
džiuotis juo. O vadinamoji kritinė filosofija suteikė tam 
neišmanymui galimybę laikytis savo pozicijos švaria są- 
žine, nes ji tikina, esą jai pavykę įrodyti, kad mes nieko 
negalime žinoti apie tai, kas amžina ir dieviška. Paviršu- 
tiniškiems protams negali būti nieko labiau geidžiama 

už šią nežinojimo teoriją, dėl kurios jų pačių paviršuti- 
niškumas ir tuštybė pasirodė esą kažkas puiku, galutinis 
visų intelektualinių pastangų tikslas. 

Tačiau ne mažiau pavojingas ir, ko gera, šiandien 
dažniau pasitaiko priešingas kritiškumas — pernelyg sa- 
vimi pasikliaujantis tikėjimas, kad tiesa jau pasiekta. 
Žmonės įsivaizduoja, kad jie turi tiesą dėl savo padė- 
ties ir vos ne nuo gimimo. Perėmę lėkštų banalybių rin- 
kinį, jie mano, kad įsiskverbė į pasaulinės išminties pa- 
slaptis. Čia nuo tiesos pažinimo sulaiko ne kuklumas, bet 
savikliova. 

Yra ir kita puikavimo tiesos atžvilgiu forma — panie- 
ka žmogaus, kuris prarado tikėjimą ir susidomėjimą vis- 
kuo. Kas yra tiesa? Kadaise šiuo klausimu, su pasityčio- 
jimu pateiktu Jėzui Kristui, Romos prokonsulas Poncijus 
Pilotas išreiškė savo panieką žinojimui ir gėriui. Piloto 
klausimas turėjo tą pačią prasmę kaip ir karaliaus Salia- 
mono žodžiai: visa — sumaištis. 

Pažinti tiesą kliudo ir drovumas. Tingiam protui leng- 
vai ateina mintis, kad nedera pernelyg rimtai žiūrėti į 
filosoiavimą. Tokie žmonės mano, kad išėjimas už įpras- 
tinio vaizdinių rato neduos nieko gera: minties bangos 
mėtys tave iš vieno šono į kitą ir vis tiek išmes į kas- 
dienių interesų seklumą. Norint būti rutinišku valdininku, 
nereikia nei didelio proto, nei didelių žinių. Kitas daly- 
kas — iškelti sau didį tikslą ir siekti jį įgyvendinti. Norisi 
tikėti, kad jaunosios kartos protuose įsižiebė siekimas kil- 
nių dalykų, ir ji negali pasitenkinti grynai išorinio ži- 
nojimo pelais. 

Tiesa yra sąvokos ir objektyvybės sutapimas. Abstrak- 
čios tiesos nėra, tiesa visada konkreti. Specialūs mokslai 
parodo tikrovę tik kokiu nors vienu aspektu, abstrakčiai, 
atsiribodami nuo jos įvairovės, todėl juose nėra tiesos. 
Tiesa — filosofijos objektas, kur žinojimas įgyja savo įvai- 
riapusiškumą, konkretumą. Be to, tai jau ne jutimais 
suvokiamo pavienio objekto konkretumas, bet kitoks, 10- 
ginis, konkretumas, kuris pasiekiamas tuo, kad sąvokos 
imamos ne izoliuotos viena nuo kitos, bet su jų prieš- 
taringais tarpusavio ryšiais ir perėjimais, kaip sistema. 

Pasaulis yra besivystanti organiška visuma, tikrasis jo 
pažinimas — dialektikos kategorijų sistema. 

Bet to maža. Tiesą sudaro ne tik tai, kad sąvoka 
atitinka objektą, bet ir tai, kad objektas atitinka savo 
sąvoką. Analizuodami objektą, mes turime nustatyti, ar 
jis sutampa su savo sąvoka, ar jame glūdi tiesa, ar ne. 
Panašus gilus tiesos supratimas iš dalies aptinkamas ir 
įprastinėje žodžių vartosenoje: antai mes kalbame apie 
tikrą draugą ir turime galvoje žmogų, kurio elgesys ati- 
tinka draugystės sąvoką. Netikra šiuo atveju žymi tai, 
kas bloga, neatitinka paties savęs, —prieštarą tarp objekto 
egzistavimo ir jo sąvokos. Apie blogą objektą mes gali- 
me turėti teisingą supratimą, bet to supratimo turinys 
vidujai neteisingas. Filosofas turi skirti, kas teisinga ir 
kas tikra. Tiesa daiktiška, ją reikia ne tik pažinti, bet 
ir įgyvendinti. „Norint sužinoti, kas daiktuose tikra, ne- 
užtenka vien dėmesio — tam būtina mūsų subjektyvi veik- 
la, pertvarkanti tai, kas betarpiškai egzistuoja“. 

Ir dar. Tiesa sau kelią tiesia tada, kai atėjo jos lai- 
kas, ne anksčiau. Niekas, kas didinga, neįvyksta be aist- 
ros, bet jokia aistra, joks entuziazmas neprivers gyvuoti 
to, kas dar nesubrendo. 

Tiesa, kaip pažinimo idėja, iškyla dviem pavidalais — 
teoriniu ir praktiniu. Pastarasis pranašesnis už pirmąjį, 
nes jis pasižymi ne tik visuotinumu, bet ir betarpišku 
tikrumu. Teorijos ir praktikos vienovė sudaro „absoliutinę 
idėją“. Kartu pasiekiama dvasios loginės saviraidos vir- 
šūnė. „Logikos mokslo“ puslapiai, skirti absoliutinei idėjai, 
tarsi pateikia bendrą dialektinio metodo charakteristiką. 

Ar, aukštindamas dialektiką, Hėgelis nesumenkina for- 
maliosios logikos reikšmės? Anaiptol. Kiekvienam savo. 
Formalus mąstymas turi savo sritį, ir gana plačią — tai 
„bendras baigtinių mokslų metodas“. Dar daugiau, Hė- 
gelis įsitikinęs, kad ir dialektinis mąstymas negali išsi- 
versti be tvirtų intelektinės logikos pagrindų, kitaip dia- 
lektikai gresia pavojus virsti sofistika, žaidimu žodžiais. 
O formalioji logika gali sėkmingai spręsti savo uždavi- 
nius, nekopdama į dialektikos aukštumas. Šią idėją už- 
fiksuoja Hėgelio žodžiai, paimti šio skyriaus epigrafu. 

Šeštas skyrius 


NUO DIDYBĖS IKI JUOKINGUMO 


Priešybės tapačios. 
Hėgelis 


1812 metai. Tuo metu, kai tykiame Niurnberge buvo 
renkama ir spausdinama Hėgelio „Logika“, Europos ry- 
tuose siautė naujo karo liepsna. Birželio 24-3ją prancū- 
zai peržengė Prūsijos sieną. Napoleonas po savo vėlia- 
vomis surinko negirdėto didumo mišrią armiją — 600 
tūkstančių kareivių — prancūzų, vokiečių, lenkų, italų. 
Į žygį išvyko ir Hėgelio brolis Georgas Liūdvigas, Viur- 
tembergo karininkas. Filosofas iš laikraščių sekė kampa- 
nijos eigą. Rusai traukėsi. Krito Vitebskas. Krito Smo- 
lenskas. Kažkur prie Maskvos įvyko kruvinos kautynės: 
oficialios reliacijos pranešė apie pergalę, greitu laiku 
tikimasi kapituliacijos. Napoleonas įžengė į Maskvą, ka- 
ras buvo pralaimėtas. Bet jis vis dar tęsėsi. Dėjosi kaž- 
kas nesuprantama: analogiškose situacijose Europos vals- 
tybės prašydavo taikos, o rusai toliau kovėsi. Ir staiga 
atėjo žinia, kuria buvo neįmanoma patikėti: didžioji ar- 
mija traukiasi, patirdama didžiulių nuostolių. Tai, kas 
atsitiko paskui, buvo katastrofa: armija ištirpo, impera- 
torius metė jos likučius ir išvyko į Paryžių rinkti rek- 
rūtų. Palikęs sutriuškintą kariuomenę, jis ištarė garsiąją 
frazę: „Nuo didybės iki juokingumo tik vienas žingsnis“. 
Georgas Liūdvigas negrįžo namo. 

Bonaparto pralaimėjimas išjudino vokiečių tautą. Prū- 
sija ir Austrija nutraukė ryšius su Prancūzija. Tris die- 
nas trukusiame „tautų mūšyje“ prie Leipcigo į koalici- 
jos pusę perėjo Saksonijos armija. Prancūzijos kariuo- 
menė sparčiai švarino užkariautas žemes. Vokiečių tauta 
išgyveno patriotinį pakilimą. 

Tačiau Hėgelis po senovei ištikimas savo įsitikinimams 
ir simpatijoms. Jis su kartėliu seka Napoleono nesėkmes. 
Visų lūpose žodis „išsivadavimas“, Hėgeliui jis kelia iro- 
nišką pašaipą; „bestijos vaduotojai“— kitokių žodžių vo- 
kiečiams savanoriams ir jų sąjungininkams jis nesuran- 
da. Nythamerio sūnus gimnazistas išėjo savanoriu į ar- 
miją — Hėgelis nepatenkintas. Vokiečiai savanoriai, 
tikina jis, elgiasi nederamai — girtuokliauja, plėšia. Ne- 
palankiai Hėgelis atsiliepia ir apie rusų kareivius, pasa- 
koja apie juos visokius nebūtus dalykus !, nors su rusais 
jam neteko iš arti susidurti. Apvogė jį Austrijos kareivis. 


1814 metų balandžio mėnesį Napoleonas atsisakė sos- 
to. Hėgelio reakcija į šį įvykį matyti iš laiško Nythame- 
riui: „Įvyko dideli dalykai. Siaubinga drama matyti, kaip 
žūva neregėtas genijus. Negali būti nieko tragiškesnio. 
Visa vidutinybės masė bukai ir nepermaldaujamai slegia 
savo absoliučiu švininiu svoriu, kol visa, kas didu, atsi- 
durs viename lygyje su ta mase ir žemiau už ją. Ir vi- 
sumos persilaužimo momentas, šios masės galybės, dėl 
kurios ji tarsi choras lieka paskutinė scenoje, paviršiuje, 
priežastis yra tai, kad didi individualybė pati turi su- 
teikti jai teisę į tai ir pasmerkti save pražūčiai“. Hėgelis 
prislėgtas, bet anaiptol ne apimtas nevilties. Jis netgi 
didžiuojasi tuo, kad visa įvykių eiga esą buvusi išprana- 
šauta „Dvasios fenomenologijoje“, kur kalbama apie ab- 
soliučios laisvės, kurią pagimdė Prancūzijos revoliucija, 
neišvengiamą pakeitimą nauja moralinės dvasios forma. 
Be to, filosofui teikia paguodą kasdieniški džiaugsmai. 
Po citatos iš „Fenomenologijos“ laiške eina žodžiai: „Iš 
tų palaimingų srautų, kurie turi lydėti didelius įvykius 


1 Suprantama, ne šios susierzinimo kupinos sentencijos pertei- 
kia tikrąjį Hėgelio požiūrį į Rusiją. Kur kas įtikinamiau skamba 
jo Žodžiai iš vėlesnio laiško savo mokiniui Borisui Ikskiuliui: „Jūsų 
laimė, kad jūsų tėvynė pasaulio istorijoje užima tokią žymią vietą, 
neabejotinai turėdama dar didingesnę paskirtį. Kitos šiuolaikinės 
valstybės tarytum jau daugiau ar mažiau pasiekė savo vystymosi 
tikslą, galimas daiktas, daugelio iš jų kulminacinis taškas jau pra- 
eityje, ir jų padėtis pasidarė statiška. O Rusija — galbūt jau dabar 
stipriausia valstybė iš visų — turi neregėtas savo intensyvios pri- 
gimties plėtojimo galimybes“. 

kaip liūtis audrą, mums jau gardžiai ir linksmai teka iš 
kavinuko rudas upeliukas, nes dabar mums nebėra reikalo 
siurbčioti surogatinį gėralą ir iš referento pajamų tnes 
galime nusipirkti tikros Javos kavos. Tegu dievas ir geri 
bičiuliai kuo ilgiau ją mums išsaugo“. 1813 metų pabai- 
goje Hėgelis gavo priedą — 300 florinų: jis buvo pa- 
skirtas į antraeiles pareigas Niurnbergo miesto komisa- 
riato mokyklų reikalų referentu. Todėl atsirado ir tikra 
kava vietoj erzaco. O prieš akis šmėkščioja profesoriaus 
vieta universitete. Ir tragiškais tonais pradėtas laiškas 
baigiamas optimistiškai: „Tegu Erlangenas man bus ga- 
limas išsipagiriojimas dėl didelių ir mažų dabarties 
dalykų“. Iš tiesų nuo didybės iki juokingumo vienas 
žingsnis. 

Erlangenas, Heidelbergas, Jėna, Berlynas. Šių mies- 
tų, turėjusių universitetus, pavadinimai visą laiką šmėkš- 
čioja Hėgelio laiškuose. Keletą metų jis nesėkmingai 
stengėsi gauti profesūrą. Vienu metu jis net galvojo apie 
savo mokinio olando van Gerto pasiūlymą užimti dės- 
tytojo vietą Amsterdame ir skaityti paskaitas lotyniškai. 
Paskui jam kilo idėja pasisiūlyti filologijos profesoriu- 
mi: tokia laisva vieta atsirado Erlangene, tačiau Hėgelis 
nesulaukė iš Bavarijos valdžios nei supratimo, nei pa- 
ramos. Hėgelis jau pagarsėjęs kaip nusipelnęs moksli- 
ninkas, bet būti pakviestam į universitetą jam kliudo 
prastas neiškalbingo lektoriaus vardas, prilipęs nuo dar- 
bo Jėnoje laikų. 1816 metais Jėnos universitetui kaip 
tik reikalingas profesorius, ten kviečiamas Selingas, ku- 
ris šios vietos atsisako. Hėgelis neabejojo, kad kaip tik 
taip ir bus: „Jam gerai Miunchene: gauna didelę algą 
ir beveik nieko neveikia“. Hėgelio Jėnoje niekas nepri- 
simena, ir jis žino kodėl. Laiškuose bičiuliams jis nuolat 
pabrėžia, kad dabar už jo pečių sėkminga darbo gimna- 
zijoje, kur tenka palaikyti tiesioginį kontaktą su mokiniais, 
patirtis, kad jis savo paskaitų jau seniai neskaito iš už- 
rašų, bet dėsto medžiagą laisvai ir aiškiai. 

Gegužės pradžioje Hėgelis sužino, kad į Jėną nau- 
dingomis sąlygomis pereina dirbti jo varžovas Frizas. 
Jeigu taip, vadinasi, išlaisvinama vieta Heidelberge. Bet 

dėl jos reikia kovoti. Ilgai nelaukęs, jis siunčia laišką 
Heidelbergo teologui Pauliui, kuriame beveik žodis žodin 
pakartoja tai, ką anksčiau rašė į Jėną Fromanui: „Jėnoje 
po mano pirmųjų mėginimų skaityti paskaitas apie mane 
liko neigiama nuomonė dėl mano dėstymo laisvumo ir 
aiškumo. Ir teisingai: tada aš dar buvau labai prikaus- 
tytas prie užrašų teksto, bet aštuonerių metų dėstymo 
gimnazijoje praktika padėjo bent jau įgyti kalbos laisvu- 
mo — tam tikriausiai nėra geresnių sąlygų kaip čia; aiš- 
kumui įgyti tai tokia pat tinkama priemonė“. Laiško pa- 
baigoje — linkėjimai Hėgelį pažįstantiems heidelbergie- 
čiams, taip pat ir Frizui, atsakant į sveikinimą, perduotą 
per bendrą pažįstamą. 

(Tai paskutinis pasikeitimas maloniais žodžiais; buvę 
varžovai tampa atvirais priešais. 1811 metais išėjo Frizo 
„Logikos sistema“. Hėgelis savo „Logikos moksle“ ją 
triuškinamai įvertino: „Šios „Logikos sistemos“ pagrindą 
sudarančios pačios pažiūros ar nuomonės bei jos plėto- 
jimo kraštutinis paviršutiniškumas išvaduoja mane nuo 
vargo bent kiek skaitytis su šiuo jokios reikšmės netu- 
rinčiu rašiniu“. Frizas atsakė neigiama „Logikos mokslo“ 
recenzija, taip pat nešykštėdamas aštrių žodžių.) 

Pauliaus atsakymas ateina po mėnesio: Frizas iš tik- 
ryjų paliks Heidelberga, bet ne anksčiau kaip rudenį, 
fakulteto sprendimo kol kas nėra. Paulius prašė Hėgelį 
atsiųsti du laiškus: vieną oficialų — kad jis nugirdo apie 
atsirandančią laisvą vietą ir suinteresuotas ja, o kitame — 
privačiame — pateikti tikslias žinias apie savo pajamas. 

Hėgelis padarė taip, kaip iš jo buvo reikalaujama. 
Birželio 13-ą3ją jis parašė Pauliui du laiškus. Vienas, pa- 
rašytas oficialiu stiliumi, buvo skirtas perskaityti asme- 
nims, nuo kurių priklausė laisvos profesoriaus vietos li- 
kimas Heidelberge. Kitas kontidencialiai pranešė apie 
Hėgelio uždarbius: direktoriaus alga — 1050 florinų, re- 
ferento pareigos miesto komisariate — 300, nemokamas 
butas — 150, už darbą mokytojų tikrinimo komisijoje — 
60. Iš viso 1560 florinų. 

Dabar beliko tik laukti. Praėjo antroji birželio pusė, 
savaitė po savaitės ėjo liepa. Žinių iš Heidelbergo ne- 

buvo. Mėnesio pabaigoje Hėgelį aplankė nepaprastas sve- 
čias — Berlyno istorikas baronas fon Raumeris. Pakeliui iš 
Karlsbado jis atliko Prūsijos vidaus reikalų ministro Suk- 
mano pavedimą. Reikalas buvo susijęs su Berlyno uni- 
versiteto filosofijos katedra, kuri jau dveji metai po Fich- 
tės mirties buvo laisva. 1816 metų pradžioje universiteto 
senatas balsų dauguma priėmė nutarimą pakviesti Hėgelį 
į teorinės filosofijos profesoriaus vietą. Senato praneši- 
me vidaus reikalų ministrui, kurio žinioje buvo universi- 
tetas, buvo pateikta labai palanki Hėgelio charakteristika, 
jis buvo pavadintas „didžiu filosofu, kuriam Vokietijoje 
nėra lygių“. Bet Hėgelis Berlyne turėjo ir priešų. Teo- 
logijos fakulteto dekanas profesorius de Vetė, Frizo drau- 
gas, kartu su senato nutarimu nusiuntė Šukmanui savo 
laišką, kuriame Hėgelį vaizdavo Šelingo šalininku (mi- 
nistras buvo Kanto sekėjas ir negalėjo pakęsti naujausios 
natūrtilosofijos), o svarbiausia — apeliavo į tai, kad Hė- 
gelio dėstymo maniera neatitinka išaugusių aukštosios 
mokyklos reikalavimų; kalba jis netvirtai ir nesupran- 
tamai. Ir Berlyno universiteto rektorius Šlėjermacheris, 
taip pat Hėgelio filosofijos priešininkas, neskubėjo spręsti 
klausimo. Tik liepos mėnesį ministras Šukmanas, gydęsis 
Karlsbade, pavedė Raumeriui aplankyti Hėgelį ir išsi- 
aiškinti klausimą vietoje. Raumeriui Niurnbergo gimna- 
zijos rektorius padarė gerą įspūdį. „Apie jo filosofiją 
aš neturiu teisės spręsti — pranešė jis Sukmanui,— ly- 
giai kaip ir apie tai, kaip jis skaito paskaitas. O kalba 
jis laisvai ir suprantamai, todėl aš negaliu patikėti, kad 
jo kalba iš katedros bus kitokia“. 

Raumeris paprašė Hėgelį parašyti apie filosofijos dės- 
tymo universitete tikslus ir metodus. Hėgelis suprato, kad 
tas dokumentas turės lemiamą reikšmę sprendžiant jo 
pakvietimo į Berlyną klausimą. Iš Heidelbergo po seno- 
vei nebuvo jokių žinių, ir jis nedelsdamas ėmėsi rašyti. 

Svarbiausias uždavinys, kurį dabar turi išspręsti filo- 
sofas, yra savo mokslo susisteminimas, rašė Hėgelis. Teo- 
riniam mąstymui atverti nauji keliai, bet jis kaip ir anks- 
čiau nemato savęs kaip visumos. Kartais moksliškumas 
pakeičiamas menine fantazija ar skepticizmu. Hėgelis at- 

meta ir viena, ir kita. Jis priešininkas bet kokio stengimosi 
būti originaliu, „nauja neteisinga, ir tiesa nenauja“, — 
tuo jis giliai įsitikinęs. Svarbiausia — sistema, metodiš- 
kas požiūris į medžiagą, aprėpiantis ir sutvarkantis pagrin- 
dines detales. Dėl filosofijos praktinės reikšmės, tai ją su- 
daro ne mokymas ir ne guodimas, bet viso to, kas turi 
prasmę, pateisinimas. 

Raštas ministrui patiko. Nespėjo jis jo apmąstyti, o 
jam buvo pateiktas naujas laiškas, siekęs vis to paties 
tikslo — paspartinti Hėgelio pakvietimą į Berlyną. Šį 
kartą rašė kitas istorikas — Nibūras. Rugpjūčio pradžioje 
jis buvo nuvykęs į Niurnbergą ir laikė savo pareiga ap- 
lankyti garsųjį filosofą. Pavedimų jis neturėjo, pokalbis 
buvo asmeniškas ir atviras. Hėgelis skundėsi, kad darbas 
gimnazijoje jam jau nebepakenčiamas ir kad jis priims 
bet kurį pirmą pasiūlymą pereiti į universitetą, kurio jis, 
beje, laukiąs ne tik iš Berlyno. Nibūras patarė Šukmanui 
daugiau nebedelsti. 

Kitą dieną po to, kai naujas svečias iš Berlyno paliko 
Niurnbergą, 1816 metų rugpjūčio 5-ąją, Hėgelis pagaliau 
gavo ilgai lauktą laišką iš Heidelbergo. Universiteto pro- 
rektorius Daubas oficialiai siūlė užimti vakuojančią ordi- 
narinio profesoriaus vietą. „Jeigu Jūs priimsite mūsų pa- 
siūlymą, Heidelbergas pirmą kartą nuo savo įkūrimo 
gaus tikrą filosofą. Kaip Jūs tikriausiai žinote, čia ka- 
daise buvo kviečiamas Spinoza, bet jis atsisakė atvykti“. 
Dėl materialinės reikalo pusės, tai Heidelbergo profeso- 
riaus algą sudaro 1300 florinų pinigais ir natūra — 6 mal- 
terai? rugių ir 9 malterai speltos. Hėgelis iškart atsilie- 
pė. Rugpjūčio 6-3ją paštas išvežė jo laišką: jis priėmė 
pasiūlymą („iš meilės akademinei veiklai“), bet priminė, 
kad jo alga sudaro 1560 florinų; prašė aprūpinti bent 
nemokamu butu; tarp kitko pranešė apie rengiamą jo 
pakvietimą į Berlyną. 

Iš tikrųjų Raumerio pranešimas, Hėgelio raštas, Nibū- 
ro laiškas padarė savo. Rugpjūčio viduryje iš Prūsijos 


2 Malteras — senovinis vokiečių birių kūnų ir skysčių matas. 
Jo dydis svyravo nuo 1'/, iki 12'/; hektolitrų. 

vidaus reikalų ministerijos pagaliau išsiunčiama ministro 
pasirašyta depeša. Sukmanas pranešė Hėgeliui, kad jam 
tapo žinomas filosofo noras užimti vakuojančią vietą Ber- 
lyne. Turėdama galvoje Hėgelio nuopelnus mokslui, mi- 
nisterija pasirengusi apsvarstyti jo kandidatūrą. Bet abi- 
pusės naudos labui pirmiausia pačiam Hėgeliui reikia iš- 
spręsti vieną delikatų klausimą. Ne paslaptis, kad filoso- 
fas daugelį metų buvo atitrūkęs nuo akademinės veiklos, 
o jo ankstesnė patirtis buvo tokia trumpalaikė, kad kai 
kam kyla abejonių, ar Hėgelis sugebės gyvai ir supran- 
tamai pateikti skaitytojams savo mokslą. Savo laišku 
Sukmanas tikėjosi patenkinti ir tuos, kurie siekė, kad 
Hėgelis būtų pakviestas į Berlyną, ir tuos, kurie tam prie- 
šinosi. 

Kitomis aplinkybėmis Hėgelis nebūtų pasidrovėjęs ir 
būtų greitai pranešęs apie savo pedagoginius pasiekimus. 
Bet dabar, kai kišenėje gulėjo pakvietimas į Heidelbergą, 
jis galėjo neskubėti. Juo labiau kad dar prieš minist- 
ro depešą iš Berlyno jis gavo antrą Daubo laišką. 
Didžiojo Badeno hercogo, kurio valdose buvo Heidelber- 
gas, vyriausybė pritarė Hėgelio kandidatūrai. Be to, Ba- 
deno sostinės Karlsruės valdininkas netgi surado būdą 
išspręsti Hėgelį jaudinusią atlyginimo problemą: profe- 
sorius gali kompensuoti algos skirtumą, pirkdamas pro- 
duktus lengvatinėmis kainomis. Daubo apskaičiavimu, 
tam užteko 10 malterų rugių ir 20 malterų speltos. Ba- 
dene imta rimtai nuogąstauti dėl Hėgelio derybų su Ber- 
lynu; matyt, dėl to, galutinai sprendžiant Hėgelio algos 
klausimą, be kokio nors papildomo jo prašymo jam buvo 
paskirta pinigais 1500 florinų. O kai paskui jis priminė 
universitetui apie užmokestį natūra, tai nedelsiant gavo 
žadėtuosius 10 malterų rugių ir 20 malterų speltos. 


Atsakydamas Berlynui, Sukmanui, Hėgelis rėmėsi su- 
sitarimu su Heidelbergu. Dėl ministro depešoje paliesto 
klausimo apie jo, kaip dėstytojo, sugebėjimus Hėgelis 
su perdėtu mandagumu ir vos pastebima ironija pažymė- 
jo, kokį didelį įspūdį jam padarė tai, kad jam buvo su- 
teikta teisė pačiam spręsti šį klausimą. 

Taigi pagaliau atsivėrė ilgai laukta perspektyva. Hė- 
gelis jau regėjo save Heidelbergo filosofijos profesoriu- 
mi, bet staiga atsirado nauja kliūtis. Nespėjo jis paduoti 
prašymo dėl atleidimo iš gimnazijos rektoriaus pareigų, 
o rugpjūčio 25-ąją Bavarijos vyriausybė jam suteikė Er- 
langeno universiteto „retorikos, poezijos, klasikinės grai- 
kų ir romėnų literatūros“ profesoriaus vardą. Miunchene 
pagaliau suprato, ką jie praranda, ir skubiomis priemo- 
nėmis stengėsi sulaikyti Hėgelį Bavarijoje. Čia prisi- 
minta, kad kadaise filosofas buvo pasirengęs skaityti fi- 
lologinius kursus. Erlangenui buvo duota direktyva ne- 
delsiant atsiųsti Hėgeliui pakvietimą. Senatas nenorom 
pakluso. Erlangeno profesoriai rašė mandagiai, tačiau 
šaltai. Toks pat šaltas buvo Hėgelio atsakymas. Jis dė- 
kojo už garbę, bet pranešė, kad jis jau pasižadėjęs ki- 
tam universitetui. 

Spalio antroje pusėje Hėgelis paliko Niurnbergą. Spa- 
lio 28-ąją jis skaitė pirmąją paskaitą Heidelberge. Žiemos 
semestrui buvo paskelbti du jo kursai: filosofijos mokslų 
enciklopedija ir filosofijos istorija. 1817 metų vasarą 
Hėgelis skaitė logiką ir metafiziką (6 kartus per savaitę 
nuo 11 iki 12), antropologiją ir psichologiją (5 kartus 
nuo 5 iki 6) ir pirmąkart — estetiką (5 kartus per savaitę 
nuo 4 iki 5). Iš pradžių jo auditoriją sudarė 4 žmonės, 
paskui į jo paskaitas susirinkdavo dvidešimt ir trisde- 
šimt klausytojų. Į logikos kursą 1817 metų vasarą užsi- 
rašė septyniasdešimt žmonių. (Iš viso tuo metu Heidel- 
berge mokėsi 382 studentai, iš jų tik 35 filologai ir filo- 
soiai.) 

Į Hėgelį buvo žiūrima su pagarba, nors jo susikaupi- 
mas ir neįprasta laikysena kaip ir anksčiau buvo studentų 
pokštų objektas. Antai buvo pasakojama, kad kartą pro- 
tesorius Hėgelis taip užsigalvojęs, jog prastovėjęs vie- 
noje vietoje visą dieną ir visą naktį. O kitą kartą jis 
ėjęs per lietų paskendęs savo mintyse, palikęs purve batą, 
bet šito nepastebėjęs ir toliau ėjęs vien su kojine. 

Hėgelis turi mokinių, kurie ne tik perpranta paskai- 
tų medžiagą, bet ir pradeda dėstyti jo filosofiją. Tai Hin- 
richsas; susižavėjęs „Dvasios fenomenologija“, jis veda 

seminarą, kuriame nagrinėjama ši knyga. Tai Karovė, 
kartojantis paskui mokytoją teisės filosofijos paskaitas. 

Frydrichui Vilhelmui Karovei trisdešimt metų. Jis — 
teisės licenciatas ir atvyko į Heidelbergą dvejiems me- 
tams specialiai studijuoti filosofijos. 1818 metų rugpjū- 
čio mėnesį Karovė tampa filosofijos daktaru. Hėgelis ra- 
šo platų atsiliepimą apie pretendento gerąsias ypatybes, 
pažymėdamas jo gilų domėjimąsi mokslu. Lotyniškos di- 
sertacijos Karovė neparašė, vietoj jos pateikė paskelbtą 
veikalą apie studentų organizacijas. (Karovė buvo vienas 
iš Buršenšaito, apie kurį dar bus kalbama, vadovaujan- 
čių veikėjų.) Kai kam šis darbas atrodė nepakankamai 
solidus. Hėgelis sutinka, bet nurodo, kad Karovės knygoje 
yra kitas straipsnis „Garbė ir dvikova“, kuriame kriti- 
kuojamos Frizo pažiūros. Hėgeliui daugiau nieko nerei- 
kia. „Aš turiu prisipažinti, — rašo Hėgelis, — kad jeigu 
ponas profesorius Frizas šias savo pažiūras kaip traktatą 
pateiktų fakultetui daktaro diplomui gauti, aš balsuočiau 
prieš. Pono Karovės filosofinis traktatas šiuo klausimu, 
priešingai, man atrodo visiškai pakankamas, kad jam bū- 
tų suteiktas laipsnis; idėjos ir jų išplėtojimas yra ne šiaip 
išsilavinusio Žmogaus, bet filosofo, prisigavusio prie spe- 
kuliatyviųjų principų, kūrinys“. 

Įdomi figūra tarp Hėgelio mokinių — Borisas Ikskiu- 
lis, turtingas Pabaltijo dvarininkas, Rusijos gvardijos 
rotmistras. Po pergalės prieš Napoleoną jaunas karininkas, 
persisotinęs meilės nuotykiais, nusprendė pasirūpinti sa- 
vo išsimokslinimu. 1817 metų pavasarį jis atvyko į Hei- 
delbergą ir nedelsdamas išsirengė pas Hėgelį. Padrą- 
sintas nuoširdaus priėmimo, savimi pasitikintis jaunuo- 
lis nuėjo į knygyną ir nusipirko visus išėjusius filosoic 
darbus. Tą patį vakarą, patogiai įsitaisęs sofoje, jis pra- 
dėjo juos skaityti. Tačiau greitai pastebėjo, kad nesu- 
pranta to, ką perskaito. Juo labiau jis stengėsi, juo ma- 
žiau suprato. Nesėkmė nesutrikdė, gvardietis lankė Hė- 
gelio paskaitas, bet galų gale turėjo prisipažinti, kad 
nesupranta savo paties užrašų. Tada jis vėl nuvyko pas 
Hėgelį, šis jį įdėmiai išklausė ir patarė savarankiškai 
mokytis algebros, gamtos mokslo, geografijos, lotynų 

kalbos. Ikskiulis taip ir padarė: sulaukęs dvidešimt še- 
šerių metų, jis sėdo prie mokyklinių vadovėlių, ir kai po 
pusmečio trečią kartą atėjo pas profesorių, tasai, patenkin- 
tas mokinio žiniomis ir stropumu, davė jam jau kon- 
kretesnių rekomendacijų, kaip studijuoti filosofiją. 

Ikskiulis lydėdavo Hėgelį per pasivaikščiojimus. „,„Daž- 
nai jis sakydavo man, kad mūsų pernelyg protingą am- 
žių galima nuraminti tik tokiu metodu, kuris disciplinuoja 
mintis ir veda prie dalyko esmės. Religija — tai filoso- 
fijos nuojauta, o filosofija — religijos įsisąmoninimas, abi 
ieško, nors ir skirtingais būdais, to paties — dievo. Ne- 
galima pasitikėti filosofija, jeigu ji amorali arba ireli- 
ginė. Jis skundėsi, kad jo nesupranta, kartojo, kad lo- 
ginis mąstymas yra tam tikra visuma, ir kiekvienas turi 
padaryti tvarką savo srityje, nes sukauptas milžiniškas 
kiekis medžiagos, o loginio apdorojimo kol kas dar nėra, 
kad tik nesubrendimo tamsa, vienpusio intelekto užsi- 
spyrimas, slegianti tariamos palaimos tuštybė ir bukas 
privilegijuoto tamsuoliškumo egoizmas priešinasi auštan- 
čiai dienai“. Vėliau Ikskiulis padarė karjerą Rusijos dip- 
lomatinėje tarnyboje. Tačiau kad ir kur jis buvo — nuo 
Stokholmo iki Kairo, — jį visur lydėjo „Logikos mokslas“. 

Iš Heidelbergo pažinčių verta paminėti dar viena — 
su Žanu Poliu Richteriu. Garsusis romanistas atvyko į 
Heidelbergą 1817 metų liepos mėnesį ir buvo profesūros 
ir studentų džiaugsmingai sutiktas. Filosofijos fakultetas 
suteikė jam garbingą daktaro laipsnį. Lydimas filologo 
Kreicerio, Hėgelis aplankė rašytoją ir įteikė jam perga- 
mentinį diplomą. Hėgelio žmona pažinojo Richterį dar 
iš Niurnbergo laikų, ir dabar profesoriaus namuose jis 
buvo priimtas kaip laukiamas svečias. 


Heidelberge Hėgeliui atsivėrė plati ne tik akademi- 
nės, bet ir literatūrinės veiklos dirva. „Heidelbergo lite- 
ratūros metraščių“ redakcija pasiūlė jam tvarkyti filo- 
sofijos skyrių. Pirmuosiuose dviejuose 1817 metų sąsiu- 
viniuose jis paskelbė Jakobio veikalų trečiojo tomo re- 
cenziją, o metų pabaigoje įdėjo išsamų debatų Viurtem- 
bergo karalystės luomų atstovų susirinkime aptarimą. 

Hėgelis seniai paliko Svabiją, bet visada domėjosi 
politiniais įvykiais gimtojoje žemėje. Sumaniai laviruo- 
damas tarp Bonaparto ir jo priešininkų, Viurtembergas 
per Napoleono karus dvigubai padidino savo teritoriją. 
Pagal laiko dvasią Viurtembergo karalius 1815 metų kovo 
mėnesį sušaukė luomų atstovus ir perdavė jiems konsti- 
tucijos, kurioje buvo numatoma įsteigti vienos palatos 
parlamentą, projektą. Tai buvo žingsnis šalies buržua- 
zinio vystymo keliu. Skirtingai negu Burbonai, Viurtem- 
bergo karalius padarė būtinas išvadas. Bet čia atsitiko 
tai, kas nebuvo numatyta: luomų atstovai atmetė kon- 
stitucijos projektą ir pareikalavo grąžinti „gerąją senąją 
teisę“, t. y. feodalinę santvarką, kuri buvo senajame Viur- 
temberge iki 1806 metų, ir įvesti ją naujose žemėse. Taip 
kilo ginčas dėl konstitucijos, kuris užsibaigė tik 1819 me- 
tais, jau po karaliaus Frydricho I mirties. 

Hėgelis įdėmiai sekė ginčo peripetijas ir, paskelbus 
luomų susirinkimo ataskaitas, pateikė išsamų jo veiklos 
aptarimą. Jis rašė plačiam skaitytojų ratui, todėl šį kar- 
tą pasirūpino dėstymo aiškumu, jo stilius vėl įgavo pa- 
prastumą ir emocingumą, seniai išnykusius iš jo darbų. 

Hėgelis kritikavo luomų atstovų, siekusių atgaivinti 
praeitin nuėjusius feodalinius santykius, poziciją. Jis ly- 
gino šią poziciją su elgesiu dvarininko, kurio dvarą iš- 
tiko potvynis, padengęs smėlingą dirvą derlingų dumblu, 
bet kuris nenori šeimininkauti derlingoje žemėje ir sten- 
giasi susigrąžinti savo senąjį smėlį. „Apie Viurtembergo 
luomų atstovus galima pasakyti tą patį, kas buvo pa- 
sakyta apie į tėvynę grįžusius prancūzus emigrantus: jie 
nieko neužmiršo ir nieko neišmoko; atrodo, kad jie pra- 
miegojo paskutiniuosius 25 metus, kurie buvo, ko gera, 
patys turiningiausi pasaulio istorijoje ir labiausiai pamo- 
komi mums, nes mūsų pasaulis ir mūsų pažiūros priklau- 
so šiai epochai. Sunku įsivaizduoti baisesnes girnas malti 
klaidingoms teisės sampratoms ir prietarams dėl valsty- 
binės santvarkos už teismą, kurį jiems surengė paskuti- 
nis amžiaus ketvirtis“. Tokios persilaužimo epochos, rašė 
Hėgelis, būna nepaprastai retai; ir politiko uždavinys — 
visiškai perimti „vertingą baisaus dvidešimtpenkmečio 
patyrimą“. 

Viurtembergo luomai serga „politiniu neimlumu“, todėl 
filosofas aiškina jiems parlamentarizmo principus. 

Kartu jis toli nuo buržuazinės demokratijos ideali- 
zavimo. Čia piliečiai tampa panašūs į izoliuotus atomus, 
o rinkėjų susirinkimai — į beiormes chaotiškas sankau- 
pas; liaudis ištirpsta atskirų žmonių sambūryje. Hėgelio 
nuomone, amžius ir turtinė padėtis neapibūdina individo 
visuomeninio veido, savo reikšmę žmogus įgyja tik dėl 
tarnybinės padėties, luominės priklausomybės ir visuome- 
nės pripažinto profesinio išprusimo; tai pažymima 
vardu arba titulu. Feodalinė savivalė turi užleisti vietą 
protingam, organizuotam etatizmui. Valstybė — sociali- 
nio bendrumo reiškėja. Sios idėjos mums jau pažįstamos; 
kulminaciją jos pasieks „Teisės filosofijoje“. 

Konkrečių istorinių įvykių ir jų politinės prasmės ana- 
lizė paskatina Hėgelį padaryti kai kurias bendras teori- 
nes išvadas apie tai, kaip reikia analizuoti istorinį pro- 
cesą. „Dar neseniai paplitusioje psichologinėje istorijos 
koncepcijoje į pirmą vietą buvo iškeliamos vadinamosios 
slaptosios spyruoklės, atskirų individų tikslai, anekdotai 
ir subjektyvios įtakos. Tačiau šis požiūris dabar neteko 
bet kokio pasitikėjimo, ir istorija pagal savo paskirtį sie- 
kia vaizduoti substancialios visumos prigimtį ir vysty- 
mąsi“. 

Taip Hėgeliui kyla istorinio būtinumo, tiesiančio sau 
kelią per daugybę vienas su kitu kovojančių atsitiktinu- 
mų, idėja. Jau pralaimėjus Napoleonui jis įsitikino, kad 
jokios karinės pergalės negali pasukti istorijos atgal. Re- 
akcijos triumfas bejėgis sustabdyti žmonijos žengimą pir- 
myn. Apie tai jis dar iš Niurnbergo rašė Nythameriui: 
„Pasaulinė dvasia įsakė laikui — pirmyn. Šiam įsakymui 
priešinamasi, bet visuma juda nesulaikomai ir akiai ne- 
pastebimai kaip suglausta šarvuota falanga, kaip saulė — 
nieko nepaisydama. Daugybė lengvųjų būrių kovoja kaž- 
kur sparnuose, kas „už“, kas „prieš“, didžioji jų dalis 
apskritai nenutuokia, kas dedasi, ir tik gauna per galvą 
nematoma ranka. Ir niekas jiems nepadės... Ar pati bai- 
siausia reakcija, kokią tik mes esame matę, reakcija prieš 
Bonapartą, labai pakeitė pačią esmę, gėrį ir blogį, ypač 

jeigu paliksime nuošalyje skruzdėliškų, blakiškų ir blusiškų 
asmenybių maivymąsi ir apgailėtinus pasiekimus? Į visas 
tas blakiškas asmenybes galima žiūrėti tik kaip į pokštų, 
sarkazmo ir piktdžiugavimo objektą; viešpats dievas tam 
jas ir sukūrė“. Politinių įvykių apmąstymai rengė dirvą 
būsimai nuosekliai filosofinei istorijos koncepcijai. Kol 
kas matyti tik jos užuomazga. 

Svarbiausias Heidelbergo periodo veikalas —,„ Filoso- 
fijos mokslų enciklopedija“, išėjusi 1817 metų vasarą. Šis 
darbas pirmąkart įkūnijo visą Hėgelio filosofijos sistemą. 
Filosotui tebegyvenant jis buvo išleistas dar du kartus, 
ir nors vėlesnis tekstas iš esmės skiriasi nuo pradinio, 
pagrindinės idėjos ir struktūra liko nepakitusios; para- 
grafų skaičius padidėjo nežymiai, jie tik apaugo išsa- 
mesniais paaiškinimais. 

Pirmoji knygos dalis skirta logikai. Čia glaustai iš- 
dėstytos idėjos, detaliai aptartos „Logikos moksle“ ir 
mums jau žinomos. Antroji sistemos dalis — gamtos filo- 
sofija, trečioji — dvasios filosofija. 

Hėgelio gamtos filosofija daro dvilypį įspūdį: joje pa- 
teikti ir patyrimu grindžiamo pažinimo rezultatai, ir savo 
paties apmąstymų vaisiai, kur genialūs spėjimai sumišę 
su tuščiais prasimanymais. Kartais viena sunku atskirti 
nuo kita. Po daugelio metų žymus chemikas ir laisva- 
manis Ostvaldas šaipėsi iš tokio požiūrio į gamtos ty- 
rinėjimą. Kaip, klausė jis, elgsis anglas, prancūzas ir 
vokietis, jeigu jiems bus pasiūlyta aprašyti kupranugario 
savybes? Anglas nukeliaus į Afriką, nušaus gyvulį, ati- 
duos padaryti iš jo iškamšą, kurią paskui išstatys mu- 
ziejuje. Prancūzas nueis į Bulonės mišką ir, neradęs ten 
kupranugario, suabejos jo egzistavimu. O vokietis užsi- 
rakins kabinete ir konstruos kupranugario savybes iš sa- 
vo dvasios gelmių. 

Skaitydamas kai kuriuos „Enciklopedijos“ puslapius, 
nenorom prisimeni šį pokštą. Šitai lemia ne atskiros Hė- 
gelio klaidos, ne kartais kaip anekdotas skambantys pa- 
sisakymai, bet principas, panieka patyrimu pagrįstoms 
žinioms, tvirtas įsitikinimas, kad tilosofinė spekuliacija 
duoda raktą išspręsti visoms problemoms. Teorija neklai- 

dinga; jeigu faktai jos neatitinka, juo blogiau faktams. 
Mokslo istorijoje toks spekuliatyvus gamtos aiškinimas 
buvo pavadintas „natūrtilosotija“. 

Hėgeliui gamta — idėjos kitabūtis, „suakmenėjusi dva- 
sia“. Todėl negalima nei sudievinti gamtos, nei jos kū- 
rinių vertinti labiau už žmonių darbus. Gamtoje aiškiai 
matyti sistema nuoseklių pakopų; aukščiausia iš jų — 
gyvybė. Tačiau Hėgelis evoliucionistinį požiūrį vadina 
„negrabiu“— gamtos formoms nebūdingas vystymasis. 
Lygiai taip pat jis atmeta ir teleologinį gamtos aiškini- 
mą, kai kiekvienas jos kūrinys vertinamas naudingumo 
žmogui požiūriu. 

Hėgelio gamtos filosofija susideda iš trijų dalių: me- 
chanikos, fizikos ir organikos. Pagrindinės mechanikos 
problemos yra erdvė ir laikas. Sių kategorijų pagrinde 
glūdi prieštaravimas — diskretumo ir tolydumo tapatu- 
mas. Erdvės išnykimas ir atkūrimas laike ir laiko — erd- 
vėje yra judėjimas, kurio reali forma — materija. Hėge- 
lis pagrįstai nesutinka su Niutono požiūriu, pagal kurį 
erdvė ir laikas patys savaime tušti ir tik išoriškai už- 
pildyti materija. 

Fizikai skirtas skyrius pradedamas šviesos, kaip pa- 
prasčiausios materijos, prigimties analize. Čia Hėgelis 
vėl skelbia karą Niutonui. Jis tikina, kad šviesos skai- 
dymosi teorija klaidinga: „Kiekvienas žino, kad spalva 
tamsesnė už šviesą“; čia filosofas remiasi Gėte, kurio 
nuomone, balta šviesa nesuardoma, o spalvos atsiranda iš 
skirtingų jos ir tamsos derinių. Šviesa abstrakti ir to- 
dėl betarpiškai nesusijusi su šiluma. „Šiluma nėra pa- 
čios saulės šviesos savybė, bet saulės šviesa šildo tik 
susiliesdama su žeme, pati savaime ji šalta, kaip rodo 
aukšti kalnai ir pakilimai aerostatais“. 

Nuo optikos Hėgelis pereina prie dangaus mechani- 
kos. Filosofo garbei reikia pasakyti, kad jis atsisakė tų 
nepagrįstų teiginių, kurie buvo išdėstyti jo habilitacinia- 
me darbe, kur jis mėgino surasti planetų nutolimo nuo 
Saulės dėsningumą. Toks dėsningumas, sako jis dabar, 
dar nesurastas. „Tai, ką aš rašiau šiuo klausimu anksty- 
vojoje disertacijoje, dabar manęs negali patenkinti“. Vie- 

nintelis atvejis, kai Hėgelis prisipažįsta padaręs klaidą 
(ši pataisa yra tik pirmajame „Enciklopedijos“ leidime)! 

Kita problema —,,elementai“, tiksliau, „stichijos“. Jos, 
filosofo nuomone, yra keturios: oras, ugnis, vanduo, že- 
mė. „Stichijose“ materija įgauna individualią struktūrą, 
todėl atitinkamą mokslo skyrių Hėgelis vadina „indivi- 
dualia fizika“. Paprasčiausias kūnų skiriamasis požy- 
mis — lyginamasis svoris. Kadangi Hėgelis nepripažįsta 
tuštumos egzistavimo, jis taip pat nesutinka su aiški- 
nimu, kad lyginamasis svoris priklauso nuo medžiagos 
tankumo. Jis pritaria Kantui, pasak kurio, lemia ne vieną 
ar kitą tūrį užpildančių dalelių kiekis, bet jų įtempimas, 
dinaminė jėga. Atomistiką Hėgelis atmeta. 

Aukščiausia neorganinės medžiagos „individualizaci- 
jos“ pakopa — cheminė reakcija. Chemijoje Hėgeliui pri- 
klauso dvi nuostabios hipotezės: jis spėjo, kad cheminės 
reakcijos yra elektromagnetinės prigimties, ir numatė 
periodinę elementų sistemą. Dar „Logikos moksle“ jis 
rašė: „Reikėtų iškelti sau uždavinį pažinti lyginamųjų 
svorių eilės santykių rodiklius kaip tam tikrą sistemą, iš- 
plaukiančią iš taisyklės, kuri grynai aritmetinę aibę spe- 
cifikuotų į harmoningų mazgų eilę. Toks pat reikalavimas 
turėtų būti iškeltas ir nurodytų cheminės giminystės eilių 
pažinimui“. 

Filosofas į gamtą žiūri kaip į sistemą, bet nė už ką 
nenori išjudinti tos sistemos. Didysis dialektikas užsi- 
merkia prieš patį įtikinamiausią dialektikos patvirtinimą, 
atmeta natūralią gyvybės kilmę. Pirmajame „Enciklope- 
dijos“ leidime Hėgelis šiuo atžvilgiu absoliučiai katego- 
riškas, kituose leidimuose jis daro nedidelių nuolaidų: 
pripažįsta „taškinio ir trumpalaikio gyvybingumo“ savai- 
minį atsiradimą. Gyvą organizmą apibūdina jautrumas, 
jaudrumas, savęs atgaminimas. Šie požymiai realizuojami 
trimis sistemomis: nervų, kraujo apytakos ir maitinimosi. 
Kraujo sudėtyje Hėgelis neigia egzistuojant raudonuo- 
sius kūnelius: „Išliejus kraują į vandenį, jis susivolioja 
į rutuliukus; bet kraujas pats savaime, gyvas kraujas, 
nesusisuka. Vadinasi, kraujo rutuliukai atsiranda tik krau- 
jui mirštant, kai jis susiliečia su atmosfera. Taigi jų 

patvarus egzistavimas yra fikcija kaip ir atomistika“. 
Organizmas gyvena glaudžiai susijęs su neorganine gam- 
ta. Šio ryšio nutrūkimas sukelia trūkumo pojūtį, poreikį. 
Organizmo veikla yra nuolatinė kova dėl poreikių pa- 
tenkinimo, šioje kovoje gyvūnas vadovaujasi jutimu. Tai 
riba, kurią peržengus persikeliama į dvasios sritį. 

Pasiekusi dvasios pakopą, idėja imasi pažinti save. 
Dvasios filosofija apima subjektyviosios, objektyviosios 
ir absoliutinės dvasios teoriją. Mums ši terminija jau 
pažįstama iš „Dvasios fenomenologijos“. Kalbama apie 
individualią sąmonę, visuomenės veiklą ir visuomeninės 
sąmonės iormas. 

Subjektyviosios dvasios teorija skyla į antropologiją, 
fenomenologiją ir psichologiją. Antropologija tiria sielą, 
t. v. tą žmogaus dvasinės veiklos dalį, kuri betarpiškai 
susijusi su jo kūniškumu. Hėgelis kalba apie tai, kad 
prigimtis sąlygoja psichiką, ir kaip pavyzdį nurodo ra- 
sinius ir tautinius skirtumus. Be abejo, jis prieš rasizmą: 
žmogus apskritai protingas, čia glūdi visų žmonių ly- 
giateisiškumo galimybė. Bet tautos dvasinio veido savi- 
tumas — neginčijamas faktas. Italai betarpiški, jų dva- 
sia nesulaikomai išsilieja į „kūniškumą“, dėl to jų tokia 
pašėlusi gestikuliacija; asmeniniai interesai turi pirme- 
nybę bendrų interesų atžvilgiu, todėl politinė teisė ne- 
galėjo išsivystyti ir įgyti tvirtos protingos formos. Tarp 
ispanų taip pat vyrauja individualumas, tačiau jis įgyja 
visuotinumo formą, garbės supratimas yra lemiamas elge- 
sio principas. Italas gyvena akimirkos įspūdžiu, pojū- 
čiais, ispanas turi tvirtas pažiūras ir fanatiškai laikosi 
katalikybės dogmų raidės. Prancūzai pasižymi tvirtu in- 
telektu, sąmojingumu, garbės troškimu ir siekimu pa- 
tikti; dėl to jie išsiugdė nepaprastai subtilią aristokra- 
tišką elgseną. Ir atskiram žmogui, ir visuomenei pran- 
cūzai visada, visuose savo reikaluose ir poelgiuose, yra be 
galo atidūs. Tačiau ši jų pagarba svetimai nuomonei 
dažnai išsigimsta į siekimą patikti bet kokia kaina, netgi 
tiesos kaina. Anglus galima pavadinti intelektualinės 
intuicijos tauta: jie pažįsta tai, kas protinga, ne tiek 
visuotinybės, kiek atskirybės pavidalu; todėl jų poetai 

pranoksta jų filosofus. Svarbiausia anglams — asmenybės 
originalumas, kylantis iš minties ir valios; individas sten- 
giasi remtis daugiausia pačiu savimi ir tik per savo pa- 
ties savitumą nustatyti santykį su kitais. Anglų tautinis 
išdidumas remiasi suvokimu, kad jų šalyje Žmogus gali 
visiškai realizuoti savo nepakartojamumą. 

Pagaliau vokiečiai. Tai gilūs, kartais neaiškūs, bet 
visada sistemiški mąstytojai. Prieš imdamas veikti vo- 
kietis turi nusistatyti principus, todėl jis ir negali nu- 
spręsti iškart. Elgiamasi tik remiantis teisėtais pagrin- 
dais. Bet kadangi pagrindą galima surasti absoliučiai 
viskam, dėl to atsiranda tuščias formalizmas, savavališ- 
kas turinys pakeičia teisės idėją. Ištisus amžius vokiečiai 
tenkinosi tuo, kad savo politines teises išsaugodavo vien 
protestais. Vokiečiai visada laikosi nuomonės, kad parei- 
gos ir titulas sukuria žmogų, tik taip jie nustato asme- 
nybės reikšmingumą ir jai derantį pagarbos mastą. Į sa- 
vo tėvynainius mąstytojas žiūrėjo pakankamai kritiškai. 

Prigimtinę žmogaus dvasinės veiklos priklausomybę 
Hėgelis atskleidžia, remdamasis taip pat amžiaus ir lyties 
skirtumais, pojūčių ir afektų, psichikos liguistų nukrypi- 
mų mechanizmu. Aiškindamas visus šiuos reiškinius, Hė- 
gelis lieka ištikimas idealistiniams pradiniams savo prin- 
cipams: siela jam „yra tai, kas persmelkia visa, o ne 
tai, kas egzistuoja atskirame individe. Juk, kaip jau sa- 
kėme anksčiau, ji turi būti suprantama kaip tiesa, kaip 
viso to, kas materialu, idealumas“. 

Bet siela — tik dvasios miegas. Ji prabunda sąmonėje, 
kurios analizė yra fenomenologijos objektas. 1807 metų 
darbe, kaip mes jau žinome, Hėgelis nepaprastai plačiai 
traktavo šią discipliną, kuria norėjo pradėti savo filoso- 
fijos sistemą. Dabar jis griežtai apibrėžė jos ribas ir pa- 
skyrė jai kitą vietą. Fenomenologija tiria sąmonę apskri- 
tai, savimonę ir protą. Iš pradžių žmogus žiūri į save 
kaip į tai, kas priešinga objektui. Kitoje pakopoje žmogus 
pažįsta patį save, prieidamas šitai per kitą sąmonę, ana- 
lizuoja savo asmenybę per kito asmenybę. Proto pakopo- 
je Žmogus suvokia savo tapatumą dvasinei pasaulio sub- 
stancijai, „nudaiktina“ objektyvųjį pasaulį. 

Psichologijos tyrimo objektas yra nuo turinio atsie- 
tos žmogaus žinojimo ir veiklos formos. Tai suvokimas, 
įsivaizdavimas ir mąstymas („teorinė dvasia“), jausmai 
ir valia („praktinė dvasia“). Turinį jos įgyja objektyvio- 
sios ir absoliutinės dvasios srityje — teisėje ir dorovėje, 
mene, religijoje, filosofijoje, apie kurias dar bus kal- 
bama. 

Tokia jau galutinai susiklosčiusios sistemos schema. 
Vėlesniais metais Hėgelis užpildo ją idėjomis ir faktais, 
detaliai plėtoja įvairius jos skyrius, bet sistemos struk- 
tūra nesikeičia. 

* + 
* 


1817 metų pabaigoje vėl iškilo klausimas dėl Hėge- 
lio pakvietimo į Berlyno universitetą. Prūsijos vidaus 
reikalų ministerija buvo suskaldyta. Įkurtai tikybų rei- 
kalų ministerijai, kurios žinioje buvo religijos klausimai, 
sveikatos apsauga ir švietimas, vadovavo baronas fon 
Altenšteinas, tvirtai įsitikinęs Hėgelio filosofijos valstybi- 
niu reikšmingumu. Vos tik užėmęs šį aukštą postą, Alten- 
šteinas parašė Hėgeliui asmenišką laišką. Jis be užuolan- 
kų pasiūlė jam 2000 Prūsijos talerių algą, o tai prilygo 
maždaug 3500 florinų, t. y. daugiau kaip du kartus vir- 
šijo filosofo algą Heidelberge. Laiškas atėjo 1818 metų 
sausio pradžioje. Pustrečios savaitės Hėgelis svarstė. 
Berlynas — vokiečių švietimo centras; čia yra Mokslų aka- 
demija, teatrai, muziejai, bibliotekos; čia, vienos iš di- 
džiausių vokiečių valstybių sostinėje, galima surinkti 
gausią ir pasirengusią auditoriją; čia dar gyvas Fichtės 
atminimas, ir tapti jo įpėdiniu — didelė garbė. Sausio 
24-ąją Hėgelis atsakė sutinkąs. Kartu jį domino kai ku- 
rios detalės. Kaip su papildomu užmokesčiu natūra (ru- 
giais ir spelta)? Ar bus nemokamas butas? Ar po jo mir- 
ties šeima gaus pensiją? Hėgelis priminė, kad Heidelber- 
ge jis neseniai, tik spėjo įsikurti, o Berlyne jam teks 
kurtis iš naujo, todėl jis prašė kaip kelionpinigius su- 
mokėti ne tik persikėlimui išleistą sumą, bet daugiau — 
200 frydrichsdorų. Ir paskutinis prašymas — atleisti nuo 
muito jo į Prūsiją įvežamą turtą. 

Atsakymas atėjo iš ministerijos. Buvo oticialiai pra- 
nešama, kad kovo 12-3ją Prūsijos karalius pasirašė jsa- 
kymą dėl Hėgelio paskyrimo ordinariniu Berlyno univer- 
siteto filosofijos profesoriumi. Kelionpinigių priklauso 
1000 talerių, mažesnė suma, negu profesorius užsipra- 
šė, bet skirtumą kompensuos tai, kad algą jis gaus nuo 
ankstesnio termino, negu pradės dirbti. Pensijų našlėms 
kasa Berlyno universitete funkcionuoja normaliai. Muito, 
suprantama, nebus, reikia tik laiku pateikti žinias apie 
bagažo vietų skaičių. Nemokami butai Berlyne universi- 
teto dėstytojams nesuteikiami. Profesoriaus Hėgelio alga 
bus pakankamai didelė, kad jis galėtų tinkamai įsikurti. 
Jeigu iškiltų sunkumų, tai ministerija imsis visų prie- 
monių tokio garsaus mokslininko gyvenimo sąlygoms pa- 
gerinti. Dėl užmokesčio natūra ministerijos depešoje nie- 
ko nebuvo pasakyta, bet tas nutylėjimas buvo pakankamai 
iškalbingas. Berlyno universitetas egzistavo tik aštunti 
metai, ir čia nebuvo viduramžiškų papročių, kurie dar 
laikėsi užkampyje; Hėgelis daugiau neprisiminė nei ru- 
gių, nei speltos. Juo labiau kad Altenšteinas pasiūlė jam 
kai ką daugiau — išrinkimą į Prūsijos mokslų akademiją. 
Hėgelio klausė, kada jis gali pradėti skaityti paskaitas. 
Jis atsakė: spalio pabaigoje. Tada jam pranešė, kad alga 
bus skaičiuojama nuo liepos l-os dienos. 

Pasirengimas kelionei užėmė daugiau kaip tris savai- 
tes. Bagažas buvo siunčiamas iš anksto, dalimis: rug- 
pjūčio pabaigoje dvi skrynios su lovos reikmenimis ir 
namų apyvokos rakandais, po savaitės dar trys vietos: 
dvi dėžės knygų ir skrynia su baltiniais. Likę daiktai, at- 
rodė, tilps į vieną skrynią, todėl Hėgelis pasiuntė į ti- 
kybų ministeriją rejestrą, kuriame įrašė šešias vietas, pra- 
šydamas duoti leidimą įvežti jas be muito. Tačiau prieš 
pat išvykstant atsirado dar viena, septinta, vieta; pra- 
šymas atleisti ją nuo muito buvo pasiųstas jau pakeliui 
iš Frankfurto prie Maino. 

Važiavo neskubėdami. Keletą dienų užtruko Jėnoje, 
pasinaudoję prekiautojo knygomis Fromano, seno bičiulio, 
nesantuokinio Hėgelio sūnaus Liūdvigo krikštatėvio, sve- 
tingumu. 

Pasimatė su Knėbeliais; akylas senukas pastebėjo nau- 
ją filosofo bruožą, anksčiau jam nebūdingą;— humoro 
jausmą. Senais laikais, kai Hėgeliui pritrūkdavo argu- 
mentų, jis darydavosi labai kalbus, o-dabar vis dažniau 
atsikirsdavo juokais. 

Vieną dieną paskyrė kelionei į Veimarą, kad padarytų 
vizitą Gėtei. Kadaise buvę draugiški santykiai iširo dėl 
nesusipratimo. Gėtė neteisingai išsiaiškino vieną vietą iš 
„Fenomenologijos“ pratarmės. (O galimas daiktas, jis su- 
žinojo apie Hėgelio 1807 metų vasario 23 dienos laišką 
Selingui, kuriame apie Gėtę buvo sakoma, kad „iš ne- 
apykantos abstrakčioms mintims jis laikosi grynos empi- 
rijos, užuot. .. perėjęs prie sąvokos, kuri vos vos pradeda 
ryškėti“.) Iki 1813 metų pradžios Gėtė dėjosi susipykes 
su Hėgeliu. Paskui nesusipratimas išsisklaidė. Niurnber- 
ge Hėgelis dalyvavo fiziko Zėbeko bandymuose, kurie rė- 
mėsi Gėtės spalvų teorija. Be to, Hėgelis pasiūlė terminą 
Zėbeko atrastam reiškiniui —,,„entoptinės spalvos“, kurį 
paskui plačiai vartojo Gėtė. Išėjus „Enciklopedijai“, pro- 
fesorius Buasrė atkreipė Gėtės dėmesį į tuos puslapius, 
kur autorius solidarizavosi su „Spalvotyra“. Poetas ne- 
delsdamas pasiuntė Hėgeliui sveikinimą, o netrukus ir 
nedidelį laiškelį, pridėjęs savo naują gamtamokslinį dar- 
bą. Filosofas atsakė išsamiu, įmantriu stiliumi parašytu 
laišku, kuriame iškėlė Gėtės nuopelnus tiriant šviesos ir 
spalvų prigimtį. Dabar jie džiaugėsi vėl matydami vie- 
nas kitą; ir svečią, ir šeimininką liūdino tik tai, kad jų 
susitikimas toks trumpas. 

Rugsėjo 24-3ją pas Fromaną atšventė jauniausios at- 
žalos — Imanuelio — ketverių metų sukaktį. Ir tik tada 
patraukė toliau. Kelionė iš Jėnos į Berlyną užtruko ke- 
turias dienas. Nakvojo Veisentelze, Leipcige, Vitenberge. 
Rugsėjo 29-3ją pagaliau atvyko į Prūsijos sostinę. Išsi- 
nuomotas butas dar buvo neparuoštas, ir tik po savaitės 
Hėgelio šeimyna įsikraustė į namą Leipcigerštrasės ir 
Frydrichštrasės kampe. Vėliau Hėgelis persikėlė arčiau 
universiteto — Am Kupiergraben 4, kur jis gyveno iki 
pat mirties. 

Septintas skyrius 


MINERVOS PELĖDA 
ISSKRENDA Į SUTEMAS 


Kiekvienam  išminčiui užtenka 
kvailumo. 


Prūsijoje filosofas greitai aklimatizavosi. Sostinės 
kasdienybė skyrėsi nuo gyvenimo Heidelberge. Išsiplėtė 
pažinčių ratas, o ir pažįstami buvo aukštesnio rango: 
ministrai, slaptieji patarėjai, mokslo ir meno pasaulio 
įžymybės. Nugalėjus Napoleoną, Hohencolernų monar- 
<hija pretendavo į vadovaujantį vaidmenį vokiečių pasau- 
lyje. Berlynas gyveno didžiosios politikos interesais. Hė- 
geliui šitai imponavo. 

Namuose, tiesa, viskas buvo po senovei. Kaip ir anks- 
čiau, buvo vedama ūkio knyga, kur buvo įrašomas kiek- 
vienas gautas ir išleistas skatikas. Kas ketvirtį filosofas 
gaudavo 500 talerių algos, prie jų prisidėdavo studentų 
įmokos už paskaitas ir honorarai. Žmonai kartą per sa- 
vaitę produktams buvo įteikiama 10 talerių. Už butą, 
tarnaitei (per ketvirtį — 7 taleriai 12 skatikų) ir kitas iš- 
laidas šeimos galva apmokėdavo pats. Heidelberge pro- 
Tesorienė Paulius jį gąsdino: Berlyne vyną gerią iš ant- 
pirščių. Hėgelis ir čia, Prūsijoje, ištikimas švabų įpro- 
<iams: vynui išleidžiama nemažai pinigų. Profesorius 
visada mielai išgeria puodelį geros kavos. O maitinama jo 
namuose sočiai, bet paprastai, be skanėstų. (Kai po Hė- 
gelio mirties vienas iš jo mokinių paklausė, koks buvo 
mėgstamiausias velionio patiekalas, našlė nesuprato klau- 
simo. Mėgstamiausias patiekalas? Tokios kategorijos jos 
namų ūkyje nebuvo.) Didelę dalį Hėgelio biudžeto su- 
daro žmonos apdarai, ir pats profesorius nieko prieš 
gerai apsirengti („kovoti prieš madą — vaikėziškumas“,— 
sako jis per paskaitas). Išlaidų grafoje — knygos, teatras, 

koncertai, kartais restoranas. Hėgelis mielai eina į sve- 
čius ir pats juos priiminėja. 
Kaip pasakoja filosofą artimai pažinoję žmonės, Hė- 
gelis niekada nesišalino pramogų, priešingai, juo toliau, 
juo labiau jos darėsi būtinybė. Visada pasirengęs pa- 
plepėti, jis mielai išklausydavo miesto paskalas, gyvai 
aptarinėdavo politines naujienas. Moterų draugija jam 
buvo maloni; jaunystė ir grožis tapdavo jo dėmesio ir net 
juokais atmiešto garbinimo objektu. Kartais jam patikda- 
vo visai paprasti žmonės, tarsi jo paties giliamintiškumą 
būtų reikėję kompensuoti kitų paviršutiniškumu ir bana- 
lumu; panašioms asmenybėms jis tarpais jausdavo savo- 
tišką geraširdišką simpatiją. Toks, kaip mes jau žino- 
me, buvo Nythameris. Berlyne Hėgelis susirado naują 
labai į jį panašų bičiulį. Johanas Sulcė tarnavo tikybų 
ministerijoje ir tvarkė aukštosios mokyklos reikalus. Jis 
gyveno greta Hėgelio, ir jie dažnai būdavo kartu. 

„Tačiau,— rašo Rozenkrancas,— reikia atkreipti dėme- 
sį ne tik į draugišką Hėgelio elgesį visuomenėje, bet ir 
į jo griežtumą, ryžtingumą, nepalenkiamumą, užsispyri- 
mą, jo despotizmą, kaip šitai įprasta vadinti Berlyne. 
Berlyno gyvenimo mechanizmas reikalauja mokėti lai- 
kytis tvirtos ir nuoseklios linijos, jeigu nenori tapti žais- 
leliu kitų rankose ir, turėdamas kad ir didžiausią ta- 
lentą, virsti menkysta. Todėl išorinis margo aristokratiško 
gyvenimo, kurį gyveno Hėgelis, paviršius, pasitikėjimo 
kupinas bendravimas su draugais... visa tai turėjo rim- 
tą, dažnai niūrią išvirkščiąją pusę. Susidūrimų kartais 
būdavo net su draugais. Su tais, kurie jam visiškai prieš- 
taraudavo, Hėgelis būdavo kaip granitas: tik pačios ge- 
riausios nuotaikos akimirkomis jį būdavo galima įkalbėti 
susitikti su tuo žmogum. Jis turėjo didžią pykčio ir įnir- 
šio galią; jeigu jau ko neapkęsdavo, tai visas atsiduo- 
davo šiam jausmui. O kai pradėdavo ką nors plūsti, tai 
pasidarydavo tiesiog baisus“. 

Jo pyktis visų pirma užgriūdavo idėjinius priešus. 

Kviesdamas Hėgelį į Berlyną, Altenšteinas siekė vi- 
sai konkretaus politinio tikslo. Prasidėjo studentų bruz- 
dėjimai, o filosofijos studijas ministras laikė geriausia 

Frydrichas 
Helderlynas 


Frydrichas 
Vilhelmas 
Josifas Šelingas 


Frydrichas 
Šlėgelis 


Namas Jėnoje, kuriame 
gyveno Hėgelis. 

Be jo, įvairiu metu čia 
gyveno Fichtė, 
Helderlynas, A. Šlėgelis 
ir kitos įžymybės. 
Šiandien apie kiekvieną 
iš jų primena 
memorialinės lentos 

Hėgelio paminklas Berlyne 


priemone nuraminti protus. Revoliucija,  Altenšteino 
nuomone, kyla sprogus prievarta nuslopintai evoliucijai. 
Todėl reikia vengti besaikės prievartos, išmintingai tvar- 
kyti reikalus, palaipsniui kreipiant jų tėkmę reikalinga 
linkme. Neįkainojamą paslaugą čia padaro iilosotija, pra- 
tindama mąstyti protingai ir sistemingai. Iš visų esamų 
filosofinių doktrinų priimtiniausia ministrui atrodė Hėge- 
lio teorija. 
Hėgelis žinojo, ko iš jo norima. Savo įžanginę pa- 
skaitą Berlyne jis pradėjo Prūsijos kaip mokslo ir kul- 
tūros centro šlovinimu. Dvasinis gyvenimas, kalbėjo jis, 
yra vienas iš svarbiausių šios valstybės momentų. Kartu 
kaip tik čia „prasidėjo didi liaudies, susivienijusios su 
savo valdovu, kova dėl nepriklausomybės, dėl svetimos 
bedvasės tironijos panaikinimo, dėl dvasinės laisvės“. 
Filosofija rado prieglobstį Vokietijoje ir gyvuoja tik joje. 
Ankstesnės Hėgelio simpatijos Bonapartui išsisklaidė dar 
Heidelberge, bendras patriotinis pakilimas pagavo ir jį. 
1814 metų karas paliko prieštaringą palikimą: pa- 
žadinęs laisvės viltis, parodęs aktyvių veiksmų būtinu- 
mą, jis kartu iš esmės supainiojo orientyrus. Revoliucija, 
kuri vienos kartos akyse išsigimė į Napoleono diktatūrą, 
simpatijų jau nekėlė. Karštos galvos buvo pilnos nacio- 
nalistinio tvaiko. Bet kunkuliavo tik studentija. Šioje ap- 
linkoje atsirado radikalistinė organizacija — Buršenšaitas. 
Ji pakeitė senąsias akademines kraštiečių draugijas, kur 
studentai tik gerdavo už savo monarchų šlovę. Ji iškart 
įgavo politinį pobūdį, nors kokios nors konkrečios pro- 
gramos neturėjo. Tai buvo judėjimas ne tiek „už“, kiek 
veikiau „prieš“. Prieš prancūzų madas, prieš Anglijos 
prekes, prieš Rusijos patvaldystę, prieš savą vyriausybę. 
Kartu vieni svajojo apie Vokietijos imperijos atgimimą, 
kiti norėjo, kad jų šalis taptų demokratine respublika. 
Daugelis manė, kad pirmiausia reikia atsikratyti žydų. 
Visi be paliovos kartojo keturis sakramentinius būdvar- 
džius: frisch, frei, fröhlich, fromm (gaivus, laisvas, links- 
mas, dievobaimingas). Nustoję nešioti prancūziškus kak- 
laraiščius, buršai buvo įsitikinę, kad atgaivina senovės 
germanų narsumą. Sąjūdžio centras buvo Jėnoje, kur pro- 

fesorius Frizas iš universiteto katedros miglotai prana- 
šavo vokiečių laisvę. Veimaro hercogas Karlas Augustas 
palaikė liberalius sumanymus. 

1817 metų spalio mėnesį suėjo trys šimtai metų nuo 
Reformacijos pradžios Vokietijoje. Olicialios iškilmės vy- 
ko Vitenberge. Vartburge susirinko studentai (penki šim- 
tai žmonių), nusprendę kartu paminėti ir mūšio prie 
Leipcigo ketverių metų sukaktį. Teatraiiškoje aplinkoje, 
dalyvaujant keturiems Jėnos profesoriams (tarp jų ir Fri- 
zui), jų kalbų įkvėpti studentai tarėsi dėl visos Vokietijos 
Buršenšafto įkūrimo. Per iškilmingus pietus buvo sakomi 
tostai už laisvę, už Veimaro hercogą, už nugalėtojus prie 
Leipcigo. Vakare profesoriai išvyko namo, o jaunimas to- 
liau linksminosi šviečiant fakelams. Liuterio garbei su- 
kūrė laužą. Staiga kažkam šovė mintis sudeginti ne- 
kenčiamas knygas. Po ranka jų nebuvo, todėl visiems kva- 
tojant buvo perskaitytas dvidešimt aštuonių pavadinimų 
"sąrašas (į jį įėjo ir Prūsijos policijos instrukcijų rinki- 
nys, ir Napoleono kodeksas), o sudegino greitomis pada- 
rytus maketus. Kartu į ugnį įmetė kareivišką kaselę ir 
kapralo lazdą. 

Po Vartburgo šventės buvo imtasi daugelio represinių 
priemonių. Frizą pašalino iš pareigų. Studentai sunerimo. 
Visus kitus metus įtampa didėjo. 1819 metų pavasarį bu- 
vo nužudytas Kocebus. 

Kilęs iš Veimaro, juristas pagal išsimokslinimą, mo- 
narchistas pagal įsitikinimus, literatas pagal pašaukimą 
Augustas Kocebus buvo margo likimo žmogus. Būdamas 
Rusijos diplomatu, jis gavo iš caro dvarininko titulą ir 
dvarą Estliandijoje, bet buvo ir ištremtas į Sibirą, kur, 
tiesa, išbuvo neilgai. Vienoje jis darbavosi kaip rūmų dra- 
maturgas, o Berlyne buvo išrinktas Mokslų akademijos 
nariu. Po Tilžės taikos jis vėl atsidūrė Peterburge, kur 
leido antinapoleoniškus žurnalus, tarp jų ir „Vokiečių- 
rusų liaudies laikraštėlį“. Sparčiai kildamas tarnyboje, jis 
gavo svarbų postą Rusijos užsienio reikalų ministerijoje. 
1817 metais Aleksandras I pasiuntė jį į Vokietiją su pa- 
vedimu informuoti apie padėtį šalyje. Perui Kocebui pri- 
klausė du šimtai vienuolika pjesių, turėjusių didžiulį 

pasisekimą, ir milžiniška daugybė prozos kūrinių. Jis 
išjuokė buršų judėjimą, o šie atsimokėjo jam neapykanta, 
vadino jį rusų šnipų, grasino susidoroti. Kovo 23-iąją 
Erlangeno Buršenšafto vadas Karlas Zandas įsigavo į 
rašytojo namus ir nudūrė jį durklu. Studentas teologas 
puolė Kocebų, šaukdamas „Tėvynės išdavikas!“ Nužudęs 
jį, jis parklupo ir ištarė: „Ačiū tau, viešpatie, už šią 
pergalę“. Jis keletą kartų dūrė sau durklu, bet žaizdos 
nebuvo mirtinos. Sulaikytąjį gydytojai išslaugė, o paskui, 
jau teismo nuosprendžiu, budelis nukirto jam galvą. 

Tardymo metu buvo atkakliai ieškoma bendrininkų, 
bet jų neatsirado. Vis dėlto prasidėjo areštai. Frydrichas 
Vilhelmas III paskubėjo palaidoti Prūsijos konstitucijos 
projektą, kurį rengė Vilhelmas Humboltas. Visur buvo 
uždarytos sporto salės, kur rinkdavosi jaunimas. Vasarą 
Karlsbade susitiko vokiečių valstybių vadovai. Čia buvo 
nutarta sustiprinti vyriausybės priežiūrą universitetams, 
uždrausti slaptas draugijas, įvesti cenzūrą visiems spaus- 
dintiems leidiniams, kurių apimtis mažesnė kaip 20 auto- 
rinių lankų, sudaryti komisiją „„demagogų“ reikalams. 

Tarp policijos sulaikytųjų ir tardomų buvo ir Hėge- 
lio mokinių. Filosofas nenorom buvo įtrauktas į įvykių 
verpetą. Jis nepritarė radikalizmui, bet lygiai taip pat — 
ir policijos represijoms. Jis stengėsi prislopinti buvusį 
įkarštį, bet visada kiek išgalėdamas padėdavo persekio- 
jimų aukoms. 

Iš pradžių papasakosime versiją, tarsi paimtą iš ope- 
retės, bet plačiai paplitusią Berlyno universitete. Esą 
"vienas iš areštuotųjų studentų buvo uždarytas į kalėji- 
mo kamerą, kurios langas išėjo į Šprė ir buvo maždaug 
viename lygyje su vandeniu. Įkalintojo draugai įsigud- 
rino naktimis lankyti jį — jie priplaukdavo prie kalėjimo 
valtimi. Kartą pasiėmė drauge ir profesorių Hėgelį. Ri- 
zikuodamas gauti iš sargybinio kulką, jis vis dėlto ne- 
prarado dvasinės pusiausvyros. Konspiracijos tikslais su 
suimtuoju buvo kalbamasi lotyniškai. Hėgelis apsiribojo 
tik vienu klausimu: „Num me vides?“ („Dabar tu matai 


mane?“). Kadangi kalinį buvo galima beveik ranka pa- 

siekti, nevykęs klausimas grįžtant sukėlė visų juoką, kurį 
filosofas priėmė kaip pelnytą. 

Veikiausiai nieko panašaus nebuvo. Matyt, tai viena 
iš tų legendų, kuriomis studentai apipina ir savo išdai- 
gas, ir savo profesorius. Bet ji įdomi kaip palankumo ir 
pagarbos liudijimas. Čia ir tikėjimas mokytojo narsumu, 
ir santūrus pasišaipymas iš jo nemokėjimo orientuotis si- 
tuacijoje. 

Iš tikrųjų Hėgelį smarkiai išgąsdino tai, kas dėjosi 
aplinkui. ,,Man,— rašė jis viename laiške,— greitai sueis 
50 metų, 30 iš jų aš nugyvenau tais amžinai neramiais 
baimės ir vilčių laikais ir tikėjausi, kad bent jau dabar 
ateis galas visoms toms baimėms ir viltims. Bet dabar 
aš matau, jog galo tam nebus, ir niūriomis minutėmis 
man atrodo, kad viskas eina vis blogyn“. Kitame laiške: 
„Aš ir baikštus žmogus, ir mėgstu ramybę, ir man visai 
neteikia malonumo stebėti, kaip artinasi audra, nors aš 
ir esu tikras, kad ant manęs nukris daugių daugiausia 
tik keli lašai iš lietaus debesies“. 

Radikaliai nusiteikusius studentus ir dėstytojus Hė- 
gelis vadino „laisvę mylinčiais valkatomis“. Kartu, įveik- 
damas savo antipatijas „,„demagogams“, o kita vertus — 
valdžios baimę, jis gyvai rūpinosi suimtųjų likimu, nors 
ir ne taip romantiškai, kaip apie jį buvo pasakojama. 

1819 metų liepos mėnesį buvo areštuotas studentas 
Gustavas Asverusas, vieno jo Jėnos bičiulio sūnus, Bur- 
šenšafito narys, nacionalistas ir ekstremistas. Jis žavėjosi 
Zando poelgiu ir manė, kad Kocebaus buvimas Vokietijoje 
liudija šalies silpnumą; panašiems veiksmams netaikomas 
įprastinis mastelis; galingos tėvynės idėja grindžiama 
teisė yra aukščiau už bet kokias teises. Tegu mažatikiai 
galvoja apie padarinius. Pasaulinė dvasia didžiais dar- 
bais tiesia kelią pirmyn. Asveruso galvoje Buršenšafto 
frazeologija susimaišė su Hėgelio terminija. Jis savaip 
aiškino Hėgelį ir laikė jį savo dvasios mokytoju. ,,Hėge- 
lis,— rašė jis draugui,— atvėrė mano akims valstybės 
vaidmenį, ir dabar aš žinau, ką reikia daryti, ko siekti; 
aš žinau, kad iš respublikos, rinkimų sistemos, turto ly- 
gybės ir t. t. nieko gera. Daugelis apie tai svajoja, bet 

aš išmečiau šitai iš galvos — ne todėl, kad tai pernelyg 
aukšti dalykai, bet todėl, kad tai tuščios fantazijos. .. Ta- 
čiau aš reikalauju žmogaus laisvės ir mano tėvynės vie- 
nybės... Tos vienybės nepakankamumo pajautimu aš ir 
aiškinu Zando poelgį... Bet būkite ramūs, aš neužsiim- 
siu nieku kitu, tik stropiai mokysiuos — tam mane ska- 
tina Zando poelgis“. 

Asveruso tėvas kreipėsi pagalbos į Hėgelį. Metas buvo 
rūstus, ir užtarti karaliaus priešus reiškė statyti į pavojų 
patį save. Bet Hėgelis vis delto ryžosi. Jis perdavė po- 
licijos ministerijai senojo Asveruso prašymą, pridėjęs sa- 
vo laišką, kuriame buvo pateikta politinė suimtojo stu- 
dento charakteristika ir tikinama jį esant nekaltą. Vienas 
artimas Hėgelio pažįstamas, juristas Krauzė, apsiėmė 
tvarkyti reikalą. Studentas buvo laikomas vienutėje, pasi- 
matymai uždrausti. Tardymas tęsėsi dvejus metus; jokių 
nusikaltimų Asverusas nebuvo padaręs, už įsitikinimus 
teisti buvo negalima, todėl tardytojai fabrikavo kaltina- 
"mąją medžiagą. Hėgelis ir Krauzė rašė prašymus, vaikš- 
čiojo po instancijas. Pagaliau Hėgeliui pasisekė laidavus 
atsiimti Asverusą už 500 talerių užstatą. Išsėdėjęs kalėji- 
me be teismo vienuolika mėnesių, 1820 metų birželį 
Asverusas atsidūrė laisvėje. Tačiau tuo viskas nesibaigė. 
1824 metų gruodžio mėnesį pagaliau įvyko teismas, nu- 
teises niekuo nekaltą jaunuolį šešeriems metams kalė- 
jimo. Už „tėvynės išdavimą“ ir ketinimą įvykdyti žmog- 
žudystę. Esą jis grasinęs mirtimi kažkokiam Ilkzenui. 
Apie šį buvo žinoma, kad jis bendradarbiavo su pran- 
cūzais, jo sąžinę slėgė du Napoleono kareivių nužudyti 
patriotai. Kai Ilkzenas 1817 metais pasirodė Jėnos uni- 
versitete, buršai pažadėjo su juo susidorosią, ir galų 
gale valdžia išsiuntė jį iš miesto. Kratos metu tarp Asve- 
ruso popierių buvo rastas egzempliorius studento Ryma- 
no grasinančio laiško Ilkzenui, kurio nuorašai buvo pa- 
sklidę Jėnoje. Asverusas padarė laiške kai kurių litera- 
tūrinių pataisymų, teismui šito pakako, kad pripažintų 
jį kaltu ketinus organizuoti pasikėsinimą. Viskas buvo 
susiūta baltais siūlais, bet prireikė dar beveik dvejų metų, 

kad nuosprendis būtų panaikintas, o Asverusas visiškai 
išteisintas. 

Represijos palietė Hėgelio kolegas. Daugumas Berlyno 
universiteto dėstytojų buvo įtariami. Profesorius de Vetė 
buvo atleistas. Atleidimo priežastis buvo jo laiškas Zan- 
do motinai, kuriame jis vadino žudiką tyru, dievobaimin- 
gu jaunuoliu ir teisino jo poelgį. Universiteto senatas mė- 
gino užtarti de Vetę, bet gavo griežtą karaliaus atkirtį. 
Studentai savo numylėtiniui įteikė sidabrinę taurę su 
citata iš evangelijos: „Nebijokite tų, kurie žudo kūną, 
o negali užmušti sielos“ (Mt 10, 28). Atleidžiant kara- 
lius įsakė išmokėti de Vetei algą dar už tris mėnesius, 
bet profesorius išdidžiai atsisakė. Tačiau ant jo pečių 
buvo šeima, o lėšų pragyvenimui nebuvo. De Vetės kole- 
skaičiuoti atleistajam nedideles sumas, kol šis susiras 
darbą. Slėjermacheris davė 50 talerių, Hėgelis — 25 (į 
mums žinomą pajamų ir išlaidų knygą dėl visa ko jis 
šios sumos neįrašė). Priminsime skaitytojui, kad de Vetė 
buvo vienas iš tų, kurie aktyviai priešinosi Hėgelio pa- 
kvietimui į Berlyną. 

Dėl de Vetės atleidimo tarp Hėgelio ir Šlėjermacherio 
įvyko aštrus koniliktas. Filosofas pareiškė, kad vyriausybė 
turi teisę nušalinti dėstytoją nuo darbo, jeigu palieka jam 
algą. Teologas šitai pavadino niekšybe. Filosofas neliko 
skolingas. Parėjęs namo ir nusiraminęs, Šlėjermacheris 
parašė laiškelį, kuriame atsiprašė. Jis pradėjo nuo to, jog 
pranešė Hėgeliui adresą vynininko, kurio paslaugomis šis 
norėjo naudotis, o paskui padėkojo filosofui, kad jis ne- 
liko neatsakęs į jo grubumą ir tuo šiek tiek išlygino 
situaciją. Hėgelis atsakė kitą dieną: „Brangusis pone 
kolega, pirmiausia dėkoju Jums už vakar praneštą vy- 
nininko adresą, taip pat ir už žodžius, kurie, pašalindami 
nemalonų incidentą, kartu sąlygoja mano sujaudintą at- 
sakymą ir padidina mano pagarbą Jums“. Bet Slėjerma- 
cherio ir Hėgelio santykiai galutinai pagedo. Pirmasis, 
užėmęs svarbiausias pozicijas Mokslų akademijoje, taip 
ir neleido, kad antrasis būtų išrinktas akademiku, 

Represijų ratas aplink filosofą vis siaurėjo. Buvo at- 
leistas iš darbo Fėrsteris, artimas Hėgelio draugas ir mo- 
kinys, karo mokyklos dėstytojas. Per studentų šventę 
Pichelsberge 1819 metų gegužės mėnesį jis pakėlė tostą 
„ne už Zando sveikatą, o už tai, kad blogis išnyktų be 
durklo smūgių“. Šioje šventėje dalyvavo ir Hėgelis. Iš 
universiteto buvo išvytas Karovė, jo paskaitų repetito- 
rius. Praeityje Karovė buvo Buršenšaito nuosaikiųjų 
sparno vadovas. 1819 metais jis išleido brošiūrą apie 
Kocebaus nužudymą, kurioje iš Hėgelio filosofijos pozi- 
cijų smerkiamas ir nusikaltėlis, ir nusikaltimas. Brošiūra 
buvo iškraipyta, ir nors policijos žinyba liudijo Karovės 
lojalumą, Altenšteinas neleido jam habilituotis Berlyne. 
Karovė persikėlė į Breslau, bet ten Frankfurto tardymo 
komisijos reikalavimu vyriausybės įgaliotinis prie uni- 
versiteto surengė naują kvotą. Viskas baigėsi tuo, kad 
Karovei buvo uždrausta dirbti dėstytojo darbą. Karovę 
užgriuvę persekiojimai buvo laikomi liudijimu, kad Hė- 
gelio akcijos vyriausybės akyse krito. Heningas, pakeitęs 
Karovę Hėgelio pagalbininko vaidmenyje, netikėtai buvo 
suimtas. Jį išlaikė kalėjime septynias savaites ir palei- 
do, nepateikę jokių kaltinimų. Kai 1820 metų rugpjūčio 
mėnesį Hėgelis išvyko į Drezdeną, Berlyno policija tuo 
labai susidomėjo. Hėgelis buvo narys vadinamosios , Ne- 
teisėtos draugijos“ — diduomenės klubo, kur susitikdavo 
Berlyno aukštuomenė. Tačiau pavadinimas šokiravo išti- 
kimų pavaldinių ausis, ir Mainco tardymo komisija nu- 
sprendė patikrinti draugijos veiklą; sekliai nusiramino tik 
tada, kai išaiškėjo, kad klubo narys yra Berlyno policijos 
šefas fon Kampeas. 

Hėgelis visą tą laiką intensyviai dirbo prie „Teisės 
filosofijos pagrindų“. Knyga buvo parengta jau 1819 
metais, bet įstrigo cenzūroje. Jos neuždraudė, bet ir ne- 
leido spausdinti. Prireikė metų prasimušti per biurokra- 
tines užtvaras. Naujasis Hėgelio darbas buvo išspausdin- 
tas tik 1820 metų spalio mėnesį. Hėgelis su palengvėjimu 
atsiduso ir nusiuntė savo knygos egzempliorius nę tik 
Altenšteinui, bet ir pačiam Herdenbergui. Pridėtame laiš- 
ke Prūsijos karalystės kancleriui jis tikino, kad visų jo 

mokslinių siekimų tikslas —, įrodyti visišką filosofijos 
santarvę su tais principais, kurie apskritai būtini valsty- 
bės prigimčiai, o tiesiogiai — įrodyti visišką filosofijos 
sutarimą su visu tuo, ką iš dalies įgijo, o iš dalies sėk- 
mingai įgis ateityje, taip šviesuoliškai valdant jo dideny- 
bei karaliui ir išmintingai vadovaujant Jūsų šviesybei, 
Prūsijos valstybė, kuriai priklausydamas negali ne- 
jausti didelio pasitenkinimo“. 

Šis laiškas buvo parašytas 1820 metų rudenį. O tų 
pačių metų vasarą Hėgelio draugai tapo visai kitokio jo 
poelgio liudininkais. Kartą filosofas liepė atnešti butelį 
šampano ir pasiūlė išgerti „už šią dieną“. Dalyvavusieji 
spėliojo ir šiaip, ir taip; diena atrodė pati paprasčiausia: 
niekas negimė, niekas nemirė, nebuvo paaukštintas, nieko 
įsidėmėtina neatsitiko tą dieną nei Berlyno universitete, 
nei apskritai Prūsijos karalystėje. Tada Hėgelis iškil- 
mingai pareiškė: „Šiandien liepos 14-oji. Šis bokalas — 
už Bastilijos paėmimą“. Filosofas, tarnavęs Prūsijos mo- 
narchijai, kasmet pažymėdavo Prancūzijos revoliucijos 
jubiliejų. 

+ è 
* 


„Teisės filosofijos pagrindų“ pratarmėje (datuotoje 
1820 metų birželio 25 d.) Hėgelis pažymi, kad tiesioginė 
paskata išleisti knygą yra poreikis pateikti klausytojams 
pagalbinę priemonę paskaitoms. Kartu jis neapsiriboja 
uždaviniu sukurti vadovėlį, kuris iš esmės apibendrintų 
ir susistemintų žinomą ir visuotinai pripažintą turinį. Jis 
nori ištraukti filosofiją iš dabartinio gėdingo jos nuo- 
puolio. Tam būtina vadovautis moksliniu metodu, kad ir 
viso kūrinio apskritai, ir jo dalių plėtojimo pagrindą su- 
darytų logikos dvasia. Jo uždavinys — įveikti klaidingą 
pažiūrą, kad teisinga doroviniuose dalykuose ir valstybi- 
niuose reikaluose yra tik tai, ką kiekvienas semia iš savo 
širdies, savo sielos, savo įkvėpimo. 

Ypač Hėgelį erzina Frizo — ,,paviršutiniškumo, kuris 
vadina save filosofavimu“, vado — samprotavimai šia te- 
ma. Hėgelis cituoja jo kalbą Vartburgo šventėje ir pa- 

reiškia, kad tokios pažiūros skatina ne tik dorovės ir są- 
žinės, tiesos ir meilės žmonių santykiuose griovimą, bet 
ir visuomeninės tvarkos bei valstybinių įstatymų ardymą. 
Todėl reikia laikyti mokslo laime, kad toks filosofavimas 
susidūrė su tikrove ir viskas baigėsi „atviru ryšių nu- 
trūkimu“. Zinodami Frizo ir jo aplinkos likimą, galime 
suprasti, ką turi galvoje Hėgelis. 

Ši knygos vieta sukėlė pasipiktinimą. Bet dar labiau — 
garsusis aforizmas, užimantis pratarmėje svarbiausią 
vietą: „Kas protinga, tas tikra, ir kas tikra, tas protin- 
ga“. Gėtė turėjo parengęs atsakymą: „Esatis nesidalija 
iš proto be liekanos“. 

Hėgelis pats pajuto, kad jo aforizmas ne be priekaiš- 
tų, ir iš naujo parašytame „Filosofijos mokslų enciklo- 
pedijos“ įvade, pasirodžiusiame 1827 metais, paaiškino 
savo mintį. Jis nurodė, kad tik vienas dievas „iš tikrųjų 
tikras“, kad egzistavimas tėra tikrovės dalis. Kasdienia- 
me gyvenime tikrove vadinamas bet koks įgeidis, sukly- 
dimas, blogis ir t. t., bet iš tikrųjų atsitiktinis egzistavi- 
mas nenusipelno skambaus tikrovės vardo. 

„Tačiau, pagal Hegelį, tikrovė,— rašė F. Engelsas, — 
anaiptol nėra tas atributas, kuris visomis aplinkybėmis 
ir visais laikais būdingas tam tikrai visuomeninei arba 
politinei tvarkai. Priešingai. Romos respublika buvo tikra, 
bet taip pat buvo tikra ir ją išstūmusi Romos imperija. 
Prancūzijos monarchija 1789 m. pasidarė tokia netikra, 
t. y. tiek netekusi bet kokio būtinumo, tokia neprotinga, 
kad ją turėjo sunaikinti didžioji revoliucija, apie kurią 
Hegelis visuomet kalba su didžiausiu entuziazmu. Va- 
dinasi, čia monarchija pasirodė esanti netikra, revoliu- 
cija — tikra. Ir tuo būdu vystymosi eigoje visa, kas anks- 
čiau yra buvę tikra, darosi netikra, netenka savo būti- 
numo, savo teisės egzistuoti, savo protingumo. Į mirštan- 
čios tikrovės vietą ateina nauja, gyvybinga tikrovė, ateina 
taikingai, jei senajai užtenka protingumo mirti be pasi- 
priešinimo,— per prievartą, jei ji priešinasi šiai būtiny- 
bei. Tuo būdu šis Hegelio teiginys, pačios hegelinės dia- 
lektikos dėka, pavirsta savo priešybe: visa, kas žmonijos 
istorijos srityje yra tikra, ilgainiui darosi neprotinga, 

vadinasi, jau pagal savo prigimtį yra neprotinga, iš 
anksto apsunkinta neprotingumo; o visam tam, kas žmo- 
nių galvose yra protinga, yra lemta pasidaryti tikra, 
kad ir kaip tatai beprieštarautų esamai tariamai tikrovei. 
Pagal visas hegelinio mąstymo metodo taisykles tezė apie 
protingumą viso to, kas yra tikra, virsta kita teze: visa, 
kas egzistuoja, yra verta, kad žūtų“ !. 

Kartu reikia pažymėti, kad „Teisės filosofijos pagrin- 
dų“ pratarmės kontekste Hėgelio mintis skambėjo pakan- 
kamai konservatyviai. Hėgelis ragino už to, kas laikina, 
regimybės įžvelgti nenykstančią substanciją. Filosofija, 
kuri kreipia dėmesį į tai, kas niekinga, ir „geriau su- 
pranta, kaip tvarkyti gyvenimą“, pati yra „tuštybių tuš- 
tybė“. Kai tai, kas protinga, pradeda išoriškai egzistuoti, 
įgyja begalinę formų įvairovę, apgaubia savo branduolį 
marga žieve, o paviršutiniška sąmonė įstringa joje; tik 
sąvoka prasiskverbia pro tą žievę, kad užčiuoptų vidinį 
pulsą ir pajustų jo plakimą ir išoriniuose dariniuose. Be- 
galinė išorinio apvalkalo medžiaga ir jos reguliavimas 
nėra filosofijos objektas; šiuo atžvilgiu ji gali nesivar- 
ginti, duodama gerus patarimus. Platonas galėjo ir susi- 
laikyti nuo patarimo supti vaikus, o ne ramiai laikyti 
juos rankose. O Fichtei nederėjo eikvoti jėgų pasų siste- 
mos tobulinimui (pasirodo, jis sumanė įtartinų asmenų 
pasuose neapsiriboti vien jų parašu, bet įklijuoti ir jų 
portretą). | 

Vadinasi, filosofijos uždavinys — suvokti tai, kas yra, 
ir kaip kiekvienas žmogus yra savo meto sūnus, taip ir 
filosofija yra mintimis aprėpta epocha. Kvaila manyti, kad 
filosofija gali peržengti dabarties pasaulio ribas, lygiai 
kaip naivu kurti sau pasaulį, koks jis turi būti,— tas 
pasaulis gali egzistuoti tik jo kūrėjo mintyse. Be to, fi- 
losotija visada per vėlai ateina pamokyti. Kaip mintis 
apie pasaulį ji atsiranda tik tada, kai pasaulis jau baigė 
formuotis. Kai filosofija pradeda savo pilka spalva piešti 
pilkoje drobėje, tai reiškia, kad tam tikra gyvenimo forma 

! Engelsas F. Liudvigas Feuerbachas ir klasikinės vokiečų filo- 
sofijos pabaiga.— Marksas K., Engelsas F. Rinktiniai raštai dviem 
tomais, V., 1950, t. 2, p. 325. 

paseno, filosofija negali jos atjauninti, o tegali tik su- 
prasti. Minervos pelėda išskrenda tik į sutemas. 

Taigi teisės mokslas siekia suvokti valstybę kaip tam 
tikrą protingą substanciją: jis nekelia sau tikslo nuro- 
dyti, kokia turi būti valstybė; jo uždavinys — ištirti, kaip 
valstybė, šis dvasinis universumas, gali ir turi būti pa- 
žinta. 

Teisės filosofija skyla į tris dalis: abstrakčią teisę, 
moralę ir dorovę. Teisės išeities taškas yra laisva valia. 
Laisvės įsikūnijimas daiktuose — formalios ir abstrakčios 
teisės, nuosavybės santykių sritis. Iš esmės kalbama apie 
ekonominius visuomeninius santykius, užfiksuotus socia- 
liniuose institutuose ir juridinėse normose. Buržuazinis 
jų turinys akivaizdus. Svarbiausias teisės priesakas, Hė- 
gelio manymu,— būk juridinis asmuo ir gerbk kitus kaip 
tokius asmenis. Įdėdamas savo valią į išorinį objektą, 
bet kuris žmogus kartu įgyja teisę pasisavinti daiktus. 
Pradinis pasisavinimo impulsas yra poreikis, būtent jis 
ir paskatina turėti daiktų. O kadangi atskiro žmogaus 
valia realizuoja savo poreikius nuosavybe, tai pastaroji 
įgyja privatinės nuosavybės pobūdį. Ir nors Hėgelis pri- 
pažįsta, kad naudojimasis stichiniais (t. y. gamtiniais) 
objektais savo pobūdžiu negali būti privatus, kad žmo- 
nijos istorijoje žinoma buvus bendrą nuosavybę, vis dėlto 
privatinė nuosavybė jam atrodo vienintelė protinga. 

Iš tiesų Minervos pelėda klaidžioja sutemose, ir fi- 
losofas tapo „pilka spalva pilkoje drobėje“, kai sampro- 
tauja apie nuosavybę, apie sutarties santykius ir teisės 
pažeidimą: jis lieka ištikimas buržuazinės epochos prin- 
cipams. Tiesa, epochos sutemos dar nesutirštėjo, jos ga- 
limybės dar neišsemtos, todėl pilką apologetišką kapita- 
lizmo socialinių institutų paveikslą Hėgelis kartais pajvai- 
rina ryškiais kritinių apmąstymų potėpiais. Antai filoso- 
fas teisingai pažymi, kad bendra prekinė forma paliečia 
ir dvasinius sugebėjimus. Nurodydamas, jog pati nuosa- 
vybė yra tikslas, jis aiškiai mato, kad svarbiausias ka- 
pitalisto uždavinys — kapitalo kaupimas. Ir, užbėgdami 
į priekį, pasakysime, kad trečiajame „Teisės filosofijos 
pagrindų“ skyriuje Hėgelis nupiešė triuškinantį paveikslą, 

parodydamas kaupimą viename buržuazinės visuomenės 
pertekliaus ir prabangos poliuje ir skurdą — kitame. Ir 

Abstrakčios teisės skyrius užbaigiamas teisės pažei- 
dimo, t. y. „nusikaltimo ir bausmės“, analize. Bausmė — 
tai ne gąsdinimas, ji vaidina kitokį vaidmenį, negu laz- 
da — šuniui. Bausme realizuojama nusikaltėlio teisė į tai, 
kad su juo būtų elgiamasi kaip su protinga ir laisva bū- 
tybe. 

Perėjimas nuo abstrakčios teisės prie moralės visiškai 
logiškas. Pirmoji laisvės atmaina, realizuojama daiktuo- 
se, nuosavybėje, neadekvati savo sąvokai ir turi būti įveik- 
ta. Asmenybės valia turi pasireikšti ne tik išorėje, bet ir 
vidiniame pasaulyje. Vidinis asmenybės pasaulis yra mo- 
ralė. 

Moralinė valia pasireiškia ne mintimis ir ketinimais, 
o darbais. 

Hėgelis pabrėžia veiklų ketinimo pobūdį: jis įgyja 
reikšmę tik įsikūnijęs poelgyje. Mes turime ne tik norėti 
ko nors didinga, bet ir mokėti šitai pasiekti, priešingu 
atveju mūsų troškimas — niekingas. Vien tik norėjimo 
laurai — sausi lapai, kurie niekada nežaliuoja. Žinoma, 
kad didingi poelgiai kaip vieną iš rezultatų suteikia veik- 
liam individui valdžią, garbę arba šlovę. Ir dažnai atsi- 
randa tuštybės padiktuotas požiūris, kad tik šitas išorinis 
veiklos rezultatas ir yra vienintelis jos tikslas. Tai požiū- 
ris žmonių, kurie savo psichologija yra liokajai — jiems 
herojai neegzistuoja ne dėl to, kad pastarieji ne hero- 
jai, bet dėl to, kad pirmieji — liokajai. Žmogus turi teisę 
savo poreikius padaryti savo tikslais, be to, polinkiai ir 
aistra, sakykime, garbei ir šlovei patys savaime nėra blo- 
gi. Ir moralė neturi egzistuoti kovodama su žmogaus 
polinkiais, kaip teigia Kantas. 

Blogo poelgio, juo labiau teisės pažeidimo, negalima 
pateisinti jokiu geru ketinimu. Bet Hėgelis, kaip žinome, 
ne formalistas: esant būtinam reikalui jis leidžia nusi- 
žengti abstrakčiai teisei. Jeigu žmogaus gyvybė gali 
būti išgelbėta, pavogus gabalėlį duonos, neteisinga tokį 
poelgį laikyti paprasta vagyste, nors tuo ir padaroma žala 

nuosavybei. Taip atsiranda „neteisėto poelgio teisė“, „tei- 
sė reikalauti, kad mes nebūtume paaukoti teisei“. Supran- 
tama, šios „teisės“ ribų Hėgelis nefiksuoja, jos pernelyg 
neapibrėžtos. Jam aišku tik viena: principo „fiat justitia“ 
(„tebūnie vykdomas teisingumas“) padarinys neturi būti 
„pereat mundus“ („ir težūna pasaulis“). 

Pagrindinė moralinės sąmonės sąvoka — gėris, „ab- 
soliutus galutinis pasaulio tikslas“. Kurti gėrį, rūpintis 
ne tik savo, bet ir kitų gerove mums įsako pareiga. Pa- 
reigos vaidmens išaiškinimas — Kanto praktinės filosoti- 
jos nuopelnas; Hėgelis šitai pripažįsta, bet jaučiasi esąs 
priverstas pasakyti apie ją ir savo kritišką Žodį. Kanto 
kategorinio imperatyvo, reikalaujančio elgtis taip, kaip 
turi elgtis visi, silpnoji vieta —, tuščias formalizmas“. 
Imperatyvas būtų geras, „jeigu mes jau turėtume aiš- 
kius principus, nurodančius, ką mums daryti“. Dėl tos 
pačios priežasties, mano Hėgelis, negalima pasikliauti 
vien tik sąžine, kuri „yra giliausia dvasios vienatvė“. Są- 
žinė, sako Hėgelis, yra šiuolaikinio pasaulio produktas, 
ankstesnėse epochose buvo tik išoriniai elgesio reguliuo- 
tojai — religija ir teisė. 

Kai valia, kaip savimonė, iškelia save virš visuotiny- 
bės, padaro savo principu elgesio savivalę, atsiranda 
blogis. „Pikta valia leidžia tai, kas priešinga valios vi- 
suotinumui“. Iš kur atsiranda blogis? Žmogus iš prigim- 
ties nei geras, nei blogas. Bet kai tik žmogaus prigimtis 
ima santykiauti su valia kaip su laisve ir šios laisvės 
pažinimu, atsiranda ir gėrio, ir blogio galimybė. Vaikas 
ar menkai išsilavinęs Žmogus mažiausiai atsako už savo 
poelgius. Bet visiškai atsakomybė nepanaikinama. Paska- 
lis teisingai primena paskutinę nukryžiuoto Kristaus 
maldą: „Tėve, atleisk jiems, nes jie nežino, ką darą“ 
(Lk 23, 34). Ta malda būtų buvusi nereikalinga, jei ne- 
žinojimas pateisintų poelgį; tada jį padariusiems nebūtų 
reikalingas atleidimas. 

Bet tuo viskas neapsiriboja. Be nežinojimo, yra dar 
kur kas baisesnė blogio priežastis — nepagrįstas įsitiki- 
nimas savo teisumu. Jeigu žmogus įžvelgia gėrį blogame 
kito poelgyje, jis veidmainiauja, o jeigu jis šitai perkelia 

savo elgesiui, tai mes susiduriame su iškrypimo viršū- 
ne — su subjektyvumu, kuris dedasi esąs absoliutas. 

Nereikia manyti, kad Hėgelis analizuoja tik neigiamas 
moralinės sąmonės subjektyviosios pusės galimybes. Sub- 
jektyvumas, pabrėžia jis, turi mokėti ne tik ištirpdyti 
savyje objektyvų turinį, bet ir lygiai taip pat vėl išplėtoti 
jį iš savęs. O tose epochose, kuriose tikrovė yra tuščias, 
bedvasis ir pagrindo neturintis egzistavimas, individui 
leista bėgti nuo tikrovės į vidinio dvasinio gyvenimo sritį. 

Aukščiau už moralę Hėgelis iškelia dorovę. Jam tai 
skirtingos sąvokos. Moralė apibūdina asmeninę individo 
poziciją, dorove pasireiškia organiškos žmonių bendrumo 
formos — šeima, pilietinė visuomenė, valstybė. Šiuose 
socialiniuose institutuose dvasia pasirodo kaip tai, kas ob- 
jektyvu, ir kaip tikroji laisvė. „Tai, ar egzistuoja indi- 
vidas, nesvarbu objektyviai dorovei, kuri tik viena ir yra 
esatis ir jėga, valdanti individų gyvenimą“. Dorovė — 
amžinas teisingumas, palyginti su juo niekingi individų 
sumanymai yra tik bangų žaismas. 

Analizuodamas dorovę, Hėgelis pirmiausia ima jos 
esamą, t. y. jo laikais egzistuojančią, formą. Be to, ste- 
bina, kad jis lengvai atsiriboja nuo visų tų aspektų, ku- 
rie vienaip ar kitaip iškrenta iš jo nubrėžtos schemos. 
Pavyzdžiui, šeima jį domina tik kaip institutas, kuriuo 
realizuojama pradinė žmonių vienybė. Meilė Hėgeliui — ne 
unikalus išgyvenimas, o dviejų individų dorovinio ryšio 
forma. Santuoka — visų pirma teisinė padėtis. „Santuo- 
ka nuo gyvenimo nesusituokus skiriasi tuo, kad pasta- 
ruoju atveju didžiausią reikšmę turi natūralaus poreikio 
patenkinimas, tuo tarpu santuokoje šis poreikis nustu- 
miamas į antrą vietą. Todėl sutuoktiniai nerausdami kal- 
ba apie tokius natūralius atsitikimus, kurių paminėjimas 
esant nesantuokiniams ryšiams sukeltų gėdos jausmą“. 
Hėgelis ne prieš skyrybas, jis pripažįsta galimybę nu- 
traukti santuoką, bet „įstatymai turi labai apsunkinti 
šios galimybės realizavimą ir saugoti dorovės teisę nuo 
kaprizo“. 

Hėgelis didelę reikšmę teikia sutuoktuvių ceremonijai. 
Ją jis laiko ne vien formalumu, be kurio būtų galima 

apsieiti, nes svarbiausia — meilė. Pastarąją idėją gynė 
F. Slėgelis „Liucindoje“, bet Hėgelis ją vadina suvedžio- 
tojų argumentacija. „Dėl vyro ir moters ryšio reikia pa- 
sakyti, kad mergina, jausmingai atsiduodama, aukoja 
savo garbę, o su vyru, kuris, be šeimos, turi dar ir kitą 
dorovinės veiklos sritį, yra kitaip. Merginos tikroji pa- 
skirtis yra tik santuoka“. Moterys gali būti išsilavinusios, 
bet jos nesukurtos aukščiausiems mokslams, tokiems kaip 
filosofija, ir menui. Valstybei gresia pavojus, kai moterys 
vadovauja vyriausybei, nes jos veikia ne pagal visuoti-. 
nybės reikalavimus, bet vadovaudamosi atsitiktiniais po- 
linkiais ir nuomonėmis. 

Turiningiausias teisės filosofijos skyrius — „Pilietinė 
visuomenė“. Šiuo terminu Hėgelis žymi socialinę santvar- 
ką, paremtą asmeniniu ekonominiu interesu, kur „,kiek- 
vienas sau — tikslas, o visi kiti jam — niekas“. Kartu to- 
kią visuomenę Hėgelis laiko naujųjų laikų produktu, t. y. 
faktiškai kalbama apie buržuazinę visuomenę. Reikia 
pasakyti, kad ir jo vartojamas terminas („būrgerliche 
Gesellschaft“) turi dvejopą prasmę: „būrger“ vokiečių 
kalba yra ir pilietis, ir buržua. 

Pilietinės (buržuazinės) visuomenės pagrindą sudaro 
poreikių sistema. Gyvūnai turi ribotą skaičių priemonių 
savo poreikiams patenkinti; yra vabzdžių, kurie susiję 
tik su vienu augalu, gyvulių veiklos sritis platesnė, o žmo- 
gus šiuo atžvilgiu pasižymi universalumu. Bet Žmogus 
aplink save randa labai nedaug jam betarpiškai tinka- 
mos medžiagos. Tik darbu jis sukuria priemones porei- 
kiams patenkinti. Taip atsiranda ekonominė sistema, tuo 
panaši į planetų sistemą, kad akis iš pradžių mato tik 
netaisyklingus judėjimus, o už jų slypi tam tikri dės- 
niai. Tuos dėsnius nagrinėja politinė ekonomija. 

Hėgelis analizuoja darbą kaip socialinį santykį. Jis 
mato, kad visuotinis darbo turinys glūdi ne atskiruose 
pagamintuose produktuose, o darbo įrankiuose ir įgū- 
džiuose. Jis parodo, kaip darbo pasidalijimas padeda su- 


paprastinti operacijas, ir dėl to atsiveria galimybė pa- 
naudoti mašinas. Manutfaktūrinė ir mašininė gamyba yra 

viena iš pagrindinių šiuolaikinės visuomenės dvasinio 
nuskurdimo ir moralinio išsigimimo priežasčių. 

Nuo mąstytojo žvilgsnio nepasislepia ir tai, kad eko- 
nominiai santykiai sudaro socialinės diferenciacijos pa- 
grindą. Tiesa, kalbama apie luominį susiskaldymą, bet 
faktiškai Hėgelis priartėja prie visuomenės klasinės pri- 
gimties suvokimo. Žmonių nelygybė nustatyta gamtos ir 
sustiprinta pilietinės (buržuazinės) visuomenės, sukūru- 
sios turto ir kultūros skirtumus. „Lygybės reikalavimas 
yra tuščio intelekto bruožas“. Nuosavybę sergi teismas. 

Teisingumas pašalina iš visuomenės gyvenimo visa, 
kas atsitiktina — jausmus ir nuomones, jų vietą užima 
įstatymas. Tačiau pastarąjį galima taikyti tik išorinėms 
žmogaus veiklos apraiškoms. Vidinis žmogaus pasaulis — 
už teisės srities ribų. Tiesa, kinai turi įstatymą, pagal 
kurį vyras privalo savo pirmąją žmoną mylėti labiau 
už kitas; jeigu paaiškėja, kad taip nėra, jis baudžiamas 
fizine bausme. Visuomenėje, turinčioje išsivysčiusią tei- 
sinę sąmonę, žmogus negali būti baudžiamas už jauseną 
ar mąstyseną. 

Teisė atspindi visuomenės būklę. Kai visuomenės 
pamatai tvirti, ji atlaidžiai žiūri į teisės pažeidimus. Jei 
visuomenės padėtis pašlijusi, žiauriomis bausmėmis sie- 
kiama ją sutvirtinti. Todėl tas pats baudžiamasis kodek- 
sas negali tikti visiems laikams. 

Prieš teismą visi lygūs. Taip pat ir valdžios atstovai. 
Feodalizmo epochoje teismas pataikavo valdžiai; naujau- 
siais laikais valdovas savo asmeninių reikalų atžvilgiu 
pripažįsta esąs teismo valdžioje, ir laisvose šalyse atsitin- 
ka, kad jis pralaimi bylas. Teisinė sąmonė reikalauja ne 
tik viešai skelbti įstatymus, bet ir suteikti galimybę su- 
žinoti, kaip jie įgyvendinami. Teismo procesai turi būti 
vieši, tik tada piliečiai įsitikina, kad iš tiesų vykdomas 
teisingas teismas. 

Svarbią vietą pilietinės visuomenės gyvenime Hėgelis 
skiria policijai, aiškiai pervertindamas jos paskirtį: ,Po- 
licijos priežiūros ir globos tikslas — suteikti individui 
esamas visuotines galimybes pasiekti individualius tiks- 
lus. Policija turi rūpintis gatvių apšvietimu, tiltų sta- 

tymu ir tvarkingumu, tvirtų kainų kasdieninio vartojimo 
reikmenims nustatymu, taip pat individų sveikata“. 

Filosofas mato, kad pramonės vystymasis ir gyventojų 
skaičiaus didėjimas ne švelnina, bet aštrina socialinius 
prieštaravimus. Sukaupusi milžiniškus turtus, visuomenė 
yra nepakankamai turtinga, kad įveiktų pernelyg didelį 
skurdą. Si dialektika verčia pilietinę bendruomenę per- 
žengti savo ribas. Išoriškai tai pasireiškia kolonizacija, o 
vidujai — įvedimu korporacinės santvarkos, kurioje reali- 
zuojama anksčiau apibūdinta policijos globa. Taip doro- 
vė pasiekia savo aukščiausią pakopą — valstybę. 

Tik valstybėje realizuojama tikroji laisvė. Dar „Lo- 
gikos moksle“ Hėgelis apibrėžė laisvę kaip būtinumo 
pažinimą ir realizavimą, šiuo pavyzdžiu parodęs priešy- 
bių tapatumą. Socialiniu požiūriu laisvės priešybė — ver- 
gija; pikti liežuviai tikino, kad Hėgelis tarp jų nematąs 
skirtumo: despotiškos Prūsijos monarchijos tironiją jis 
vaizduojąs kaip laisvės principo įgyvendinimą. 

Liaupsindamas valstybę, Hėgelis kartu neatmeta „blo- 
gos“ valstybės, kaip ir ligoto žmogaus kūno, galimy- 
bės. Gretindamas įvairias valstybės formas, jis pasisako 
už tokią, kuri iki minimumo sumažina valdovo asmeninių 
savybių įtaką šalies likimui. Prieštaraudamas logikai, 
konstitucinę monarchiją jis iškelia aukščiau už demokra- 
tinę respubliką. Hėgelis nepasitiki demokratija; konkre- 
čiai kalbant, jis baiminasi pernelyg didelės spaudos 
laisvės. 

Valstybinės santvarkos tvirtumo laidas — valdininkai. 
Skirtingai negu aristokratija, valdininkai nesudaro izo- 
liuoto sluoksnio, jie susiję su liaudimi, įkūnija geriausias 
jos savybes, protą, išsilavinimą, teisinę sąmonę. Šias 
Hėgelio iliuzijas išjuokė Marksas: Hėgelio pateiktas biu- 
rokratijos apibūdinimas tik iš dalies atitinka tikrovę, 
o iš dalies — biurokratijos nuomonę apie save. Iš tikrųjų 
„biurokratijos dvasia yra visiška jėzuitizmo dvasia, teo- 
logijos dvasia. Biurokratai — valstybės jėzuitai“ ?.- 


2 Mapkc K., Jueencc D. Coy., 2-e u34., T. I, c. 271. 

Paskutinė problema, į kurią mes atkreipsime skaity- 
tojų dėmesį, analizuodami teisės filosofiją,— tai požiūris 
į karą. Hėgelį įprasta laikyti besąlygišku jo apologetu. 
Šis plačiai paplitęs požiūris argumentuojamas sodrio- 
mis „Teisės filosofijos pagrindų“ ištraukomis. Čia kal- 
bama apie „didžią karo paskirtį“, apie tai, kad per jį 
„išsaugoma dorovinė tautų sveikata“ ir t. t. Hėgelis čia 
cituoja savo 1802 metais parašytą darbą „Apie moksli- 
nius prigimtinės teisės tyrimo būdus“, nenurodydamas 
jo. „Teisės filosofijos pagrindai“ išėjo 1820 metais. Vadi- 
nasi, lyg ir nutiesiamas tiltelis iš mąstytojo ankstyvojo 
kūrybos periodo į brandos laikotarpį, ir vienu, ir kitu 
atveju Hėgelis iškyla prieš mus kaip besąlygiškas amži- 
nos taikos priešas ir karo šalininkas. 

Kartu mes prisimename, kad jaunystės metais para- 
šytame fragmente „Vokiečių idealizmo sistemos pirmoji 
programa“ (1796) Hėgelis laikėsi kitokių pažiūrų; į sa- 
vo humanistinę programą, atkartojusią Herderio idėjas, 
jis įjungė „amžinos taikos“ reikalavimą. Vertybes mąs- 
tytojas perkainojo amžių sandūroje, karas jam ėmė atro- 
dyti priešybių kovos apraiška, t. y. pažangos įrankiu. 
„Dvasios fenomenologijoje“ taip pat buvo ginama ana- 
logiška mintis. Ginklo jėga filosofo akyse buvo griau- 
namas senasis režimas, ir Hėgelis negalėjo nepritarti 
pažangiam istorijos vyksmui. Situacija kiek pasikeitė, 
pralaimėjus Napoleonui. Sugriovimai visoje Europoje, 
šimtai tūkstančių užmuštų ir suluošintų, o svarbiausia — 
nepaisant viso to, senos, seniai atgyvenusios tvarkos 
restauracija. Buvo apie ką susimąstyti, ir filosofo aki- 
ratyje vėl atsiduria visuotinės amžinos taikos idėja. Pir- 
majame „Filosofijos mokslų enciklopedijos“ leidime 446 
paragraias teigė: „Dėl karo padėties abipusiškai pri- 
pažįstamos laisvos tautos-individai, arba, jeigu baig- 
tinis ypatingos būties įgyvendinimas vertinamas labiau 
už begalinę garbę, laisvę ir drąsą, tai jos gauna tai, ko 
trokšta — pajungimą ir savarankiškumo išnykimą. Šiuo 
atveju pagal sutartį įsigali taika, kuri turi trukti am- 
žinai“. 

Amžinos taikos idėja grįžta į Hėgelio filosofiją jau 
ne kaip jaunatviška svajonė apie tiesos ir grožio vieš- 
patiją, bet kaip normalių, teisinių santykių tarp valsty- 
bių idėja. Tai jau orientacija ne į Herderį, bet į Kantą. 
Teisinė valstybė, palaikanti su kaimynais teisinius san- 
tykius,— štai Hėgelio idealas Heidelberge. Berlyne šis 
požiūris kritiškai pervertinamas. Tai, kad Hėgelis įdėjo 
į „Teisės filosofijos pagrindus“ citatą iš savo ankstyvo- 
jo veikalo, liudija sąmoningą grįžimą prie požiūrio, kurį 
jis dar neseniai neigė. Dabar karas jam vėl atrodo ne 
tik neišvengiamas, bet ir išganingas socialinis institutas. 
„Iš karo tautos išeina ne tik sustiprėjusios — nacijos, 
kurių viduje egzistuoja nesutaikomi antagonizmai, dėl 
išorinių karų įgyja vidinę ramybę“. 

Analizuodamas Kanto pateiktą projektą, kaip pasiekti 
amžiną taiką, Hėgelis atmeta jį, remdamasis tuo, kad 
tai prieštarauja dialektinei vystymosi koncepcijai: jeigu 
tam tikras skaičius valstybių susilies į vieną šeimą, tai 
ši sąjunga turės sukurti priešybę ir pagimdyti priešą. 
Grynai spekuliatyvus prieštaravimas, be to, iš esmės jis 
nesusijęs su Kanto, ketinusio suvienyti ne valstybių 
grupę, bet visas valstybes, sumanymu. 

Kitas prieštaravimas, pateikiamas „Teisės filosofijos 
pagrinduose“ prieš mėginimus pasiekti amžiną taiką, 
grindžiamas tuo, kad „nėra pretoriaus valstybėms; yra 
geriausiu atveju tik tretieji teisėjai ir jų tarpininkai, bet 
ir tie yra tik atsitiktinai“, tuo tarpu kantiškoji amžinos 
taikos, palaikomos valstybių sąjungos, samprata numato 
tam tikrą aukščiausią valdžią, kurią pripažįsta kiekviena 
atskira vyriausybė. Sis Hėgelio motyvas rimtesnis, bet 
reikia pasakyti, kad Kantas, pateikdamas savo projektą, 
atsižvelgė ir į jį. Kantas valstybių sąjungą laikė „nega- 
tyviu surogatu“ ir manė, kad ryžtingiausia priemonė — 
„tarptautinė valstybė“, kurios sudedamosios dalys turi, 
„panašiai kaip atskiri žmonės, atsižadėti savo laukinės 
(neteisėtos) laisvės“, t. y., apskritai neprarasdamos savo 
suvereniteto, vis dėlto turi atsisakyti vienos iš savo teisių, 
būtent karo teisės, kuri yra ne valstybės nepriklausomu- 
mo, bet, priešingai, jos nuolatinio priklausymo nuo už- 

puolimo pavojaus išraiška. Taigi „Teisės filosofijos pa- 
grinduose“ Hėgelis nemato nei galimybių, nei netgi. bū- 
tinumo realizuoti taikos idėją. Valstybių ginčas gali būti 
išspręstas tik karu. Hėgelio mintys nukreiptos ne į karo 
pašalinimą, bet į jo... sužmoginimą, ir tai, ko gera, 
atrodo dar labiau utopiška, negu bet koks amžinos tai- 
kos projektas. Karas, sako Hėgelis, vyksta tarp valsty- 
bių, o ne tarp žmonių, jis nėra nukreiptas prieš šeimyninį 
ir privatų gyvenimą. 

„Todėl naujausi karai vyksta žmoniškai, ir vienas 
asmuo nejaučia neapykantos kitam. Blogiausiu atveju 
asmeninį priešiškumą jaučia esantys priešakinėse pozici- 
jose, bet armijai, kaip armijai, priešiškumas yra kažkas 
neapibrėžta, tai, kas pasitraukia į antrą vietą prieš parei- 
gą, kurią kiekvienas gerbia kitame“. Kaip visa tai toli 
nuo gyvenimo, nereikia nė kalbėti. 

Tačiau reikia pažymėti, kad „Teisės filosofijos pa- 
grindai“— ne paskutinis Hėgelio žodis dėl tautų tarpu- 
savio santykių problemos. Antrajame, perdirbtame „En- 
ciklopedijos“ leidime (1827) 545—547 paragrafai skirti 
analizuojamam klausimui. Čia vėl kalbama apie taikos 
sutartis, „privalančias turėti amžiną reikšmę“, vietoj 
tezės „Nėra pretoriaus valstybėms“ čia vėl pateikta kita, 
mums jau žinoma,— tarptautinė teisė apriboja vienų 
tautų veiksmus prieš kitas, o tai atveria taikos gali- 
mybę. 

Kaip ir visa Hėgelio filosofijos sistema, jo karo ir 
taikos koncepcija kupina prieštaringų tendencijų. Huma- 
nistinė švietimo tradicija susiduria su socialinių anta- 
gonizmų, priešybių kovos idėja. Hėgelis keičia savo po- 
žiūrius; suprasdamas epochos iškeltos visuotinės taikos 
problemos svarbą, jis mėgina suderinti šį idealą su rea- 
lia tarptautinėje politikoje susiklosčiusia situacija. 


ž + 
* 
„Teisės filosofijos pagrindų“ pasirodymas sukėlė ne- 
vienodą reakciją. Ministras Altenšteinas sveikino auto- 
rių: „Kaip man atrodo, jūs suteikiate filosofijai vienin- 

telę teisingą poziciją tikrovės atžvilgiu, ir šiame veikale, 
ir savo paskaitose mėgindamas moksliškai giliai suvokti 
dabartį ir suprasti tai, kas protinga gamtoje ir istorijoje; 
tad jūs tikriausiai sugebėsite apsaugoti savo klausytojus 
nuo ardomojo poveikio pažiūrų, kurios atmeta egzistuo- 
jančią tvarką, net nemėgindamos jos pažinti, ir kuria 
nepagrįstus, lėkštus valstybinės santvarkos idealus“. 

Opoziciniai sluoksniai atvirai reiškė nepasitenkinimą. 
Frizas, kurį labai užgavo asmeninis išpuolis „Teisės fi- 
losofijos pagrindų“ pratarmėje, per spaudą atsakyti ne- 
panoro. „Metafizinis Hėgelio grybas,— rašė jis viename 
laiške,— išaugo ne mokslo soduose, o ant keliaklupsčia- 
vimo mėšlo. Iki 1813 metų jo metafizika žavėjosi pran- 
cūzais, paskui ji pasidarė karališkai viurtembergiška, 
o dabar bučiuoja pono fon Kampco rimbą... Mokslinis 
rimtumas netinka būti ginklu prieš tą seklių pranašą“. 

Viešą atsakymą, ginantį Frizą, Hėgelis gavo iš ano- 
niminio recenzento „Visuotiniame literatūriniame laikraš- 
tyje“, kuris buvo leidžiamas Halėje: „Poną Frizą, kaip 
žinome, ištiko sunkus likimas, ir autoriaus poelgis pana- 
šus į tyčiojimąsi iš parblokštojo. Toks elgesys nekilnus, 
nors recenzentas nenori išsamiai jo apibūdinti ir palie- 
ka tai mąstančiam skaitytojui“. 

Hėgelis pasipiktino. Perrašęs tą recenzijos vietą, kuri 
jam pasirodė įžeidžiama, jis nusiuntė ją į tikybų minis- 
teriją, pridėjęs reikalavimą apsaugoti jį nuo šmeižto; tai, 
kad Prūsijos valdininkas šitaip puolamas laikraštyje, ku- 
ris leidžiamas Prūsijos valstybėje, kelia pasipiktinimą, 
rašė jis; štai prie ko priveda per didelė spaudos laisvė! 

Hėgelis norėjo, kad prieš laikraštį būtų imtasi re- 
presinių priemonių, bet ministerija tam nesiryžo. Alten- 
šteinas apsiribojo užtikrindamas, kad jis visiškai palaiko 
Hėgelį, ir pažadėjo paremti tuo atveju, jeigu filosofas 
pareikalautų satistakcijos per teismą arba nuspręstų 
spaudoje pasiteisinti prieš skaitytojus. Tačiau Hėgelis 
susilaikė ir nuo vieno, ir nuo kito. 

Hėgelio populiarumas augo, bet augo (suprantama, 
kur kas mažesniu mastu) ir priešų gretos. 1820 metų 
pradžioje filosofijos fakultete pasirodė filosofijos daktaras 

Artūras Šopenhaueris, pareiškęs norą imtis dėstytojo 
veiklos. Pretendento beveik niekas nepažinojo, nors pa- 
grindinis jo darbas „Pasaulis kaip valia ir vaizdinys“ 
pasirodė jau prieš metus. 

Tai buvo keista knyga. Vaizdingai parašyta, ji gero- 
kai skyrėsi nuo medinės profesionalaus vokiečių knygi- 
nio mokslingumo prozos. Bet tai, apie ką joje buvo kal- 
bama, atrodė nesuvokiama nei sveiku intelektu, nei 
dialektiniu protu. Kanto teorija čia buvo paversta absur- 
du, sumaišyta su senovės indų tikėjimais ir viduramžių 
mistika. Pasaulis, tvirtino autorius, yra mano vaizdinys. 
Nėra jokios saulės, jokios žemės, yra tik akis, matanti 
saulę, ranka, lytinti žemę. Tačiau mus supantys objektai 
ir mes patys — ne tik fikcija. Materialus pasaulis — tai 
objektyvuota valia, kurios dalelė įkūnyta kiekviename iš 
mūsų. Gamta sudaro eilę viena virš kitos iškylančių 
pakopų, iš kurių aukščiausią užima žmogus. Čia akla 
valia tarsi praregi, pasiekia vaizdinio lygį. Valia neturi 
tikslo: bet koks patenkintas troškimas sukelia naują, ir 
šitaip atsiranda begalinė eilė prasmės neturinčių veiks- 
mų, teikiančių tik sielvartą ir kančias. Išeitis kenčian- 
čiam žmogui — neveiklumas, valios neigimas, kurį įkū- 
nija asketizmas. Žmogaus būties tikslas — nirvana, nu- 
marinto kūno gyvenimas, nusižeminimas, skurdas, savęs 
kankinimas, lėta bado mirtis. 

Reikia pasakyti, kad pats Šopenhaueris buvo labai 
toli nuo jo nupiešto dorovinio idealo. Tai buvo žmogus, 
nevengęs juslinių malonumų, mėgęs sočiai pavalgyti ge- 
rame restorane, mielai rezgęs meilės intrigas. Jam nuo- 
lat vaidenosi plėšikai, ir vienu metu jis miegodavo su 
ginklu rankoje. Baimindamasis infekcijos, jis niekada 
neidavo skustis pas kirpėją ir visur vežiojosi stiklinę, 
kad nereikėtų gerti iš svetimų. Sykštuolis ir vaidininkas 
Šopenhaueris teismo sprendimu turėjo dvidešimt metų 
mokėti 60 talerių pagyvenusiai siuvėjai už suluošinimą. 
Si moteris buvo tokia neatsargi, kad užsiplepėjo su 
drauge prie filosofo durų; jis nustūmė ją nuo laiptų. 

Savo idėjinius priešus Šopenhaueris puldavo su ne 
mažesniu įniršiu. Fichtės ir Selingo filosofiją jis vadino 

niekų tauškimu, Hėgelį — šarlatanu. „Tris ketvirtadalius 
visos Hėgelio filosofijos sudaro gryna beprasmybė, o 
vieną ketvirtadalį — parsidavėliškos idėjos. Nėra geres- 
nės priemonės žmonėms mistifikuoti, kaip išdėti jiems 
ką nors, ko neįmanoma suprasti. Tada jie, ypač vokiečiai, 
būdami patiklios prigimties, tuoj pat pradeda manyti, kad 
dėl visko kaltas jų intelektas, kuriuo jie apskritai ne itin 
pasitiki; kad išgelbėtų savo reputaciją, jie slepia savo 
nenuovokumą, o geriausia priemonė tam yra nesupranta- 
mos išminties gyrimas, nuo kurio jos autoritetas vis di- 
dėja. Reikia didelės drąsos ir pasitikėjimo pačiu savimi, 
savo intelektu, kad pavadintum visa tai beprasmiu šarla- 
taniškumu. Hėgelio filosofijoje aiškiai matyti siekimas 
serviliškumu ir ortodoksija nusipelnyti monarchų malonę. 
Tikslo aiškumas čia pikantiškai kontrastuoja su dėstymo 
neaiškumu, ir storo tomo, prigrūsto pompastiškų niekų ir 
beprasmybių, pabaigoje tarsi klounas iš kiaušinio išsilukš- 
tena dėkinga saloninė filosofija, kurios mokoma jau pra- 
dinėje mokykloje, būtent — dievas tėvas, dievas sūnus ir 
šventoji dvasia, evangelikų tikėjimo teisingumas, katalikų 
tikėjimo klaidingumas ir t. t.“ 

Hėgelis ir Sopenhaueris akis į akį susidūrė 1820 metų 
kovo 23 dieną per pastarojo habilitaciją. Apie jų susirė- 
mimą žinome iš Sopenhauerio pasakojimo, kurį užrašė 
jo mokinys Beras. Buvo kalbama apie gyvūnų elgesio 
sąmoningumą ir nesąmoningumą. „Hėgelis pateikė klau- 
simą: jeigu arklys gulasi ant kelio, tai koks čia motyvas? 
Šopenhaueris atsakė: žemė, kurią jis jaučia po savimi, 
kartu su nuovargiu ir bendra jo būkle. Jeigu arklys sto- 
vėtų prie skardžio, jis nesigultų. Hėgelis pertraukė: „O gy- 
vūnų funkcijas Jūs taip pat priskiriate prie motyvų? Sir- 
dies plakimą, kraujo apytaką ir kita taip pat sąlygoja mo- 
tyvai?“ Šopenhaueris buvo priverstas paaiškinti Hėgeliui, 
kad gyvūnų funkcijomis vadinami ne tie neįsisąmoninti 
organiniai vyksmai, bet sąmoningi gyvūno kūno judesiai, 
ir šiai terminijai pagrįsti pasirėmė Halerio fiziologija. Ta- 
čiau Hėgelis neapdairiai laikėsi savo. Tada į ginčą įsi- 
maišė dekanas Lichtenšteinas: „Atleiskite, ponas kolega, 
bet, mano manymu, ponas daktaras teisus: šiaip ar taip, 

mūsų mokslas gyvūnų funkcijomis vadina būtent tai, apie 
ką jis kalba“. Tuo disputas pasibaigė“. 

Šopenhauerio pasakojimas, matyt, netikslus. Išliko 
juodraščiai užrašų, Hėgelio rašytų disputo metu; juose 
neminimos „gyvūnų funkcijos“, bet užtai visur figūruoja 
terminas „jaudrumas“, kurio nemini Šopenhaueris. Šiaip 
ar taip, Hėgelis pasirašė habilitacijos protokolą, ir sėkmė 
pakėlė Šopenhaueriui dvasią. Dar prieš disputą savimi 
pasitikintis pretendentas pateikė dekanui sąlygą: paskaitas 
jis skaitys tomis pačiomis valandomis kaip ir Hėgelis. 
Dekanas neprieštaravo, bet rezultatas buvo apverktinas: 
Šopenhaueris neteko auditorijos. Dvidešimt keturis semest- 
rus jis buvo Berlyno universiteto dėstytojas, bet skaitė tik 
vieną pusmetį, ir tai ne visą. Norinčių klausyti jo paskai- 
tų neatsirasdavo. Kartais pas jį užsirašydavo vienas, du, 
daugiausia trys studentai, bet to nepakako, ir kursas bū- 
davo atšaukiamas. Čia lėmė ne tai, kad su Hėgeliu ap- 
skritai nebuvo galima varžytis; kai kam šitai pavykdavo: 
Henrikas Richteris kartais skaitydavo vienu metu su Hė- 
geliu ir surinkdavo net gausesnę auditoriją. Svarbiausia 
priežastis buvo ta, kad šopenhaueriško pesimizmo metas 
dar nebuvo atėjęs; vokietis biurgeris tikėjo pažanga ir 
valstybės pradu. 

Svarbiausio Šopenhauerio veikalo „Pasaulis kaip valia 
ir vaizdinys“ pasirodymas sensacijos nesukėlė. Tarp ne- 
daugelio recenzijų buvo ir parašyta autoriaus kolegos, 
Berlyno universiteto privatdocento Eduardo Benekės. Ji 
pasirodė „Jėnos literatūriniame laikraštyje“, buvo santūri 
ir kritiška. Benekė pripažino autoriaus talentą, bet buvo 
nepatenkintas įžeidžiamais pasisakymais apie pokantinę 
filosofiją. Šopenhaueris įsiuto, parašė laikraščio redakto- 
riui grubų laišką, kurį gavo atgal. Tada jis už savo pi- 
nigus laikraščio skelbimų skiltyje išspausdino susierzinimo 
kupiną recenzijos, kurią pavadino „piktinančia klastote ir 
įžeidžiančiu melu“, paneigimą. Benekę jis laikė amžinu 
priešu. 

Čia Sopenhauerio antipatijos netikėtai sutapo su Hė- 
gelio antipatijomis. Nusipelnęs profesorius su nepritarimu 
sekė paskaitas jauno privatdocento, kuris ir kojų nespėjo 

apšilti katedroje, o jau leido sau kritikuoti ir jo pažiūras. 
Benekė domėjosi empirine psichologija, laikė ją bet kokio 
žinojimo pagrindu. 1820 metų vasarą jam, vos sulauku- 
siam dvidešimt dvejų metų, buvo leista (prieš Hėgelio 
valią) skaityti paskaitas, o po dvejų metų vyriausybės 
potvarkiu leidimas buvo anuliuotas. Benekės knyga „Pa- 
pročių fizikos pagrindai“ sukėlė rimtų būgštavimų: kai 
kam pasirodė, kad joje propaguojamas epikūrizmas, o nuo 
jo netoli iki visiško ateizmo. Hėgelis maištingosios kny- 
gos neskaitė, o apie kitus darbus pareiškė, kad jie „vidu- 
tiniški, labai vidutiniški, jeigu nesiimsime vertinti jų 
griežčiau“; Benekės paskaitose Hėgelis nebuvo, bet laikė 
jį „dar nepakankamai pasirengusiu ir nesugebančiu“ jų 
skaityti. Jauną mokslininką atleido, ir jis ilgai bastėsi 
be darbo. Vėliau Benekė grįžo į Berlyno universitetą ir 
po Hėgelio mirties gavo profesūrą. 


Aštuntas skyrius 


PROTAS IR ISTORIJA 


Taigi kadaise buvo istorija, bet 
dabar jos daugiau nebėra. 


Marksas apie Prudoną 


„Teisės filosofijos pagrindai“ — paskutinė Hėgelio para- 
šyta knyga. Tačiau keturiolikos tomų filosofo raštų rin- 
kinyje rusų kalba jai skirtas tik septintasis tomas: beveik 
pusę viso jo palikimo sudaro paskaitų kursai. Jie buvo 
išleisti po Hėgelio mirties, jų pagrindinį tekstą sudaro 
studentų užrašai. 

Visuotinės istorijos filosofijos paskaitas Hėgelis pra- 
dėjo skaityti 1822 metais ir vėliau spėjo jas pakartoti ke- 
turis kartus. Kaip Hėgelio parašytas rankraštis išliko tik 
kurso įvadas, pavadintas „Protas istorijoje“. Šis pavadi- 
nimas atspindi koncepcijos esmę. Kartu čia suformuluota 
problema, kuri šiandien kur kas aštresnė negu prieš šim- 
tą penkiasdešimt metų. Koks ryšys tarp protingo prado 
ir visuomenės vystymosi? Mes turime daugiau pagrindo 
susimąstyti šiuo klausimu negu ankstesnės kartos. Hė- 
gelis iškėlė jį ir mėgino į jį atsakyti. 

Istorijos filosofija — svarbiausia Hėgelio sistemos da- 
lis. Čia pirmiausia pateisinama ir pritaikoma dialektinė 
logika, konkrečiai — priešybių tapatumo idėja, kuri iki 
šiol trikdo (jei nesakysime — piktina) formaliojo mąsty- 
mo šalininkus. Čia kilo vystymosi idėja; čia sutelktas 
mąstytojo politinis credo. Ir kartu būtent šioje srityje 
„Hėgelis labiausiai paseno ir pasidarė anachronizmu“ !, 
Hėgelio laikais istorijos procesas dar tik pradėjo for- 
muotis kaip vieningas, globalinis vyksmas, kaip pasaulio 
istorija, kurios dramatiškiausi įvykiai dar buvo prieš akis. 


! Leninas V. Filosofijos sąsiuviniai.— Raštai, t. 38, p. 298. 

Hėgelio laikais praeities pažinimas žengė dar tik pirmuð- 
sius žingsnius; svarbiausi atradimai, jų susisteminimas ir 
įprasminimas dar laukė tyrinėtojo. Todėl nenuostabu, kad 
Hėgelio filosofinėje istorijos koncepcijoje gausu akį rė- 
žiančių prieštaravimų — genialių įžvalgų ir nepaprasto 
trumparegiškumo, mokslinių išvadų ir aiškiausių prasi- 
manymų. 

Istorijos pažinimas turi savo istoriją. Aristotelis, 
remdamasis antikinės istoriografijos patyrimu, priėjo iš- 
vadą, kad istorijos uždavinys — teisingas atskirų žmonių 
gyvenimo įvykių aprašymas. Romėnų satyrikas Lukianas, 
pirmo teorinio veikalo šia tema —,„ Kaip rašyti istoriją“ — 
autorius, pirmasis ištarė frazę, kuri, praėjus daugeliui 
amžių, po to, kai Rankė ją pakartojo, tapo metodologiniu 
principu: istorija turi pasakoti apie tai, „kaip viskas 
buvo“. 

Kartu su krikščionybe atsirado istorinio proceso kaip 
tam tikros visumos, pereinančios tam tikras vystymosi 
stadijas, koncepcija. Palaimintasis Augustinas išvardijo 
šešias žmonijos vystymosi pakopas ir manė, kad jo gy- 
venamoji epocha yra paskutinis istorijos etapas prieš tam 
tikrą užbaigą, kurią paženklins gėrio jėgų pergalė prieš 
blogį. Toliau istorinė mintis vystėsi Aristotelio ir Lukia- 
no nubrėžta kryptimi arba Augustino keliu. Dažnai abi 
šios tendencijos buvo derinamos. 

Hėgelio filosofijos istorija tęsia ir tam tikru mastu 
užbaigia „Augustino kryptį“, parengdama dirvą sistemi- 
nei visuomenės analizei. Tačiau būtų neteisinga tvirtinti, 
kad didysis dialektikas neįžvelgė empirinio žinojimo reikš- 
mės istorijoje. Hėgelis skyrė filosofinę istoriją ir istorinę 
istoriją. Pirmoji, jo supratimu, tiria „pasaulinę dvasią“, 
atsižvelgdama į būtiną vidinį atskirų jos raidos pakopų 
ryšį, o antroji siekia to paties tikslo „išoriškai, tirdama 
įvykius ir tiesiogines priežastis, kaip jos akivaizdžiai pa- 
sireiškia atsitiktinėse aplinkybėse ir individualiuose cha- 
rakteriuose“. Pirmoji, atsiribodama nuo gyvenimo įvai- 
rovės, tapo „pilka spalva pilkoje drobėje“, o antrosios 
kūriniai „teikia pakankamai erdvės meninei veiklai“. „Es- 
tetikos paskaitose“ yra keletas įdomių puslapių, skirtų 

šiam reikalo aspektui. Istorinis aprašymas, pažymi Hė- 
gelis, artimas menui, bet tai — ne menas. Tai proza, o ne 
poezija. Trys ypatumai skiria istorinį aprašymą nuo poe- 
zijos. Pirmiausia, istorija betarpiškai kreipia dėmesį į tai, 
kas visuotina — į įstatymus, institucijas, visuomenės gy- 
venimą. Antra, ji fiksuoja tai, kas individualu ir atsitik- 
tina. Todėl istorinėje prozoje „kur kas daugiau keistų 
dalykų, kur kas daugiau nukrypimų negu poezijos ste- 
bukluose, kurie neišvengiamai turi skaitytis su tuo, kas 
turi visuotinę reikšmę“. Pagaliau istorikas negali nepa- 
stebėti disharmonijos tarp žmonių veiklos subjektyvaus 
savitumo ir bendram reikalui neišvengiamo įstatymų įsi- 
sąmoninimo. Trumpai tariant, istorijai nebūdinga ta har- 
monija, kuri yra būtinas ir būdingas poezijos bruožas, ir 
istorikas „turi papasakoti tai, kas yra prieš jį ir kaip šitai 
jam pateikta, nieko neiškreipdamas ir poetiškai nepridė- 
damas“. 

Taigi priekaištai Hėgeliui dėl to, kad jis esą visiškai 
ignoruojąs aprašomąją istorijos funkciją, yra nepagrįsti. 
Teisinga tik tai, kad Hėgelis siekia dviejų istorijos pa- 
žinimo tipų sintezės ir neabejotinai pirmenybę teikia teo- 
rijai. 

Hėgelio istorijos filosofija ieško substancialaus visuo- 
menės vystymosi prado ir tiria jį. Tiesa yra sistema, 
filosofija yra mokslas apie tiesą; vadinasi, istorijos fi- 
losofija turi sukurti Žmonijos vystymuisi vidujai būdin- 
gus dėsningus ryšius atspindinčių sąvokų sistemą. 

Bet kaip nuo to, kas individualu, pereiti prie to, kas 
substancialu? Jau XVIII amžiaus pradžioje Dž. Vikas 
išsakė mintį, kad dėl kolektyvinės žmonių veiklos atsi- 
randa kažkas kita, palyginti su tuo, kokius tikslus kėlė 
sau vienas ar kitas žmogus. Žmonių tikslai ir jų veiklos 
rezultatai nesutampa. Ši mintis aptinkama ir Herderio 
raštuose. Hėgelis ėjo Viko ir Herderio pėdomis, formu- 
luodamas tai, ką jis pavadino proto gudrumu. Dieviškasis 
protas, Hėgelio žodžiais, ne tik galingas, bet ir gudrus: 
jo gudrumą sudaro „tarpininkavimo veikla, kuri, skyrusi 
objektams veikti vienam kitą pagal jų prigimtį ir sekinti 

save šia sąveika, kartu tiesiogiai nesikišdama į šį pro- 
cesą, vis dėlto įgyvendina tik savo pačios tikslą“. 

Gyvi individai ir tautos, ieškodami ir siekdami savo 
tikslų, kartu yra priemonės ir įrankiai kažko aukštesnio ir 
labiau nutolusio, apie ką jie nieko nežino ir ką jis nesą- 
moningai vykdo. Žmonijos istorinė veikla susideda iš žmo- 
nių veiksmų, kuriuos sąlygoja kiekvienos asmenybės rea- 
lūs interesai. Kiekvienas žmogus siekia savo paties indivi- 
dualių tikslų, o iš jo veiksmų atsiranda kažkas kita, kas 
buvo jo veiksmuose, bet ko nebuvo jo ketinimuose. Žmo- 
gus, iš keršto padegęs savo kaimyno namą, sukėlė gais- 
rą, sunaikinusį visą miestą. Nusikaltėlio poelgio sukeltas 
rezultatas smarkiai pranoko jo ketinimus. Kažkas pana- 
šaus vyksta ir pasaulio istorijoje. 

Viduramžių krikščioniška istorijos kaip dievo apvaiz- 
dos, žmonių bendrumo įgyvendinant aukščiausius tikslus 
idėja Hėgelio koncepcijoje derinama su sąmonę ir valią 
turinčio individo vaidmens supratimu. Hėgelio filosofijos 
istorija teigė asmenybės kūrybinį aktyvumą, bet įspėjo, 
kad žmogaus veikloje yra kažkas viršindividualu, kas 
glūdi poelgiuose, bet ko nėra ketinimuose. Čia mistine 
forma buvo išreikšta žmonių masės kolektyvinės veiklos 
sąlygojamo socialinio prado idėja. 

Hėgeliui pavyko teisingai užčiuopti tą sritį, kur tar- 
pusaviškai nuslopinami individualūs, taigi nedėsningi, 
žmonių veiksmai, kur už paviršiuje pasireiškiančio atsi- 
tiktinumo žaismo galima aptikti geležinį būtinumą. „Tei- 
sės filosofijos pagrindų“ $ 189 (Priedas) kalbama apie 
situaciją, susiklosčiusią liaudies ūkyje: „Dirva vienur ar 
kitur daugiau ar mažiau derlinga; metai skiriasi vieni 
nuo kitų derlingumu; vienas žmogus darbštus, kitas tin- 
ginys. Bet iš šios knibždėte knibždančios savivalės gims- 
ta visuotinės apibrėžtys, ir faktai, kurie atrodo išbars- 
tyti ir neturintys jokios prasmės, yra valdomi būtinumo, 
kuris savaime pasireiškia. Surasti čia tą būtinumą yra 
uždavinys politinės ekonomijos, kuri daro garbę minčiai, 
nes, turėdama prieš akis daugybę atsitiktinumų, suran- 
da jų dėsnius“. Iš tikrųjų ekonomika yra ta sritis, kurioje 
visuomenės gyvenimas įgyja pirmiausia masinio proceso 


157 


pobūdį, kurioje socialinis dėsningumas pasireiškia visiš- 
kai apibrėžtai. Kad būtų galima įžvelgti socialinio dėsnio 
veikimą, reikia imti arba masinį procesą, arba pakanka- 
mai didelę istorijos atkarpą. Visuomenės dėsniai yra sta- 
tiniai. Proto ieškojimai istorijoje įgalino atskleisti istorinį 
dėsningumą. 

Masinio atsitiktinumo virtimo būtinumu dialektika 
atveria viliojančią perspektyvą vienų ar kitų socialinių 
dėsnių veikimą ekstrapoliuoti į visą žmonijos istoriją. 
Hėgelis faktiškai taip ir padarė, pamėginęs visą žmonijos 
nueitą kelią įsivaizduoti kaip tam tikrą vieningą, uždarą 
proto vystymosi sistemą. Jos vidinę struktūrą turėjo iš- 
reikšti minties formos — dialektikos kategorijos, jos rea- 
lizavimąsi laike — istorijos filosofija. 

Jaunasis Hėgelis — revoliucijos amžininkas — gyveno 
utopine svajone apie „aukso amžiaus“ sugrąžinimą, anti- 
kinės demokratijos atgimimą. Jis buvo įsitikinęs, kad stovi 
prie slenksčio naujos epochos, kurią paženklins nelygy- 
bės ir despotizmo žlugimas ir proto, laisvės ir demokrati- 
jos idealų įtvirtinimas. 

Vėliau Hėgelis, pergyvenęs Prancūzijos revoliucijos ir 
Bonaparto monarchijos žlugimą, sprendžia apie istoriją 
atsargiai, nors ir ne mažiau mitiškai. Filosofijos istorija, 
jo nuomone, neturi teisės daryti prognozes ir duoti pa- 
tarimus ateičiai. Ji yra mokslas apie tai, kas yra, ir todėl 
negali peržengti dabarties pasaulio ribų. Tarsi patvir- 
tindamas šią mintį, išdėstytą „Teisės filosofijos pagrin- 
dų“ pratarmėje, Hėgelis užbaigia šį savo veikalą skyriumi 
„Visuotinė istorija“ —,,germanų tautų“, pašauktų paversti 
valstybę „proto atvaizdu ir tikrove“, „nordinio principo“ 
apologija. Mąstymo mitiškumas pasireiškia tuo, kad visa 
ankstesnė istorija laikoma savotišku parengimu situacijos, 
kurioje gyvena filosofas, ir tos įvykių raidos, kuri jam 
atrodo pageidautina. F. Engelsas pažymėjo, kad šiuo 
atveju kalbama apie tą luominę monarchiją, „kurią Frid- 
richas Vilhelmas III taip atkakliai ir bergždžiai žadėjo 
savo valdiniams“ ?. 

2 Engelsas F. Liudvigas Feuerbachas ir klasikinės vokiečių filo- 


sofijos pabaiga — Marksas K., Engelsas F. Rinktiniai raštai dviem 
tomais, t. 2, p. 327. 

Politinis pragmatizmas čia derinamas su plėtojimu 
pažangos idėjos, kurią mokslinio tyrimo darbotvarkei pa- 
teikė XVII—XVIII amžių revoliucinės audros ir inten- 
syvus Europos ekonominis vystymasis. Hėgelis tęsia jau 
susiklosčiusią tradiciją ir praturtina pažangos idėją nau- 
ju turiniu. Jo nuomone, visuomenėje vyksta nepaliaujamas 
judėjimas nuo žemesnių formų prie aukštesnių. Todėl 
Hėgelis ironizuoja dėl pirmapradės palaimingos žmonijos 
būklės idėjos ir kritikuoja Šelingą ir Slėgelį, maniusius, 
kad egzistavusi kažkokia protautė, neva turėjusi aukštai 
išvystytą kultūrą, kurią paskui žmonija praradusi. 

Hėgelio netrikdo ir tai, kad jo pažiūros nesutampa 
su Biblijos teiginiais. Vis dėlto, nesiryždamas visiškai 
atmesti jos autoriteto, jis sako, kad Senajame testamente 
pradinė žmonijos būklė nusakyta tik nedaugeliu bendrų 
bruožų; Adomą reikia traktuoti kaip vieną asmenį, visa 
tauta negalėjusi gyventi rojuje. Kartu Hėgelis supranta, 
kad galutinė Selingo ir Slėgelio teorijos prasmė yra žmo- 
gaus natūralios kilmės neigimas. Siuo atžvilgiu jis su jais 
sutinka: žmogus „negalėjo išsivystyti iš gyvuliško bu- 
kumo“. 

Palyginti su vokiečių švietėjais, Hėgelis žengė didelį 
žingsnį į priekį visuomenės raidos dialektikos supratimo 
požiūriu, tačiau kai kurie pirmtakų pasiekti rezultatai bu- 
vo prarasti. Herderiui, pavyzdžiui, žmonijos istorija yra 
tiesioginė gamtos istorijos tąsa. Hėgelis žmonių visuome- 
nę griežtai priešpriešina gamtai. Tik visuomenė vystosi. 
Nepaisant begalinės gamtoje vykstančių pakitimų įvai- 
rovės, juose aptinkamas tik sukimasis ratu, kuris amžinai 
kartojasi: gamtoje nėra nieko nauja po saule, ir šiuo 
požiūriu įvairiopas jos formų žaismas kelia nuobodulį. 
Tik dvasios srityje vykstančiuose pakitimuose atsiranda 
kažkas nauja. Gamta egzistuoja tik erdvėje, dvasia pa- 
sireiškia laike, ir tokia jos apraiška yra pasaulio isto- 
rija. 

Pradžią žmonijai duoda dvasia, tačiau ji iš pradžių 
egzistuoja „savyje“, suskleista, ir tik palaipsniui atsklei- 
džia savo turtingumą. Istorija Hėgeliui prasideda nuo 
tada, kai žmogaus protingumas iš galimybės virsta tikro- 

ve; lemiamas požymis čia yra valstybės atsiradimas. To- 
dėl pirmykštės žmonijos būklės Hėgelis nelaiko istorinio 
tyrinėjimo objektu. „Kalbos plitimas ir genčių formavi- 
masis yra už istorijos ribų“. Istorija prasideda, kai atsi- 
randa valstybiniai dariniai. Valstybė, jos formų kaita „yra 
tiksliau apibrėžiamas pasaulio istorijos objektas“. 

Istorija eina į priekį veikiant būtinumui. Tačiau isto- 
rinio būtinumo teorija nepaskatino Hėgelio padaryti fa- 
talistines išvadas. Priešingai, jo istorijos filosofijoje buvo 
plėtojamas tas „veiklusis““ aspektas, apie kurį rašė 
Marksas „Tezėse apie Fojerbachą“. Hėgelio paskaitų pa- 
tosą sudaro žmogaus aktyvumo teigimas. „Nieko didingo 
pasaulyje neįvyko be aistros“. Šis Hėgelio aforizmas ro- 
do, kad jam buvo svetimas požiūris į istoriją kaip į auto- 
matišką procesą, kuriame žmonės veikia tik kaip mario- 
netės. Net valstybė, kuri Hėgeliui realiai egzistuoja kaip 
kažkas visuotina, pasireiškia tik individualioje valioje ir 
veikloje. 

Kartu didžiajam ideaiistui buvo svetimas ir istorinių 
asmenybių idealizavimas. Filosofinis istorijos traktavimas, 
sakė Hėgelis, neleidžia vartoti tokių pasakymų, kaip, pa- 
vyzdžiui: „Valstybė nebūtų žuvusi, jei būtų atsiradęs žmo- 
gus ir t. t.“ Iš pirmo žvilgsnio atrodo, kad didieji žmonės, 
didvyriai kuria istoriją „patys iš savęs“, savavališkai. 
Tačiau iš tiesų jie apriboti epochos, jų nuopelnas yra tik 
supratimas, kam atėjo metas. Sia prasme istoriniai vei- 
kėjai yra įžvalgiausi žmonės. Hėgeliui didis žmogus yra 
tas, kieno asmeniniai tikslai sutampa su istoriniu būti- 
numu. 

Hėgelis negailestingai išjuokia tuos, kurie mėgina 
istorinius veikėjus vertinti subjektyviu masteliu, kurie 
smerkia juos už aistringumą ir atkaklumą, parodomus ko- * 
vojant už savo tikslų įgyvendinimą. Kad galėtum suprasti 
didžio žmogaus reikšmę, reikia pačiam turėti platų aki- 
ratį; liokajui nėra didvyrių. 

Istorinė asmenybė kartais būna priversta sutrypti ko- 
kią nekaltą gėlelę, daug ką sugriauti savo kelyje, bet 
jos veiklą reikia vertinti ne nukentėjusio individo, o isto- 
rinės visumos požiūriu. Istoriniam procesui nepritaikomi 

gerų norų ir dorybingų sentencijų kriterijai. Zmogaus vys- 
tymasis — tai ne harmoninga gėrio ir laimės plėtotė. ,„Vi- 
suotinė istorija nėra laimės arena. Laimės periodai isto- 
rijoje yra tušti lapai, nes jie yra harmonijos, priešybės 
nebuvimo periodai“. 

Istorinio proceso dialektinio pobūdžio įžvelgimas kar- 
tais atveda Hėgelį prie materialistinių idėjų: „Zmogus su 
savo poreikiais santykiauja su išorine gamta praktiškai; 
tenkindamas savo poreikius per gamtą, jis ją įveikia, 
veikdamas kaip tarpininkas. Dalykas tas, kad gamtos ob- 
jektai galingi ir visaip priešinasi. Kad juos įveiktų, žmo- 
gus įterpia tarp jų kitus gamtos objektus ir išranda šiam 
tikslui įrankius. Šie žmogaus išradimai priklauso dvasiai, 
ir toks įrankis turi būti laikomas pranašesniu už gamtos 
objektą“. Šią mintį iš „Istorijos filosofijos“ Leninas iš- 
sirašė ir apibūdino kaip istorinio materializmo daigus. 

Materialistinės gaidos skamba ir kai kuriuose Hėgelio 
teiginiuose apie valstybę. Antai jis teigia, kad tikra vals- 
tybė ir vyriausybė atsiranda tik tada, kai yra luomų 
skirtumas, kai susidaro labai didelis kontrastas tarp tur- 
tingumo ir skurdo ir kai susiklosto tokie santykiai, kad 
didžiulė žmonių masė jau negali taip patenkinti savo 
poreikių, kaip ji juos tenkino anksčiau. Tačiau tokios min- 
tys epizodiškos. Iš esmės Hėgelis nuosekliai plėtoja idea- 
listinę istorinio proceso koncepciją, kuri, kaip sakė Mark- 
sas, „religinę iliuziją“ padaro „istorijos varomąja jėga“ 3. 
Tikrosios istorijos varomosios jėgos nepatenka į jo aki- 
ratį. 

Empirinės istorijos substratas Hėgeliui — absoliutinės 
idėjos, pasaulinės dvasios raida. Konkretizuodamas šią 
sąvoką, Hėgelis kalba apie tautos dvasią, kuri įkūnija 
įstatymų, valstybės institucijų, religijos, meno ir filoso- 
fijos vienybę. Visuotinės istorijos pažangą visada įgy- 
vendina kuri nors viena tauta, kurios dvasia yra pasaulinės 
dvasios reiškėja tam tikru jos vystymosi etapu. Kitos 
tautos arba atgyveno savo amžių, arba dar nepasiekė 
būtinos stadijos, todėl jos vaidina priklausomą vaidmenį. 


3 Marksas K., Engelsas F. Vokiečių ideologija.— V., 1974, p. 36. 

Visuotinės istorijos tikslas — kad pasaulinė dvasia pa- 
žintų pati save. Tokį patį tikslą turi ir kiekviena konkreti 
tautos dvasia: ji tol negali nurimti ir užsiimti kuo nors 
kitu, „kol sužinos, kas ji yra“. Šio tikslo įgyvendinimas 
kartu yra nuosmukio pradžia: pažindama save, tautos 
dvasia mato savo baigtinumą, ribotumą ir atveria kelią 
kitiems, aukštesniems principams. Tautos branda virsta 
senatve; ji užleidžia savo vietą, tačiau jos veiklos rezul- 
tatai neprapuola. Vaisiai duoda sėklas, bet sėklas kitos 
tautos, kuriai metas bręsti. 

Remdamasis savo koncepcija, Hėgelis nustato ir vi- 
siškai apibrėžtą visuomenės pažangos kriterijų, kurio pa- 
grindu jis kuria savą visuotinės istorijos periodizaciją. 
Tai laisvės įsisąmoninimo pažanga. Vystydamasi žmonija 
palaipsniui vis giliau supranta laisvę. Rytų tautos dar 
nežino, kad dvasia arba žmogus apskritai yra laisvi; ka- 
dangi jos šito nežino, jos nelaisvos; jos tik žino, kad 
vienas laisvas, bet kaip tik dėl to tokia laisvė yra tik 
aistros savivalė, laukiniškumas, bukumas. Vadinasi, tas 
vienas yra tik despotas, o ne laisvas žmogus. Tik graikai 
pradėjo suvokti laisvę, ir todėl jie buvo laisvi, bet jie, 
kaip ir romėnai, žinojo tik tai, kad kai kurie laisvi, o ne 
žmogus apskritai; to nežinojo net Platonas ir Aristotelis. 
Todėl graikai ne tik turėjo vergų, su kuriais buvo susijęs 
jų gyvenimas ir puikiosios laisvės egzistavimas, bet ir 
pati ta laisvė iš dalies buvo atsitiktinė, neilgaamžė ir 
ribota. Tik germanų tautos, tapusios krikščioniškos, su- 
vokė, kad žmogus apskritai laisvas, kad dvasios laisvė 
yra pagrindinė jos prigimties savybė. 

Tačiau tai, kas pasakyta, nereiškia, kad Hėgelio isto- 
rijos filosofinės koncepcijos centre yra žmogaus asme- 
nybė, jos nepakartojamo dvasinio pasaulio turtingumas. 
Deja, žmogus, apie kurį čia kalbama,— viso labo tik abstrak- 
tus žmonių giminės atstovas, kažkoks žmogus apskritai. 
Individas iš esmės yra ne tikslas, bet priemonė, valsty- 
bės gerovės ir vystymosi priemonė. Istorija prasideda tik 
atsiradus valstybei ir „užsibaigia“ idealios, „tikros“ vals- 
tybinės santvarkos įvedimu. Kad pasiektų tiesą, pasaulinė 
dvasia „eikvoja milžiniškus atsirandančių ir žūstančių 

žmonių jėgų išteklius; ji pakankamai turtinga tokioms 
išlaidoms, ji daro savo darbą en grand, ji turi pakan- 
kamai tautų ir individų tokiam eikvojimui“. Pasaulinė 
dvasia išlaidi ir negailestinga. Ortega i Gasetas turėjo 
visišką pagrindą pavadinti Hėgelio teoriją cezarių ir 
čingischanų filosofija. 

Hėgelio istorijos sistema dvejopai prieštarauja jo me- 
todui, istoriškumo idėjai. Pirmiausia, ji visiškai sava- 
vališkai sustabdo žmonių visuomenės vystymosi ir paži- 
nimo procesą tam tikroje būklėje, kuri filosofui atrodo 
ideali. „Tobula visuomenė, tobula „valstybė“— tai daly- 
kai, tegalį egzistuoti tiktai vaizduotėje“ *— rašė F. Engel- 
sas. 

Tačiau įdomi kita aplinkybė: istoriškumas kaip mąs- 
tymo metodas numato socialinės struktūros analizę, api- 
mančią jos tolydų vystymąsi, kai išnyksta seni dėsnin- 
gumai ir atsiranda nauji. Jeigu taip, vadinasi, vieninga 
sąvokų sistema negalima aprėpti besivystančios visumos. 
Sia prasme yra tam tikras prieštaravimas tarp nuosek- 
laus istoriškumo idėjų, išplėtotų „Dvasios fenomenologi- 
joje“, ir principų, sudarančių „Logikos mokslo“ ir „Isto- 
rijos filosofijos“ pagrindą. Kiekviena sistema kategorijų, 
net pačių  „lanksčiausių“, pereinančių į savo priešybę 
ir t. t., vis dėlto yra formali schema, supaprastinanti tik- 
rovę, tarsi sustabdanti vystymosi procesą. O kai prieš 
mus daug sistemų, pakeitusių viena kitą vystymosi pro- 
cese, tai matuoti jas vieningu masteliu tiesiog nejma- 
noma. 


Sia prasme Marksas sakė, kad „nėra gamybos apskri- 
tai“. Patikslindamas šią mintį, Marksas rašė: „Yra visoms 
gamybos pakopoms bendrų apibrėžčių, kurias mąsty- 
mas fiksuoja kaip visuotines; tačiau vadinamosios visuo- 
linės bet kokios gamybos sąlygos yra ne kas kita kaip 
tie abstraktūs momentai, kuriuos pasitelkus neįmanoma 
suprasti nė vienos realios istorinės gamybos pakopos“ 5. 


* Engelsas F. Liudvigas Feuerbachas ir klasikinės vokiečių filo- 
sofijos pabaiga.— Marksas K., Engelsas F. Rinktiniai raštai dviem 
tomais, t. 2, p. 326. 

5 Mapkc K., Jueenbc $. Cou., 2-e n33., T. 46, u. 1, c. 24. 

Marksas pabrėžė, kad istorijos neįmanoma suvokti, „nau- 
dojantis kaip universaliu visrakčiu kokia nors istorijos 
filosofine teorija, kurios didžiausia dorybė yra jos virš- 
istoriškumas“ 6. 

Kiekviena visuomenė, kiekviena epocha, kiekviena kul- 
tūra, kartais netgi šalis pagimdo savus lokalinius spe- 
dojantis kaip universaliu visrakčiu kokia nors istorijos 
būties prasmę viename ar kitame vystymosi etape. Vado- 
vaudamasis istoriškumo principu, tyrinėtojas išskiria vien- 
tisas Žmonijos vystymosi sistemas ir kiekvienai iš jų taiko 
atitinkamą mastelį. Nors vienos ar kitos prieš istoriko 
akis esančios užbaigtos sistemos tyrinėjimas — su tam 
tikrais sunkumais susijęs uždavinys, bet vis dėlto jį 
galima neklaidingai išspręsti. Kelias jau nueitas, ir nie- 
kas, išskyrus istoriko mintį, antrą kartą juo neis. Nepa- 
lyginamai sunkesnė dabarties istoriko padėtis, nes da- 
bartis yra neužbaigta, atvira, dėl savo progresuojančio 
vyksmo daugiavariantinė sistema. Kiekvienoje besivystan- 
čioje tikrovėje glūdi ne viena, bet daug galimybių, ir 
dialektinis mąstymas sukyla prieš mėginimus ignoruoti 
kurią nors iš jų. 

Kyla didelė pagunda 4 la Hėgelis užsklęsti mintimis 
atvirą sistemą ir, remiantis savo ateities įsivaizdavimu, 
aiškinti praeitį ir dabartį. Marksizmui svetimas toks pro- 
videncializmas. Rengdamas socialinę prognozę, marksistas 
visada atsižvelgia į tai, kad visuomenė turi keletą vys- 
tymosi variantų ir dažnai sunku įspėti, kuris iš jų bus 
realizuotas. 

Didžiulę reikšmę istorinio proceso formavimuisi įgyja 
atsitiktinumas. Dialektika įgalina skirti du atsitiktinumų 
tipus: vieni reiškiasi kaip daugiau ar mažiau adekvatus 
būtinumo įsikūnijimas, „nuslopindami“ vienas kitą masi- 
niame procese arba skatindami tam tikro dėsningumo 
išryškėjimą ir veikimą; kitas atsitiktinumo tipas, pašalinis 
tam tikro proceso atžvilgiu, tarsi įsiverždamas iš šalies, 
gali padaryti rimtų, kartais lemtingų būtinumo pataisų. 
Hėgelis istorijoje įžvelgė tik pirmąjį atsitiktinumo tipą, 
marksizmas — ir vieną, ir kitą. 

6 Mapkc K., Jueencc $. Cou., 2-6 naa., T. 19, c. 121. 

Hėgeliui istorija visada egzistavo kaip pasaulio isto- 
rija, kaip uždara, finalistiškai determinuota protinga sis- 
tema. Marksizmas pasaulio istoriją traktuoja ne kaip iš 
pat pradžių kartu su visuomenės atsiradimu susidariusią 
sistemą, bet kaip susiklosčiusią palyginti aukštame jos 
išsivystymo lygyje, kaip atvirą sistemą, kurioje glūdi įvai- 
rios galimybės, taip pat ir tokios, kurias jai rengia atsi- 
tiktinumas. 

Šiandien mes negalime pritarti Hėgelio įsitikinimui, 
kad „viskas, kas tikra, protinga“ — bent jau dėl to, kad 
istorinės tikrovės formavimesi dalyvauja ir atsitiktinumas. 
Bet ne tik dėl to. Materialistui neleistina tapatinti dės- 
ningumą ir protą. Pernelyg daug socialinių reiškinių, at- 
siradusių dėsningai ir būtinai, negali būti pateisinti 
žmogaus proto požiūriu. XX amžius šiuo atžvilgiu pa- 
teikia ryškiausių pavyzdžių. Padaryti istoriją protingą — 
tai uždavinys, kurį žmonija dar turi išspręsti. Jis lygia- 
reikšmis komunizmo sukūrimui. 

Toks šiuolaikinis marksistinis Hėgelio idėjos apie pro- 
tą istorijoje supratimas. Analogiškai galima interpretuoti 
ir kitą jo mintį — apie viršindividualų istorinio proto po- 
būdį. Iš tiesų dabar žmonijai iškilęs uždavinys — ne pagal 
jėgas jokiam personaliam intelektui. Tik milijonų žmo- 
nių, sąmoningai dalyvaujančių visuomeniniame gyvenime, 
kolektyvinė mintis ir kolektyvinė veikla gali užkirsti ke- 
lią katastrofiškai įvykių eigai ir nukreipti istoriją proto 
diktuojamu keliu. 


+ 


Tačiau grįžkime prie Hėgelio „Visuotinės istorijos 
filosofijos paskaitų“. Herderis žmoniją lygina su keliau- 
toju, kuris iš Rytų išvyko į tolimą kelionę. Jo kelias eina 
į Vakarus; jis ilsėjosi Tigro ir Eufrato pakrantėse, paskui 
atkeliavo prie Nilo, apėjo visą Viduržemio jūros pakran- 
tẹ ir pagaliau patraukė į Europos žemyno gilumą. Kažką 
panašaus aptinkame ir Hėgelio istorijos filosofijoje. Jo 
pasaulinė dvasia klajoja po Žemės planetą, kildama į vis 

aukštesnes šavęš pažinimo viršūnes. Senovės Rytai — jos 
kūdikystė, Graikija — jaunystė, Roma — branda, germa- 
nų pasaulis — senatvė, tačiau ne sukriošusi, bet kupina 
jėgų ir proto. 

Taigi visuotinės istorijos kryptis — iš Rytų į Vakarus, 
saulė teka Rytuose, ir žmogų regint saulėtekį apima 
džiaugsmas ir nuostaba, paskui įdienojus, kai aplinkiniai 
daiktai įgyja ryškius kontūrus, jis nuo stebėjimo pereina 
prie veiklos, kurios procese sukuriamas vidinis pasaulis, 
vidinė saulė. Ir kai vakare, saulei leidžiantis, jis žvelgia 
į šį šviesulį, tai laiko jį pranašesniu už pirmąją, išorinę, 
saulę. 

Rytuose žmonės yra neesminis dalykas. Viename iš 
ankstyvųjų darbų Hėgelis rašė: „Rytietiškame charakte- 
ryje glaudžiai susipina dvi iš pirmo žvilgsnio viena kitai 
prieštaraujančios apibrėžtys: siekimas viešpatauti viskam 
ir nuolankus paklusimas bet kokiai vergijai“. „Visuo- 
tinės istorijos filosofijos paskaitose“ jis mėgina pailiust- 
ruoti šią mintį pirmiausia Kinijos pavyzdžiu. Čia žmo- 
gus nemurmėdamas paklūsta arba tėvo valdžiai šei- 
moje, arba valdovo valdžiai, kuri yra patriarchalinė, To- 
dėl Kinijoje viešpatauja absoliuti lygybė, bet nėra lais- 
vės. Visi privatūs interesai neteisėti, valdininkų ir ka- 
riškių hierarchija kuo tiksliausiai sureguliuota ir visiškai 
priklauso nuo imperatoriaus, lygiai kaip ir šalies bei tau- 
tos gerovė. Viskas čia kontroliuojama iš viršaus, todėl 
nėra garbės jausmo, moralinio požiūrio. Čia nėra realaus 
skirtumo tarp vergijos ir laisvės; prieš imperatorių visi 
lygūs, t. y. praktiškai beteisiai. Čia vyrauja pažeminimo 
suvokimas, lengvai virstantis menkumo suvokimu, ir tau- 
ta laiko save sukurta tik tam, kad trauktų imperatoriaus 
didybės vežimą. | 

Indiją Hėgelis laiko tokia pat sustingusia ir pastovia 
valstybine sistema. Tam tikra pažanga, palyginti su Ki- 
nija, jam atrodo tik tai, kad iš despotinės vienybės čia 
išsiskiria savarankiškos bendrijos — kastos, kurios tačiau 
dėl savo uždarumo taip suakmenėjo, jog tai atsiliepia ir 
žmogaus vidiniam pasauliui. Indų tauta, kaip ir kinų, 
pasmerkta žeminančiai vergijai. Čia nėra nei dorovės, 

nei teisingumo, nei religingumo. Indai nemindžioja skruz- 
džių, bet be gailesčio leidžia žūti žemesnės kastos žmo- 
nėms. Šiam suakmenėjimui viešpatauja savivalė. Hėgelis 
mano, kad indų kultūros reikšmė perdedama, o jos įtaka 
gali būti siejama tik su priešistorine epocha, su tuo 
periodu, kai dar nesusiklostęs valstybės principas. 

Pirmą kartą šis principas pasireiškia Persijos kara- 
lystėje, ir persai yra pirmoji istorinė tauta. Tiesa, Hė- 
gelis per daug neapsunkina savęs tikra periodizacija ir 
dėstymo nuoseklumu; skyriuje apie Persiją jis analizuoja 
Egipto, Babilonijos, Midijos ir Asirijos likimą; visos šios 
Rytų despotijos, skirtingai negu Kinija ir Indija, yra 
artimesnės dabarčiai. Persijoje pirmą kartą pasireiškia 
dvasios šviesa. Hėgelis ją įžvelgia persų religijai — zoro- 
astrizmui — būdingoje priešybių — gėrio ir blogio — vie- 
nybėje. Pasaulio istorija prasideda nuo Persijos. 

Graikų epochos pirmtakas persų pasaulyje yra Egiptas, 
kuris, panašiai kaip Kinija ir Indija, pasinėręs į sutelktą 
uždarą gamtos stebėjimą. Egipto valstybė yra sustingusi, 
bet Egipto dvasia jau siekia išsilaisvinti iš gamtos formų, 
ji per meną prieina prie išorinio stebėjimo. 

„Tarp graikų mes iškart pasijuntame namie“,— rašo 
Hėgelis, pradėdamas antikai skirtą skyrių. Graikų pasau- 
lis jam džiaugsmingas ir patrauklus, jį jis laiko žmoni- 
jos jaunyste; čia dvelkia gaivumu, dvasios gyvenimas pa- 
sireiškia kaip sudvasintas juslumas. Šią epochą atveria 
Achilas — poetinės išmonės jaunuolis, o realus jaunuo- 
lis — Aleksandras Makedonietis — ją užbaigia. Graikijoje 
dėl suskaldytos jos teritorijos — ją sudarė daugybė salų 
ir į salas panašių žemių žemyne — žmogus jau nebepa- 
sinėręs į gamtą. Tokia graikų padėtis, jūros stichija ska- 
tino intensyvius kultūrinius ir prekybinius mainus, kolo- 
nizaciją ir pan. Sausumos susiskaldymas ir svetimumas 
įveikiami pirmuoju graikų kultūros periodu, ir šio įvei- 
kimo procese vystosi puiki žmogaus individualybė — grai- 
kų dvasios centras. 

Visas graikų gyvenimas kupinas meno dvasios, ir net 
jų valstybė yra „politinis meno kūrinys“. Ji jau ne pa- 
triarchalinė, čia viešpatauja tikra demokratija, pagrįsta 

doruvinga mąstysena, įpročiu gyventi tėvynei. Demokra- 
tinėje santvarkoje atsiveria didžiausia erdvė stipriems 
charakteriams. Hėgelio dėmesį patraukia Periklis, kuris, 
jo žodžiais, yra „dieviškojo Atėnų individų“ — mokslinin- 
kų, menininkų, karvedžių, valstybės veikėjų — „būrio 
Dzeusas“. Atėnai buvo valstybė, „gyvenusi grožiui“, jun- 
gusi domėjimąsi visuomenės reikalais ir žmogaus dvasios 
poreikiais, narsumą ir praktinę prasmę. 

Atėnams Hėgelis priešpriešina Spartą, kur abstraktus 
valstybės kultas nustumdavo į antrą vietą individualybės 
laisvę. Todėl Spartoje neprigijo nei mokslas, nei menas, 
nei išsimokslinimas. Tai buvo užsispyrę, negrabūs žmo- 
nės, tikę tik kariauti. Nenuostabu, kad jie laimėjo Pelo- 
poneso karą, užsibaigusį Atėnų žlugimu. Bet Spartos 
valstybės pergalė buvo jos galo pradžia; nuosmukį są- 
lygoja papročių sugedimas. 

Paskutinį graikų dvasios pakilimą ženklino Aleksandro 
Makedoniečio imperija. Aleksandro žygis į Aziją ginklu 
išsprendė seną Rytų ir Vakarų ginčą, atnešė į Rytus Va- 
karų kultūrą ir atvėrė europiečiams Azijos pasaulį. Žygio 
organizavimas ir planas, Aleksandro, kaip karvedžio, ge- 
nijus ir jo narsumas, mokslų ir meno globojimas visada 
bus žavėjimosi objektas. Hėgelis linkęs neprisiminti Ma- 
kedonijos karaliaus kruvino susidorojiino su artimiausiais 
bendražygiais stiprinant savo absoliutinę valdžią. Alek- 
sandrą jis idealizuoja lygiai taip pat, kaip neseniai — 
Napoleoną, tikindamas, kad pasaulinio masto istorinėms 
asmenybėms negalima taikyti moralės kriterijų. 

Romos istorija — Žmonijos subrendimo epocha. Čia iš- 
nyksta laisva individualybė kaip organiškas kultūros ele- 
mentas, bet dedami pagrindai žmogaus laisvės, paremtos, 
Hėgelio įsitikinimu, privatinės nuosavybės teise. Valstybė 
čia aristokratinė, ji — pati sau tikslas. Ir senovės Romos 
menas ir religija pasižymi racionalumu ir proziškumu. 

Hėgelis paseka Romos respublikos atsiradimo, klestė- 
jimo ir žlugimo istoriją. Jos žuvimas nebuvo atsitiktinis, 
ją pražudė ne Cezaris, bet būtinumas. Romos principas 
buvo paremtas prievarta ir karine valdžia, respublika savo 
atgyveno. Cezaris šitai suprato ir faktiškai sunaikino tik 

jos šešėlį. Brutas ir Kasijus nužudė Cezarį, paveikti „nuo- 
stabaus suklydimo“— jie manė, kad jo viešpatavimas yra 
atsitiktinumas ir, pašalinus šį žmogų, respublika pati 
savaime atsigaus. Bet iškart paaiškėjo, kad Romą gali 
valdyti tik vienas asmuo, ir tik tada romėnai patikėjo 
monarchijos principu. Kiekvieną istorinį perversmą, pa- 
brėžia Hėgelis, sankcionuoja žmonių nuomonė, kai jis 
kartojasi. Dėl pasikartojimo tai, kas iš pradžių atrodė 
tik atsitiktina, tampa tikru faktu. 

Imperatoriškoji Roma taip pat būtinai, kaip ir res- 
publika, ėmė griūti ir žuvo. Privatinės teisės plėtojimasis 
sąlygojo politinio gyvenimo pakrikimą. Imperatorius vieš- 
patavo, bet nevaldė, tarp jo ir pavaldinių vis silpnėjo 
gyvybingas ryšys, išnyko sąmoningas liaudies požiūris į 
tėvynę, vis labiau kerojo politinis abejingumas. 

Romėnų pasaulis, jo bejėgiškumas ir sielvartavimas dėl 
to, kad jis dievo apleistas, parengė dirvą naujam dvasi- 
nio gyvenimo atgimimui. Jis atgimė dar kilnesniu pavi- 
dalu negu anksčiau. Hėgelis turi galvoje krikščionybės 
atsiradimą. Imperatoriaus Konstantino dėka Romoje įsi- 
galėjo krikščionių religija, bet šitai jau nebegalėjo jos 
išgelbėti. Imperija griuvo nuo germanų genčių smūgių. 

Germanų pasaulio istoriją Hėgelis skaido į tris perio- 
dus. Pirmasis prasideda, kai germanų tautos atsirado 
Romos imperijos teritorijoje, ir baigiasi Karolio Didžiojo 
imperija. Antruoju periodu susiformuoja teokratinės vals- 
tybės ir feodalinės monarchijos. XVI amžiuje prasideda 
trečiasis periodas, kuriuo sukuriamas proto reikalavimus 
atitinkantis valstybinis gyvenimas. 

Siek tiek dėmesio Hėgelis skiria ir musulmonų reli- 
gijai — tiesa, tik dėl to, kad apkaltintų ją retrogradišku 
siekimu atgaivinti rytietišką ramybę ir sustingimą. Jis 
prabėgom užsimena apie slavus. Nors slavų gentys kūrė 
valstybes ir narsiai kovojo su priešais (lenkai net išva- 
davo apgultą Vieną nuo turkų), Hėgelis vis dėlto neįjun- 
gia jų į savo apžvalgą. Beje, viename iš savo laiškų 
(mes tai jau žinome) jis Rusijai pranašavo didelę ateitį. 

Germanai pradėjo nuo to, kad jie patvino tarsi srautas, 
nukariavo iškaršusias civilizuotas valstybes, ir tik tada 

prasidėjo jų vystymasis, sąlygotas sąlyčio su svetima 
kultūra, religija, valstybine santvarka. Jie priėmė krikš- 
čionybę ir tapo krikščioniškojo principo reiškėjais. Ėjo 
amžiai, palaipsniui atsirasdavo atskiros nacijos ir monar- 
chijos. Germanų sielos ąžuolinės šerdies atšiaurumą pa- 
žabojo ir sušvelnino bažnyčia ir baudžiavinė teisė. Todėl 
žmonija veržėsi į laisvę ne tiek nuo pavergimo, kiek per 
pavergimą. 

Kryžiaus žygius Hėgelis aiškina išimtinai tik religi- 
niais motyvais: krikščionių siekimu „išvaduoti“ viešpaties 
karstą. Apsitaškę nužudytų Jeruzalės gyventojų krauju, 
kryžiuočiai sukniubo prie Išganytojo karsto ir kreipėsi į jį 
nuolankia malda. Protestanto Hėgelio pasakojime apie 
šiuos katalikų bažnyčios siautėjimus ir kontrastus skamba 
ironiškos gaidelės. Paties Kristaus, sako jis, nebuvo ga- 
lima surasti jokių relikvijų, nes jis prisikėlė. Krikščionybė 
surado tuščią karstą, o ne žemiškumo ir amžinumo ryšį, 
ir todėl prarado šventąją žemę. Kryžiaus žygiais bažny- 
čia iškreipė krikščionių religijos dvasią, bet sutvirtino 
savo autoritetą. 

Valstybingumo vystymasis griovė feodalinius santy- 
kius. Prieš bajorų partikuliarizmą buvo surasta galinga 
priemonė — parakas. Žmonijai jo reikėjo, ir jis nedelsiant 
atsirado. Saunamasis ginklas sunaikino pilis ir įtvirtintus 
punktus šalies viduje, sulygino luomų teises. Išnyko 
riteriška drąsa, bet ėmė plėtotis kilnesnis narsumas, ku- 
riam svetima asmeninė aistra, nes šaudoma į kažką bend- 
ra, į abstraktų priešą. 

Žmonijai pamažu giedrėja dvasios dangus. Knygų 
spausdinimo išradimas, graikų mokslininkų bėgimas iš 
turkų pavergtos Bizantijos, Amerikos atradimas ženklina 
naujų laikų ryto aušrą, atėjusią po viduramžių nakties. 
Bet tikrasis saulėtekis prasidėjo tik kartu su Reforma- 
cija. 

Reformacijai Hėgelis teikia ypatingą reikšmę. Liute- 
ris, jo nuomone, atgaivino katalikų bažnyčios iškreiptą 
krikščionybės dvasią. Per Trisdešimties metų karą pro- 
testantizmas apgynė savo teisę į politinį egzistavimą. 
Jo tvirtove tapo Prūsija. Gyvendamas Jėnoje, Hėgelis 

labai nėpalankiai vertino Prūsiją ir jos praeitį, o dabar 
jis laikosi visiškai priešingos pozicijos. „Visuotinės isto- 
rijos filosofijos paskaitų“ puslapiai, skirti Prūsijos kara- 
liui Frydrichui 1I,— visiškai atvira jo apologija. Frydri- 
chas — tai „protestantizmo didvyris“, „karalius filoso- 
fas“, kuris „vienintelis parodė, kaip tėvas rūpinasi savo 
namiškių gerove, uoliai kuria savo pavaldinių gerovę ir 
energingai juos valdo“. 

Ir toje pačioje epochoje katalikiška Prancūzija buvo 
neteisingumo, žiauraus liaudies engimo, papročių suge- 
dimo viešpatija. Atgyvenusią santvarką čia buvo galima 
likviduoti tik smurtu. Prasidėjo didžioji revoliucija. 
„Visos mąstančios būtybės šventė tą epochą. Tuo metu 
viešpatavo pakilus jaudinantis jausmas, pasaulis buvo 
apimtas entuziazmo, tarsi tik dabar būtų prasidėjęs tik- 
rasis dievo susitaikymas su pasauliu“. Hėgelio požiūrį 
į įvairius Prancūzijos revoliucijos etapus ir vėlesnius 
įvykius mes jau žinome. Jo išvada tokia: be Reforma- 
cijos tikra revoliucija neįmanoma, o ten, kur įvyko Re- 
formacija, revoliucija nebereikalinga. 

Baigiamieji „Visuotinės istorijos filosofijos paskaitų“ 
puslapiai vėl skirti Prūsijai. Markso žodžiais tariant, 
„Hėgelis čia vos ne vergiškai pataikauja. Matyti, kaip 
jis kiaurai užsikrėtęs apgailėtinu Prūsijos valdininkijos 
išdidumu...“*7 Prūsijos monarchija Hėgeliui atrodo 
esanti pasaulinės dvasios vystymosi užbaiga, valstybinės 
santvarkos idealas. Būdinga, kad Hėgelis laiko Prūsiją 
buržuazine monarchija, kokia ji tuomet dar nebuvo, ir 
giria ją už tai, kas joje dar nebuvo įgyvendinta. „Leno 
prievolės panaikintos, nuosavybės ir asmenybės laisvės 
principai tapo svarbiausiais principais. Valstybinės pa- 
reigos prieinamos kiekvienam piliečiui, bet sugebėjimas 
ir tinkamumas yra būtinos sąlygos. Valstybę valdo vai- 
dininkai, ir virš viso to yra asmeninė monarcho valia“. 
Šiuo atveju Hėgelis geidžiama laikė tikrove, bet pats 
noras pamatyti savo šalyje buržuazinių principų ir abso- 
liutizmo derinį buvo labai tipiškas. 


7 Mapkc K., Jueenoc D. Cou., 2-e n31., T. 1, c. 365. 

Pasaulinė dvasia, pradėjusi savo kelią bekraštėse Azi- 
jos platybėse, puotavusi su graikų dievais Olimpe, ve- 
dusi į žygius Romos cezarius, kryžiuočius ir sankiulotus, 
dabar įsikūrė Berlyne; ji nurimo, gavusi valdininko tar- 
nybą, sukriošo ir taikiai laukia pensijos. Grandiozinis 
sumanymas apmąstyti pasaulinį istorinį procesą kaip 
vieningą visumą virto naiviu mėginimu pateisinti filoso- 
ią supančią nykią tikrovę. 


Devintas skyrius 


GROZIO VIESPATIJOJE 


Vien tik iš intelekto filosofija 
negali kilti, nes filosofija — ne su- 
kauptos žinios. 

Vien tik iš proto filosofija ne- 
gali kilti, nes filosofija — ne aklas 
reikalavimas begalinės pažangos 
skaidant ir jungiant galimus objektus. 

Bet jeigu proto polėkiams šviečia 
grožio idealas, jis žino, ko ir kodėl 
siekia. 

Helderlynas 


Užbaigusi savo klaidžiojimus po niūrų visuotinės 
istorijos labirintą, absoliutinė idėja išsiveržia į šviesą 
ir protą, ji palieka objektyviosios dvasios sritį ir pakyla 
prie absoliutinės dvasios. Hėgelio sistemoje absoliutinės 
dvasios teorija aprėpia tai, ką mes vadiname visuome- 
nine sąmone, tiksliau, tris jos formas — meną, religiją, 
filosofiją. 

Hėgelio estetika — tai meno teorija. Gamtos grožį 
filosofas palieka nuošalyje. Dėl schemos, pagal kurią 
gamta yra nueitas etapas. Idėja nesižvalgo atgal; ji ver- 
žiasi į priekį ir aukštyn, į žėrinčias dvasios viršūnes. 
Meno grožis, Hėgelio nuomone, pranoksta gamtos grožį, 
nes dvasia pranoksta gamtą. 

Aleksandras Humboltas kartą apstulbino savo pašne- 
kovus sąmojumi: Hėgeliui, tikino jis, bet koks Berlyno 
anekdotas, kaip dvasios kūrinys, yra pranašesnis už sau- 
lẹ. Komiškiausia buvo tai, kad gamtininkas nieko neiš- 
galvojo. Štai filosofo argumentacija: „Be abejo, savo 
turiniu saulė yra absoliučiai būtinas momentas, o kvailas 
prasimanymas, kaip tai, kas atsitiktina ir laikina, greitai 
išnyksta. Bet toks gamtinio egzistavimo pavyzdys, kaip 
saulė, „sau būties“ požiūriu yra indiferentiškas, vidujai 

nelaisvas ir neturintis savimonės“. Hėgelis žino, kad 
terminas „aukščiau“— reliatyvus. Bet „aukščiausia dva- 
sios (ir jos sukurto meno kūrinio grožio) pranašumo 
prieš gamtą prasme nėra grynai reliatyvi sąvoka. Tik 
dvasia yra tai, kas tikra, kaip visa apimantis pradas, ir 
visa, kas gražu, tik tiek yra tikrai gražu, kiek susiję 
su tuo, kas aukščiausia, ir yra jo sukurta“. Grožis gam- 
toje yra tik dvasios grožio atšvaitas. Atskiri gyvi gamtos 
produktai trumpaamžiai, jų išorė kinta, o meno kūrinys 
išlieka toks pat. 

Vėliau Hėgelio samprotavimams savo požiūrį prieš- 
priešino materialistas N. Černyševskis. Jis įrodinėjo prie- 
šingą teiginį: gamtos grožis pranoksta meno grožį. Dėl 
gamtos kūrinių trumpalaikiškumo jis įtikinamai nurodė, 
kad meno kūriniai taip pat neamžini, kad jie žūva arba 
genda. Grožis mene priklauso nuo mados kaprizų ir 
medžiagos susidėvėjimo, o gamtai šitai nebūdinga. Sens- 
ta poezijos kalba, ilgainiui daug kas pasidaro blanku 
ir tiesiog nesuprantama. Blunka ir tamsėja tapybos spal- 
vos; jos, kaip ir skulptūros, kūriniai yra menkesni už 
gamtos ir gyvenimo kūrinius dėl savo negyvumo ir su- 
stingimo. 

Šiandien tas ginčas mums atrodo dirbtinis ir išgal- 
votas. Materialisto uždavinys — ne „apginti“ gamtą nuo 
idealisto pasikėsinimų. Svarbiausia — surasti Žmogaus ir 
visuomenės gyvenime vyraujantį materialųjį pradą. Ne 
pati gamta vaidina lemiamą vaidmenį formuojant sąmo- 
nę, bet tai, kad žmogus ją keičia. Vadinasi, visas dvasi- 
nis gyvenimas, taip pat ir menas, ir jo svarbiausia sąvo- 
ka — grožis — turi būti suprantami kaip žmogaus mate- 
rialinės veiklos vaisiai. 

Hėgelio estetika prisodrinta veiklos patoso, ir tai su- 
daro jos vertę, nepaisant klaidingų pradinių prielaidų, 
lemia jos artimumą dialektinio materializmo filosofijai. 
„Daiktai, kurie yra gamtos produktai, egzistuoja tik be- 
tarpiškai ir vienąkart, o žmogus, kaip dvasia, susidvejina: 
egzistuodamas kaip gamtos objektas, jis egzistuoja taip 
pat ir sau, jis stebi save, įsivaizduoja save. .. Šį tikslą 
jis pasiekia, keisdamas išorinius objektus, įkūnydamas 

juose savo vidinį gyvenimą ir atpažindamas juose savo 
paties apibrėžtis. Zmogus šitai daro dėl to, kad kaip 
laisvas subjektas nugalėtų sunkiai įveikiamą išorinio 
pasaulio svetimumą ir daiktine forma mėgautųsi tik sa- 
vo paties išoriniu realumu“. 

Čia jau faktiškai suformuluotos pagrindinės darbinės 
grožio teorijos idėjos. Vėliau Marksas, analizuodamas ga- 
mybą, parodys, kad darbo procesas yra dvilypis. Daiktai 
vartojami, o kita vertus, jie virsta „subjektyvios veiklos 
talpykla“. Zmogus tarsi „sudaiktina“ savo esmę, savo 
sukurtuose ar pertvarkytuose daiktuose jis atpažįsta patį 
save. Požiūris į daiktą kaip į „daiktinį žmogišką santy- 
kj“! yra to, ką mes vadiname grožiu, pagrindas. Grožio 
motina — gamta, darbas — jo tėvas; kūdikis gimsta su- 
sijungus šiems dviem pradams. 

Estetinis santykis antropomortinis. Gyvūnus mes va- 
diname gražiais, pažymi Hėgelis, jeigu jiems būdingos 
žmogui artimos dvasinės savybės — jėga, narsumas, ge- 
raširdiškumas ir pan. Krokodilas ne pats savaime grasus, 
bet tik todėl, kad kelia mums grėsmę. Grožis visada žmo- 
giškas. 

Grožį Hėgelis apibrėžia (sekdamas Herderiu) kaip 
juslinę tiesos formą. Menas negali išsiversti be juslinės 
medžiagos. Tačiau toli gražu ne visi jutimai (tiksliau, 
pojūčiai) dalyvauja meniniame išgyvenime: uoslė, skonis, 
lyta yra už jo ribų. Tik vadinamieji teoriniai jutimai — 
rega ir klausa — gali įkūnyti meninį turinį. Regima ir 
girdima yra estetinio objekto kevalas, kuris vis dėlto ski- 
riasi nuo materialaus daikto betarpiško juntamumo. Jun- 
tamumas mene yra regimybė (apie šios kategorijos prasmę 
ir reikšmę mes kalbėjome anksčiau, analizuodami „Logi- 
kos mokslą“); meno kūrinys yra tarp betarpiško juntąmu- 
mo ir minties, priklausančios idealybės sričiai. Juslinis 
pradas mene sudvasinamas; kita vertus, dvasinis pradas 
jame įgyja juslinę tormą. 

Sios Hėgelio idėjos apie juslinę estetiškumo prigimtį 
plačiai paplito, pateko į vadovėlius. Be ryškaus suvokimo 
grožio nėra. Iš pirmo žvilgsnio tai neginčijamai teisingas 


! K. Marksas ir F. Engelsas apie literatūrą— V., 1961, p. 4l. 

teiginys, kuriam nėra ką priešpriešinti. Tačiau tik iš pir- 
mo žvilgsnio. 

Iš esmės tokiu požiūriu buvo suabejota jau senovėje, 
kai atsirado teorijos apie viršjuslinį, protu suvokiamą gro- 
žį. Vėliau buvo pastebėta, kad žodžiui nebūdingas vaiz- 
dumas, kad poezijos veiksmas paremtas anaiptol ne jus- 
linių įspūdžių galia. Perskaitykite bet kokį eilėraštį, ir 
joks regimas vaizdas jums neiškils. Tik kils miglotos 
asociacijos; vaizduotė ir prisiminimas, žinojimas ir spėji- 
mas susilies į vieningą kompleksą, kuris ir sukels este- 
tinį išgyvenimą. Estetiškumas visada emocingas, tačiau 
emocijas gali sužadinti ne tik juslinė, bet ir intelektinė 
veikla. 

Apie minties grožį mes kalbame anaiptol ne perkeltine 
prasme. Moksle apstu meninio prado, ypač tada, kai kal- 
bama apie naujų teorinių ir techninių sprendimų ieškoji- 
mus, kai mintis siekia aprėpti įvairiapusius objekto ry- 
šius, prieštaringų tendencijų vienovę. Kita vertus, inte- 
lektinis pradas apvaisina meną, o šiuo metu kai kurios 
humanitarinės žinijos sritys ir menas ne tik suartėja, bet 
ir susilieja tikrąja šio žodžio prasme. Hėgelis buvo per- 
nelyg pedantiškas, realizuodamas savo sisteminimo už- 
mojus. Ten, kur jis mėgino nubrėžti griežtas ribas, iš 
tikrųjų vyksta gretimų dvasinio gyvenimo sričių — meno 
ir mokslo — skverbimasis viena į kitą. 

Hėgelio pateiktas grožio kaip tiesos juslinės formos 
apibrėžimas kelia dar vieną prieštaravimą. Šį kartą visiš- 
kai priešingo pobūdžio. Tiesa yra objekto ir žinojimo der- 
mė; menas, Hėgelio nuomone, yra absoliutinės idėjos sa- 
vęs pažinimo pakopa. Tuo tarpu grožinė literatūra teikia 
žmogui tam tikrą žinių kompleksą, tačiau svarbiausia ir 
prozoje, ir poezijoje vis dėlto lieka kas kita — estetinis 
išgyvenimas. Pažintinė funkcija vaidina mene didelį vaid- 
menį, bet nėra vienintelė. Menas atlieka ir kitas funkci- 
jas — bendravimo, auklėjimo, poilsio,— bet nė viena iš šių 
funkcijų neišreiškia meninės kūrybos specifikos. Specitiką 
sudaro tik estetinis išgyvenimas — ypatingas džiaugsmas, 
susijęs su žmogaus sugebėjimu laisvai kurti ir gėrėtis 
kūryba. 

Tokios yra dvi esminės Hėgelio grožio teorijos patai- 
sos, kurios įgalina mus įžvelgti kai kurias kitas silpnas 
jos vietas. Bet tuo tarpu apie pranašumus. Prie jų, be 
abejo, priklauso platus požiūris į problemą. Grožis Hė- 
geliui — labai bendra meno kategorija. Jos vaidmuo este- 
tikoje analogiškas būties kategorijos vaidmeniui logikoje. 
Dailės kūrinys tik tiek yra meno kūrinys, kiek jis gra- 
žus. Be grožio nėra meno. Suprantama, tai nereiškia, 
kad menininkas apriboja savo medžiagą tik gyvenimo ir 
gamtos grožiu. Gražų jaunuolį tapytojas gali pavaizduoti 
netalentingai, ir dėl to atsiras kažkas bjauru, kas su menu 
neturi nieko bendra. O talentingai nutapytas šlykštaus 
senio portretas — meno ir grožio fenomenas. 

Dialektinis mąstymas analizuoja grožio kategoriją, ap- 
rėpdamas visą jos sudėtingų, prieštaringų ryšių įvairovę, 
tarpusavio perėjimus į savo priešybę. Hėgelis čia nužy- 
mėjo tik pradinius principus ir, kaip matysime toliau, juos 
įgyvendindamas, nebuvo pakankamai nuoseklus. Hėgelio 
idėjas išplėtojo jo mokinys K. Rozenkrancas savo knygoje 
„Bjaurumo estetika“. Suprantama, kalbama ne apie li- 
guistą mėgavimąsi gyvenimo šlykštybėmis; toks mėga- 
vimasis yra už estetikos ribų ir tik liudija papročių suge- 
dimą. Meninį pasitenkinimą mums teikia ne pats bjauru- 
mas, bet tai, kad grožis jį įveikia. Šitai gali būti pasie- 
kiama trejopai. Menininko talentas suteikia estetiškai su- 
vokiamas formas tam, kas gyvenime atrodo neišvaizdžiai 
ir net atstumia. Paolo Veronezės drobėje „Vestuvės Ka- 
noje“ pavaizduotas gamtinius reikalus atliekantis vaikas 
ir vemiantis suaugęs žmogus. Kita galimybė atsiveria me- 
nininkui, siekiančiam už bjaurios išorės surasti gražų 
vidinį pasaulį. Velaskezo juokdariai išsigimėliški, bet koks 
žmoniškumas šviečia jų akyse! Ir gyvenime už atstumian- 
čios žmogaus išorės kartais slypi kilnumas ir dvasinis 
grožis. 

Ir pati svarbiausia aplinkybė — menininko nuosprendis 
tam, kas antiestetiška: melui, prievartai, blogiui. Meno tu- 
rinys, be vaizduojamos medžiagos, būtinai apima jos 
vertinimą. Skelbdamas nuosprendį bjaurumui, jį neigda- 
mas, menininkas kartu teigia estetinį idealą. Neigimo 

neigimas yra teigimas, šiuo atveju -- grožio kaip gyve- 
nimo tiesos šlovinimas. Šitaip plačiai suprantama grožio 
kategorija tampa realistinio meno pradine sąvoka. 

Hėgelio logika, kaip prisimename, yra sąvokų siste- 
ma, sukurta ėjimo nuo abstraktybės prie konkretybės 
principu. Estetikoje sisteminimo principas kitas — grynai 
istorinis. Visos meno teorijos sąvokos yra pradinės ka- 
tegorijos — grožio — konkretizacija, bet išdėstytos jos 
tokia tvarka, kaip, Hėgelio manymu, keitėsi įvairios me- 
no formos. 

Pagrindinę triadą čia sudaro trys meno formos — 
simbolinė, klasikinė ir rcmantinė. Vertinimo kriterijus — 
meninio turinio ir jo įkūnijimo santykis. Simboliniame 
mene turinys dar neįgavo adekvačios formos, klasikinia- 
me jie sudaro harmoningą vienovę, o romantiniame ši 
vienovė vėl išyra: turinys perauga formą. Simbolinė for- 
ma viešpatauja Rytuose, klasikinė — antikoje, romanti- 
nė — krikščioniškoje Europoje. Tik klasika yra tikras 
menas. Tai, kas egzistuoja iki jos, yra, Hėgelio nuomone, 
tik priešmenis, o romantinis menas ženklina meno suiri- 
mą, žuvimą: mintis ir refleksija pralenkia meninę kūry- 
bą, kuri dėsningai užieidžia vietą kitoms dvasinės veik- 
los rūšims. Mūsų laikai nepalankūs menui, jis neteikia 
tokio dvasinio pasitenkinimo, kokį teikdavo ankstesnėms 
epochoms ir tautoms. Mūsų dienomis gyvu poreikiu tam- 
pa mokslas apie meną, menas ragina mintimis ištirti jį, 
bet tik tam, kad meninė kūryba būtų suprasta, o ne 
atgaivinta. Zinoma, galima puoselėti viltį, kad atskiros 
meno rūšys ir toliau vystysis ir klestės, bet apskritai 
jo forma jau nebėra svarbiausias dvasios poreikis. 

Vaisingas Hėgelio siekimas pasaulio meno raidoje 
įžvelgti tam tikrą savitarpio ryšį ir nuoseklumą. Bet tu- 
rinio ir formos savitarpio santykiai neduoda pagrindo 
konstruoti schemą. Čia Hėgelis nesutaria su savo paties, 
dialektine, logika. Atotrūkis tarp turinio ir formos, jų 
neatitikimas galimi tik savaimingai besivystančiame reiš- 
kinyje. Tuo tarpu menininko rankų sukurtas kūrinys yra 
tai, kas užbaigta, tapę. Puikus turinys negali būti nulie- 
tas netikusia forma, ir priešingai. Pagal Hėgelio logiką, 

jie tapatūs. Niekinti azijietiško meno formas kaip neiš- 
sivysčiusias, barbariškas, kaip nemeną, meniškumo eta- 
lonu laikyti Europos antiką — vadinasi, parodyti ir sko- 
nio, ir pasaulėžiūros ribotumą. Europa — ne visatos 
centras. 

Dėl naujųjų laikų priešiškumo meninei kūrybai, tai 
Hėgelis neabejotinai teisus, nors tai nereiškia, kad menas 
žuvo. Turima galvoje ne tai, kad menas atgyveno kaip 
absoliutinės idėjos savęs pažinimo forma. Marksas su- 
teikė problemai aiškumo: menui priešiškas kapitalizmo 
pasaulis. Šio priešiškumo pagrindą sudaro antihumanis- 
tinė buržuazinės visuomeninės santvarkos esmė — nors 
ši santvarka žymiu mastu ir išlaisvino žmogų nuo pa- 
klusimo gamtai, tačiau padarė jį „kitų žmonių vergu 
arba savo paties niekšiškumo vergu“. Prekiniais-pini- 
giniais santykiais grindžiamoje visuomenėje niekas nesi- 
jaučia esąs pilnavertis žmogus, harmoninga asmenybė. 
Darbininkas sužalotas eksploatacijos, luošinančio darbo 
pasidalijimo, kvaišinančio darbo gamyboje, kur jis yra 
mašinos priedėlis. Kapitalistas —,,savo paties niekšišku- 
mo vergas“ — tikrovę vertina tik vertelgišku, grobikišku 
požiūriu, pašalinančiu estetinio santykio su pasauliu ga- 
limybę. Štai kodėl buržuazinis pasaulis priešiškas menui. 
Jis antihumaniškas, vadinasi — antimeniškas, antipoe- 
tiškas. 

Bet jeigu kapitalizmas priešiškas menui, tai kodėl 
būtent šioje epochoje kai kurios meno rūšys neregėtai 
suklestėjo? Čia nėra nieko nuostabaus: kapitalizmas su- 
kuria ne tik savo ramsčius, bet ir savo duobkasius; me- 
nas priklauso prie jų. Kapitalizmas priešiškas menui — 
lygiai taip pat tikras menas priešiškas kapitalizmui; bur- 
žuazinės visuomenės sąlygomis gimęs menas visa savo 
esybe reiškia protestą prieš kapitalistinių santykių ne- 
žmoniškumą. Kiekviena meninės kūrybos rūšis šitai daro 
savaip; ir tai, kas vyksta šiuolaikinėje Vakarų tapyboje, 
žymiu mastu paaiškinama tuo, kad menininkai nepriima 
juos supančio pasaulio. Kaupdamas materialines verty- 

bes, kapitalizmas švaisto dvasines; menas stengiasi tam 
pasipriešinti. Beje, dėl to daugelis didžių protų deda vil- 
tis į meninę kūrybą ir estetinį auklėjimą kaip į sociali- 
nių kontliktų išsprendimo priemonę. Menas — tai tam tik- 
ra prasme vienintelis Žmonijos dvasinės kultūros akumu- 
liatorius, barometras, jautriai įspėjantis socialinį orą, 
kompromisų nepripažįstantis kovotojas už žmoniškumą. 
Hėgelis per anksti atėmė iš jo teisę egzistuoti. Menas 
nenustojo būti svarbiausiu dvasios poreikiu. 

Nusakę mūsų bendrą požiūrį į Hėgelio schemą, pa- 
sekime jo samprotavimų eigą. Pirmoji simbolinės meno 
formos pakopa — nesąmoninga simbolika. Iš esmės čia 
Hėgelis analizuoja mitologinę sąmonę, nors kartais var- 
todamas kitus terminus. Šioje pakopoje „negalima kal- 
bėti apie skirtumus tarp to, kas viduja, ir to, kas išoriš- 
ka, tarp prasmės ir vaizdo, nes viduja dar neatsiskyrė 
nuo savo betarpiškos tikrovės“. Hėgelio išvada spekulia- 
tvvi, jo laikais mokslinis mitologijos studijavimas tik 
prasidėjo, dar buvo nežinomos seniausios jos formos, 
tačiau mąstytojas teisingai suvokė dalyko esmę: iš pra- 
džių Žmogus nesugeba išskirti savęs iš aplinkos; visas 
pasaulis pirmykščiam žmogui atrodo esąs vieningas su 
juo. Vėliau mokslas patvirtino šią išvadą. Seniausi meno 
paminklai (surasti praėjus daugeliui metų po Hėgelio 
mirties) — piešiniai ant uolų, nepaprastai tikslūs ir eks- 
presyvūs gyvulių atvaizdai. Senojo akmens amžiaus 
žmonių sąmonė tapatino objektą ir atvaizdą; atlikę prieš 
medžioklę ritualines apeigas, pavaizdavę ir sužeidę gy- 
vulio atvaizdą, jie neabejodavo tolesne savo darbo sėkme. 
Pirmvkštis menininkas stengėsi kuo tiksliau atkurti 
gamtą. 

Paskui įvyksta keista metamorfozė. Menininkai tarsi 
užmiršo, kaip reikia piešti. Naujajame akmens amžiuje 
atvaizdai pasidaro sąlygiški. Nėra ankstesnio ryškumo 
ir išraiškingumo; atsirado paslaptingi ženklai, kurių 
prasmės neįmanoma atspėti. Prasmė ir vaizdas atsiskyrė 
vienas nuo kito. Galima tarti, kad tai susiję su religinių 
tikėjimų atsiradimu. Išnyksta pirmapradė pseudoharmo- 
nija, kadaise buvęs paprastas ir vieningas pasaulis da- 

bar iškyla prieš žmogaus sąihonę kaip antgamtinių ir 
nesuprantamų jėgų buveinė. Ir šis antgamtinis, nesu- 
prantamas turinys užpildo meninius vaizdus. Vaizdas 
tampa simboliu, kurio prasmę toli gražu ne visada gali- 
ma tiksliai išaiškinti. Hėgelis (kuriam buvo nežinomi 
neolito paminklai) tokio meno pavyzdžių randa senovės 
Egipte. Ryškiausias — sfinkso figūra. Jis yra tarsi paties 
simbolizmo simbolis. 

Senovės graikų mite apie Edipą stinksas klausia: kas 
rytą vaikščioja keturiomis, dieną — dviem, o vakare — 
trimis kojomis? Edipas greitai įminė mįslę. Jis atsakė: 
žmogus — ir nusviedė sfinksą nuo uolos. Simbolio išaiš- 
kinimas, reziumuoja Hėgelis, glūdi žmogaus sieloje, pa- 
žinimo šviesa priverčia turinį persišviesti per jam pri- 
klausančią formą. Simbolika pasidaro įsisąmoninta. 

Taip Hėgelis prieina prie kilnumo kategorijos. Prieš 
jo akis — Kanto pateikta problemos analizė. Kėnigsbergo 
filosofas kilnumo kategorijos prasme teisingai laikė tai, 
kad ji išreiškia visa, kas išaukština žmogų. Stebėdami 
objektus, kurių dydis pranoksta mums įprastą juslinį 
mastelį, mes jaučiame dvasinių jėgų antplūdį; kilnu, pa- 
sak Kanto, tai, kas neišmatuojama, neturi ribų; kilnumas 
glūdi ne gamtos objektuose, o tik mūsų sieloje. 

Hėgeliui artimi kilnumo dvasinio turinio ieškojimai, 
bet jis nesutinka su visišku jo perkėlimu į „sielos sub- 
jektyvumą“. Kilnumas išreiškia tam tikrą objektyvų dva- 
sios turinį, įsikūnijantį tam tikrose istoriškai susiklos- 
čiusiose meno formose — indų, persų ir senovės žydų 
poezijoje. 

Simbolyje svarbiausia buvo vaizdas. Jis turėjo pras- 
mę, nors ir negalėjo visiškai jos išreikšti. Šiam neaiš- 
kaus turinio simboliui dabar priešpriešinama pati aiškiai 
suprantama prasmė; meno kūrinys tampa reiškėju gry- 
nos esmės, kuri vis dėlto negali būti įkūnyta plastiškai. 
Dievas yra visatos kūrėjas — tai, Hėgelio manymu, bran- 
džiausia kilnumo išraiška. Vaizduojamieji menai čia be- 
jėgiai, tik žodžiu galima sukurti kilnų dievybės vaizdinį. 

Simbolinį meną pakeičia klasikinis senovės Graikijos 
menas. Klasikinio meno pagrindą sudaro absoliuti turinio 

ir formos harmonija. „Čia menas tokiu mastu pasiekė savo 
paties sąvoką, čia jis sukuria tokią betarpišką ir tobulą 
idėjos, kaip dvasinės individualybės, ir ios kūniškos realy- 
bės harmoniją, kad dabar pirmą kartą išorinis egzistavi- 
mas netenka bet kokio savarankiškumo prasmės, kurią jis 
turi išreikšti, atžvilgiu. Ir priešingai, vidinis turinys savo 
vaizdu, sukurtu stebėjimui, parodo tik patį save ir teigia- 
mai santykiauja jame su savimi“. 

Graikų menas Hėgeliui — reali idealo būtis. Graikai 
nepasiliko Rytų despotizmo, kurio sąlygomis žmogus iš- 
nyksta visuotinėje valstybės substancijoje, pakopoje ir 
nepasiekė krikščioniškosios Europos subjektyvizmo, kur 
asmenybė atitrūksta nuo visumos. Jų lemtis buvo laimin- 
ga individualybės ir visuotinybės harmonija, kurios puikiu 
įkūnijimu tapo graikų poezija ir plastika. Pastaroji (skulp- 
tūra) yra tinkamiausia idealo — kilnaus dieviško turinio 
puikios žmogiškos individualybės pavidalu — įkūnijimo 
forma. 

Bet klasikiniuose dievuose glūdi jų žuvimo užuomaz- 
ga. Jie atsirado tik akmenyje ir metale, graikų dievų 
antropomorfiškumui trūksta tikro žmogiško egzistavimo, 
ir dvasinio, ir kūniško. Šitai suteikia tik krikščionybė, ku- 
rioje žmogaus dvasia pradeda grįžti į vidinio gyvenimo 
begalybę. 

Nieko puikesnio už klasikinį meną, Hėgelio nuomone, 
„negali būti ir nebus“. Tačiau yra kažkas, kas pranoksta 
puikų dvasios pasireiškimą betarpišku juntamu pavidalu, 
net jeigu šis pavidalas sukurtas pačios dvasios kaip 
adekvatus jam. Iškildamas grožis tampa dvasinis. Klasi- 
kinį meną pakeičia romantinis. 

Čia visas turinys koncentruojamas vidiniame dvasios 
gyvenime, išorinės formos vėl vaidina priklausomą vaid- 
menį. Vaizdas kanoniškai duotas, visa, kas kūniška, jame 
tarnauja tik išryškinti šventumui, kančios gilumui ir 
dieviškajai ramybei. Kalbama apie religinį viduramžių 
meną, kurio vienintelis siužetas buvo Šventasis raštas. 
Griežtai kalbant, Hėgelio nuomone, tai jau ne menas: 
viešpaties aistros, kankinių gyvenimai, paskutiniojo teis- 
mo vaizdai negali būti įkūnyti grožio pavidalu. „Kančios 

ir neregėti baisumai, luošinimas ir kūno dalių žalojimas, 
kūno kankinimas, budelių veiksmai, galvos nukirtimas, 
spirginimas, sudeginimas, panardinimas į verdančią sma- 
la, žudymas ratu ir t. t. patys savaime yra bjaurūs, šlykš- 
tūs, koktūs išoriniai faktai. Jie taip toli nuo grožio, kad 
sveikas menas neturi pasirinkti jų savo objektu. Šių 
dalykų traktavimo būdas atlikimo požiūriu gali būti pui- 
kus, bet šiuo atveju puikaus atlikimo keliamas susido- 
mėjimas visada liečia tik subjektyvų aspektą, kuris, nors 
ir gali atrodyti atitinkąs meninius reikalavimus, vis dėl- 
to tuščiai stengiasi suderinti su savo tobulumu netinka- 
mą medžiagą“. 

Romantinis menas susijęs su teigimu kai kurių naujų 
emocinių gyvenimo momentų, kurie senovės pasauliui 
nebuvo gerai žinomi. Tai garbės, lytinės meilės jausmo 
ir ištikimybės šeimininkui sąvokos. Visos kartu jos su- 
daro dvasinę riteriškumo charakteristiką — pasaulietinę 
viduramžių meninės kūrybos medžiagą. 

Tolesnė romantinio meno raida baigiamajame jos eta- 
pe sąlygoja vis didesnį vidinį pačios meno medžiagos 
irimą. Juo labiau tobulėja meistriškumas, juo labiau iš- 
nyksta substancinis pradas. Menas išsemia savo turinį. 
O kai išsemtas objekto turinys, išnyksta susidomėjimas 
juo. „Dvasia triūsia prie objektų tik tol, kol juose glūdi 
kokia nors paslaptis, kas nors neatskleista“. Mene jau 
nebėra paslapties, analitiniam tyrinėtojo žvilgsniui jis — 
kaip lavonas prozektoriume. Jo vietą seniai užėmė reli- 
gija. 

Palaidojęs meninę kūrybą, Hėgelis vis dėlto neskuba 
su ja atsisveikinti. Analizuodami jo „Estetikos“ paskai- 
tas, mes priėjome tik vidurį. Istorinę meno raidos sche- 
mą filosoias papildo logine schema — atskirų rūšių ir 
žanrų sistemos analize. 

Meno pradžia — architektūra, ji apskritai atitinka sim- 
bolinę meninės kūrybos raidos pakopą. Klasikinis me- 
nas — skulptūra; romantiniai menai, kurių paskirtis ,„įfor- 
minti vidinius subjekto išgyvenimus“, — tapyba, muzika, 
poezija. 

Architektūra — tai priešmenis, jos paskirtis tarnybinė, 
apsunkinta su menu nieko bendra neturinčio poreikio, jos 
forma visiškai simbolinė. Tikrasis mėnas savo užbaigta, 
klasikine forma prasideda ir baigiasi skulptūra. Plastika 
arba atsilikdavo nuo graikų plastikos, arba ėjo atgal, 
pasakė kadaise Herderis. Hėgelis pritaria šiam požiūriui. 
Plastinių atvaizdų, tiesa, galima surasti ir senesniais 
laikais, bet tai dar ne pati skulptūra, o tik kelias į ją. 
Egipto skulptūroms trūksta grakštumo ir gyvybingumo, 
jų kontūrai tiesūs, poza atrodo nenatūrali ir dirbtinė, 
kojos su nenatūraliai plačiomis pėdomis stipriai suglaus- 
tos, rankos karo išilgai kūno kaip botagai, gyslos, rau- 
menys ir sąnariai tik apmesti bendrais bruožais. Veidų 
išraiškoje nematyti dvasingumo, jis dar išoriškai neįkū- 
nytas. Bet visa tai — ne nemokėjimo rezultatas, tai kano- 
nas, tradicija. 

Graikų skulptūrai nebūdingas nuolankumas meninin- 
ką kaustančiai tradicijai. Čia atsiveria visiška kūrybos 
laisvė, kuriai pasiseka reikšmės visuotinumą visiškai 
įjungti į vaizdo individualumą, o kita vertus, juslines 
formas pakylėti iki tikrojo jų dvasinės prasmės išreiški- 
mo. Visuotinumo ir individualumo vienovė — šis, Hėge- 
lio manymu, aukščiausias meno principas — čia įkūnija- 
ma visapusiškiausiai. 

Analizuodamas antikinę plastiką, Hėgelis daugiausiai 
remiasi Vinkelmanu, didžiausiu antikos meno, ypač skulp- 
tūros, specialistu. Jis prisimena garsųjį ginčą, prieš 
pusę amžiaus kilusį dėl Vinkelmano pateikto Laokoono, 
kurį smaugia apsivijusi didžiulė gyvatė, skulptūrinės 
grupės aprašymo. Vinkelmanas teigė, kad žūstantis 
herojus ne beprotiškai rėkia, o dusliai dejuoja, nes tai 
atitinka graikų grožio idealą: Žmogus net tragiškiausią 
minutę neturi prarasti didingumo ir rimties. Vinkelma- 
nui prieštaravo Lesingas savo darbe „Laokoonas“, ku- 
riame jis siekė išaiškinti vaizduojamojo meno ir poezijos 
ribas. Laokoono santūrumas, rašė Lesingas, išreiškia ne 
sąmoningą graikų, kaip tautos, didingumą; tai apskritai 
ribotų skulptūros galimybių padarinys — aistras ji tegali 
perteikti ribotai ir verčia menininką apsiriboti kūniško 

grožio vaizdavimu. Į polemiką įsijungęs Herderis siekė 
užimti vidurio poziciją: jis pritarė Lesiugo pateiktai 
skulptūros ypatumų analizei, bet manė, kad Vinkelmano 
požiūris istoriškesnis. Hėgeliui visas šis ginčas atrodo 
nepagrįstas, nors jis aiškiai perima pozityvius jo rezul- 
tatus. Analizuodamas Laokoono grupę, jis subtiliai pa- 
stebi, kad pozos supratimu ir detalizavimo būdu šis kū- 
rinys priklauso ne klasikiniam periodui, bet vėlesnei 
epochai, kuri paprastą grožį ir gyvenimiškumą siekia pa- 
keisti tuo, kad demonstruoja žmogaus kūno sandaros 
ir muskulatūros pažinimą, nori patikti subtiliu apdailos 
žavesiu. „Žingsnis nuo meno naivumo ir didingumo prie 
manieringumo jau žengtas“. 

Tolesnė plastikos istorija Hėgeliui — tai jos smuki- 
mas. Romantiniame mene skulptūra neduoda tono, ji 
užleidžia savo vietą tapybai, muzikai, poezijai, kaip la- 
biau tinkančioms išreikšti vidinius išgyvenimus. Su Re- 
nesanso plastika Hėgelis nebuvo susipažinęs. Tiesa, jis 
susižavėjęs kalba apie Mikelandželą, bet jo aprašytas 
antkapinis paminklas grafui Nasau Bredoje nepriklauso 
genialaus italo skaptui. 

Pereidamas prie tapybos analizės, Hėgelis pažymi, 
kad ji „abstraktesnė“ negu skulptūra. Ir nors tapytojai 
vaizduoja konkrečius dalykus — žmones ir jų aplinką, 
kraštovaizdžius, pastatus, laivus ir t. t.,— bet visų šių 
kūrinių turinio branduolį sudaro ne patys tie objektai, 
bet jų suvokimo pobūdis, menininko jausmas. Paveiks- 
las — ne išorinių objektų kopija, o kūrėjo vidinio pasaulio 
atskleidimas. Objektas tapyboje daugiau ar mažiau 
nesvarbus. F. Slėgelis pavadino architektūrą suakmenė- 
jusia muzika; Hėgelis mano, kad iš vaizduojamųjų 
menų muzikai artimiausia tapyba, ji yra tarsi perėjimas 
nuo vaizdavimo prie garso. Paveikslas dvilypis: vienas jo 
aspektas — „siužeto gilumas“, kitas —,,subjektyvus kū- 
rimo menas“; kiekvienas iš jų turi savarankišką paskirtį. 

Abu šiuos tapybos aspektus Hėgelis nuodugniai iš- 
analizuoja. Jis apibūdina įvairias dvasines būsenas, ku- 
rios gali tapti paveikslo turiniu,— meilę, sielvartą, susi- 


taikymą ir t. t. Net peizažinėje tapyboje svarbu ne pa- 
prastas gamtovaizdžio pamėgdžiojimas, bet mokėjimas 
pabrėžti gamtos išorinį giminiškumą tam tikrai nuotai- 
kai; tik tada šis tapybos žanras turi teisę savarankiškai 
egzistuoti. Vergiškas gamtos kopijavimas apskritai ne- 
leistinas. Apie Denero portretus Hėgelis rašo: „Jie iš 
tiesų yra gamtos mėgdžiojimas, bet dažniausiai nepa- 
gauna jos gyvo charakterio, kuris čia turimas galvoje; 
šiuose portretuose siekiama atvaizduoti plaukus, raukš- 
les — apskritai tai, kas, tiesa, nėra kažkas abstrakčiai 
negyva, bet ir mažai tesudaro gyvą žmogaus veidą“. 

Tikrą portretinę tapybą Hėgelis labai vertina: tapybos 
pažangą nuo pat pirmųjų netobulų jos bandymų sudaro 
tai, kad „būtų prisikasta iki portreto“. Ši idėja labai 
svarbi suprasti Hėgelio estetinei koncepcijai. Jis mato ne 
tik apskritai viso meno raidos, bet ir kiekvienos jo at- 
mainos pažangą. Iš pradžių tapyba apsiriboja religiniais 
siužetais, kurie įkūnijami standartiniais modeliais; archi- 
tektonika elementari, koloritas neįvairus. Vėliau religinėms 
situacijoms suteikiama vis daugiau individualumo, gyvo 
paveikslo grožio, vidinio gyvenimo gilumo, kolorito bur- 
tų, kol pagaliau menas atsigręžia į žemiškąjį gyvenimą 
ir su tokia pačia meile, su kokia atsiduodavo religiniams 
siužetams, iki smulkiausių detalių įvaldo gamtą, kasdienį 
gyvenimą arba istoriškai svarbius praeities įvykius. Bizan- 
tija, Italija, Nyderlandai — tokia progresuojančio tapybos 
meno vystymosi schema. 

Kaip ir visose schemose, joje yra pritemptų dalykų. 
Gerai Hėgelis buvo susipažinęs tik su olandų ir vokiečių 
tapyba (jas jis tapatino). Bizantijos ir Italijos meistrai 
filosofui buvo žinomi daugiausia iš literatūros. Derinda- 
masis prie schemos, Rafaelio „Siksto madoną“, į kurią 
jis nė kartą žiūrėjo Drezdene, kolorito atžvilgiu Hėgelis 
laiko neprilygstančia olandų paveikslams. O kolorito įval- 
dymas, linijinė perspektyva, judesio perteikimas, Hėgelio 
nuomone, yra svarbiausi tapybos pažangos požymiai. 

Paveikslo spalvos turi susilieti į vieningą visumą. Čia 
Hėgelis remiasi Gėtės autoritetu — jo spalvų teorija buvo 
didžiausias teorinis tolesnės tapybos meno raidos numaty- 

mas. Pirmiau, negu tapytojai ėmėsi uždavinio atskleisti 
visą realių spalvinių santykių sudėtingumą, Gėtė sprendė 
šią problemą „Spalvotyroje“. Jis suformulavo šiuolaikinės 
tapybos aksiomą: daiktų spalva yra spalvinis jų tarpusa- 
vio santykis. Jis smulkiai aprašė fiziologinį ir estetinį 
spalvos poveikį: geltona spalva sukelia šiltą ir malonų 
įspūdį, mėlyna kelia mums šalčio ir tolyn nusidriekian- 
čios erdvės įspūdį, raudona suneramina ir išaukština. 

Hėgelis įsitikinęs, kad tapyba vystosi regimybės lais- 
vės linkme; regimybė „daugiau nebesusijusi su vaizdu, jai 
leista savarankiškai atsiduoti spindėjimo ir atspindžių 
žaismui, šviesos ir šešėlių burtams“. Erdviškumo sunai- 
kinimas šiame žaisme paverčia ją muzika, menu, kuris 
betarpiškai apeliuoja į patį jausmą. 

Muzika gyvuoja architektūrai visiškai priešingoje sri- 
tyje, ir vis dėlto Šlėgelis nebuvo visai neteisus, sugretin- 
damas šias dvi meno rūšis. Ir vienur, ir kitur veikia har- 
moningų tarpusavio santykių dėsniai, kurie gali būti 
griežtai apskaičiuoti. Su poezija muziką sieja tas pats 
juslinis pagrindas — garsas. Mažiausiai muzika panaši į 
skulptūrą. Skulptorius išoriškai išryškina, parodo tai, kas 
jau glūdi vaizdinyje. Kompozitorius kuria, pasinėręs į lais- 
vą vidinio gyvenimo stichiją. Kaip menininkas jis „laisvas 
nuo turinio“. 

Tiesa, šiuo atveju kalbama apie savarankišką, instru- 
mentinę muziką. Kita jos atmaina — akompanimentas, mu- 
zika, susijusi su tekstu, su praktiniais žmogaus siekiais. 
Su dainomis ėjo į mūšį spartiečiai, kovos trimitai įkvėp- 
davo gezus, ir negalima įsivaizduoti Prancūzijos revoliu- 
cijos be ,„Marselietės“. Italų publika operoje nereikšmingų 
scenų metu plepa, valgo ir net lošia kortomis, bet visi 
nutyla, kai prasideda garsi arija, tuo tarpu vokiečiai, Hė- 
gelio nuomone,— nemuzikalūs pedantai, juos labiausiai 
domina operų princų ir princesių likimas, ir jie apmau- 
dauja, kai dainavimas trukdo suprasti tekstą. 

Du muzikos tipus netiesiogiai atitinka du atlikimo ti- 
pai: virtuoziškas atkūrimas ir improvizacija. Antruoju 
atveju atlikėjas elgiasi kaip menininkas, jis kuria, papil- 
dydamas, pagilindamas, sudvasindamas parašytą muziką. 

Antai Rosinis palengvina ir kartu pasunkina dainininkų 
uždavinį, dažnai suteikdamas jiems laisvę kurti kartu. 

Instrumentinėje muzikoje menas pasineria į „nepaaiš- 
kinamą subjektyvų susikaupimą“; tonas pats savaime ne- 
turiningas, turiniui išsaugoti muzikai reikalingas tekstas, 
žodžio menas, t. y. poezija. Tai trečiasis romantinis menas, 
„įveikiantis“, t. y. suvienijantis aukščiausiame etape, ta- 
pybą ir muziką. Poezija gali išreikšti ne tik subjektyvų 
įsijautimą, bet ir išorinės būties savitumą. Į juslinių for- 
mų vietą ji iškelia dvasines. 

Dar Herderis, polemizuodamas su Lesingu, pažymėjo, 
kad „Laokoono“ autorius nejaučia principinio tapybos ir 
poezijos skirtumo. Ženklai, kuriuos vartoja vaizduojamasis 
menas, paremti vaizduojamojo objekto savybėmis. Poezi- 
jos išraiškos priemonės sąlygiškos, tai artikuliuoti garsai, 
visuotinai priimti simboliai, neturintys nieko bendra su 
objektu, kurį jie žymi. Kitaip tariant, tapybos poveikis 
paremtas betarpišku suvokimu, literatūros poveikiui tarpi- 
ninkauja mąstymas ir kalba. 

Hėgelis šitai žino, ir jis pataria poezijai laikytis vi- 
durio tarp mąstymo abstraktaus visuotinumo ir juslinio 
konkretaus kūniškumo. Bet tikra meninė kūryba Hėgeliui 
juntamai konkreti. Todėl jam „poezija atsiskleidžia kaip 
tas ypatingas menas, kuriame kartu pats menas pradeda 
irti“, 

Poetinę (senesnę) sąmonę Hėgelis priešpriešina (vė- 
liau atsiradusiai) prozinei, kuri, nors ir operuoja kalba, 
reikalauja meistriškumo, bet jau visiškai arba iš dalies 
yra už meninės kūrybos ribų. Vieną prozos meno pavyz- 
dį — istorinį aprašymą — mes aptarėme ankstesniame sky- 
riuje, kitas pavyzdys — iškalba. Oratorius apeliuoja ne tik 
į auditorijos protą, bet ir į jos jausmus, jo uždavinys — 
ne tik įrodyti savo teisumą griežtais samprotavimais, bet 
ir sužadinti aistrą, patraukti. Ir vis dėlto tai ne menas, 
ne poezija. Meno kūrinys nesiekia jokio kito tikslo, kaip 
tik sukurti grožį ir mėgautis juo, „meninė veikla nėra 
priemonė už jos esančio rezultato atžvilgiu“. Iškalboje 
meistriškumas atlieka pagalbinės veiklos funkciją, tikslas 
tiesiogine prasme nesusijęs su menu. Oratorius visada 

atsižvelgia į vietą, kur jis kalba, klausytojų išsilavinimą, 
nuovokumą ir charakterį, kad neprarastų geidžiamo prak- 
tinio rezultato. 

Ragindamas poeziją sergėtis tikslo, esančio už meno ir 
gryno meninio pasitenkinimo ribų, Hėgelis priartėja prie 
Kanto, prie jo nesuinteresuoto grožio teorijos, ir nutolsta 
nuo pradinės savo prielaidos apie grožį kaip tiesos formą. 
Poezija ir proza Hėgeliui — antipodai. „Prozoje išsiskiria 
ne vaizdas, o prasmė, kuri tampa turiniu: dėl to vaizdinys 
virsta plika priemone, kad turinys pasiektų sąmonę... 
Kaip proziško vaizdinio dėsnį mes galime nurodyti ištiki- 
mybę, o kita vertus — ryškų apibrėžtumą ir aiškų supra- 
timą, tuo tarpu tai, kas apskritai metaforiška ir vaizdinga, 
tam tikru mastu visada neryšku ir neteisinga“. Sek- 
damas Šelingu, Hėgelis apibūdina poetinį kūrinį kaip 
„begalinį organizmą“, o proza visada vienareikšmė. 

Tiesa, Hėgelis pastebi, kaip gimsta ir kaupia jėgas 
nauja meno rūšis — grožinė proza. Jis vadina romaną 
„šiuolaikine buržuazine epopėja“, bet romanas netampa 
detalios analizės objektu. Tai neatsitiktina. Grožinės lite- 
ratūros, XIX ir XX amžiuje pasiekusios aukštą lygį, raida 
įtikinamiausiai paneigia Hėgelio tezę apie meno žuvimą. 
Tiesa, literatūra — ypatinga meno rūšis, ji egzistuoja prie 
jo ribos, čia peržengdama ją, čia vėl prie jos sugrįždama. 
Iš pradžių literatūrinė ir mokslinė filosofinė kūryba susi- 
liejusios į viena: Platono dialogai — tai ir mokslo, ir me- 
no paminklai. Naujaisiais laikais grožinė literatūra išsi- 
skiria kaip tai, kas savaiminga. Bet naujausiais laikais 
vyksta „neigimo neigimas“, mūsų dienomis vėl atsiranda 
savotiška mokslinio (humanitarinio) pažinimo ir meno 
simbiozė. Daugelis šiuolaikinių literatūros kūrinių turi ir 
meninę, ir teorinę vertę. Ir reikia pasakyti, kad Hėgelio 
epochoje ši problema iškildavo jo oponentams romanti- 
kams. Jų dėmesį buvo prikaustęs romano (iš čia ir kryp- 
ties pavadinimas — „romantizmas“), kaip universalios me- 
no formos, likimas. Zvelgdami į ateitį, jie pranašavo ne 
meno žuvimą, bet jo suklestėjimą literatūros ir filosofijos 


tarpusavio suartėjimo keliuose. 

Hėgelio meniniai interesai — beveik vien tolimoje pra- 
eityje. Gvildendamas epo problemą, jis su didele meile 
ir išmanymu kalba apie „Iliadą“ ir „Odisėją“. Mažiau 
simpatijų jam kelia „Nybelungų giesmė“. Tiesa, šiame 
„tikrai vokiškame“ kūrinyje yra „nacionalinis substancia- 
lus turinys“, bet charakteriai pernelyg tiesmuki, primena 
„grubius medgalius“ ir nė iš tolo neprilygsta išsivysčiu- 
sioms dvasingoms Homero herojų individualybėms. 

Tikras epas mūsų proziškoje epochoje neįmanomas. 
Hėgelis įsitikinęs, kad nė vienas šiuolaikinis rašytojas 
negali pasinerti į senovės liaudies gyvenimo atmosierą, 
jis neabejoja Osiano poemų autentiškumu; tie kritikai, 
kurie jas laiko Makfersono gaminiais, jo nuomone, paro- 
do nepaprastą aklumą ir visai nesupranta meno dėsnių. 

Nuo epo prie lyrikos, nuo objektyvaus, visa apimančio 
gyvenimo vaizdo prie vidinio subjektyvumo pasaulio. Kad 
suklestėtų epas, būtina tokia liaudies būsena, kai ji dar 
apskritai nesubrendo gyvenimo prozai, tuo tarpu lyrikai 
palanki epocha, kai susiklostė vienokia ar kitokia gyve- 
nimo tvarka; tik tokiu metu atskiras žmogus užsisklen- 
džia savo jausmų pasaulyje ir pradeda reflektuoti. 

Lyrinės poezijos raidos istorinius etapus Hėgelis pra- 
deda analizuoti nuo liaudies kūrybos. Jis pažymi Her- 
derio nuopelnus — Herderis pažadino susidomėjimą dai- 
nomis, kuriose atsispindėjo įvairių tautų savitumas; jis 
šlovina antikinę lyriką ir netgi suranda jaudinančių žo- 
džių dabarčiai, būtent Gėtei: „Retai sutiksi tokių įvairių 
interesų žmogų kaip jis, tačiau, nepaisant šio begalinio 
platumo, jis nuolat gyveno savo viduje ir visa, kas ji 
sujaudindavo, paversdavo poetiniais vaizdais“. 

Aukščiausia poezijos forma — drama, kuri epo objek- 
tyvumą sujungia su lyrikos subjektyvumu. Būtina dra- 
mos sąlyga yra žmonių veiksmų vaizdavimas; čia prieš 
mūsų akis iškyla ir „visos šios žmonių sumaišties“ ska- 
tinamieji motyvai, ir galutiniai rezultatai. Ten, kur pa- 
prastam žvilgsniui viešpatauja neaiškumas, atsitiktinu- 
mas ir savivalė, poetui dramaturgui atsiskleidžia protin- 
ga daiktų tvarka. 

Drama, kaip meno kūrinys, turi savo kanonus. Hėge- 
lis juos kritiškai analizuoja. Vietos vienumo atžvilgiu 
jis rekomenduoja „vidurio kelią“, kad neįžeistų „tikro- 
vės teisių“, bet ir nebūtų pedantiškas. Analogiška situa- 
cija ir su laiko vienumu. Neliečiamas dramos dėsnis, Hė- 
gelio nuomone, yra veiksmo vienumas. Šiuolaikiniai kū- 
riniai, palyginti su antikiniais, yra išdrikesni, tačiau ir 
čia matyti tam tikrą užbaigtą visumą sudarančių epi- 
zodų ryšys. 

„Vidurio kelią“ Hėgelis pasirenka ir atsakydamas į 
klausimą, kokia turi būti dramos kaiba. Didro, Lesingas, 
Gėtė ir Šileris savo kūryboje palaiko „vadinamąjį natū- 
ralumą kaip sąlygiškos teatro kalbos ir jo retorikos prie- 
šybę“. Šiandien kalbėti scenoje kaip antikinėje tragedi- 
joje ar prancūzų komedijoje iš tiesų negalima. Tačiau, 
kita vertus, ir realumo perteklius gali virsti sausumu ir 
proziškumu. Kalbos grubumas būdingas atskiram asme- 
niui, pasiduodančiam beiormės nuotaikos protrūkiams; 
mandagumas, priešingai, yra abstrakčiai visuotinis da- 
lykas. „Tarp šio grynai formalaus visuotinumo ir šios 
natūralios netašyto savitumo išraiškos yra tai, kas tikrai 
visuotina, kas nelieka formalu ir nepraranda individua- 
lumo“. Ir čia filosofas kuria triadą. Analogiškai, įveikda- 
mas kraštutinumus, jis sprendžia ir charakterio proble- 
mą: neturi būti nei „tam tikrų aistrų abstrakcijos“, nei 
„tik paviršutiniško individualumo“, tik vieno ir kito daly- 
ko sintezė laiduoja menininkui sėkmę. 

Aktorių vaidyboje, Hėgelio nuomone, egzistuoja dvi 
sistemos. Pirmuoju atveju teatras yra „gyvas poeto orga- 
nas“, čia viešpatauja „aukštas tonas“ ir sceninis sąlygišku- 
mas. Priešingos teatro meno nuostatos reikia ieškoti ten, 
kur visa, ką pateikia poetas, yra tik natūralios aktoriaus 
vaidybos rėmai. Aktorius neturi teisės apsiriboti „nuval- 
kiotu natūralumu“, jis turi nuolat turėti galvoje publi- 
ką, kreiptis į ją ir šitaip pakilti iki tikro virtuoziškumo, 
kuris šiuo atžvilgiu suartina jį su muzikantu, vaidinan- 
čiu atliekamo kūrinio bendraautoriaus vaidmenį. Sis 
vaidybos principas vienodai taikytinas ir tragedijoje, ir 
komedijoje. 

Tragedijos veiksmas yra substancialių jėgų sšusidūri- 
mo sritis. Tragedijos pagrindą sudaro konfliktas, kuria- 
me abi šalys vienodai teisios, bet savo tikslą jos gali 
pasiekti tik sunaikindamos arba nuslopindamos kitą. Zu- 
vus rimtį sutrikdžiusiai individualybei, vėl įgyjama pu- 
siausvyra. Baimę ir užuojautą žadinančioje tragiškoje 
atomazgoje įvyksta susitaikymas. Baimę mums gali su- 
kelti niekšas, užuojautą — driskius, bet šiuo atveju kal- 
bama apie kitokį, turiningą afektą. Ir ne kiekviena liūd- 
na istorija yra tragedija. Tikrai tragišką kančią sukelia 
ne atsitiktinės aplinkybės, o nulemtas sąmoningas elge- 
sys, kartu ir pateisintas, ir kupinas kaltės, už kurią vei- 
kiantysis asmuo atsako visu savo „aš“. Tragiški herojai 
tiek pat nekalti, kiek ir kalti. Žmogus kaltas tik tuo 
atveju, jeigu jis galėjo pasirinkti ir dėl savo kaltės ry- 
žosi tam tikram poelgiui. Antikinės tragedijos herojai 
vykdo tai, ką jiems skiria aukštesnės galios; vėlesnių 
laikų herojai taip pat neturi pasirinkimo, jie sąmoningai 
renkasi vienintelį jiems įmanomą lemtingą kelią. Todėl 
tragiška žūtis neišvengiama, atsitiktinumas čia yra tik 
būtinumo pasireiškimo forma. Jei žiūrėsime išoriškai, tai 
Hamleto mirtis atrodo esanti atsitiktinė dvikovos su 
Laertu atomazga. Bet Hamleto sielos gelmėse nuo pat 
pradžių glūdi mirtis. Baigtinės būties ribos jo nepaten- 
kina, dėl tokio jo liūdesio ir švelnumo, tokio sielvarto, 
tokio bjaurėjimosi visomis gyvenimo sąlygomis mes nuo 
pat pradžių jaučiame, kad šioje siaubingoje aplinkoje 
jis — prarastas žmogus. 

Hėgelis mėgina nužymėti istorines tragiškų kolizijų 
ribas. Tikrai tragiškam veiksmui būtina, kad jau būtų 
prabudęs individualaus savarankiškumo principas, noras 
pačiam apginti savo poelgį ir jo padarinius. Rytai neži- 
no tragedijos; jos tėvynė — Graikija; paskutinė tragizmo 
kupina epocha — viduramžių pabaiga. „Geco ir Franco 
fon Zikingeno epocha įdomi tuo, kad tuo metu riterystė 
ir jos atstovų bajoriškas savarankiškumas žūva nuo vėl 
atsiradusios objektyvios tvarkos ir teisėtumo rankos. Tai, 
kad Gėtė savo pirmo dramos veikalo tema pasirinko šią 
koliziją tarp viduramžių herojų epochos ir įstatymų 

reglamentuoto šiuolaikinio gyvenimo, liudija jo didelį pro- 
tą. Juk Gecas ir Zikingenas dar yra herojai, kurie nori 
savarankiškai reguliuoti savo platesnės ar siauresnės ap- 
linkos sąlygas, remdamiesi tik savo asmenybe ir drąsa, ir 
nesudrumstu teisingumo jausmu; tačiau nauja tvarka 
patį Gecą padaro neteisų ir pražudo jį“. 

„Nauja tvarka“ — tai buržuazinė visuomenė su jos iš- 
vystytomis teisinėmis ir politinėmis sąlygomis, jai sve- 
tima heroika, nebūdingos tragiškos kolizijos. Šiuolaiki- 
niame pasaulyje kiekvienas atskiras žmogus priklauso 
esamai visuomeninei santvarkai ir yra ne savarankiškas, 
vientisas ir individualiai gyvas šios visuomenės tipas, bet 
jos ląstelė. Individo interesų ir tikslų turinys yra grynai 
privatus, atskiras asmuo jau nėra visuomeninių jėgų 
reiškėjas. Kita vertus, Hėgelio nuomone, buržuazinė 
santvarka dėsninga ir protinga. Maištauti prieš ją — va- 
dinasi, maištauti prieš protą. Šilerio herojaus Karlo Mo- 
ro pasirinktas kovos kelias yra lemtinga klaida, „šis 
plėšiko idealas gali sugundyti tik vaikus“. 

Hėgelio istorizmas ir čia nukreiptas vien tik į pra- 
eiti. Kadaise istorija buvo, o dabar jos daugiau nebėra. 
Buržuazinio gyvenimo proza slopina bet kokius kilnius 
polėkius. Anksčiau ar vėliau — Hėgelis tuo tvirtai įsiti- 
kinęs —,,subjektas apsilaužo ragus“ ir įsipina į esamus 
santykius. Kad ir kiek vienas ar kitas žmogus kitados 
būtų pykęsis su pasauliu, kad ir kiek jis būtų mėtytas iš 
vienos šalies į kitą, galų gale jis susiranda kokią nors 
tarnybą, veda ir pasidaro toks pat filisteris kaip ir visi 
kiti. Žmona tvarkys namų ūkį, netruks atsirasti vaikų; 
moteris, kuri dar neseniai atrodė esanti vienintelė, ange- 
las, elgsis panašiai kaip ir visos kitos. Tarnyba privers 
dirbti ir teiks sielvartų, santuoka sukurs namų kryžių. 
Taigi jam likimo skirta patirti visą pagirių kartėlį. Trage- 
dija išsigimsta į farsą. 

Šiuolaikinės epochos raida, Hėgelio nuomone, turi tra- 
gedijos antipodo — komiškumo — žymę. Tai taip pat 
kolizijų sprendimo būdas, bet tik grynai asmeninis, iš 
esmės teikiantis tik pseudosprendimą, tiksliau — tiesiog 
nusiraminimą. Tai „palaima ir patenkinimas subjektyvu- 

mo, kuris dėl pasitikėjimo savimi gali pakelti savo tiks- 
lų žlugimą“. 

Bet komiškumo esmė — ne tik individualūs sugebėji- 
mai, turi būti ir koks nors objektyvus pagrindas; aštrus 
protas pastebi jį greičiau už kitus. Komiškas yra bet koks 
kontrastas, bet koks vidaus ir išorės, esmės ir apraiškos, 
tikslo ir priemonės ir t. t. neatitikimas. Jeigu pačiame 
objekte neglūdi vidinis prieštaravimas, tai komiškumas 
būna paviršutiniškas. 

Juoktis — vadinasi, suvokti kartu ir savo pranašumą, 
ir savo bejėgiškumą; komedija — tai savotiška meno vir- 
šūnė, bet kartu ir visiškas jo suirimas. Hėgelis nemato 
juoko kuriamojo prado ir labai susirūpinęs dėl jo griau- 
namųjų galimybių. Labiausiai jį gąsdina ironija, nepa- 
stebimai graužianti giluminius esamos pasaulio tvarkos 
pagrindus, kurie, Hėgelio manymu, protingi ir nepaju- 
dinami. Būtent čia glūdi didžiojo dialektiko ir romanti- 
nės mokyklos, kuri atsisakė revoliucinės kovos, bet apsi- 
ginklavo ironija, svarbiausias nesutarimas. 


Padarysime kai kurias išvadas. Hėgelio estetika — 
tai grandiozinis statinys, kuris ir šiandien, nors pusiau 
sugriuvęs, stulbina sumanymo ir realizavimo didingumu. 
Tai medis milžinas, kurio lapai nudžiūvo ir nukrito, bet 
kilnūs kontūrai vis dar traukia žvilgsnį. 

Gyvuoja grožio veiklaus pobūdžio idėja, šios kate- 
gorijos visa apimančios reikšmės estetikai idėja, gyvuo- 
ja istoriškas požiūris į meną, į įvairių jo formų kaitą, 
klestėjimą ir vytimą. Bet seniai sudūlėjo sistemos Pro- 
krusto lova, į kurią neįmanoma įsprausti sudėtingo ir 
besivystančio meno pasaulio. Hėgelis paskelbė meninei 
kūrybai mirties nuosprendį, kuris nebuvo įvykdytas. 

Hėgelio estetika, kaip ir visa jo dialektika, nukreipta 
į praeitį; mąstytojas, atkakliai kėlęs meno pažangos idė- 
ją, apriboja šią pažangą seniai praėjusiais laikais. Ne- 
galima pasakyti, kad Hėgelis nepažino savo laikų meno 
(vėliau įsitikinsime, kad jis anaiptol ne kabinetiškai do- 
mėjosi tapyba, teatru, muzika), tačiau niekas negalėjo pa- 
laužti įsišaknijusio prietaro, sąlygoto visos pažiūrų siste- 
mos: meno amžius praeityje, prasideda mokslo epocha. 

Dešimtas skyrius 


DIEVAS MIRĖ 


Kristus taip seniai numirė už mū- 
sų nuodėmes, kad greitai tai pasidarys 
netiesa. 

Hėgelis 


Tikėjimo klausimai Hėgelį visada jaudino. Svarsty- 
damas juos, jis kūrė savo teoriją. Jo religijos filosofijos 
paskaitos turėjo didelį pasisekimą. Dievo buvimo įrody- 
mų kursas sutraukė didžiausią klausytojų skaičių — 200 
žmonių. 

Mums Hėgelio religijos filosofija įdomi pirmiausia 
kaip silpniausia jo koncepcijos grandis. Silpna ta prasme, 
kad kaip tik čia nutrūko geležinė sistemos grandinė. Re- 
ligijos problemoms svarbiausią dėmesį skyrė Hėgelio 
mokiniai, šioje srityje po filosofo mirties įsiliepsnojo 
karščiausi ginčai ir kaip logiška jų užbaiga atsirado hė- 
gelizmo antipodas — Fojerbacho ateizmas. Tai sąlygojo 
toks pat būtinumas, dėl kurio Hėgelio religijos teorija 
pakeitė naivų švietėjų bedieviškumą. 

Per amžius laisvoji mintis, kovojusi su tikėjimu die- 
vu, laikė religiją apgavyste, gudrių apgavikų prasima- 
nymu pažaboti tamsiam žmogui. „Apie tris apgavikus“— 
taip tiesiai ir buvo pavadintas XVIII amžiuje išspaus- 
dintas ateistinis traktatas, skirtas trijų religijų — judaiz» 
mo, krikščionybės, islamo — įkūrėjams. Švietėjai buvo tei- 
sūs, tvirtindami, kad religinės dogmos ir mitai neparemti 
tikru žinojimu, bet jie klydo, vien tik žinojimą laikydami 
tikėjimo įveikimo priemone. Išeidavo, kad tik išsimoks 
linęs žmogus gali tapti ateistu. Švietėjų bėda buvo ta, 
kad visuomenė jiems atrodė esanti izoliuotų individų 
konglomeratas. Jie tikėjosi pakeisti žmonių gyvenimą, pa- 
Šalinti religiją, apeliuodami į atskiro žmogaus protą ir 

žinias. Tačiau išsilavinusiuose sluoksniuose atsirasdavo 
kitų prietarų. 

Tokia pat utopiška buvo ir idėja išlaisvinti visuomenę 
nuo religijos morališkai sukompromituojant dvasininkiją. 
„Aš žinau tik vienintelę priemonę sunaikinti religiją — 
rašė Didro,— būtent: suniekinti jos tarnus visuomenės 
akyse parodant jų ydas ir menkystę. Kad ir kiek filosofai 
įrodinėtų krikščionybės absurdiškumą, ši religija žus tik 
tada, kai prie Dievo motinos ar šv. Sulpicijaus katedros 
elgetos sudriskusiomis sutanomis ims pigiai siūlyti mi- 
šias, nuodėmių atleidimą ir komuniją ir kai per tuos 
sukčius bus galima gauti mergšių“. Deja, bažnyčios isto- 
rija paneigė šį požiūrį: katalikybės dorovinis nuopuolis 
kadaise sukėlė ne iikėjimo išnykimą, bet Reformaciją. 

Keliai, kuriais ėjo švietėjai, negalėjo pašalinti religi- 
jos. Norint išspręsti šį uždavinį, reikėjo atsisakyti orien- 
tacijos į „protingą individą“ ir analizuoti religinę sąmonę 
kaip socialinį institutą. Kaip tik tai ir sudaro Hėgelio 
religijos filosofijos reikšmę. Jo teologinė koncepcija pa- 
radoksaliu būdu tapo esminiu ir būtinu ateizmo istorijos 
momentu. 

Jau „Dvasios fenomenologijoje“ Hėgelis rašė, kad ab- 
surdiška tikėjimą dievu laikyti „komedijas krečiančios 
dvasininkijos fokusu. Religija būtinai atsiranda ir kinta 
dvasios (t. y. visuomeninės sąmonės.— A. G.) raidos 
procese“. Istorinis požiūris į religiją — tai antras svarbus 
Hėgelio koncepcijos ypatumas. 

Kartu, kaip ir kitose filosofijos srityse, Hėgelio pa- 
siekti rezultatai buvo susiję su tam tikrais praradimais, 
jei lyginsime su jo pirmtakais. Kantas kritiškai išana- 
lizavo ir atmetė visus loginius dievo buvimo įrodymus. Hė- 
gelis pamėgino juos sugrąžinti. 

Menas, pasak Hėgelio, tiesą suvokia jusliniu stebėji- 
mu, religija pasiekia tolesnę pakopą — vaizdinį. Hėgelis 
nesutinka su Šlėjermacheriu, kuris tikėjimą dievu apri- 
bojo jausmo, priklausomybės jausmo, sritimi. Jeigu taip, 
ironizavo Hėgelis, tai šuo — geriausias krikščionis: jis 
visada gyvena tuo jausmu, jam pažįstamas netgi palaimos 
jausmas, kai šeimininkas numeta kaulą. Religinis išgy- 

venimas — būtina, bet nepakankama tikėjimo sąlyga. 
Kiekvienas jausmas, kiekvienas išgyvenimas subjektyvus, 
o dievas turi būti suvoktas kaip visuotinis. Visuotinumo 
forma — protas. 

Polemiką su Kantu Hėgelis pradeda nuo vadinamojo 
kosmologinio įrodymo. Jo esmė ta, kad, kaip ir viskas 
pasaulyje, pats pasaulis turi turėti savo priežastį — ji ir 
yra dievas. Filosofiniu žargonu šitai skamba taip: jeigu 
kas nors egzistuoja, tai turi egzistuoti ir besąlygiškai 
būtina, visų realiausia esybė. Šiame kosmologiniame įro- 
dyme, rašė Kantas, sutelkta tiek sotistinių gudrybių, jog 
atrodo, kad spekuliatyvus protas paleido į darbą „visą 
savo dialektinį meną“, idant kuo labiau viską supai- 
niotų. Žodžiui „dialektika“ Kantas suteikė labai blogą 
prasmę; jam tai prieštaravimų, kuriuose susipainioja 
žmogaus protas, sritis. Kosmologiniame įrodyme jis su- 
rado daugybę logikos požiūriu pažeidžiamų vietų. Sam- 
protavimus apie visuotinę priežastinę priklausomybę, sako 
Kantas, galima taikyti juslinio patyrimo srityje, bet nėra 
pagrindo perkelti juos į viršjuslinį pasaulį (kur ta 
esybė turi būti). Juo labiau nėra pagrindo neigti begalinę 
atsitiktinių priežasčių ir padarinių eilę. Kur įrodymas, kad 
mūsų protas reikalauja užbaigti šią eilę? Ir pagaliau mū- 
sų samprotavimų šia tema jokiu būdu negalima suplakti 
su realaus egzistavimo faktu. Kurk sau sveikas prielaidas 
apie bet kokią aukščiausią būtiną esybę, bet neik taip toli 
ir netvirtink, kad tokia esybė būtinai egzistuoja. Tokia 
atitinkamo „Grynojo proto kritikos“ skyriaus reziumė. 

Silpna šių Kanto samprotavimų vieta — jutimais su- 
vokiamo reiškinių pasaulio priešpriešinimas jutimams ne- 
prieinamam „daiktų pačių savaime“ pasauliui. Hėgelis 
nedelsdamas tuo pasinaudojo. Dievas — ne nepažinus 
„daiktas pats savaime“, pažinimui prieinama viskas; Kan- 
tas nužemina protą, kurio tikroji sritis kaip tik yra ne 
jutimais suvokiamas, o protu mąstomas pasaulis — toks 
pirmasis Hėgelio prieštaravimas. 

Antrasis jo prieštaravimas demonstruoja visą to paties 
„dialektinio meno“, kurio ne be pagrindo baiminosi Kan- 
tas, spindesį. Kas davė teisę, klausia Hėgelis, priešprie- 


197 


šinti atsitiktinumą būtinumui? Kur atsitiktinumas, ten ir 
būtinumas, substancialumas, kuris ir yra atsitiktinumo 
prielaida. Mintis apie būtinumo ryšį su atsitiktinumų 
prieštaringa. Na ir kas? Pernelyg jau švelnu manyti apie 
daiktus, kad jiems nebūdingi prieštaravimai. Ir paviršuti- 
niškas kasdienis, ir pats giliausias patyrimas liudija prie- 
šingą dalyką — prieštaravimo visuotinumą. 

Toliau Hėgelis pereina prie teleologinio dievo buvimo 
įrodymo (jis kartu ir fizioteologinis). Visas pasaulis liu- 
dija kūrėjo išmintį, taip viskas jame sutvarkyta ir tiks- 
linga: gyvybei palaikyti reikalingas maistas, vanduo, oras, 
ir nė vieno iš šių dalykų netrūksta. Žemėje egzistuojančių 
sąveikų grandinė pernelyg sudėtinga, kad ją būtų galima 
mąstyti nesukurtą pagal protingą planą. Teleologinis 
įrodymas, sako Kantas, nusipelno, kad apie jį būtų kal- 
bama su pagarba: tai pats aiškiausias, labiausiai įprastinį 
intelektą atitinkantis argumentas. Kanto kontrargumentas 
teigia: gamtos tikslingumas ir harmonija susiję su daiktų 
forma, o ne su jų materija (turiniu), vadinasi, daugiau- 
sia, ką galima pasiekti fizioteologiniu argumentu,— tai 
įrodyti architekto, gatavą medžiagą apdorojančio meistro, 
bet ne pasaulio kūrėjo egzistavimą. 

Prieštaraudamas Kantui, Hėgelis vėl griebiasi dia- 
lektikos. Argi formą galima atskirti nuo turinio? Ma- 
terija be formos — tai beprasmybė. Lygiai taip pat tikslo 
negalima izoliuoti nuo priemonės. Tikslai neegzistuoja 
patys savaime. Gamtoje daug kas tikslinga, tačiau ne 
mažiau ir to, kas netikslinga, beprasmiška. Milijonai ge- 
malų žūva, nevirtę gyvomis būtybėmis; vienų gyvenimas 
paremtas kitų mirtimi; ir žmogus, siekdamas didelių tiks- 
lų, atlieka begalę netikslingų poelgių, kurdamas griauna. 
Protas dialektiškas, ir naivu manyti, kad pasaulyje viskas 
iki smulkmenų apgalvota: nejaugi kamštmedį dievas su- 
kūrė tam, kad būtų kuo užkimšti butelius? Hėgelis ne- 
pastebi, kad čia jo žodžiai ne tik nesustiprina dieviškojo 
tikslingumo idėjos, bet, priešingai, paneigia ją. 

Ir pagaliau trečiasis — ontologinis įrodymas. Šis pa- 
lyginti jaunas savo amžiumi (jo autorius — viduramžių 
scholastas Anzelmas Kenterberietis) įrodymas teigia: die- 

vas mums atrodo pati tobuliausia esybė. Jeigu ši esybė 
neturi būties požymio, vadinasi, ji nepakankamai tobula, 
ir mes patys sau prieštaraujame; pašalinti šį prieštara- 
vimą galima tik pripažinus dievo egzistavimą. Surasti 
šiame samprotavime formalią klaidą nesunku: pagal po- 
žymių kiekį realus ir įsivaizduojamas objektai nesiskiria 
vienas nuo kito: šimtas tikrų talerių nė per nago juodymą 
ne daugiau už šimtą galimų, sako Kantas, reikalas tik tas, 
ar jie yra mano kišenėje. Sąvoka nėra būtis. Jų supai- 
niojimas sudaro pirmųjų dviejų „įrodymų“ pagrindą. 

Hėgelis trečią kartą grįžta prie „Logikos mokslo“ pa- 
ragraių. Pirmiausia mintis apie šimtą talerių yra ne są- 
voka, tai abstraktus vaizdinys, intelekto veiklos rezulta- 
tas; tikra sąvoka konkreti, ji — proto produktas. Dėl są- 
vokos ir būties tarpusavio santykio, tai klausimui išaiš- 
kinti pakanka pažvelgti į dialektinių kategorijų sistemą: 
būtis — išeities taškas, sąvoka apvainikuoja logiką, apima 
visus ankstesnius apibrėžimus, taip pat ir būtį. Paprastai 
sąvoka traktuojama kaip tai, kas subjektyvu, priešinga 
objektui ir realybei; Hėgeliui sąvoka objektyvi, turinti 
savarankišką būtį. 

Iš esmės Kantas neabejotinai teisus: dievo buvimo ne- 
įmanoma įrodyti. Bet logika, kuria Kantas remiasi, for- 
mali, todėl detalių atžvilgiu dialektikas Hėgelis ima vir- 
šų. Į Kanto argumento apie įsivaizduojamus ir tikrus ta- 
lerius silpnumą atkreipė dėmesį Marksas: „Jeigu kas nors 
įsivaizduoja, kad turi šimtą talerių, jeigu tas įsivaizda- 
vimas jam nėra savavališkas, subjektyvus vaizdinys, 
jeigu jis tiki juo, tai jam tie šimtas įsivaizduojamų ta- 
lerių turi tokią pačią reikšmę, kaip ir šimtas tikrų. Jis, 
pavyzdžiui, lįs į skolas, remdamasis savo fantazija, jis 
elgsis taip, kaip elgėsi visa žmonija, lįsdama į skolas 
savo dievų sąskaita. Priešingai, Kanto pateiktas pavyz- 
dys galėtų sustiprinti ontologinį įrodymą. Tikrų talerių 
toks pat egzistavimas, kaip ir įsivaizduojamų dievų. Argi 
tikras taleris kur nors egzistuoja, išskyrus vaizdinį, tiesa, 
bendrą arba, tiksliau, visuomeninį žmonių vaizdinį? 
Atvežk popierinių pinigų į šalį, kur nežinomas toks po- 
pieriaus vartojimas, ir kiekvienas juoksis iš tavo subjek- 

tyvaus vaizdinio. Ateik su savo dievais į šalį, kur išpa- 
žįstami kiti dievai, ir tau bus įrodyta, kad esi valdomas 
fantazijų ir abstrakcijų... Kas kuri nors konkreti šalis 
yra svetimšaliams dievams, tas proto šalis yra dievui 
apskritai — sritis, kur jis liaujasi egzistavęs“ !. 

Iš tiesų, ką pasiekė Hėgelis? Ar jis įrodė dievo egzis- 
tavimą? Deja, jis parodė tik Kanto logikos ribotumą ir 
neišsemiamas dialektinio mąstymo būdo galimybes. 

Jei žiūrėsime iš esmės, tai Hėgelio dievas — savaimin- 
gai besivystantis pasaulis, kuriame svarbiausia vieta skir- 
ta idealybę paverčiančio realybe žmogaus veiklai. Orto- 
doksinę dievybės sampratą brandos metais Hėgelis at- 
metė lygiai taip pat kaip ir jaunystėje. Paskaitose apie 
dievo buvimo įrodymus jis išjuokia tikintį miesčionį: „Kū- 
mas Brizė vakar man kalbėjo apie viešpaties dievo di- 
dybę, ir man atėjo į galvą, kad gailestingasis viešpats 
žino kiekvieno paukštelio, kiekvieno drugelio, kiekvieno 
vabalėlio, kiekvieno uodelio vardą, kaip mes saviškių kai- 
me: Gregoras Smitas, Peteris Brizė, Hansas Heifridas. Tik 
pamanykit, viešpats pažįsta kiekvieną uodelį, o jie tokie 
panašūs vienas į kitą, kaip broliai ir seserys, tik pama- 
nykit!“ 

Tokio dievo ponas profesorius nepripažįsta. Galbūt 
ponas profesorius tiki Spinozos dievą, tapatų gamtai? 
Gink dieve, nuo panteizmo Hėgelis atsižegnoja taip pat 
ryžtingai, kaip ir nuo miesčioniškų vaizdinių apie Sabao- 
tą, sėdintį danguje auksiniame soste. Panteistui dvasia 
ir materija lygiateisės, dievas nesukūrė gamtos, jis susi- 
liejęs su ja. Hėgelis primygtinai pabrėžia dvasios prio- 
ritetą, gamta jam — idėjos kitabūtis. Panteistas sudvasina 
gamtą, Hėgelis ją niekina kaip bedvasį pradą, nenorėda- 
mas pripažinti netgi jos grožio. 

„Kartą vakare,— prisimena H. Heinė, klausęs Berlyno 
universitete Hėgelio paskaitų,— kai danguje ryškiai spin- 
dėjo žvaigždės, mes stovėjome dviese prie lango, ir aš, 
dvidešimt dvejų metų jaunuolis, svajingai kalbėjau apie 
žvaigždes ir pavadinau jas palaimintųjų buveine. Moky- 


! Mapkc K., 3ueenoc $. M3 panunx npousBexeKnKnū, c. 98. 


200 


tojas sumurmėjo: „Žvaigždės, hm! hm! Žvaigždės — tai 
tik švytintis išbėrimas danguje“.—,,Dieve mano! — sušu- 
kau aš.— Vadinasi, ten nėra laimės pakalnės, kur po 
mirties atlyginama už dorybę?“ O jis, metęs į mane 
drumstą žvilgsnį, šiurkščiai atsakė: „Vadinasi, norėtumėte 
gauti arbatpinigių už tai, kad slaugėte sergančią mo- 
tiną ir nenunuodijote savo brolio?“ 

Žvaigždėto dangaus charakteristika, Heinės įdėta į 
Hėgelio lūpas,— beveik citata. Štai atitinkama vieta iš 
„Filosofijos mokslų enciklopedijos“: „Sis švytintis išbė- 
rimas tiek pat mažai vertas nuostabos, kaip ir žmogaus 
kūno išbėrimas arba kaip didžiulis musių spiečius“. Matyt, 
Heinė taip pat adekvačiai perteikė ir savo mokytojo min- 
tis apie atpildą po mirties. Hėgelis niekur nekalba apie 
individualų nemirtingumą. Siela — tai „dvasios miegas“, 
dvasia pabunda sąmoningoje žmogaus veikloje ir vėl 
užmiega, kai ji nutrūksta. 

O kaip dėl pasaulio sukūrimo dogmos? Ar loginės 
idėjos perėjimą į savo kitabūtį, į gamtą, reikia suprasti 
būtent šia prasme? Lyg ir taip. „Kodėl dievas pats sau 
lėmė sukurti pasaulį?“ — klausia filosofas ,„„Enciklopedi- 
joje“. O kita vertus, Hėgelis taip supainioja „gamtos 
sukūrimo“ klausimą, kad nė vienas ortodoksas bažnyti- 
ninkas su jo pažiūromis nesutiktų. Reikalas tas, kad lo- 
ginis idėjos vystymasis yra pirmesnis už gamtą ne laiko 
atžvilgiu. Laiko kategorija atsiranda tik gamtoje, idėja 
vystosi laike tik „dvasios“ pakopoje, t. y. žmogaus ir vi- 
suomenės gyvenime. 

Taip pat Hėgelio supainiota ir žmogaus atsiradimo 
problema. Biblinė versija jam — poetinė legenda, bet ir 
evoliucinis požiūris jam atrodo neįtikinamas. Jis įsiti- 
kinęs, kad gamtoje niekas aukštesnis neatsiranda iš že- 
mesnio, neorganinė gamta neegzistuoja be organinės, be 
gyvybės. Vadinasi, be žmogaus? Hėgelis neužbaigia sa- 
vo minties. Reikia pasakyti, kad viduramžių eretikai, 
maištavę prieš Šventojo rašto autoritetą, kėlė žmonių 
giminės amžinumo idėją. Apie Hėgelio domėjimąsi mis- 
tika ir erezijomis mes jau kalbėjome. 

Religijos filosofijos paskaitose Hėgelis cituoja Meis- 
terį Ekhartą: „Akis, kuria dievas mato mane, yra akis, 
kuria aš matau jį; mano akis ir jo akis yra vienas ir 
tas pat. Teisybė, kad aš ant dievo svarstyklių, o jis ant 
mano. Jeigu nebūtų dievo, nebūtų ir manęs, jeigu nebūtų 
manęs, nebūtų ir dievo“. Kadaise bažnyčios pasmerk- 
tas žymaus mistiko mokymas krikščionių religijos žmo- 
gų-padarą pavertė žmogumi-kūrėju, prilygstančiu dievui. 
O žmogaus sudievinimas (kaip ir dievo sužmogini- 
mas) — kelias laisvos minties, vedančios į religijos pa- 
šalinimą. 

Hėgelis vaikščioja kažkur šalia. Jis visomis jėgomis 
stengiasi sustiprinti religijos pamatus, bet iš tikrųjų 
nepastebimai griauna juos. Religija jam svarbi pirmiau- 
sia kaip socialinis institutas. Todėl nepaprastai įdomūs 
Hėgelio samprotavimai apie absoliučius religijos pagrin- 
dus, apie jos atsiradimo kelią. Žmonės nekuria tikėjimo, 
jie istoriškai perima jį iš paties natūraliausio autoriteto — 
tautos ir šeimos dvasios, iš kurios jie kyla ir su kuria 
perima tam tikrą religinio kulto formą. Šio natūralaus 
autoriteto galia tautos gyvenime nepaprastai didelė, ir 
kad ir koks individas įsivaizduotų esąs savarankiškas, 
jis negali iššokti už tikėjimo ribų, nes jame glūdi pats 
šio individo dvasingumas. 

Kita aplinkybė, į kurią Hėgelis atkreipia dėmesį, — tai 
religijos santykis su valstybe. Religinis kultas, t. y. tau- 
tos gyvenimą reglamentuojantys ritualiniai veiksmai ir 
apeigos, padeda pamatus dorovei, kurią, pasak Hėgelio, 
visiškai įkūnija valstybė. Jaunystėje Hėgelis kaltino baž- 
nyčią ir valstybę tuo, kad jos veikė išvien, diegdamos 
despotizmą. Dabar religija ir valstybė jam — laisvės įsi- 
kūnijimas. Tačiau tikslai, kuriuos, siekdamos laisvės, ke- 
lia religija ir valstybė, skirtingi: religija nori laisvės 
nuo pasaulio, valstybė — laisvės pasaulyje. Šie tikslai ga- 
li būti puikiai suderinti, bet jie taip pat gali smarkiai 
prieštarauti vienas kitam, kaip yra katalikybėje, reikalau- 
jančioje besąlygiško paklusimo jai. 

Protestantizmo teologija visada buvo persiėmusi isto- 
rizmo dvasia: reikėdavo pateisinti ir pagrįsti naujo ti- 

kėjimo atsiradimą. Hėgelis tęsia šią tradiciją ir religinių 
tikėjimų kaitą traktuoja kaip būtinas vis gilesnio dievo 
pažinimo pakopas. Viena po kitos einančias religijas vie- 
nija ne išoriniai požymiai, bet pati dvasios, kuri verčia 
save siekti savęs pačios pažinimo, prigimtis. Religijai 
vystantis, dievo paveikslas vis labiau sužmoginamas. Šis 
procesas eina koja kojon su laisvės įsisąmoninimo gi- 
lėjimu, o tai, pasak Hėgelio, sudaro visuotinės istorijos 
turinį. 

Pirmojoje stadijoje, vadinamosiose natūraliose religi- 
jose, dievo idėja išryškėja kaip absoliuti gamtos jėga, 
prieš kurią Žmogus suvokia esąs niekingas ir pavergtas. 
Čia Hėgelis prieštarauja švietėjų pateiktam pirmykštės 
religijos vertinimui kaip protingiausios ir paprasčiausios. 
Hėgelis, priešingai, pabrėžia nepaprasto sustingimo bū- 
seną, nuo kurios prasideda pažanga. Tik išsivadavęs iš 
pirmapradės nelaisvės žmogus pažįsta skirtumą tarp gė- 
zio ir blogio. Rojaus nežinojimas yra grubumo, o visai 
ne nekaltumo būsena, ir kvaila rojų laikyti dorovinio ir 
intelektinio tobulumo idealu. Religijos idealas yra ne pra- 
eityje, bet ateityje. 

Religinės sąmonės iškilimas ir suklestėjimas pasiekia- 
mi kova ir kentėjimu; rožė ir kryžius susiję vienas su 
kitu: norint nuskinti rožę nuo kryžiaus, reikia užsiversti 
ant savęs patį kryžių. Čia glūdi migloto aforizmo iš „Tei- 
sės filosofijos“ pratarmės —,,Protas yra rožė šių laikų 
kryžiuje“— paaiškinimas. Juodas kryžius baltomis rožėmis 
apipintos širdies fone — Liuterio herbas. 

Pirmoji žmogaus religinio dvasingumo forma pasi- 
reiškia burtininkavimu, kai žmogus mėgina savo valia 
sustabdyti arba sukelti žmogaus gyvenimui pavojingus 
reiškinius. Paskui į būrimo veiksmus įtraukiami objektai 
ir stebuklingos priemonės, būrimas darosi netiesioginis, 
virsta fetišizmu, gyvulių ir protėvių kultu. Sioje dirvoje 
išsikeroja „neapsakomas prietaringumo kvailumas“. 

Kitą religijos raidos pakopą sudaro tai, kad įvairiuo- 
se daiktuose veikiančios jėgos centralizuojamos ir įsi- 
vaizduojamos kaip vieninga visa apimanti, absoliuti die- 
viškoji galybė, o žmogus įsisąmonina save kaip niekin- 

gą ir bejėgę būtybę. Tai gamtos, arba substancijos, reli- 
gija, ir tik ji yra tikrai panteistinė. Pradiniame šios re- 
ligijos variante — kinų religijoje — svarbiausias momentas 
yra juslinis pasaulio visumos vaizdinys: visa aprėpianti 
esybė yra dangus, jos viduryje yra žemė, žemės vi- 
duryje yra Vidurinė karalystė, t. y. Kinijos imperija, 
o jos centre — dangaus sūnus, dievas-dychanas, vyriau- 
sias burtininkas, viešpataujantis gyvųjų ir mirusiųjų ka- 
ralystėse. Kinų dangus faktiškai yra žemėje, valdo ne 
dangiškasis valdovas, bet imperatorius. Šioje karalystėje 
viskas reglamentuota, viskas išmatuota tarsi skriestuvu, 
kiekvienas žmogaus žingsnis nustatytas įstatymo. Todėl 
kinų tikėjimus Hėgelis vadina saiko religija. Kultas šioje 
religijoje yra visa apimantis, žmogaus vidinis pasaulis 
pakeistas išorinėmis ceremonijomis. 

Indų religijoje — brahmanizme — monarchinę panteiz- 
mo formą pakeičia monistinė. Aukščiausias dievas Brah- 
ma — veikiau vieninga, o ne vieningas, bevardės giminės 
esybė. Iš jo viskas atsiranda, į jį viskas sugrįžta. Iš pra- 
džių, pagal indų vaizdinius, „neegzistavo nei būtis, nei 
niekas, nei viršus, nei apačia, nei mirtis, nei nemirtin- 
gumas, o buvo tik vieninga, uždara savyje ir tamsu; be 
šio vieninga, nebuvo nieko, ir šitai vienišai brinko savyje 
pačiame, stebėjimo galia šitai iš savęs sukūrė pasaulį“. 
Brahma suskyla į tris dievus: save patį, Krišną, įkūni- 
janti gyvenimą žmogaus pavidalu, ir Šyvą, bet kokio 
kūrimo ir griovimo, gimimo ir mirties pradžią. Tokia indų 
trejybė — trimurtis, vaizduojamas simboline ir, Hėgelio 
nuomone, „negražia“ figūra su trimis galvomis. Žmogaus 
gyvenimo tikslas — susijungti su visa vienijančiuoju 
Brahma. Tai pasiekiama asketišku gyvenimo būdu, lėtu 
savęs marinimu, interesų ir polinkių atsisakymu, visišku 
sustingimu. Indų religija antropomortinė, prisodrinta poe- 
tinės kūrybos, Hėgelis ją vadina fantazijos religija. 

Tolesnė pakopa — budizmas, „savyje būties“ religija, 
turinti daugiausia sekėjų. Čia dievas įsivaizduojamas kaip 
niekas: iš nieko viskas atsirado, nieku viskas pavirs. Bet 
dievas pažįstamas kaip visiškai konkretus žmogus — 
Buda, dalailama ir t. t. Šioje religijoje svarbiausias žmo- 

gaus tikslas — pasinerti į amžiną ramybę, kur nėra va- 
lios ir proto. Budistas kovoja ne su išoriniu pasauliu, 
o tik su pačiu savimi. Aukščiausias tikslas — pasiekti nir- 
vaną, nuslopinti bet kokį sielos ir kūno jaudinimąsi. 

Senovės persų gėrio arba šviesos religija yra perei- 
namoji forma prie religinės idėjos raidos aukštesnės sta- 
dijos. Kiekviena tikslinga veikla susiduria su kliūtimi, 
gėrio priešybė — blogis, šviesos — tamsa. Ši dviejų pra- 
dų — Ormuzdo ir Arimano — kova sudaro Zaratustros 
įkurtos senovės persų religijos turinį. Zoroastrizmas Hė- 
geliui imponuoja dar ir dėl to, kad jame aiškiai išreikš- 
tas valstybinis principas: karalius — Ormuzdo atstovas. 

Persų tikėjimų dualizmą pašalina finikiečių kentėjimo 
religija. Dievybės priešybė čia glūdi ne šalia jos, bet joje 
pačioje: dievas Adonis miršta ir įveikia savo mirtį vėl 
atgimdamas. Adonio pavasario šventė tęsdavosi keletą 
dienų. Dvi paras būdavo ieškoma mirusio Adonio, liūdima, 
minimi mirusieji. Trečią dieną dievas prisikeldavo, ir tai 
būdavo džiaugsmo, gyvenimo, gamtos prabudimo šventė. 

Adonio kulte jusline, simboline forma išreikštas bega- 
linis gyvenimo procesas. Bet čia dar nėra nemirtingumo 
idėjos. Ji atsiranda tik Egipte. Egiptiečių mįslės religija 
pasinėrusi į didžią gyvenimo ir mirties paslaptį, ji pa- 
darė šią paslaptį kulto objektu. Niekur nebuvo skiriama 
tiek dėmesio laidojimo apeigoms, kurių įkūnijimas yra 
gigantiškos piramidės. Karalių ir žynių rūmai virto šiukš- 
lių krūvomis, o jų kapai nepasiduoda laikui. 

Gyvenimo ir mirties mįslės, užmintos egiptiečių reli- 
gijos, įmenamos „dvasinės individualybės“ religijose, prie 
kurių Hėgelis priskiria žydų, senovės graikų ir senovės 
romėnų tikėjimus, kuriuose dievas yra jau tam tikra iš 
gamtos išsiskyrusi „laisva objektyvybė“. Būdingas žydų 
kilnumo religijos bruožas — pirmąsyk joje išsakyta idėja, 
kad dievas sukūrė pasaulį iš nieko. Hėgelio požiūriu, ši 
idėja kilnesnė už bet kokius pasaulio ir dievų kilmės iš 
chaoso vaizdinius. Čia patį chaosą sukuria, o paskui for- 
muoja vieningas dievas, kuris pagal savo paveikslą ir 
panašumą kuria žmogų. Nors žmogus, palyginti su die- 
“vu, nesavarankiškas, bejėgis ir menkas, tačiau jis reali- 

zuoja savo panašumą į dievą veikla, kurios imasi po 
nuodėmės akto. Dievas uždraudė žmogui ragauti vaisių 
nuo gėrio ir blogio pažinimo medžio, bet, sugundytas vel- 
nio, žmogus paragavo uždrausto vaisiaus, įgijo žinojimą 
ir tapo panašus į dievą. Sią biblinę alegoriją Hėgelis 
vertina kaip didžią tiesą: žinojimas išaukština. „Štai Ado- 
mas pasidarė kaip vienas iš mūsų“,— sako dievas Bibli- 
joje (Pr 3, 22). Bet už įgytą žinojimą reikia atsimokėti, 
žmogus dabar prakeiktas, pasmerktas mirti ir dirbti: „Sa- 
vo veido prakaite tu valgysi duoną, iki nesugrįši į žemę, 
iš kurios esi paimtas, nes dulkė esi ir dulke vėl pavirsi“ 
(Pr 3, 19). Zydų religijoje, pažymi Hėgelis, nėra nemir- 
tingumo idėjos. 

Mirties baimė padaro žmogų vergu, bet vergiška są- 
monė (šitai mes žinome iš „Fenomenologijos“) atveria 
kelią asmenybės savimonei ir bendrumo suvokimui. Žydų 
dievas privatus, tai vienos išrinktosios tautos viešpats ir 
globėjas. Žydų fanatizmas skiriasi nuo musulmonų: pasta- 
rajam nėra nacionalinių ribų, jis siekia atversti į tikrąjį 
tikėjimą visas tautas, o pirmasis siekia įtvirtinti vieną 
naciją. 

Religinės idėjos tolesnės raidos uždavinys, pasak Hė- 
gelio,— įveikti šį nacionalinį ribotumą. Kita pakopa — 
grožio religija, sukurta senovės helenų, „žmogiškiausios 
iš visų tautų. Čia konkretus žmogus suranda save savo 
dievuose su visu kuo, kas jam būdinga, su visais savo 
poreikiais, polinkiais, aistromis, įpročiais, dorovinėmis ir 
politinėmis savybėmis“. Laisvė, dvasingumas ir grožis 
įsiskverbia į kasdienį graikų gyvenimą, ir jų religinis 
kultas yra gyvenimo poezijos tąsa. 

Romėnų religija, skirtingai negu graikų, Hėgelio nuo- 
mone, labai proziška. Jos dievai — sausi ir rimti, nepasi- 
žymintys idealiu grožiu, o religinė idėja pajungta vienam 
tikslui — valstybei. Tai tikslingumo religija. Romėnų re- 
ligijoje asmenybė absoliučiai tarnauja valstybei. Kai su- 
sikūrė Romos imperija ir imperatorius iškilo kaip pa- 
saulio valdovas, jis buvo aukščiau už formaliąją teisę: 
jis tapo romėnų dievu. Vieno žmogaus sudievinimas bu- 

vo priežastis visuotinio kentėjimo, kuris virto tiesos reli- 
gijos — krikščionybės — gimimo kančiomis. 

Krikščionybę Hėgelis vadina absoliučia ir begaline re- 
Jigija, kurios jau niekas negali pranokti. Krikščionybėje, 
jo nuomone, dievas pagaliau susitaikė su žmogumi, re- 
ligija įgijo savimonę. Tačiau Hėgelis buvo per daug 
intelektualus, kad tikėtų kiekvienu Šventojo rašto žo- 
džiu, pateisintų bet kokias krikščionių apeigas. Be to, jam 
reikėjo paaiškinti, kodėl daugelį amžių viešpatavo kata- 
likybė, kuri pasirodė esanti klaidinga krikščionybės for- 
ma. Čia filosofą gelbsti pozityvumo sąvoka. Jaunystėje 
šiuo terminu jis žymėjo bet kurios tradicinės religijos 
dirbtinumą, apmirimą. Dabar pozityvumas — atsitiktinė 
atrastos tiesos forma, neprotinga proto apraiška. „Lais- 
vės įstatymai visada turi pozityvų aspektą, išorinį, atsitik- 
tinį savo realizavimo aspektą“. Biblija pozityvi („velnias 
irgi cituoja Bibliją“), joje aprašyti stebuklai protui ne- 
egzistuoja. Intelektas gali siekti natūraliai paaiškinti ste- 
buklus; proto pozicija: dvasingumo negalima patvirtinti 
išorinėmis apraiškomis. 

Hėgelis mėgina pateikti pavyzdį. Jo interpretacijoje 
dieviškoji trejybė (dievas tėvas, dievas sūnus ir dievas 
šventoji dvasia) iškyla kaip savotiška triada, sudaranti 
jo filosofinės sistemos pagrindą. „Tėvo karalystė“ — dievo 
būtis iki pasaulio sukūrimo, loginių kategorijų sritis. 
„Sūnaus karalystė“ — sukurtasis pasaulis (ne tik gamtos, 
bet ir baigtinės dvasios); Kristus miršta šiame pasau- 
{yje ir prisikelia „dvasios karalystėje“, kuri yra pirmųjų 
dviejų „karalysčių“ sintezė, tikinčiųjų, kuriuos jungia vie- 
ningi dorovinio ir valstybinio gyvenimo principai, dvasinė 
bendruomenė. Bet šie principai, kaip mes žinome,— filo- 
solinio pažinimo objektas. Ar filosofija neįveikia tikėjimo? 
Hėgelio atsakymas stulbinantis: „Filosofijai priekaištau- 
jama, kad ji iškelianti save aukščiau už religiją; tačiau 
faktiškai tai neteisinga... ji iškelia save tik aukščiau 
už tikėjimo formą, jų turinys vienodas“. Didysis dialek- 
tikas išleido iš akių, kad jo logikoje forma ir turinys 
tapatūs. 

Hėgelio religijos filosofijos paskaitos yra puiki anuo- 
metinė religinių tikėjimų istorijos apybraiža. Tiesa, de- 
rindamasis prie schemos, Hėgelis „užmiršo“ islamą, kuris 
atsirado keliais šimtmečiais vėliau už krikščionybę ir ne- 
tilpo į filosofo definicijas. Ir dievo „sužmoginimo“ pro- 
cesas liko logiškai neužbaigtas. Bet problema buvo sufor- 
muluota pakankamai tiksliai. 


Vienuoliktas skyrius 


KELIAS Į TIESĄ 


Svarbiausia — kelias. 
Hėgelis 


Baigiamoji Hėgelio sistemos pakopa — filosofija. Čia 
yra dvasios saviraidos „absoliutus galutinis punktas“; 
Hėgelio teorija — paskutinė stotelė. 

Reikia pasakyti, kad absoliučios tiesos suradimo nuo- 
pelną Hėgelis mažiausiai buvo linkęs prisiskirti sau, sa- 
vo genijui. Savo filosofiją jis laikė tik paskutiniuoju, bai- 
giamuoju ilgo dvasios savęs pažinimo kelio etapu, tarsi 
baigiamuoju kolektyvinio darbo skyriumi. 

Filosofijos istorijos buvo kuriamos ir iki Hėgelio. Bet 
visos jos turėjo dvejopų trūkumų. Vieni autoriai matė tik 
„beprasmybių galeriją“ ir naiviai manė, kad savo intelek- 
to pastangomis jiems pasisekė tas beprasmybes pašalinti. 
Kitose knygose buvo apsiribojama tik pasaulyje egzista- 
vusių nuomonių išvardijimu. Tokių „istorijų“ autorius 
Hėgelis lygino su gyvuliais, išklausiusiais visus muzikos 
kūrinio garsus, bet nesuvokusiais svarbiausio dalyko — 
jų harmonijos. 

Filosofijos istorija — tai vidujai būtina, nuosekli, pro- 
gresuojanti minties plėtotė. Filosotijos istorija mus supa- 
žindina ne su „beprasmybių galerija“, bet su „galerija 
mąstančio proto didvyrių“, kurie įsiskverbdavo (kiekvie- 
nas vis giliau!) į daiktų, gamtos ir dvasios esmę ir su- 
kaupdavo vėlesnėms kartoms didžiausią žinių lobį. Fi- 
losotijos istorija — tai kelias į tiesą. 

Tos istorijos įvykiai ir darbai tokie, kad juos mažiau- 
siai galima laikyti atskiro individo kalte ar nuopelnu, 
jie yra sudedamoji laisvos minties srities dalis, ir ta min- 
tis pati savaime yra kūrybinis subjektas. Šiuo atžvilgiu, 

Hėgelio nuomone, filosofijos istorija yra priešinga poli- 
tinei istorijai, kur kiekvienas individas gali elgtis savaip, 
priklausomai nuo savo sugebėjimų ir aistrų. O čia le- 
miamą vaidmenį vaidina tradicija, kuri kaip šventa gran- 
dinė driekiasi į mus iš praeities. Kiekviena filosofijos 
sistema atsirasdavo neišvengiamai ir lygiai taip pat ne- 
išvengiamai užleisdavo savo vietą kitai. 

Tiesa, pasitaiko, pažymi Hėgelis, kad nauja filosofi- 
nė teorija pretenduoja visiškai paneigti visa, kas buvo 
sukurta iki jos, ir surasti tiesą. Tačiau, kaip rodo anks- 
tesnis patyrimas, paaiškėja, kad tokioms filosofinėms 
sistemoms tinka apaštalo Petro žodžiai, pasakyti Anani- 
jui: „Štai ties durimis skamba žingsniai <...>. Jie ir 
tave nuneš į kapus“ (Apd 5, 9). Ziūrėk, filosofijos siste- 
mos, kuri paneigs ir išstums tavąją, neteks ilgai laukti. 
"Sau Hėgelis, matyt, darė išimtį. 

Tačiau nė viena sistema neišnyksta be pėdsakų, ji 
toliau egzistuoja „įveiktu“ pavidalu, t. y. kiekviena to- 
lesnė filosofijos raidos pakopa ne tik neišvengiamai iš- 
plaukia iš ankstesnės, bet ir suima į save visa, kas joje 
yra vertinga. Mes prisimename Hėgelio idėją apie istori- 
nio ir loginio pradų sutapimą: pažinimo teorija apskritai 
ir kaip visuma susilieja su savo istorija, sąvokų nuosek- 
lumas filosofijos sistemoje atitinka istorinius jos raidos 
etapus. Todėl, daro išvadą Hėgelis, filosofijos istorijos 
studijavimas yra pačios filosofijos studijavimas. 

Siuo atžvilgiu jis neabejotinai teisus: nė viename 
moksle istorija neįeina į tyrinėjimo objektą taip betarpiš- 
kai kaip filosofijoje. Ir šitai lemia ne tik tai, kad vienas 
ar kitas mąstytojas iškirto eilinę pakopą kelyje į paži- 
nimo viršūnę; kurdamas vientisus logikos kategorijų nuo- 
seklumą atkuriančių filosofinių sistemų laiptus, Hėgelis 
neišvengė pritempimų. Svarbiau kas kita: filosofinė Ži- 
nija dėl savo pobūdžio yra nukreipta į pasaulį kaip vi- 
sumą, kuria bendrus požiūrio į tikrovę principus, kurie 
nuolat tobulinami, tačiau kai kurie jų pagrindai lieka 
nepajudinami. Šiuo atžvilgiu filosofija analogiška menui, 
kur istorijos studijavimas yra paties objekto pažinimas. 

Filosofinės žinijos istorinės raidos pagrindą sudaro 
tas pats principas, kaip ir ėjimas nuo abstraktybės prie 
konkretybės kuriant kategorijų sistemą. Juo filosofinė 
teorija senesnė, juo ji abstraktesnė, juo šiuolaikiškesnė — 
juo turiningesnė, konkretesnė. Mes neturime tikėtis se- 
novės filosofų veikaluose surasti atsakymus į klausimus, 
kuriuos iškėlė dabartis. Hėgelis ryžtingai ir pagrįstai pa- 
sisako prieš praeities modernizavimą, bet jis neabejotinai 
mėgaujasi, vieną ar kitą teoriją vaizduodamas tik kaip 
kurios nors vienos jo loginės sistemos kategorijos plė- 
tojimą. Senovės filosofai nežinojo mūsų problemų, bet 
savąsias jie kėlė pakankamai plačiai ir konkrečiai. 

Hėgelis atskleidė ne tik vieningą teorijų grandinę, bet 
ir kiekvienos jos grandies priklausomybę nuo aplinkos 
sąlygų. Šiuo atžvilgiu jis taip pat neturėjo pirmtakų. 
Filosofija yra mintimis aprėpta epocha, sakė jis. Kiekvie- 
na filosofijos sistema yra savo epochos filosofija, todėl 
mūsų laikais negali būti nei platonikų, nei peripatetikų, 
nei stoikų, nei epikūrininkų, o tegali būti tik jų epi- 
gonų. Šių sistemų atgaivinimas prilygtų subrendusio žmo- 
gaus virtimui vaiku. Be to, ne kiekviena epocha palanki 
tilosofavimui; tik didelis kultūros brandumas atveria kelią 
filosofiniam mąstymui. 

Filosofija, pasak Hėgelio, prasideda tik graikų pasau- 
lyje. Tiesa, dvasia užgimsta Rytuose, bet čia ji nepakyla 
virš religijos. Nekartosime tų šališkų indų ir kinų kultūrų 
apibūdinimų, kuriuos jau žinome iš Hėgelio istorijos fi- 
losofijos. Jo išvada nepermaldaujama: Rytų mintį reikia 
pašalinti iš filosofijos istorijos. 

Graikijoje atsiranda Europos mokslas. Hėgelis išvar- 
dija septynis graikų išminčius, stovėjusius prie jo lopšio: 
Talis, Solonas, Periandras, Kleobulas, Chilonas, Biantas, 
Pitakas, Hermipas. Tai buvo praktikai ir politikai, veik- 
los žmonės, duodavę savo piliečiams išmintingų patarimų, 
išgarsėję sparnuotais posakiais. „Įstatymai primena vo- 
ratinklį: maži pakliūva, o dideli juos sudrasko“,— sako 
Solonas.  Chilonui priskiriamas toks aforizmas: „Lai- 
duok — ir pakliūsi į bėdą“; Kleobulas esą pasakęs: „Svar- 

biausia — saikas“. Tik vienas iš septynių buvo tikras fi- 
losofas — Talis, kilęs iš Mileto. 

Nuo Talio iki Aristotelio, nuo VI iki IV a. pr. m. e. 
tęsiasi pirmasis graikų filosofijos istorijos periodas, jos 
formavimasis ir suklestėjimas. Pasakojimą apie Talį Hė- 
gelis pradeda anekdotu: pakėlęs akis į žvaigždes ir ste- 
bėdamas jų judėjimą, Talis įkrito į duobę, ir žmonės 
juokėsi iš jo, sakydami, kaip jis galįs pažinti tai, kas 
vyksta danguje, jeigu nematąs, kas yra po kojomis. Įkris- 
ti į duobę negali tik tas, pažymi Hėgelis, kas atsigulė 
į ją visiems laikams ir nesiryžta netgi akių pakelti aukš- 
tyn. Dėl Talio, tai nereikia manyti, kad jis skrajojo gry- 
nosios minties srityje ir buvo toli nuo realios tikrovės. 
Veikiau priešingai. Jis pirmasis nustatė Siaurės žvaigždės 
reikšmę jūreivystei, išmatavo Egipto piramidžių aukštį 
(pagal jų metamą šešėlį), numatė Saulės užtemimą, nu- 
statė, kad metai turi 365 dienas. 

Kaip filosofas, Talis pirmasis mėgino paaiškinti pa- 
saulio vieningumą, reiškinių ir daiktų įvairovę kildinti iš 
vieningo prado. Tokiu pradu Talis laikė plačiausiai gam- 
toje aptinkamą medžiagą — vandenį. Vanduo, sujungian- 
tis amžiną judėjimą ir amžiną ramybę, ištirpdantis sa- 
vyje visus kūnus, yra materialus visos esaties, taip pat 
ir gyvybės, šaltinis. Talis neigė negyvos, nejuntančios 
materijos egzistavimą, manė, kad visi daiktai turi sielą. 
Vartodami šiuolaikinę terminiją, mes Talį galime pava- 
dinti naiviuoju materialistu hilozoistu. Tačiau Hėgelis 
pateikia kitokią interpretaciją: jis tikina, kad pradas Talio 
teorijoje —,,ne jutimais suvokiamas vanduo“, o „van- 
duo kaip mintis“. Tai būdinga detalė: Hėgeliui filosofijos 
istorija — pirmiausia idealizmo istorija, materialistines 
teorijas jis arba nutyli, arba iškreipia. 

Taip pat šališkai Hėgelis dėsto Talio draugo ir mo- 
kinio Anaksimandro pažiūras. Esaties pagrindu Anaksi- 
mandras laikė ne vandenį ir ne kokią nors kitą konkrečią 
medžiagą, o tam tikrą neapibrėžtą ir begalinį pradą — 
„apeironą“. Jam priskiriamas saulės laikrodžio išradimas, 
pasaulio žemėlapio ir dangaus gaublio sudarymas. Jis pir- 

masis raštu išdėstė savo filosofines pažiūras. Anaksimand- 
ras tvirtino, kad žmogus kilo iš žuvies. 

Tuo pat metu, kaip ir Mileto mokykla, atsiranda pi- 
tagorininkų mokykla. Pitagorui priklauso terminas „filo- 
solija“— išminties meilė. Jis įvedė dėstymą (Talis ir 
Anaksimandras tik dalijosi savo mintimis su draugais) 
ir įsteigė kažką panašaus į filosofijos draugiją, kurios 
nariai vilkėjo vienodais drabužiais, gyveno kukliai, užsi- 
iminėjo gimnastika, muzika ir mokslu. 

Pagal pitagorininkų teoriją, būties pagrindą sudaro 
skaičiai ir jų santykiai. Visų daiktų pirmasis pradas — 
vienetas, visi kiti skaičiai yra vienetų kombinacijos. Vie- 
netas — tai dievas. Dviejų vienetų junginį pitagorininkai 
vadino materija ir laikė ją priešybių vienybe. Didelė reikš- 
mė buvo teikiama trejybei, triadai, kurioje vienetas, perei- 
damas per dvejybę, vėl įgyja savo užbaigtumą. Trejybės 
kultas iš pitagorininkų perėjo į krikščionybę. Aukščiau už 
triadą pitagorininkams buvo tetrada — keturių pirminių 
stichijų (vanduo, oras, žemė, ugnis) ir keturių pasaulio 
šalių priminimas. Toliau buvo pereinama iškart prie 
dešimties — skaičiaus, kuris atsiranda kaip vieneto, dvie- 
jų, trijų ir keturių suma, kaip aukščiausia jų vienybė. 

Hėgelis atkreipia dėmesį į tai, kad už skaičių misti- 
kos pitagorininkų teorijoje slypėjo pirmųjų abstrakčių 
filosofijos sąvokų — vienybės, priešybės, daugio — plėto- 
jimas; čia užsimezga kategorijų lentelės idėja, kurią vė- 
liau išvystė Aristotelis. 

Pitagorininkų teorijose galima aptikti šiuolaikinių 
vaizdinių apie mūsų planetų sistemą pradmenų. Visatos 
centre jie patalpindavo ugnį; Žemę laikė žvaigžde, besi- 
sukančia apie šią ugnį, kurios jie betgi netapatino su 
Saule. Nejudančios žvaigždės, plika akimi matomos pla- 
netos — Saturnas, Jupiteris, Marsas, Venera, Merkurijus, 
taip pat Mėnulis ir Saulė, Žemė ir kažkokia Antižemė — 
tokios yra dešimt judančių sferų. Čia, pažymi Hėgelis, 
prieš mus pirmoji mintis apie pasaulio sąrangos sistemą. 

Sferos dainuoja, kiekviena skleidžia savitą garsą pri- 
klausomai nuo savo dydžio ir judėjimo greičio. Tie dy- 
džiai vienas su kitu sudaro harmoningą proporciją ir ati- 

tinka muzikos intervalus. Mes negirdime visatos muzikos, 
bet juk mes nematome ir Žemės judėjimo. Pitagorininkų 
4eorijose atsiranda mintis, kad daiktai patys savaime ne- 
panašūs į tai, kaip jie atrodo. 

Prieštaravimas tarp daikto ir išorinio pasireiškimo už- 
ima svarbiausią vietą Elėjos mokyklos teorijose. Čia, pa- 
žymi Hėgelis, glūdi dialektikos ištakos. Jutimais suvokia- 
mai, permainingai būčiai nebūdingas tikrumas; jei mes 
norime suvokti ją protu, susiduriame su prieštaravimu. 
Ryškiausiai ši mintis išreikšta Zenono aporijose, kurių 
tikslas buvo paneigti judėjimą. Jutimai mums sako, kad 
daiktai juda, bet suprasti judėjimo neįmanoma, mintyje 
apie jį visada glūdi prieštaravimas, vadinasi, darė išva- 
dą Zenonas, judėjimo nėra. 

Štai aporija ,„Lekianti strėlė“. Lėkdama strėlė tam 
tikru konkrečiu momentu yra tam tikroje konkrečioje vie- 
toje. Kitu momentu ji yra kitoje vietoje ir t. t. Bet jeigu 
strėlė vra tam tikroje vietoje, tai, vadinasi, ji stovi joje, 
o iš rimties būvių sumos negalima gauti judėjimo. Ju- 
dantis daiktas nejuda nei toje vietoje, kur jis yra, nei 
toje, kur jo nėra. 

Kita aporija —,,Greitakojis Achilas“. Logiškai samp- 
zotaujant negalima įrodyti, kad bėgikas Achilas pavys 
lėtai šliaužiantį vėžlį. Kol jis nubėgs atstumą tarp jų, 
šis, nors ir nedaug, bet vis dėlto bus paropojęs į priekį. 
Kai Achilas įveiks šį atstumą, šis vėl, nors tik vos vos, 
bet vis dėlto pasistūmės, ir taip ligi begalybės. 

Pasak padavimo, filosofas Diogenas Zenono sampro- 
tavimus apie judėjimo negalimumą paneigė tuo, kad atsi- 
stojo ir pradėjo vaikščioti. Tačiau tokiu „paneigimu“ pa- 
sitenkinusį savo mokinį mokytojas primušė lazda už ne- 
tilosofišką požiūrį į dalyką. Diogenas suprato, kad 
Zenonas nemanė neigti judėjimo jutimais suvokiamo tik- 
rumo, o tik iškėlė klausimą dėl to, kaip išreikšti jį są- 
vokų logika. 

Zenono aporijas gali paneigti tik dialektinė logika, pri- 
pažįstanti prieštaravimus pačioje tikrovėje. Judėjimas 
prieštaringas. Kai apskritai norime išaiškinti judėjimą, 
paaiškina Hėgelis, tai sakome, kad kūnas yra vienoje 

vietoje, o paskui eina į kitą vietą. Judėdamas jis jau nėra 
pirmojoje vietoje, bet kartu dar. nėra ir antrojoje, jeigu 
jis būtų vienoje iš šių vietų, jis būtų rimtyje. Bet kurgi 
jis yra? Jeigu pasakysime, kad jis yra tarp šių dviejų 
vietų, tai tuo iš tikrųjų nieko nepasakysime, nes tokiu 
atveju jis taip pat būtų vienoje vietoje ir, vadinasi, mums 
iškiltų tas pats keblumas. „Judėti — tai būti šioje vietoje 
ir kartu joje nebūti, vadinasi, būti abiejose vietose vienu 
metu; tai laiko ir erdvės tolydumas, kuris kaip tik ir daro 
galimą judėjimą“. Leninas, konspektuodamas Hėgelio isto- 
rijos filosofijos paskaitas, atkreipė dėmesį į šią vietą, 
pabraukė dviem storais brūkšniais ir parašė „Teisingai“. 

Elėjiečiai atskleidė dialektiką negatyviu aspektu, t. y. 
iškėlė problemą, kurios neįstengė išspręsti; Hėgelis šia 
prasme Zenoną lygina su Kantu. Pozityviai dialektikos 
idėjos plėtojamos Heraklito filosofijoje. „Nėra nė vieno 
Heraklito teiginio,— rašo Hėgelis,— kurio aš nepriimčiau 
į savo „Logiką“. Pasak Heraklito, „pasaulis vienintelis 
nesukurtas niekieno iš dievų ir niekieno iš žmonių, bet 
buvo, yra ir bus amžinai gyva ugnis, dėsningai įsilieps- 
nojanti ir dėsningai užgęstanti“. Taigi Heraklitui pirminis 
pradas — ugnis. Ugnies virsmas — daiktų ir reiškinių 
įvairovės pagrindas. Ugnies gesimas — tai „kelias žemyn“, 
jos virtimas drėgme, vandeniu ir žeme. Atvirkščias pro- 
cesas — žemės įsiliepsnojimas. Gamta yra ratas, kurio 
pradžia ir pabaiga sutampa. Sutampa ir kitos priešybės; 
būtis ir nebūtis yra vienas ir tas pat. Iki Heraklito su- 
kurtos teorijos, Hėgelio nuomone, yra pirmosios dialekti- 
nės kategorijos — būties — lygyje. Heraklitas perėjo prie 
kitos — tapsmo. 

Tolesnė Hėgelio kategorijų sistemos pakopa, kaip pri- 
simename,— miglota sąvoka „sau būtis“. Su šia kate- 
gorija jis sieja atomistų Leukipo ir Demokrito teorijas. 
Tai jau neabejotinai pritempta. Glaustai išdėstęs atomis- 
tinę koncepciją, pagal kurią egzistuoja tik atomai ir 
tuštuma, Hėgelis pavadina ją „skurdžia“. Ne prie širdies 
jam ir materialistinis sąmonės aiškinimas. Sielą, mokė 
Leukipas ir Demokritas, sudaro rutulio formos atomai. 
Nuo kiekvieno daikto srūva plonyčiai apvalkalėliai, kurie 

patenka į žmogaus jutimų organus ir sukelia pojūčius. 
Kai kurie Demokrito tvirtinimai duoda pagrindo manyti, 
kad jis skyrė patiems daiktams būdingas ypatybes — tįsu- 
mą, formą, nepralaidumą — ir ypatybes, egzistuojančias 
tik žmogaus vaizdiniuose,— spalvą, kvapą, garsą. Toks 
požiūris, ne be pikto džiaugsmo pažymi Hėgelis, „atla- 
pojo duris netikusiam idealizmui, kuris mano, kad su- 
sidorojo su daiktiškumu, kai sieja jį su sąmone ir sako: 
tai yra mano pojūtis“. Hėgelis turėjo galvoje subjekty- 
vųjį idealizmą. 

Naujas antikinės filosofijos raidos etapas prasideda 
nuo sofistų. Žodis „sofistika“ turi blogą vardą: jis reiš- 
kia arba savavališką ko nors teisingo paneigimą, arba 
tariamą ko nors klaidingo įrodymą. Bet ši prasmė atsi- 
rado vėliau, o iš pradžių „sofistas“ reiškė „išminties mo- 
kytojas“. Sotistai atgręžė filosofiją į žmogų, į žemiškus 
reikalus, prisodrino jos žmonių santykius. Sofistai buvo 
išsimokslinimo skleidėjai, jie mokė matematikos, muzikos, 
iškalbos. Bet sofistai nesurado mąstyme jokio tvirto pa- 
grindo, todėl jų teorija išsigimė į jokiais principais ne- 
siremiantį žaidimą žodžiais. 

Žymiausi sofistai — Protagoras ir Gorgijas. Pirmajam 
priklauso garsusis posakis: „Zmogus yra visų daiktų ma- 
tas“. Protagoras — skeptikas. Apie dievus, sakė jis, aš 
nieko negaliu žinoti: nei to, kad jie egzistuoja, nei to, 
kad jie neegzistuoja. Taip prasidėjo jo knyga, kuri Atėnų 
valstybės įsakymu buvo sudeginta; autorius buvo ištrem- 
tas. Viskas pasaulyje Protagorui atrodė reliatyvu: kai pu- 
čia vėjas, vienam šalta, o kitam ne, vadinasi, apie vėją 
negalima pasakyti, kad jis pats savaime šaltas arba 
šiltas. 


Loginį užbaigtumą šiems principams suteikė Gorgijas. 
Jo knyga „Apie gamtą“ susidėjo iš trijų dalių. Pirmojoje 
jis įrodinėjo, kad niekas neegzistuoja. Antrojoje — net jei- 
gu tartume, kad kas nors egzistuoja, tai vis tiek šitai 
negali būti pažinta. Trečiojoje — jeigu būtis egzistuotų 
ir atsivertų pažinimui, tai būtų neįmanoma perteikti ži- 
nias kitam žmogui. 

Bet štai pasirodo Sokratas. Jis, Hėgelio žodžiais ta- 
riant, yra viena iš įdomiausių senovės filosofijos figūrų. 
Sokratas betarpiškai prisišlieja prie sofistų siekimu su- 
grąžinti filosofiją iš dangaus į žemę, „sužmoginti“ ją, 
bet jis prieštarauja sofistams, teigdamas, kad egzistuoja 
tam tikri absoliutūs pradai, kurie yra aukščiau už asme- 
ninius interesus. Tai tiesa, gėris, grožis ir įstatymas. 
Kiekvienas žmogus turi pažinti juos savarankiškai, „rem- 
damasis tik savimi“, ir gyventi pagal juos. Sokratas at- 
skleidė moralę. Iki Sokrato atėniečiai buvo dorovingi, 
o ne moralūs; jie gyveno, vadovaudamiesi papročiais ir 
protingai prisitaikydami prie aplinkybių. Sokratas paro- 
dė, kad egzistuoja gėris pats savaime. Mes prisimename: 
dorovę Hėgelis vertina labiau už moralę, bet šiuo atveju, 
pažymi jis, Atėnų valstybė buvo nusmukusi, papročiai 
išklibinti, ir individas turėjo pats rūpintis normomis. 

Pirmiausia Hėgelis įvertina Sokratą kaip žmogų. 
„Sokratas buvo nesutrikdomas ir dievobaimingas įsikūni- 
jimas moralinės dorybės: išminties, kuklumo, susilaikymo, 
nuosaikumo, teisingumo, narsumo, nepalenkiamumo, tvir- 
to teisėtumo tironų ir liaudies akivaizdoje; jam buvo sve- 
timas ir gobšumas, ir valdžios troškimas“. Toliau Hėge- 
lio dėmesį patraukia būdas, kuriuo Sokratas ieškojo tiesos. 
Čia, Hėgelio manymu, prasideda filosofinio metodo prob- 
lema. 

Sokratas mielai kalbėdavosi su gimtojo Atėnų miesto 
piliečiais, paprastais žmonėmis ar valstybės veikėjais, 
išminčiais ar amatininkais. Jis pasirinkdavo tokią temą, 
kuri juos tiesiogiai domino, o paskui nuo šio konkretaus 
atvejo nuvesdavo juos prie visuotinių problemų. Pirmas 
uždavinys buvo sukelti nepasitikėjimą įsigalėjusiais vaiz- 
diniais. Apsimetęs naivuoliu, neturinčiu jokių slaptų min- 
čių, jis pateikdavo pašnekovui klausimus, tarsi pats no- 
rėtų iš jo mokytis. Tai buvo garsioji Sokrato ironija, 
kuri mokė žmogų suprasti, kad jis nieko nežino, glumino 
ir skatino mąstyti. 

Paskui būdavo pasitelkiama tai, ką Sokratas vadino 
pribuvėjos menu. Reikėdavo padėti ateiti į pasaulį min- 
čiai, kuri jau atsirado pašnekovo sąmonėje. Sokrato me- 

todas čia buvo toks — teisingai pateikti klausimą, į kurį 
buvo privalu žiūrėti dėmesingai ir pagarbiai. Ir tada 
atsirasdavo ieškomas atsakymas. 

Sokratas nesistengė sukurti sistemos, jis apeliavo į 
sąžinę, intuiciją, atskiro žmogaus apmąstymus. Todėl 
apskritai jo teorijos dvasia Hėgeliui nepriimtina. Jis tei- 
sina ne tik Aristofaną, savo komedijoje „Debesys“ pa- 
darius; Sokratą pajuokos objektu, bet tam tikru mastu 
ir Atėnų teismą, pripažinusį filosofą nusikaltus dievų 
negerbimu ir jaunimo tvirkinimu. 

Teisme Sokratas atmetė abu šiuos kaltinimus. Bet teis- 
mas paskelbė savo verdiktą ir, kaip Atėnuose buvo įpras- 
ta, pasiūlė nuteistajam pačiam pasirinkti bausmę: baudą 
arba ištrėmimą. Sokratas atsisakė šitai padaryti, kartu 
nepripažindamas teismo kompetencijos. Tada jis buvo 
nuteistas mirti. Šiam nuosprendžiui jis pakluso ir paskir- 
tą valandą išgėrė nuodų taurę. 

Sokrato likime Hėgelis įžvelgia Graikijos tragediją. 
Viena prieš kitą stoja dvi priešingos teisės, ir viena 
sudūžta į kitą. Dieviškoji egzistuojančių įstatymų teisė ir, 
kita vertus, ne mažiau dieviška žinojimo teisė, gėrio ir 
blogio pažinimo medžio vaisius, visuotinis vėlesnių laikų 
filosofijos principas. Sokrato teismo istorijos pabaiga 
triviali: po mirties nuosprendis buvo panaikintas, o netei- 
singi teisėjai nubausti mirtimi arba ištremti. 

Kita stambi figūra, į kurią Hėgelis atkreipia dėmesį, — 
Sokrato mokinys Platonas. Pasak Platono, aplinkinis ju- 
timais suvokiamų, kintančių, nepastovių daiktų pasaulis 
yra tik blankus tikrojo, patyrimui neprieinamo, žmonių 
pasaulio atspindys. Kiekvienas daiktas turi savo idėją, 
kuri egzistuoja nepriklausomai nuo daikto ir yra jo tik- 
roji būtis, jo esmė. Kiekvienas konkretus namas — tai tik 
atitinkamos amžinos ir nekintamos namo apskritai idėjos 
apraiška. Pasak Platono, idėja yra ne kas kita kaip 
bendra sąvoka, metaiiziškai priešpriešinama atskiriems 
jutimais suvokiamiems daiktams ir turinti savarankišką 
būtį. 

Žmonės neįtaria, kad egzistuoja idėjų pasaulis. Plato- 
nas juos lygino su kaliniais, prikaustytais oloje veidu 

į uolą ir niekada nebuvusiais laisvėje. Pro įėjimą į olą 
praeina nešikai ir praneša įvairius indus, statulas, fi- 
gūras; kaliniai mato jų šešėlius ant uolos, bet laiko šiuos 
atspindžius pačiais daiktais, nes realių daiktų jie niekada 
nėra matę. Kadangi aplinkiniai daiktai netikri, tai ir mū- 
sų pojūčiai, kuriais juos suvokiame, negali teikti tikro 
pažinimo. Idėjų pasaulį gali pažinti tik išminčius, kuris, 
atsižadėjęs jutimų parodymų, prisimena, ką jo nemir- 
tinga siela, prieš ateidama į šį pasaulį, matė anapusi- 
niame pasaulyje. 

Suprantama, visi šie samprotavimai — mistika. Tačiau 
Platonas — filosofas, ir tas, kas atidžiai skaitys jo vei- 
kalus, po mistiniu apvalkalu aptiks gilių minčių apie 
dialektinę pažinimo prigimtį. (Beje, Platonas pirmasis 
pavartojo ir dialektikos terminą.) Hėgelio pateikta Plato- 
no filosofijos analizė įdomi kaip tik šia prasme. Leninas 
Hėgelio paskaitose pažymėjo tokią citatą iš Platono: 
„Sunkumas ir tikrumas yra tai, kad būtų parodyta, jog 
kita yra tas pat, o tas pat yra kita, ir būtent tuo pačiu 
atžvilgiu“ !. Kalbama apie priešybių sutapimą. Panašiai, 
stebėdamas aplinkinį pasaulį, vaizdingai kalbėjo Herak- 
litas. Čia ši idėja išreikšta sąvoka ir susieta su žino- 
jimu, kuris, kaip ir pats pasaulis, turi apimti priešta- 
ringų apibrėžčių vienovę. Tiesa yra priešybių tapatu- 
mas — taip Hėgelis reziumuoja Platono samprotavimus. 

Platonas buvo Sokrato mokinys, bet, skirtingai negu 
mokytojas, žmonių reikaluose apeliavo ne į asmenybę, 
bet į žmonių bendrumą. Platonas ne skleidžia moralę, bet 
dėsto dorovės sistemą. Tuo jis ypač artimas Hėgeliui. 
Atėnų išminčius, kaip vėliau ir Berlyno filosofas, visiškai 
pasikliauja valstybe kaip dorovingo pasaulio pagrindu. 
Tačiau kiekvienas iš jų — savo meto sūnus. Hėgeliui vals- 
tybė — privatinės nuosavybės stiprinimo įrankis; Plato- 
nas iš savo idealios valstybės pašalina ne tik privatinę 
nuosavybę, bet ir santuokos institutą; jo utopinės pažiū- 
ros — praėjusių laikų, jei ne gimininės, tai kastinės san- 
tvarkos, reminiscencija. 


! Leninas V. Filosofijos sąsiuviniai.— Raštai, t. 38, p. 266. 

Dar griežčiau, negu Platonas su savo mokytoju Sok- 
ratu, su Platonu nesutiko jo mokinys Aristotelis. Alek- 
sandro Makedoniečio auklėtojas graikų filosofijoje suvai- 
dino maždaug tokį patį vaidmenį, kaip jo numylėtinis — 
politikoje. Makedonijos karaliaus valdos apėmė visą ci- 
vilizuotą pasaulį; Aristotelio sistema aprėpė visą tuo 
metu egzistavusią žiniją. 

Svarbiausias Aristotelio priekaištas Platonui yra tai, 
kad esmės negalima atskirti nuo to, kieno esmė ji yra. 
Esmė glūdi pačiuose daiktuose, o ne anapusiniame pa- 
saulyje. Aristotelio pateiktoje Platono pažiūrų kritikoje 
yra kai kurių materializmo bruožų, tačiau Hėgelis juos 
rūpestingai užtušuoja. Materiją Aristotelis laiko tik tam 
tikra abstrakčia daikto galimybe — chaotiška, inertiška 
medžiaga. Realybe, tikrove ji tampa tik susijungusi su 
forma — aktyvia idealia esme. Forma materiją iš gali- 
mybės paverčia tikrove, jutimais suvokiama substancija. 
Aukštesnė substancijos rūšis — protas, žmogaus siela. 
Pagaliau, pasak Aristotelio, egzistuoja ir tam tikra abso- 
liuti substancija, nejudanti, bet judinanti formų forma — 
dievas. „Šlykštu skaityti, kaip Hėgelis išgiria Aristotelį 
už «wahrhaft spekulative Begriffe»* (apie «sielą» ir daug 
ką kita), gromuliuodamas aiškiai idealistines (= misti- 
nes) nesąmones. 

Nuslėpti visi Aristotelio svyravimų tarp idealizmo 
ir materializmo punktai!!!“ ? 

Šie svyravimai aiškiai matyti pažinimo teorijoje. Pa- 
žinimo pradžia Aristotelis laikė pojūčius, kuriuos jis ly- 
gino su žiedo atspaudu vaške. Jutimų organų parodymų 
apie atskirus daiktus patikimumu Aristotelis neabejojo. 
Bet jis negalėjo paaiškinti perėjimo nuo pojūčių prie 
mąstymo. Mąstymas, pasak Aristotelio, yra tam tikra for- 
ma, pažįstanti daiktų esmes, t. y. jų „formas“, tuo pa- 
grindu, kad šios jai giminiškos, turi tą pačią dievišką 
prigimtį. Nėra pojūčių be kūno, o protą, Aristotelio po- 
žiūriu, galima atskirti nuo kūno. 


* „tikrai spekuliatyvias sąvokas“ (vok.). (Vert.) 
? Leninas V. Filosofijos sąsiuviniai — Raštai, t. 38, p. 271. 

Didelę reikšmę Hėgelis teikia Aristotelio valstybės teo- 
rijai. Žmogus, pasak Aristotelio—,,visuomeninis gyvū- 
nas“; valstybė yra atskiro žmogaus esmė, ji yra aukš- 
čiau ir už asmenybę, ir už šeimą. Skirtingai negu Plato- 
nas, Aristotelis nesileido į idealių valstybinės santvarkos 
formų aprašinėjimą ir tik pažymėjo, kad valdyti turi „ge- 
riausieji“. 

Aristotelis — logikos tėvas. Panašiai kaip gamtinin- 
kas aprašinėja įvairias gyvūnų rūšis, Aristotelis pirmasis 
apibūdino intelektinio mąstymo formas: sąvokas, spren- 
dinius, samprotavimus. Aristotelio logika iki pat Kanto 
nepatyrė esminių pasikeitimų. Si logika formali, nors 
Aristotelio kategorijų teorijoje aiškiai galima įžvelgti 
mąstymo formų ryšio su turiniu, su būtimi idėją. Kate- 
gorijos — tai pačios bendriausios sąvokos, pasakymai apie 
tikrovę. Aristotelis jų surinko dešimt (esmė, kokybė, kie- 
kybė, santykis ir t. t.). Pagrindinė kategorija — esmė, ki- 
"tos atskleidžia įvairius jos aspektus. 

Logikos formalizavimą užbaigė stoikų mokykla. Tokia 
pat formali ir jų moralinė teorija, ypač išgarsinusi romė- 
nų stoikus Seneką ir Marką Aurelijų. Svarbiausias stoikų 
etikos principas — dvasios santarvė su pačia savimi. Kai 
tokia santarvė pasiekta, jos negali sudrumsti jokios iš- 
orinės aplinkybės, jokia netektis, joks sielvartas. Zmo- 
gaus idealas — išminčius, valdantis savo aistras ir savo 
baimę. Tačiau, kandžiai pažymi Hėgelis, tai karališkas 
orumas be karalystės, stoikas išeina iš pasaulio, gelbėda- 
mas savo vidinį pasaulį ir išorinį pasaulį paiikdamas tokį, 
koks jis yra. 

Stoicizmo priešingybė — epikūrininkų filosofija. Stoi- 
kams tiesa glūdi mąstomoje būtyje, Epikūras remiasi bū- 
timi jos vieniniu jutimais suvokiamu pavidalu. Epikū- 
ras — materialistas, ir Hėgelis, dėstydamas jo pažiūras, ne- 
slepia neigiamo požiūrio į jas, o dažnai jas net iškraipo. 
Leninas savo „Filosotijos istorijos paskaitų“ konspekte 
ne kartą pažymi šią aplinkybę. Epikūras — empirinio 
gamtos mokslo pradininkas. Intelektinėms stoikų sąvo- 
koms jis priešpriešino juslinį tikrumą. Etikoje tai 
reiškė, kad malonumas pripažįstamas žmogaus būties tiks- 

lu. Epikūras rekomendavo vengti nesaikingumo; gyventi 
laisvai, lengvai, be dvasinio nerimo — štai jo idealas. 

Dievai nesikiša į žmonių gyvenimą. Epikūras paskyrė 
jiems vietą tarpuose tarp pasaulių, kur jie gyvena nieko 
neveikdami, gėrėdamiesi ir mėgaudamiesi patys savimi. 
Epikūro teorijoje, konstatuoja Hėgelis, nėra galutinio pa- 
saulio tikslo, kūrėjo išminties. Čia Leninas neišlaiko: 
„Dievo gaila!! Idealistinis niekšas“ 3,— rašo jis savo są- 
siuvinio paraštėje. 

Trečioji mokykla po Aristotelio — skepticizmas. Čia 
filosofija nuo būties kategorijos pakyla prie tariamybės 
(regimybės). Skeptikui viskas tariama: ir mintis, ir ju- 
timų parodymai, jo tikslas — nesutrikdomumas, atarak- 
sija. Kartą laive per audrą skeptikas Pironas pasakė, 
rodydamas savo nusigandusiems bendrakeleiviams kiau- 
lẹ, kuri buvo visiškai abejinga ir toliau sau kramsnojo: 
„Štai tokios ataraksijos turi būti apimtas išminčius“. 

Skepticizmas priklauso gyvenimo ir filosofijos nuopuo- 
lio epochai, bet, kita vertus, tai ir žingsnis pirmyn. Skep- 
ticizme, pažymi Hėgelis, protas pažengė taip toli, kad 
savimonei išnyko visa, kas daiktiška, liko tik „dvasios 
vienatvė savo viduje“. Be to, minties paralyžius — tai tik 
viena skepticizmo pusė, yra dar mąstantis skepticizmas, 
kovojantis prieš melagingus autoritetus, atveriantis ke- 
lią tyrinėjimui; jis glūdi pozityvioje filosofijoje tarsi koks 
raugas. 

Paskutinis graikų filosofijos raidos etapas — neoplato- 
nizmas, kuriame fantastiškai derinosi beveik visos pa- 
grindinės ankstesnės teorijos: Platono ir Aristotelio, 
stoikų, epikūrininkų ir skeptikų. Pasak Plotino, autoritetin- 
giausio iš neoplatonikų, pasaulis atsiranda dėl dievo ema- 
nacijos (išsrūvos). Gryna būtis, „vienovė“, dievas išski- 
ria iš savęs dvasią, kuri savo ruožtu pagimdo pasaulinę 
sielą, skylančią į atskiras sielas. Paskutinė emanacijos, 
dieviškojo prado užgesimo, pakopa yra materija. 

Tuo baigiasi daugiau kaip tūkstantį metų trukusi grai- 
kų filosofijos istorija, kuriai Hėgelis savo kurse skiria 


3 Ten pat; p. 279. 

svarbiausią dėmesį (ji sudaro du trečdalius paskaitų 
teksto). Kitą tūkstantmetį — nuo VI iki XVI amžiaus — 
Hėgelis perbėga, „apsiavęs septynmyliais batais“. 

Viduramžių filosofijos analizė pradedama nuo arabų. 
Bet Hėgelis tik pamini vardus: Al Farabis, Avicena, Ai 
Gazalis, Averojus. Šių mąstytojų nuopelnu jis laiko tai, 
kad jie išsaugojo Aristotelį, kuris ilgą laiką viduram- 
žiškuose Vakaruose buvo žinomas tik iš arabiškų vertimų 
ir komentarų. Apskritai, pasak nepagrįsto Hėgelio tvirti- 
nimo, arabų mintis „mažai įdomi“ ir „nesudaro sava- 
rankiškos filosofijos istorijos pakopos“. 

Beje, tą patį Hėgelis sako ir apie Vakarų scholasti- 
ką, kurią jis traktuoja tik kaip teologiją. Scholastika — 
tai „sauso intelekto klaidžiojimas po šakotą šiaurietiškos 
vokiškos prigimties mišką“. Mokslas išsigimė, virto Žai- 
dimu silogizmais, toną duodavo nemokšos vienuoliai. Pa- 
saulinis protas pasimaišė. (Hėgelis vartoja žodį „ver- 
rückt“, kuris reiškia kartu ir „pasislinko“, ir „išėjo iš 
proto“.) 

Albertą Didjjį Hėgelis vaizduoja tarsi kokį kerėtoją ir 
pasakoja anekdotus apie jo tamsumą. Esą jis stoikus įsi- 
vaizdavęs kaip choro giedotojus: jie, girdi, savo filosofiją 
sudėdavę eilėmis ir stovėdami jas dainuodavę; iš čia ki- 
lẹs ir pavadinimas „stoikai“. Pitagorą ir Platoną jis laikęs 
stoikais. 

Tomui Akviniečiui Hėgelis skiria vieną pastraipą, Ro- 
džeriui Bekonui — dvi eilutes, Sigerui Brabantiečiui, gar- 
siajam Averojaus sekėjui, laisvamaniui ir eretikui,— nė 
žodžio. Beje, nė žodžio jis nekalba ir apie Meisterį 
Ekhartą, vokiečių mistiką, kuriuo žavėjosi jaunystėje. Va- 
dinasi, ne dėl to, kad Hėgelis nepakankamai išmanė vi- 
duramžių filosofiją, o dėl to, kad ji netilpo į jo loginio 
mąstymo progresuojančios raidos schemą. Viduramžiai, 
kaip ir Rytų išmintis, žavėjo romantikus, Hėgelis jų sim- 
patijoms nepritarė. Atsiliepė ir jo protestantiškas prie- 
šiškumas katalikų religijos dvasiniam pasauliui, abso- 
liučiai viešpatavusiam feodalizmo epochoje. 

Katalikiškosios scholastikos viešpatavimui galą pada- 
rė Renesansas. Pirmiausia atgimsta susidomėjimas anti- 

kos kultūra — menu ir filosofija. Tik dabar Europa iš 
tikrųjų susipažįsta su Aristoteliu. Žymiausias to meto 
Aristotelio ir Averojaus sekėjas buvo italas Pomponacis. 
Averojaus šalininkai tvirtino, kad visuotinis, „aktyvus“ 
intelektas nematerialus ir amžinas, o individuali siela mir- 
tinga. Si teorija bažnyčios seniai buvo pasmerkta, ir 
Pomponacis per stebuklą išvengė susidorojimo. 

Florencijoje įkuriama akademija, kurioje studijuoja- 
mas Platonas ir neoplatonikai. Kalbėdamas apie tai, Hė- 
gelis nutyli svarbią detalę: viduramžiais neoplatonizmas 
kartais būdavo apvalkalu laisvamaniškų idėjų, nukreiptų 
prieš ortodoksinį krikščionišką mokymą apie personiti- 
kuotą dievą kūrėją; emanacijos teorija suartino dievą ir 
gamtą, ruošė dirvą visiškam jų susiliejimui, panteizmui. 

Beje, analizuodamas Džordano Bruno, kuriam jis ski- 
ria daug dėmesio, pažiūras, Hėgelis faktiškai pripažįsta 
šitai. „Didžiam įkvėpimui, kuriuo liepsnojo jo siela,— ra- 
šo Hėgelis apie Bruną,— jis aukojo savo gerovę. Tas 
įkvėpimas neleido jam ramiai gyventi. Iškart pasakys: tai 
buvo nerimstanti galva, žmogus, kuris negalėjo sugy- 
venti su žmonėmis; bet iš kur toks jo nerimastingumas? 
Jis negalėjo susitaikyti su tuo, kas ribota, bloga, bjau- 
ru, todėl ir nerimo. Jis pakilo iki visuotinio substancia- 
lumo suvokimo ir pašalino tą savimonės ir gamtos iš- 
siskyrimą, kuris vienodai sunaikina ir vieną, ir kitą“. 
Ypač Hėgeliui artimos dvi Bruno idėjos: priešybių vieny- 
bės idėja ir mėginimas suprasti visatą kaip besivystan- 
čią. Už pastarąjį Brunas užmokėjo gyvybe. 

Viduramžių filosofija minties pasaulį atskyrė nuo rea- 
lios egzistencijos pasaulio. Naujųjų amžių filosofija ieško 
būdo jiems susilieti. Dvasia ir gamta, mąstymas ir būtis — 
štai pagrindinė priešybė, ir filosofija suskyla į dvi jos 
sprendimo formas — realistinę ir idealistinę. Realizmas 
minties turinį kildina iš suvokimo, iš fizinės gamtos, 
idealizmo išeities taškas — mąstymo savarankiškumas. 
Čia Hėgelis priėjo prie pagrindinio filosofijos klausimo; 
tai, ką jis netiksliai apibūdina kaip „realizmą“, yra ma- 
terializmas. Naujosios filosofijos pradininkai Bekonas ir 

Bėmė — tai du pirmieji mėginimai spręsti dvasios ir gam- 
tos problemą iš priešingų pozicijų. 

Fransis Bekonas — eksperimentinių mokslų pradinin- 
kas. Jų reikalavimams Bekonas ir pajungė savo filoso- 
fiją. Pirmąkart istorijoje jis visapusiškai išplėtojo induk- 
cinį (t. y. nuo atskirų faktų einantį prie apibendrinimų) 
pažinimo metodą. Šiam metodui pagrįsti skirtas pagrin- 
dinis filosofo veikalas —,,Naujasis organonas“. Jame ana- 
lizuojama žmogaus intelekto veikla ir kritikuojamos klai- 
dingos sąvokos, kurios yra kliūtis eksperimentiniam ži- 
nojimui. Pažinimui trukdo keturios klaidingų idėjų ir 
prietarų — „stabų“, kaip juos vadina Bekonas,— grupės. 
Pirma, tai „giminės stabai“, kurių šaltinis — žmogaus 
proto ribotumas ir jutimų organų netobulumas. Žmogaus 
protą Bekonas lygina su nelygiu veidrodžiu, kuris įmaišo 
į atvaizdą savo defektus. Antra, tai „urvo stabai“, t. y. 
ypatumai atskirų žmonių, kurie dėl auklėjimo stebi daik- 
tus savaip, tarsi iš urvo. Trečia, tai „turgaus stabai“, 
t. y. pažinimo klaidos, sąlygotos mokslininkų ir minios 
vartojamų žodžių dviprasmiškumo. Pagaliau pažinimui 
trukdo „teatro stabai“, t. y. aklas tikėjimas autoritetais, 
kanonais, idealistinėmis dogmomis. Norint išsivaduoti 
nuo „stabų“, reikia remtis tik patyrimu, betarpišku ganı- 
tos tyrinėjimu. 

Plačiau ir su didesne simpatija, negu apie anglų lor- 
dą kanclerį Bekoną, Hėgelis rašo apie vokiečių batsiuvį 
Jakobą Bėmę. Bėmė, svajingas fantastas, prisiskaitęs Bib- 
lijos ir vokiečių mistikų, dažnai pasiduodavęs egzaltaci- 
jai, rašė knygas, kupinas grubių vaizdų, religinės fra- 
zeologijos ir dialektinių idėjų. „Eikš čia,— kreipiasi jis į 
velnią, — ko tu, juočki, nori? Aš parašysiu tau receptą“. 
Jokios sistemos, net ir paprasčiausios logikos Bėmės raš- 
tuose nėra. Vienintelė idėja, raudona gija einanti per 
visą jo kūrybą,— tai esaties trejybiškumas. Bėmė — pan- 
teistas; dievas jam yra viskas: tamsa ir šviesa, meilė ir 
pyktis. Priešybės skendi viena kitoje; visi daiktai yra 
„taip“ ir „ne“ būsenoje, be to, „taip“ neegzistuoja sky- 
rium nuo „ne“, du daiktai yra vienas daiktas; esatis 
skyla į du pradus, kurie nuolat kovoja tarpusavyje — jeigu 

taip nebūtų, visi daiktai būtų niekas ir stovėtų ramiai, 
nejudėdami. 

XVII amžius — intelektinio mąstymo periodas. Empi- 
rizmas ginčijasi su racionalizmu, bet jų nesutarimai yra 
antraeiliai, abu neperžengia ir specialiuose moksluose, ir 
filosofijoje viešpataujančio metafizinio metodo ribų. Ra- 
cionalizmo — filosofijos krypties, vieninteliu teisingo Ži- 
nojimo šaltiniu laikančios racionalų mąstymą,— pradi- 
ninkas yra Renė Dekartas. Mąstymui reikia nuvalyti kelią 
abejojimu. Tačiau Dekartas — ne skeptikas, patį abejojimą 
laikantis filosofinio tyrimo tikslu, jis ne prieš intelektą, 
bet prieš prietarus. Abejojimas — tai tik priemonė surasti 
nepajudinamą filosofijos išeities tašką. Pasak Dekarto, 
abejoti galima jutimų organų parodymais, žmogų su- 
pančios tikrovės realumu, savo paties kūno egzistavimu. 
Tik negalima suabejoti pačios abejojančios minties realu- 
mu. Vadinasi, mąstymas yra vienintelis patikimas faktas. 
Iš čia Dekartas išveda savo garsųjį teiginį: „Mąstau — 
vadinasi, egzistuoju“. 

Pradėjęs nuo savo paties „Aš“, t. y. mąstančios sie- 
los, egzistavimo fakto, Dekartas pereina prie dievo, o 
paskui ir prie materialaus pasaulio egzistavimo įrodymo. 
Dievas — visatos kūrėjas, susidedantis iš dviejų nepri- 
klausomų substancijų — dvasinės ir kūniškos. Kūno atri- 
butas yra tįsumas, sielos atributas — mąstymas. Tarpi- 
ninkas tarp šių dviejų substancijų yra dievas, nustatęs 
tikslų kūno ir sielos pakitimų atitikimą. Tiesa prieinama 
betarpiškai mąstymu. Greta idėjų, kurios atširanda jutimų 
organų parodymų pagrindu, Dekartas pripažino egzistuo- 
jant įgimtas idėjas. Prie pastarųjų jis priskyrė matema- 
tikos aksiomas ir tuo pagrindu matematiką laikė pranašes- 
ne už kitus mokslus. 

Dekartas — vienas iš tikslaus žinojimo pradininkų, me- 
chanikos tėvų. Mechanikos principus jis siekė pritaikyti 
visam gamtos mokslui, taip pat ir gyvybės supratimui. 
Iš čia kilo mechanicizmas kaip supaprastintas gamtos 
tyrinėjimas. Gyvūnas, Dekarto supratimu,— mašina. 

Dekarto dualizmui priešinga Benedikto Spinozos iš- 
kelta vieningos substancijos teorija. Substancija nepri- 

klauso nuo kokio nors už jos esančio dieviško kūrėjo, ji 
yra „pati savęs priežastis“, ji yra dievas, ji yra ir gam- 
ta. Mąstymą, greta tįsumo, Spinoza laikė substancijos, 
t. v. visos gamtos, atributu. Judėjimą jis traktavo 
tik kaip substancijos modusą (laikiną savybę). Judėjimo 
būsenoje yra pavieniai daiktai, kurie yra tik nejudančios 
substancijos, dievo, laikina būsena, atmaina. Skeptikas 
Beilis ironizavo: Spinozos dievas, modifikuotas ir į turką, 
ir į austrą, kovoja pats su savimi. 

Teologinė Spinozos terminija atveria idealistinės in- 
terpretacijos galimybę, ir Hėgelis nedelsdamas tuo pa- 
sinaudojo. Jis apsaugo Spinozą nuo apkaltinimo ateizmu. 
Tuo tarpu pikti dvasininkijos išpuoliai ir visų laisvama- 
nių palankumas Spinozai neleidžia abejoti tikruoju jo 
filosofijos pobūdžiu. Spinoza griovė religijos pamatus ne 
tik ištirpdydamas dievą gamtoje, bet ir moksline Šventojo 
rašto kritika, kurios pradininkas jis buvo. 

Reikšmingą vietą Spinozos filosofijoje užima etika. 
Zmogus, kuris vadovaujasi afektais, yra jų vergas. Iš šios 
būsenos galima išsivaduoti tik per žinojimą, kurio aukš- 
čiausia atmaina vra intelektinė intuicija. Kai dvasia pra- 
deda suprasti daiktus kaip būtinus, ji ima valdyti afektus, 
įgyja laisvę. „Laisvė yra pažintas būtinumas“,— šios Hė- 
gelio pamėgtos formulės autorius buvo Spinoza. 

Kiek kitokio pobūdžio materialistinė teorija atsiran- 
da kitoje Lamanšo pusėje, kur empiriko Bekono idėjos 
pateko į derlingą dirvą. Į metafiziką linkęs empirizmas — 
taip Hėgelis apibūdina Džono Loko filosofiją. Spinoza 
pradėjo nuo aksiomų ir definicijų. Loką pirmiausia do- 
mina bendrų sąvokų kilmė. Įgimtų idėjų egzistavimą jis 
neigia: intelekte nėra nieko, ko anksčiau nebuvo jutimuo- 
se. Pojūtis — bet kokio žinojimo šaltinis; iki juslinio 
bendravimo su pasauliu siela —,švari lenta“, patyrimas 
įrašo joje savo rašmenis. 

Patyrimu paremti mokslai priėmė Loko samprotavimų 
logiką. Bet filosofo, pažymi Hėgelis, ji negali patenkinti. 
Kaip ir anksčiau, lieka neaišku, kaip pavienis suvokimas 
įgyja visuotinumo formą, kuri būdinga sąvokai. 

Loko samprotavimuose yra dar viena silpna vieta — 
daiktų savybių skirstymas į pirmines ir antrines. Pirmo- 
sios (tįsumas, tankis, judėjimas ir t. t.) esančios realios, 
objektyvios, antrųjų (spalvos, kvapo, garso, skonio) šal- 
tinis esąs mūsų jutimų organai. Iš čia kilo Berklio sub- 
jektyvusis idealizmas, kuris ir pirmines daiktų savybes 
laiko žmogaus vaizdiniais. Egzistuoti, Berklio suprati- 
mu,— tai būti suvokiamam. Hėgelis šią teoriją vadina 
„blogiausia idealizmo atmaina“. Neigiamai jis vertina ir 
„suteikusio užbaigtumą lokizmui“ Hiūmo poziciją. Pasak 
Hiūmo, žmogus turi reikalą su pojūčiais, naudojasi jų 
duomenimis, bet nieko negali pasakyti apie jų šaltini; 
žinojimo visuotinumas — tik įpročio rezultatas. 

Hiūmo skepticizmas buvo nukreiptas ne prieš mokslinį 
žinojimą, bet prieš religiją ir dogmatizmą. Todėl jis buvo 
labai populiarus tarp prancūzų švietėjų. Jų filosofiją 
Hėgelis teisingai apibūdina kaip materializmą ir ateizmą. 
„Gamta ne dievas“,— teigė Didro, tarsi atsiribodamas 
nuo Spinozos panteizmo. Hėgelis prancūzų materializmą 
laiko būtina filosofinės minties raidos pakopa, bet pri- 
pažįsta iš esmės tik „negatyvią“ jo reikšmę kaip jėgos, 
griovusios išsigimusią religiją, atgyvenusią politinę san- 
tvarką, pasenusias teisines ir moralines normas. Tam tik- 
rą pozityvų turinį — „visuotinės konkrečios vienybės idė- 
ją“— jis įžvelgia Holbacho „Gamtos sistemoje“ ir ypač 
Robinė veikaluose. Kaip ir anksčiau, jaunystės metais, 
Hėgelis kupinas simpatijų Ruso. Čia jis ypač sutelkia dė- 
mesį į Ruso visuotinės valios, kuri skiriasi nuo visų pa- 
vienių valių sumos, teoriją. (Kitaip būtų teisingas teigi- 
nys, skelbiantis, kad ten, kur mažuma paklūsta daugu- 
mai, nėra laisvės.) 

Vokiečių šviečiamasis sąjūdis turėjo tik jam būdingų 
ypatumų. Čia buvo gyvos Leibnico, kurio filosofija buvo 
priešinga ir Spinozai, ir Lokui, tradicijos. Leibnicas iškėlė 
begalinės individualių substancijų daugybės idėją. Jis 
vadino jas monadomis ir kiekvieną iš jų laikė uždaru, 
nepakartojamu pasauliu. Monadų laiptai nuo neorganinės 
gamtos veda prie gyvo organizmo ir sąmonės. Tarp mo- 
nadų nėra jokio ryšio, todėl Leibnicas atmeta empirinius 

pažinimo pagrindus. Tiesos pažinimas galimas tik kaip 
dievo „iš anksto nustatyta“ mąstančių ir kūniškų mona- 
dų judėjimo harmonija, panašiai kaip du vienodai einan- 
tys laikrodžiai nepriklausomai vienas nuo kito rodo tą 
patį laiką. 

Leibnico sistemintojas Christianas Volfas iš pradžių 
vos galvos nepalydėjo dėl nevykusio savo mokytojo idėjų 
populiarinimo. Prūsijos karaliui Frydrichui Vilhelmui pa- 
sivaideno, kad iš anksto nustatytos harmonijos teorija 
reiškia valios laisvės neigimą, vadinasi, iš jo armijos 
dezertyruojantys kareiviai vykdo ypatingus dievo išanks- 
tinius nurodymus ir neatsako už savo veiksmus. Grasi- 
nant kartuvėmis, Voliui buvo įsakyta per keturiasdešimt 
aštuonias valandas palikti Prūsijos valdas. Tačiau vėliau 
Volfas susilaukė pripažinimo ir Prūsijoje. Nuo jo prasi- 
dėjo vadinamoji „populiarioji“ filosofija, kurios tikslas 
buvo visur skleisti filosofines Žinias, neperžengusias inte- 
lektinės metafizikos ribų. 

Ryžtingas posūkis prie dialektikos įvyksta tik „naujau- 
sioje vokiečių filosofijoje“ (mes ją dabar vadiname kla- 
sikine), kurią Hėgelis pradeda ne nuo Kanto, o nuo Fryd- 
richo Jakobio. Jakobio reikšmė ta, kad jis tiksliai nurodė 
ribotumą intelektinio mąstymo, kuris niekada nejveikia 
savojo mechanistinio pasaulio supratimo. Tik vidinė nuo- 
jauta, intuicija, tikėjimas atskleidžia tiesą, teikia dievo 
pažinimą. Dievo negalima įrodyti. Ryšium su Jakobiu Hė- 
gelis prabėgom užsimena apie Spinozos, kuris ne mažiau 
negu Leibnicas buvo užvaldęs vokiečių protus antroje 
XVIII amžiaus pusėje, idėjų paplitimą Vokietijoje. 

Kantui Hėgelis skiria didžiausią skyrių iš visų, para- 
šytų apie filosofijos raidą po graikų periodo, maždaug 
tiek, kiek Sokratui (tačiau dvigubai mažiau negu Pla- 
tonui). Kantui jis turi paruošęs ir pagiriamųjų įvertini- 
my, ir aštrių žodžių: „Zmogus ne toks kvailas kaip šita 
filosofija“. Po Kanto — Fichtė; paskui trumpai apie ro- 
mantikus, apie Šelingą, kukliai apie save: „Dabartinei fi- 
losofijos stadijai būdinga tai, kad idėja pažinta su visu 
jos būtinumu“. Stai ir viskas. 

Tikslas pasiektas, dviejų su puse tūkstančių metų pri- 
reikė pasiekti tiesai, ir Hėgelis negali nepaaimanuoti dėl 
to, kaip „tingiai ir lėtai dirbo pasaulinė dvasia“. Baig- 
damas Hėgelis dar kartą apžvelgia filosofinės minties 
nueitą kelią, fiksuodamas pagrindines gaires. Jis kalba 
apie tai, kad mėgino parodyti klausytojams progresuo- 
janti žmonijos dvasinių formacijų vystymąsi. Si ilga 
dvasių procesija — tai atskiri vieningos substancijos, kuri 
gyvena kiekviename žmoguje, pulso tvinksniai. Užbaig- 
damas kursą ir palikdamas katedrą, Hėgelis atsisveikin- 
damas linki studentams viso geriausio. Prieš akis — ato- 
stogos. 


Dvyliktas skyrius 


BRIUSELIS. VIENA. PARYZIUS 


Jei nemoki svetimų kalbų, nemoki 
ir savosios. 
Gėtė 


Vasaros semestras baigdavosi rugpjūtį, žiemos pra- 
sidėdavo spalį. Rugsėjis buvo skirtas poilsiui. 1819 me- 
tais Hėgelis su žmona lankėsi Riūgeno saloje, paskui 
dvejus metus iš eilės trumpam važiavo į Drezdeną. 1822 
metais jis panoro leistis į ilgesnę kelionę, pagaliau išsi- 
ruošti į Nyderlandus pas savo seną bičiulį ir mokinį van 
Gertą. Tačiau tokia kelionė buvo susijusi su didelėmis 
išlaidomis, kurios filosofo biudžete nebuvo numatytos. 

Kai Altenšteinas kvietė Hėgelį į Berlyną, jis piešė 
džiugias perspektyvas — išrinkimą akademiku ir pajamų 
padidėjimą. Praėjo ketveri su puse metų, tačiau nieko 
panašaus neįvyko. Padidėjo ne pajamos, bet išlaidos. 
Augo vaikai ir atitinkamai — išlaidos jų auklėjimui. Svei- 
kata ėmė šlubuoti ir reikalavo daugiau dėmesio negu 
anksčiau. Tekdavo gydytis ir žmonai. 

Dar vasaros pradžioje Hėgelis nusprendė prašyti vals- 
tybės paramos. Laiške ministrui jis nusakė savo padėtį, 
užsiminė apie neišsipildžiusias viltis. Savo pinigus, pri- 
minė Hėgelis, jis paaukojo savo išsimokslinimui, kurį da- 
bar visiškai skiria sudėtingiausios žinijos srities plėtojimui. 
Hėgelis visada mėgdavo pabrėžti, kad filosofija kitiems 
mokslams — ne pora. Šį kartą jis rašė taip: ,Neslėp- 
damas drįstu pridurti, kad mano mokslo disciplina, ku- 
riai aš atiduodu jėgas, eidamas karališkąją tarnybą, yra 
tokia, jog nuodugnus ir sąžiningas jos plėtojimas reika- 
lauja kur kas daugiau laiko ir visai kitokių pastangų ne- 
gu daugelio kitų profesorių dalykai, todėl man lieka ma- 
žai laiko papildyti savo pajamoms rašytojo darbu“. 


231 


Altenšteinas savo ruožtu kreipėsi laišku į kanclerį 
Hardenbergą. Jis neneigė, kad žadėjo Hėgeliui apmoka- 
mo akademiko vietą ir kad kol kas iš to nieko neišėjo; 
gyrė Hėgelį kaip pedagogą, mokslininką, žmogų ir prašė 
leidimo išmokėti vienkartinę pašalpą. Beje, Hardenbergo 
nereikėjo įtikinėti: jis gerai prisiminė „Teisės filosofijos 
pagrindų“ autorių. „Padengti kelionių, kurių tikslas — 
pataisyti pašlijusią sveikatą, išlaidoms“ profesoriui Hė- 
geliui buvo išmokėta 600 talerių. 

Sutvarkęs reikalus universitete, Hėgelis leidosi į ke- 
lionę. Pirmasis sustojimas — Magdeburgas. Čia teko iš- 
būti dvi paras — nebuvo karietos. Ieškodamas įžymybių, 
Hėgelis užtiko garsųjį fiziką Karno. Prancūzų mokslinin- 
kas ir revoliucionierius, buvęs karo ministru direktorijos 
laikais, grafu — Napoleono laikais, baigė savo dienas po- 
licijos priežiūroje Vokietijos provincijoje. Filosofas pada- 
rė jam vizitą ir buvo maloniai priimtas. 

Iš Magdeburgo Hėgelis išvyko rugsėjo 15-ą3ją; vakarą 
ir naktį jis praleido kelyje ir tik auštant atvyko 
į Braunšveigą. Iškart leidosi apžiūrinėti miesto, aplan- 
kė muziejų, vakare buvo teatre. Naktį išvyko toliau, auš- 
rą vėl sutiko kelyje; nykias Brandenburgo žemės lygu- 
mas pakeitė graži raižyta vietovė, primenanti gimtąją 
Švabiją. Filosofas su malonumu žvalgėsi pro karietos 
langą. Trečią valandą atvažiavo į Northeimą. Karieta 
į Kaselį turėjo išvykti tik vakare, vadinasi, trečią naktį 
reikės praleisti be miego. Hėgelis nusprendė pasinaudoti 
kurjerių paštu, vykusiu į Miuncheną. Pernakvojęs ten 
viešbutyje, rytą jis atsigavęs pasiekė Kaselį. Čia filosofas 
išbuvo dvi dienas, apžiūrėjo miestą ir apylinkes, biblio- 
teką, paveikslų galeriją. Geriausius jos eksponatus pasi- 
grobė Napoleonas ir padovanojo savo pirmajai žmonai 
Zozefinai, o ši pardavė juos Rusijos carui Aleksandrui. 
Karas seniai pasibaigė, bet paveikslai į Kaselį taip ir ne- 
grįžo. Filosofas paaimanavo dėl likimo kaprizo ir pasi- 
tenkino apžiūrėdamas tai, kas liko muziejuje. 

Iš Kaselio į Koblencą, paskui Reinu į Boną ir Kelną. 

„Kelnas — labai erdvus miestas,— rašė Hėgelis žmo- 
nai,— aš iškart patraukiau į katedrą. Tai, kas joje, tiks- 

liau, tame, kas iš jos egzistuoja, didinga ir dailu, darnios 
proporcijos, ištemptos, tarsi reikėtų ne kilti, o skristi 
aukštyn, — visa tai verta dėmesio ir nuostabos, juo labiau 
kaip vieno žmogaus sumanymas ir vieno miesto darbas; 
čia gimsta kitokia dvasios būsena, kitoks Žmogiškas pa- 
saulis, prieš akis gyvai iškyla kitokie laikai. Čia nėra 
kokios nors naudos, pasitenkinimo, malonumo ar paten- 
kinto poreikio, čia galima tik be galo klaidžioti po aukš- 
tas sales, iš kurių kiekviena yra pati savaime. Joms visai 
nesvarbu, ar žmonės jomis naudojasi ir kokiais tikslais; 
tuščias operos teatras ar tuščia bažnyčia — tai blogas da- 
lykas, o čia iškirstas miškas, dvasinis, meninis miškas, 
kuris išaugo ir egzistuoja pats savaime; jam nesvarbu, 
ar žmonės šliaužioja jo papėdėje, ar jie vaikščioja, ar 
ne— jis yra pats sau; visi, kurie klaidžioja po jį, visi, 
kurie meldžiasi, visi, kurie landžioja — su žalia vaškytine 
kuprine ir pypke dantyse, tiesa, neuždegta,— visi jie kar- 
tu su zakristijonu prapuola jame; visa tai, ar stovi, ar 
juda, be pėdsakų pradingsta jame“. 

Dar Bonoje Hėgelis susipažino su našle Hirn, kles- 
tinčios Kelno prekybos firmos savininke. Čia ji pakvietė 
filosofą pietų, po kurių jos sūnus parodė savo unikalų 
vitražų rinkinį. Hėgelis klaidžiojo po miestą, apžiūrinėjo 
bažnyčias, meno kolekcijas, senovės romėnų įtvirtinimus, 
gėrėjosi Reino vaizdais. 

Rugsėjo 28-3ją, sekmadienį, svetingasis Kelnas liko 
toli, o priekyje plytėjo Achenas. Ir šį miestą Hėgelis pra- 
dėjo apžiūrinėti nuo katedros, kurioje stovi marmurinis 
Karolio Didžiojo sostas. Filosofas negalėjo atsisakyti ma- 
lonumo atsisėsti į sostą, kuriame buvo karūnuoti 32 im- 
peratoriai. Zakristijonas, vedžiojęs Hėgelį po bažnyčią, 
papasakojo jam legendą, kaip praėjus trims šimtams me- 
tų po Karolio Didžiojo mirties jis kartą buvo rastas sė- 
dintis savo soste su imperatoriaus mantija ir karūna, su 
skeptru ir valdžios simboliu rankose. Sešias valandas 
Hėgelis paskyrė apžiūrėti privačiai tapybos darbų ko- 
lekcijai. Žinovo akimi jis nustatė vieno Nyderlandų pa- 
veikslo artimumą kitam, kadaise matytam pas profesorių 
Buasrė. Abu kūriniai iš tiesų buvo to paties altoriaus 

sąvaros, vėliau jos buvo įsigytos iš privačių rinkinių ir 
sujungtos su centriniu atvaizdu Luveno šv. Petro baž- 
nyčioje. 

Galutinis kelionės punktas — Briuselis; čia Hėgelį su- 
tiko van Gertas. Nyderlandai filosofui padarė stiprų įspū- 
dį visuotine gerove, gerai sutvarkytais keliais ir miestais. 
„Negaliu suprasti, kur jie nukiša elgetas ir prasčiokus. 
Nerasi jokių griuvėsių, podagriško stogo, supuvusių du- 
rų ar išmušto lango“. Apžiūrinėdamas apylinkes, Hėgelis 
atklydo į Vaterlo. „Aš pamačiau tas amžinai atmintinas 
pievas, kalvas ir orientyrus — ypač man įsiminė mišku 
apaugusi aukštuma, nuo kurios gali matyti už daugelio 
mylių aplinkui; čia pasistatė savo sostą Napoleonas, mū- 
šių kunigaikštis, ir čia jį prarado. Vidudienio tvanku- 
moje mes dvi tris valandas bėgiojome aplinkiniais keliais, 
kur po kiekvienu žemės lopinėliu guli narsūs kariai“. 

Po Briuselio — Gentas, Antverpenas, Breda, Haga, 
Amsterdamas, vis nauji įspūdžiai. „Mano aprašymai da- 
rosi labai padriki, — prisipažino Hėgelis žmonai,— ir aš ne- 
žinau, kaip juos sutvarkyti, jeigu pamėginčiau aprašyti 
viską, ko nesuspėjau. Paskutinį kartą kalbėjau apie baž- 
nyčias. Gento, Antverpeno bažnyčios, kaip buvo sakyta — 
reikia pamatyti jas, jei nori pažinti iškilias, turtingas ka- 
talikų šventyklas,— didžiulės, erdvios, gotikinės, didin- 
gos, su vitražais (patys puikiausi, kokius aš kada nors 
esu matęs, yra Briuselyje), prie kolonų žmogaus ūgio 
marmurinės statulos, pastatytos aukščiau kelių, o ki- 
tos — sėdinčios arba gulinčios, jų tuzinai; Rubenso, van 
Eiko paveikslai, didžiuliai, puikūs, po du tris tuzinus 
vienoje bažnyčioje; marmurinės kolonos, bareljefai, gro- 
tos, klausyklos, pusė tuzino ar net visas tuzinas Antver- 
peno bažnyčioje,— kiekviena papuošta puikiomis iš medžio 
išskaptuotomis žmogaus ūgio figūromis“. Bredoje Hėge- 
lis gėrėjosi didingu grafo Nasau mauzoliejumi — šešios 
figūros: dvi balto marmuro — vaizduojančios mirusią po- 
rą,— ir keturios kampuose — Cezaris, Hanibalas, Regulas 
ir karys — tarsi saugo jų ramybę. Hėgelis šią skulptūrinę 
grupę detaliai aprašė savo „Estetikos paskaitose“. Ams- 
terdame jis matė daugybę autentiškų Rembranto darbų. 

Utrechte Hėgelis atsisveikino su palaimos kupinais 
Nyderlandais. Per Osnabriuką ir Bremeną jis nuvyko į 
Hamburgą, kur laukė susitikimas su Diubo. 

Jie susipažino neakivaizdžiai. 1822 metų birželio pra- 
džioje Hėgelis gavo laišką iš Hamburgo fabrikanto Diu- 
bo, kuriame šis prašė išdėstyti savo tiesos sampratą. 
Tuomet filosofas neatsakė, bet po pusantro mėnesio atėjo 
antras laiškas, išsamesnis, su tuo pačiu prašymu. Diubo 
rašė, kad visą laisvalaikį jis skiria filosofijos studijoms, 
bet, kadangi neturi tinkamo išsimokslinimo, ieškodamas 
tiesos turi pasikliauti pačiu savimi; jis, Prancūzijos iš- 
eivis, daugelį metų išpažino ten viešpataujantį skepti- 
cizmą; pažintis su vokiečių filosofija nukreipė jo mintis 
kita linkme, bet nei Kantas, nei Šelingas jo nepatenkino, 
dabar jis ėmėsi studijuoti Hėgelio filosofiją ir prašo pono 
profesoriaus patarimo ir pagalbos. Ilgiau tylėti buvo ne- 
bepatogu, ir Hėgelis atsakė Diubo, populiariai išdėsty- 
damas atitinkamus „Logikos mokslo“ ir „Enciklopedijos“ 
paragralus. Diubo buvo patenkintas, bet per susitikimą 
apibėrė filosofą naujais klausimais. Jiedu išsiskyrė, tapę 
draugais. 

Į Berlyną Hėgelis grįžo kupinas įspūdžių. Jis veikiau 
pavargo, o ne pailsėjo. Henrikas Gotas, tada dar stu- 
dentas, atėjęs pas Hėgelį užsirašyti į žiemos paskaitų kur- 
są, pasakoja savo pirmojo susitikimo su filosofu įspū- 
džius: „Jis sėdėjo prie plataus rašomojo stalo ir rausėsi 
po netvarkingai išmėtytas viena ant kitos knygas ir po- 
pierius. Anksti susenusi jo figūra buvo pakumpusi, tačiau 
išlaikė ankstesnį tvirtumą ir jėgą; patogus pilkų ir gelto- 
nų spalvų chalatas nerūpestingai krito nuo pečių iki 
žemės, apgaubdamas jo liesą kūną; jame nebuvo jokių 
išorinių nei imponuojančios didybės, nei patrauklaus ge- 
raširdiškumo pėdsakų; pirmasis atkreipiantis dėmesį jo 
elgsenos bruožas buvo senoviškas biurgeriškas garbus 
tiesumas. Aš niekada nepamiršiu pirmojo įspūdžio, kurį 
man padarė jo veidas. Visi jo bruožai, tarsi užgesę, buvo 
išglebę ir blankūs; juose nebuvo matyti jokios griaunan- 
čios aistros, bet užtat atsispindėjo visas tylus praeities 
mąstymo darbas, tęsęsis dieną ir naktį. Abejojimo kančios, 

dvasinių audrų sąmyšis, atrodė, neplakė ir neišmušė iš 
vėžių šio keturiasdešimt metų trukusio mąstymo, ieško- 
jimų ir atradimų darbo; tik nepaliaujamas atkaklus sie- 
kimas vis turiningiau ir visapusiškiau, vis griežčiau ir ga- 
lingiau atskleisti seniai laimingai surastos tiesos grūdą 
išvagojo kaktą, skruostus ir burną. Kaip oriai atrodė 
galva, kaip tauriai buvo sudėta nosis, aukšta, nors ir 
nuolaidi kakta, ramus smakras! Jo bruožuose savitai ir 
ryškiai atsispindėjo ištikimybės ir gilaus teisumo dide- 
liuose ir mažuose dalykuose, aiškaus suvokimo, kad ge- 
riausios jėgos išeikvotos tik tiesos ieškojimui, pajautimo 
kilnumas. Aš tikėjausi pokalbio moksline tema ir labai 
nustebau, išgirdęs iš jo lūpų visai ką kita. Sis įstabus 
žmogus, ką tik grįžęs iš Nyderlandų, kalbėjo tik apie 
miestų tvarkingumą, kaimo vietovių grožį ir derlingumą, 
bekraštes žaliuojančias pievas, bandas, kanalus, aukštus 
vėjo malūnus, kelius, meno lobius, pasiturimą gyvenimą; 
visa tai jis pasakojo taip išsamiai, kad, atrodė, per pus- 
valandį, praleistą su juo, aš pabuvojau Olandijoje“. 
Gotas buvo vienas iš pirmųjų, klausiusių Hėgelio vi- 
suotinės istorijos filosofijos paskaitų. Šių paskaitų turinį 
mes jau žinome. Išoriškai, pasak Goto, viskas atrodė 
taip: „Jam reikėjo išgauti pačias rimčiausias mintis iš 
giliausio daiktų pagrindo, ir nors tos mintys jo buvo 
apgalvotos ir išplėtotos prieš daugelį metų ir daugelį 
kartų, tačiau, kad gyvai paveiktų, jos visada turėdavo vėl 
jam gimti. Neįmanoma įsivaizduoti akivaizdesnės plasti- 
nės tokių keblumų ir sunkaus darbo išraiškos už jo pa- 
skaitas. Kaip senovės pranašai, kurie juo atkakliau ko- 
vojo su kalba, tuo išraiškingiau išsakydavo tai, kas ko- 
vojo juose pačiuose — iš dalies nugalėdami, iš dalies 
nugalimi,— lygiai taip pat ir jis kovojo ir nugalėdavo 
su negrabiu rimtumu. Visas įsigilinęs tik į savo mintį, 
jis, atrodė, plėtojo ją klausytojams iš jos pačios, dėl jos 
pačios, tarsi ne iš savo dvasios, ir vis dėlto ji atsiras- 
davo iš jo paties, ir susirūpinimas aiškumu beveik tėviš- 
kai sušvelnindavo jo atkaklų rimtumą, kuris galėjo at- 
baidyti nuo tokių sunkių minčių suvokimo. Iš pradžių 
jis dar užsikirsdavo, paskui vėl pakartodavo frazę, nutil- 

davo, kalbėdavo ir galvodavo, atrodė, jam niekada nepa- 
siseks surasti tinkamą žodį, bet štai jis tvirtai jį ištarda- 
vo; jis būdavo paprastas ir vis dėlto neprilygstamai tin- 
kamas, nevartotinas ir kartu vienintelis teisingas. Visada 
atrodydavo, kad svarbiausia dar turi būti pasakyta, ir 
vis dėlto tai nepastebimai ir visiškai išsamiai jau bū- 
davo pasakyta. Pagaliau aiški minties reikšmė būdavo 
pagauta, ir atsirasdavo geidžiamos tolesnės plėtotės vil- 
tis. Veltui. Užuot ėjusi pirmyn, mintis sukdavosi toje pa- 
čioje vietoje, išreiškiama vienas į kitą panašiais žo- 
džiais. Tačiau jeigu nuvargęs dėmesys išsiblaškydavo ir 
išsigandęs klausytojas po keleto minučių staiga grįždavo 
prie paskaitos, jis būdavo nubaustas — įsitikindavo, kad 
pametė minties giją. Lėtai ir apgalvotai judėdamas į 
priekį per tariamai nereikšmingas tarpines grandis, Hė- 
gelis iki vienpusiškumo apribodavo kokią nors išsamią 
mintį, skirdamas keletą jos aspektų, ir prieidavo prieš- 
taravimus, kurių pergalingas sugriovimas turėdavo tvir- 
tai sujungti mažiausiai suderinamus dalykus... Tad jam 
puikiai sekėsi vaizduoti epochas, tautas, įvykius, indivi- 
dualius charakterius; jo giliai įsiskverbiantis žvilgsnis 
visur jam atverdavo daiktų esmę, ir jo pirmapradžio su- 
gebėjimo stebėti energija net ir senatvėje neprarado savo 
jaunatviško gaivumo ir jėgos“. 

Hėgelis pakerėdavo ne išoriniu savo paskaitų spin- 
desiu, bet jų turinio gilumu. Sunkiai prieinama dėstymo 
forma, jaunystėje liudijusi tik dėstytojo nepatyrimą, da- 
bar, kai jis artėjo prie šlovės zenito, auditorijos akyse 
buvo į kasdienės kalbos normas neįtelpančių idėjų didin- 
gumo požymis. Hėgelio šlovė peržengė Vokietijos ribas. 

Truputį užbėgsime į priekį ir papasakosime įspūdžius, 
kuriuos Hėgelio paskaitos ir susitikimai su juo padarė 
Ivanui Kirejevskiui. Būsimasis slavofilas atvyko į Ber- 
lyną 1830 metų vasario mėnesį. Iš pradžių Hėgelis, skai- 
tes filosofijos istorijos paskaitas, jam nepatiko: „Kalba jis 
nepakenčiamai, vos ne su kiekvienu žodžiu kosčioja, pra- 
ryja pusę garsų ir drebančiu, verksmingu balsu vos iš- 
taria antrąją. Tačiau čia yra vienas profesorius, dėl ku- 
rio vieno mokymasis Berlyne gali būti naudingas ir 

nepakeičiamas, — tai Riteris, geografijos profesorius“. Pa- 
skui Kirejevskio nuomonė apie Hėgelį pamažu keičiasi: 
„Aš pradėjau taikytis su grasiu jo dėstymo būdu: jau 
kuris laikas aš iškeičiau į jį savo Riterį, kuris skaito tuo 
pačiu metu“. Galų gale didysis dialektikas pavergė jau- 
nuolį. Kirejevskis parašė jam „nepaprastai mandagų laiš- 
ką“, prašydamas susitikti. Paskirtą valandą jis atvyko į 
namus Am Kupiergraben gatvėje ir savo ruožtu suža- 
vėjo filosofą. Kitą dieną Kirejevskį pažadino pasiuntinys: 
Hėgelis kvietė jį ateiti dar kartą, bet kurį vakarą, kada 
panorės. „Tik ponas profesorius norėtų žinoti tai iš anks- 
to, nes bus pakviesti ir kiti“. Pasižiūrėti į talentingą 
rusą studentą susirinko Hėgelio mokiniai Hansas, Mi- 
cheletas, Gotas, rašytojas Raupachas, kažkokia generolie- 
nė ir atvykėlis amerikietis. „Visą vakarą vyko gyvas ir 
bendras pokalbis, nors aš daugiausia kalbėjausi ypač su 
Hėgeliu. Neįmanoma būti svetingesniam, malonesniam ir 
geraširdiškesniam už jį“. Ir, užbaigdamas laišką į na- 
mus, kuriame buvo pateikta gyvenimo Berlyne ataskaita, 
Kirejevskis kreipėsi į patėvį: „Mielas tėveli! Išsirašykite, 
jeigu Maskvoje nėra, Hėgelio „Filosofijos mokslų encik- 
lopediją“. Čia jūs surasite daugiau įdomių dalykų, negu 
jų pateikia visa naujausia vokiečių literatūra. Ją sunku 
suprasti, bet ji verta pastangų“. 


* * 
* 


1824 metų rugsėjo pradžioje, atėjus atostogoms, Hė- 
gelis išvyko į naują didelę kelionę. Sį kartą jo tikslas bu- 
vo Viena. Kelias ėjo per Drezdeną, ir čia filosofas vėl 
gėrėjosi visame pasaulyje garsios paveikslų galerijos lo- 
biais. Lankėsi svečiuose pas romantiką Tiką, viename iš 
garsiųjų jo literatūrinių vakarų. Tą vakarą buvo skaito- 
ma nauja komedija. Hėgelis klausėsi susidomėjęs, tačiau 
neišbuvo iki galo: rytą pusę penkių reikėjo keliauti to- 
liau. 

Artėdamas prie Austrijos sienos, Hėgelis laiške pri- 
minė žmonai, kad čionykštė valdžia pernelyg domisi jo 

asmeniniu susirašinėjimu, todėl prašė nerašyti apie poli- 
tiką, o tik apie grynai asmeninius, malonius ir džiugius 
dalykus. Prahoje filosofas išbuvo savaitę. Atvažiavęs jis 
tuoj pat nuvyko į Hradčanus, bet ten vyko kariniai ma- 
nevrai, šaudė iš šautuvų ir patrankų, visur buvo pilna 
kariuomenės. Hėgeliui teko pasitraukti. Tik kitą dieną 
jam pasisekė užlipti į garsiąją kalvą ir pasigėrėti auk- 
sine Praha (prasidėjo ruduo, lapai ėmė gelsti). Nuo ryto 
iki vakaro Hėgelis klaidžiojo po miestą, apžiūrinėjo se- 
novines bažnyčias, rūmus, paveikslų galerijas. 

Vienoje stipriausią įspūdį padarė italų opera. „Kol 
turėsiu pinigų italų operai ir kelionei atgal, pasiliksiu 
Vienoje“, — pranešė jis į namus, smulkiai aprašinėdamas 
savo teatro įspūdžius. „Užvakar ir vakar dainavo ponia 
Fodor. Kokia mokykla, atlikimo pakilumas, švelnumas, iš- 
raiškingumas, skonis! Tai puikus operos meistras!“ 

Hėgelis buvo ne tik operinio dainavimo mėgėjas, bet ir 
žinovas. Italai taip jį pavergė, jog jis neišvažiuodavo už 
miesto, kad suspėtų pakliūti į teatrą ir nebūtų pavargęs. 
Dieną, ištaikęs laisvą valandėlę, jis vaikštinėdavo po mies- 
to parkus — ypač jam patiko Prateris,— o vakare eidavo 
į teatrą. Jeigu nebūdavo spektaklio operoje, vykdavo į gar- 
sųjį Leopoldštato Petruškos teatrą. Pirmą kartą Hėgelis 
čia pakliuvo į dviejų dalių vaidinimą: iš pradžių sentimen- 
tali drama, o paskui bufonada —,„nenutrūkstamas žaismin- 
gų beprasmybių raizginys, gatvės dainelės, šokių muzi- 
ka — visa tai gaudžia ir šėlsta tris ketvirčius valandos 
be sustojimo ir poilsio... Smagu ir talentinga“. 

Hėgelis pabuvojo zoologijos sode, kur jam, kaip Ber- 
lyno universiteto profesoriui, buvo parodytas dėmesys ir 
didelė pagarba. Lankėsi imperatoriaus bibliotekoje — di- 
džiausioje to meto knygų saugykloje (300 tūkstančių to- 
mų vienoje salėje!). Iždinėje jam parodė milijono vertės 
deimantą. Muziejų direktoriai patys lydėjo filosofą, ir 
jis ilgai gėrėdavosi turtingomis meno kolekcijomis, su- 
prasdamas, kad susipažįsta tik su maža, pačia žymiau- 
sia jų dalimi. Kartais Hėgelis ateidavo netinkamu laiku, 
bet jam visada atsiverdavo net privačių rinkinių durys: 
tai buvo pagarbos pareiškimas, be to, filosofas nešykš- 

tėjo arbatpinigių. Vienoje jį apstulbino viena detalė: me- 
no lobiai buvo prieinami nemokamai. Esterhazio — stam- 
baus magnato, kurio valdos driekėsi nuo Vienos iki 
Turkijos sienos — galerijoje Hėgelis lankėsi tris kartus.. 
Bet stipriausiai jį kaip ir anksčiau traukė italai. 

„Vidudienį vėl keletą valandų praleidau Belvederyje, 
o paskui Rosinio „Sevilijos kirpėjas“. Koks puikus Figa- 
ras tasai Lablašas, o ponia Fodor — kokia Rozina! Tai 
tobuliausia dainininkė! Koks grožis, nuoširdumas, meist- 
riškumas, laisvas balso valdymas ir dainavimo skonin- 
gumas“. 


„Sevilijos kirpėjo“ Hėgelis klausėsi du kartus. Ma- 
dam Fodor sužavėjo filosofą ne tik savo menu, Hėgelis 
šitai nuoširdžiai prisipažino žmonai ir kaip santuokinės. 
ištikimybės ženklą pasiuntė laišku kriaušės, kuri staiga 
jo akyse rudenį antrą kartą pražydo, žiedlapius. Laiš- 
kus namo jis kūrė kasdien, iškart aprašydavo ką matęs. 
Įspūdžių fejerverkas akino atmintį: Hėgelis jau neprisi- 
minė, kas buvo vakar. „Tu paskui turėsi man papasakoti, 
kaip aš čia leidau laiką“,— rašė jis žmonai. 

Bet viskas baigiasi, ypač pinigai ir laikas. Dvi savai- 
tes išbuvęs Austrijos sostinėje, Hėgelis leidosi atgal. 
Drezdene jo laukė malonus susitikimas: Viktoras Kuzenas. 

Dekarto ir Platono leidėjas Kuzenas, vokiečių profe- 
sorių požiūriu, buvo vienintelis prancūzas, pakilęs ikt 
šiuolaikinės teorinės filosofijos lygio. Hėgelis su juo 
susipažino ir susidraugavo 1817 metais Heidelberge. 
Jaunas prancūzų filosofas tada atvyko į Vokietiją nuo- 
dugniau susipažinti su vokiečių mokslu. Jo erudicija 
baigėsi Kantu. Frankfurte prie Maino jis susipažino st 
Frydrichu Šlėgeliu ir istoriku Sloseriu. Pirmasis jam 
papasakojo, kad šiuo metu Vokietijoje yra trys dideli 
filosofai: Jakobis, Selingas ir Frizas. Antrasis, vykęs į 
Heidelbergą, įkalbėjo Kuzeną užsukti į šį universitetą 
turintį miestą. Kuzenas ketino užtrukti jame ne daugiau 
kaip dvi valandas, bet kai jį supažindino su Hėgeliu, tat 
išbuvo dvi paras, o grįždamas — dar tris savaites. Iki 
Jakobio ir Selingo, gyvenusių Miunchene, Kuzenas taip 
ir nenusigavo, o Frizas jam nepadarė įspūdžio. Kuzenas 

lankėsi pas Gėtę Veimare ir pas Šlėjermacherį Berlyne, 
bet jo mintis dabar buvo užvaldęs tik Hėgelis. Tada ką 
tik buvo išėjusi „Enciklopedija“. Kuzenas, prastai mokė- 
jęs vokiečių kalbą, mėgino suvokti jos prasmę, padedamas 
Karovės. Jie dviese vaikštinėjo rūmų sodo alėjomis su 
tomeliu rankose, ir Hėgelio mokinys tiesiai vertė jam 
„Enciklopediją“. Vakare jie eidavo pas profesorių, ge- 
riant arbatą šis aiškindavo jiems nesuprantamas vietas, 
tačiau pašalindavo toli gražu ne visus neaiškumus. Ku- 
zeną Hėgelis pirmiausia patraukė politinių įsitikinimų 
bendrumu. Vėliau jis tvirtino, kad nebuvo pasaulyje kito 
žmogaus, su kuriuo būtų taip sutapusios jo pažiūros. 
Kaip ir Hėgelis, Kuzenas labai vertino Prancūzijos revo- 
liuciją, gyvai domėjosi jos įvykiais, bet buvo monarchis- 
tas ir liberalas, buvo „mėlynasis“, tariant Napoleono 
žodžiais, kuris taip nusakė savo vietą politikoje, turė- 
damas galvoje prancūzų nacionalines spalvas (tarp bal- 
tos ir raudonos). 

Dabar Kuzenas atvyko su hercogo Monteblo palyda. 
Štai jau keleri metai Hėgelio bičiuliui prancūzui nelei- 
džiama skaityti paskaitų Sorbonoje: jis sukėlė valdžios 
įtarimą. Laisvą laiką Kuzenas skyrė literatūriniam dar- 
bui. Hėgelis džiaugėsi draugo pasiekimais ir susitikimu 
su juo. 

Namo Hėgelis grįžo pailsėjęs ir linksmas. Tačiau ne- 
trukus atėjo nemaloni žinia, sugadinusi nuotaiką: Kuze- 
nas suimtas. Iš pradžių niekas gerai nežinojo, kaip šitai 
atsitiko, kas suėmė, už ką. Paskui viskas šiek tiek pa- 
aiškėjo: suimtas Drezdene Saksonijos policijos, perduotas 
Prūsijos valdžiai, laikomas Kėpeniko kalėjime, kaltina- 
mas nusikalstamais ryšiais su vokiečių maištininkais. Esą 
dar 1820 metais Kuzenas su dviem vokiečių profesoriais 
ir kažkokiu prekiautoju sudarė ardomosios veiklos sutartį, 
kad užmegztų nusikalstamus kontaktus, jis prieš tai du 
kartus buvo atvykęs į Vokietiją; kompromituojanti me- 
džiaga yra Prūsijos vidaus reikalų ministerijoje, kuriai 
jį laiku įskundė vyriausybės agentas. 

Kai kurie iš Kuzeno bičiulių vokiečių išsyk atšlijo 
nuo prancūzo maištininko. Prūsijoje visi buvo įpratinti 

kiekvieną sulaikytąjį laikyti pavojingu nusikaltėliu: po- 
licija išmano savo darbą, o su svetimšaliais apskritai 
geriau neturėti kontaktų. Hėgelis irgi visiškai pasitikėjo 
valdžia, bet, kita vertus, jis įpratęs pasitikėti ir pačiu 
savimi, o Kuzeną jis jau seniai pavadino draugu. Nors 
ir kokie būtų faktai, Hėgelis neabejojo, kad jis nekal- 
tas, kad įvyko nesusipratimas. Kaip tik dėl to jis laikė 
savo pareiga ginti suimtąjį ir kreiptis paramos į patį 
vidaus reikalų ministrą. Kadangi Kuzenas, rašė jis Suk- 
manui, „yra tardomas ir jo kaltė dar neįrodyta, aš galiu 
leisti sau išsaugoti savo ankstesnę nuomonę apie jį ir 
pagarbą jam“. 

Tardymas tęsėsi keturis mėnesius. ,„Kuzeno byla“ 
pampo nuo vis naujų popierių, bet nė vienas iš jų ne- 
pateikė jokių įtikinamų duomenų, kad Kuzenas pažeidė 
Prūsijoje veikiančius įstatymus. 1825 metų vasario pra- 
džioje jis buvo paleistas, o mėnesio pabaigoje byla buvo 
visiškai nutraukta. Su Hėgelio laišku Gėtei Kuzenas 
išvyko į Veimarą. 

Prieš metus Gėtė atsiuntė filosofui laiškelį su eiliniu 
komplimentu: „Tegu visa, ką aš dar įstengiu padaryti, 
prisišlieja prie to pastato, kuriam Jūs padėjote pamatus 
ir kurį dabar statote“. Tada Hėgelis neatsakė, o dabar 
jis surado reikalingus žodžius: „Kai aš žvelgiu į savo 
dvasinio vystymosi raidą, visur matau Jus, ir aš norė- 
čiau vadinti save vienu iš Jūsų sūnų; mano vidinė 
dvasia surasdavo Jumyse naujų jėgų kovai prieš abstrak- 
cijas ir lygiavosi į Jūsų kūrinius kaip į savo likimą“. 
Gėtė pasistengė užglaistyti nemalonius Kuzeno įspūdžius 
apie viešnagę vokiečių Žemėje. 


* * 
* 


Kitas Hėgelio susitikimas su Kuzenu įvyko Paryžiuje, 
į kurį filosofas, įgyvendindamas savo seną svajonę, iš- 
vyko 1827 metų rudenį. 

Važiuodamas Prancūzijos keliais, Hėgelis prisiminė 
savo entuziastingą žavėjimąsi revoliucija. Štai ir Valmi. 

Čia pirmieji sankiulotai sumušė sąjungininkų armijas, 
kautynes matė Gėtė, mūšio lauke pasakęs prūsų karinin- 
kams: „Nuo čia ir nuo šios dienos prasideda nauja pa- 
saulio istorijos epocha, ir jūs galite pasakyti, kad ma- 
tėte tai“. 

Paryžiuje Hėgelio laukė Kuzenas. Su jo pagalba filo- 
sofas įsikūrė nebrangiuose mebliuotuose kambariuose 
netoli Liuksemburgo sodo. Drauge jie pabuvojo visur, 
kur vyko svarbiausi revoliucijos įvykiai, apžiūrėjo Luvrą 
ir Paryžiaus apylinkes. Hėgelis lankėsi ir Monmoransi, 
kur yra garsioji katedra su karalių kripta; beje, filosofą 
labiau domino dvaras, kuriame kadaise gyveno Ruso ir 
išliko jo pasodintas rožių krūmas. 

Vakarus, kaip ir Vienoje, Hėgelis praleisdavo teatre. 
Si kartą jį patraukė drama. Paryžiuje, rašė jis žmonai, 
vaidina „kur kas santūriau, su mažesniu patosu negu 
mūsų aktoriai ir aktorės... Prancūzai apskritai ramiau ir 
apibrėžčiau reiškia savo jausmus negu mes, ypač tu. 
Kiek kartų sakiau tau, kad tu turi užsiimti reikalais ir 
kalbėti be afektacijos“. 

Garsioji Mars iškart pavergė filosofą. „Negalima 
nesižavėti jos ramia išsilavinusios moters laikysena; ne- 
paisant amžiaus, ji puikiai atrodo, ypač anfas, jos gyvos 
gražios akys ir švarus, aiškus, išraiškingas balsas. Ypač 
„Emilijoje“ 1 žiūrovas negali sulaikyti ašarų. Jos akys 
atvertos, bet ne taip kvailai kaip Miuler, vyzdžiai ir 
vokai juda, bet nukreipti į tuštumą. Ji nepaprastai jau- 
dina, teisingai vaidindama šį vaidmenį, parodydama jo 
vidinį gilumą. Man kliudė šūksniai „ts“, „ts“, kuriais 
publika stengėsi pašalinti kitas kliūtis: žiūrovų dūsavi- 
mus, kūkčiojimus ir raudojimą. Tik Mars vaidybos dėka 
aš supratau, kad „Tartiuias“— tai komedija ir kodėl“. 

Paryžiuje Hėgelis susitiko berlynietį Raumerį, kuris 
irgi ėjo iš galvos dėl Mars ir jau susipažino su ja. Hė- 
gelis paprašė Kuzeną ir jį pristatyti didžiajai aktorei. 
Prancūzas buvo sutrikęs. „Tai neįmanoma,— dėstė jis 
Raumeriui savo būgštavimus,— dėl Hėgelio išvaizdos ir 


1! Skribo pjesė. 

kalbėjimo manieros juos tikriausiai nukopijuos ir išjuoks 
scenose“. Raumeris patarė Kuzenui paaiškinti, kad Pa- 
ryžiuje padorūs žmonės nevaikščioja už kulisų, pasakyti, 
kad jis, Raumeris, savo pažintimi pažeidė gero tono tai- 
sykles. Kuzenas taip ir padarė, Hėgelis juo patikėjo ir 
pasiskundė savo kolega laiške žmonai: „Siandien dieną 
Raumeris eis audiencijos pas madmuazelę Mars, jis turi 
apsilankyti pas visas aktores; Kuzenui tai atrodo juo- 
kinga“. Kuzenas apskritai stengėsi nevedžioti Hėgelio 
į privačius namus, tikino, kad visas Paryžius išvaži- 
nėjęs ir kad tokie vizitai čia neįprasti. Hėgelis susipa- 
žino tik su Minjė ir Tjeru. Kartą jam pasitaikė dalyvauti 
Mokslų akademijos posėdyje; jis uoliai lankė bibliote- 
kas, mėgino skaityti ir netgi dirbti. 

Iš Paryžiaus Hėgelis rašė toli gražu ne taip entu- 
ziastingai kaip iš Vienos. Jis skundėsi netvarkingu pran- 
cūzų gyvenimo būdu. Hėgelis buvo įpratęs pietauti pirmą 
valandą, sočiai, bet saikingai. Čia prie stalo būdavo 
sėdama penktą ir puotaujama iki vakaro. Kai jam kartą 
ėmė skaudėti pilvą ir teko keletą dienų išgulėti lovoje, 
jis kategoriškai atsisakė pietauti su Kuzenu ir grįžo prie 
įprasto režimo. 

Mėnuo Paryžiuje prabėgo greitai, ir pirmomis spalio 
dienomis Hėgelis paliko Prancūzijos sostinę. Kuzenas 
lydėjo jį iki Kelno. Briuselyje juos priėmė van Gertas. 
Paskui Hėgelis nuvyko į Veimarą pas Gėtę. „Aš turėjau 
smulkiai papasakoti Gėtei apie politines ir literatūrines 
pažiūras Prancūzijoje, jis labai viskuo domėjosi; jis ku- 
pinas jėgų ir sveikas, apskritai senukas — tiksliau, amži- 
nas jaunuolis — pasidarė kiek ramesnis; jis toks garbus, 
geras, draugiškas žmogus, kad užmiršti jo genijų. Mes 
susitikome kaip seni draugai, ne dėl to, kad stebėtume 
ir klausytumės vienas kito, ne dėl šlovės ar garbės, bet 
širdingai. Sūnus man prie stalo kalbėjo, kaip Gėtė apsi- 
džiaugė, sužinojęs, kad ketinu užsukti pas jį grįždamas 
iš Paryžiaus“. 

O štai žinios apie tą patį susitikimą iš kito šaltinio 
(P. Ekermano, Gėtės sekretoriaus, 1827 metų spalio 
18-osios įrašas): „Čia yra Hėgelis, kurį Gėtė labai ger- 

bia, nors kai kurie jo filosofijos vaisiai jam ir nelabai 
prie širdies. Gėtė surengė Hėgelio garbei kviestinį vaka- 
rą, kuriame dalyvavo ir Celteris, ketinęs išvykti tą pačią 
naktį. 

Buvo daug kalbama apie Hamaną, ypač nuodugniai pa- 
sisakė Hėgelis, pareiškęs apie šį žymų mąstytoją tokių 
gilių samprotavimų, kad jie gali būti tik rimčiausio 
ir kruopščiausio dalyko išstudijavimo rezultatas. Paskui 
pokalbyje buvo paliesta dialektikos esmė. 

— Tai iš esmės ne kas kita,— pasakė Hėgelis,— kaip 
sureguliuota ir metodiškai išplėtota prieštaravimo dva- 
sia, kuri būdinga kiekvienam žmogui — dovana, kurios 
svarba atsiskleidžia skiriant tiesą nuo melo. 

— Tik gaila,— įsiterpė Gėtė, — kad tokiais subtiliais 
mąstymo metodais dažnai piktnaudžiaujama, ir jie nau- 
dojami siekiant teisinga pateikti kaip klaidinga, o klai- 
dinga — kaip teisinga. 

— Taip, žinoma, būna,— paprieštaravo Hėgelis,— bet 
taip elgiasi tik nesveikos dvasios žmonės. 

— Todėl aš už gamtos, kuri neleidžia atsirasti tokiai 
ligai, tyrinėjimą,— pasakė Gėtė; — mat čia mes turime 
reikalą su begaline ir amžina tiesa; bet tiesa palieka 
kaip nevertą jos kiekvieną, kuris, nagrinėdamas ir tyri- 
nėdamas savo objektą, elgiasi nepakankamai tyrai ir są- 
žiningai. Aš visiškai įsitikinęs, kad daugelį sergančių 
dialektika palaimingai išgydys gamtos tyrinėjimas“. 

Gėtė ir Hėgelis kaip mąstytojai iš esmės sprendė tą 
patį teorinį — organinės visumos pažinimo — uždavinį. 
Hėgelis savo sąvokos konkretumo teorijoje ieškojo būdo 
išspręsti problemą dialektinės logikos priemonėmis; pa- 
slankių ir į savo priešybę pereinančių kategorijų sistema, 
jo nuomone, įgalina suprasti besivystantį organizmą. Gė- 
tei atsivėrė kitokia galimybė. Pagal jo „pirminio feno- 
meno“ teoriją, žmogus atskirybėje gali įžvelgti visuoti- 
nybe, atskleisti reiškinio esmę. Šis įžvelgimas nėra tik 
paprastas suvokimas, bet vis dėlto jis yra juslinis. 

„Pirminio fenomeno“ teorija — pagrindinė Gėtės filo- 
sofijos idėja. Tiesa, gamtos moksle ji nebuvo pritaikyta: 
Gėtė nesėkmingai ieškojo „pirminio augalo“, konstravo 

„pirminio gyvūno“ modelį. Bet estetikoje „pirminio feno- 
meno“ idėja buvo nepaprastai vaisinga. Iš jos kilo tipiš- 
kumo gyvenime ir mene teorija. 

Kartą Hėgelis gavo iš Gėtės dovanų geltoną Bohemi- 
jos stiklo taurę, iš vidaus išklotą juodu aksomu; šviesoje 
stiklas atrodydavo žydras. Gėtė manė, kad tai akivaizdžiai 
parodo jo šviesos prigimties teorijos teisingumą. Prie 
dovanos pridėtas laiškelis paaiškino: „Absoliutui kuo ge- 
riausiai ir draugiškiausiai rekomenduoja save pirminis 
fenomenas“. 


Tryliktas skyrius 
NĖRA JAM PABAIGOS 


Aš nemirsiu visai... 
Horacijus 


Hėgelio penkiasdešimt šešerių metų sukaktis buvo pa- 
minėta pompastiškai. Paprastai gimimo dieną filosofas 
švęsdavo šeimoje, pradėdavo šventę išvakarių vidurnaktį. 
Šiais metais viskas susiklostė kitaip: dar birželio mėnesį 
žmona su vaikais išvažiavo pas motiną į Niurnbergą, Hė- 
gelis gyveno vienas, ir draugai nusprendė iškilmingai at- 
švęsti jubiliejų. Rugpjūčio 26-osios vakarą jis praleido 
prie kortų stalo: buvo lošiamas vistas pas bankininką 
Blochą. Kai naktiniai sargai sušvilpė naujos dienos pra- 
džią, suskambėjo taurės, pakeltos už tą, kuris šią dieną 
atėjo į pasaulį. 

Rytą Hėgelis priiminėjo sveikinimus. Važiavo pažįsta- 
mi, draugai, oficialūs asmenys. Netikėtai su vizitu atvyko 
pats policijos šefas slaptasis patarėjas fon Kampeas. Tai 
buvo dienos kulminacija. Po pietų filosofas ilsėjosi, kaupė 
jėgas vakarui. Iškilminga vakarienė buvo surengta nau- 
jame restorane Unter den Linden gatvėje. Prie stalo sė- 
dėjo mokiniai — Fersteris, Hansas, Gotas, kompozitorius 
Celteris, dailininkas Rėzelis, iš viso dvidešimt žmonių. 
Vieno iš dalyvavusiųjų Hėgelis nepažinojo, jis buvo tuoj 
pat pristatytas: profesorius Vihmanas, skulptorius, jam 
užsakytas jubiliato biustas. (Biustas buvo baigtas po 
dvejų metų, jis atiteko Gėtei ir stovėjo ant jo rašomojo 
stalo.) Su muzika atvyko studentų delegacija ir padova- 
nojo sidabrinę taurę su užrašu: „Didžiajam mokytojui“. 
Delegacijos vadovas pasakė kalbą, Hėgelis atsakė. Paskui 
buvo skaitomos sveikinimo eilės. Laikrodis išmušė vidur- 
naktį, ir entuziazmas plūstelėjo su nauja jėga: prasidėjo 

rugpjūčio 28-oji — Gėtės gimimo diena. Pasipylė nauji 
tostai, naujos eilės. Kreipdamiesi į Hėgelį ir Gėtę, daly- 
vavusieji draugiškai išgėrė už tai, 
Kad jokia šiame pasaulyje jėga, 
O broliai, neišskirtų jūsų niekada. 
(J. Balčiaus vertimas) 


„Vossische Zeitung“ išspausdino išsamią informaciją 
apie iškilmes dviejų didžių Vokietijos protų garbei. Tuo 
ir pasinaudojo nedraugai. Laikraščio straipsnis buvo pa- 
rodytas karaliui. Buvo kažkas pasakyta apie poetus ir 
mokslininkus, mėginančius užtemdyti viešpataujančiojo 
šlovę. Vyriausiajai cenzūrai buvo nurodyta žiūrėti, kad 
spaudoje daugiau niekada nebūtų nušviečiami jokie iškil- 
mingi renginiai, išskyrus tuos, kurie vyksta karališkojo- 
je šeimoje ir vyriausybėje. Hėgeliui šitai jau neturėjo 
reikšmės, nes nė vienas vėlesnis jo jubiliejus nebuvo šven- 
čiamas taip iškilmingai kaip šis. 

Turbūt vertingiausia dovana, Hėgelio gauta penkias- 
dešimt šešerių metų sukakties proga, buvo jo seniai puo- 
selėjamos svajonės išsipildymas — mokslo ir kritikos žur- 
nalo išleidimas. Tai buvo Hanso energijos nuopelnas. 

1825 metų pabaigoje Hansas Paryžiuje susipažino su 
Stutgarto leidėju Kota ir įkalbėjo jį finansuoti naujo žur- 
nalo leidimą. Grįžęs namo, Hansas skubinosi pradžiuginti 
Hėgelį. „Aš radau jį apsivilkusį žaliu kailiniu chalatu, su 
juoda į beretę panašia kepuraite, vienoje rankoje jis laikė 
tabako žiupsnelį, o kita kažko ieškojo popieriuose, kurie 
buvo netvarkingai suversti priešais jį. 

— O, jūs jau vėl čia,— pasakė jis man šypsodamasis,— 
mes jau visą mėnesį jūsų laukiame, slaptasis patarėjas 
Šulcė manė, kad jūs visai negrįšite. 

— Aš pavėlavau dėl geros priežasties,— paprieštara- 
vau,— parvykau ne vienas, atsivežiau didelį „Berlyno li- 
teratūrinį laikraštį“. 

— Literatūrinis laikraštis — tai puiku. Tačiau kur jūs 
radote žmogų, kuris to imtųsi? 

— Jis neblogas žmogus. Jo pavardė Kota. Štutgarte 
mes beveik dėl visko susitarėme. 

— Kota? Ar jis neužmiršo „Chorų“? Ir tų sunkumų, 
kurie atsiranda antraisiais metais, nors pirmieji, atrodė, 
prasidėjo sėkmingai? Bet Kota išmano savo darbą geriau 
už mus, ir jeigu jis ko nors ėmėsi, juo galima pasikliauti. 
Jis pats jums pasiūlė? 

— Tiesą sakant, aš jam. Aš maniau, kad toks univer- 
sitetas, kaip Berlyno, negali ilgiau būti be literatūrinio 
laikraščio, o savivalė ir negatyvumas, viešpataujantys to- 
kiuose darbuose, įpareigoja spręsti klausimą pozityviai. 

— Aš irgi taip manau, todėl dar prieš keletą metų 
nusiunčiau į viršų, į ministeriją, raštą, dėl kurio iki šiol 
nepriimta jokio sprendimo. Jeigu jie nenori kištis, apsi- 
eisime be jų“. 

Hėgelio minimame rašte buvo kalbama apie vyriausy- 
binio organo leidimą. Dabar atsirado galimybė leisti pri- 
vatų leidinį, tačiau tai nekeitė dalyko esmės, ir Hėgelis 
sutiko vadovauti žurnalui. Varnhagenas fon Enzė buvo 
pasirengęs pasidalyti atsakomybę. Autoritetui padidinti 
buvo nuspręsta padaryti žurnalą mokslinės draugijos or- 
ganu. 1826 metų liepos 23-iąją Hėgelio namuose buvo 
įsteigta Mokslinės kritikos draugija, kurią sudarė trys 
sekcijos — filosofijos, gamtos mokslo ir istorijos bei filo- 
logijos. Filosofijos sekcijos sekretoriumi tapo Hansas. Jam 
buvo patikėta ir draugijos bei Žurnalo raštvedyba. 

„Keturiuose ar penkiuose posėdžiuose,— pasakoja Han- 
sas,— mes nuodugniai ir visapusiškai svarstėme nuostatus. 
Tas, kas dalyvavo tuose dėbatuose ir matė, su kokiu įkarš- 
čiu ginčijamasi dėl atskirų detalių, turėjo suprasti, kad 
įstatų nuostatai ilgai neišsilaikys. Bet anglai ir prancūzai 
kaip tik tuo ir skiriasi nuo vokiečių, kad pirmieji instink- 
tyviai laikosi formos, antrieji labiau vertina turinį, o tre- 
tieji iš meilės tariamam turiniui pasirengę sugriauti bet 
kokią formą“. 

Buvo nuspręsta kritinę literatūros apžvalgą padaryti 
griežtai mokslinę. Vengti atsitiktinių temų ir atsitikti- 
nių autorių. Gvildenti aktualiausias problemas, remiantis 
naujausiais mokslo pasiekimais. Kiekvieną recenziją iš 
anksto aptarti, kruopščiai suredaguoti ir skelbti tik auto- 
riaus pavardę. 

Mokslinės kritikos draugija stengėsi įtraukti į savo 
gretas įvairių įsitikinimų ir žinijos sričių atstovus. Be 
Hėgelio ir Varnhageno, jai priklausė Gėtė, Riteris, 
V. Humboltas, A. Slėgelis, Buasrė, Raumeris ir kiti. Tik 
kai imta kalbėti apie Slėjermacherio pakvietimą, Hėgelis 
užsiplieskė ir pareiškė, kad tai bus tolygu jo išėjimui. Šlė- 
jermacheris nebuvo pakviestas, bet pasklido pikti gandai, 
kad rengiamasi leisti „Hėgelio laikraštį“. Dar neišėjo nė 
vienas numeris, o jau pasipylė kritiški vertinimai. Spau- 
doje buvo rašoma, kad žurnale bus pasisakoma prieš 
mokslo laisvę, dėstomi tik vienos, valstybei priimtinos, 
teorijos principai. Valstybė neabejotinai remianti šį žur- 
nalą. Ir autorių anonimiškumo atsisakyta siekiant už- 
gniaužti pasisakymų laisvę. Liūdvigas Bernė netgi įsigud- 
rino išleisti brošiūrą prieš anonsuotą žurnalą, kurioje su- 
rinko visus prieš jį pateiktus argumentus. Naujam žurna- 
lui buvo pranašaujamas tiasko. 

Bet viskas baigėsi gerai. „Mokslinės kritikos metraš- 
čiai“ pradėjo egzistuoti 1827 metų sausio mėnesį. Kas 
mėnesį išeidavo dešimt dvigubų sąsiuvinių. Hėgelis vado- 
vavo žurnalui iki pat mirties. Jau 7-ame ir 8-ame nume- 
riuose jis pradėjo publikuoti savo išsamią V. Humbolto 
darbo „Apie „Mahabharatos“ epizodą, vadinamą „Baga- 
vadgita““ recenziją. Spalio mėnesį; buvo išspausdinta 
recenzijos pabaiga. 

Vyresnysis iš brolių Humboltų, žymus filologas ir se- 
novės specialistas, Berlyno universiteto įkūrėjas, 1826 me- 
tais paskelbė indų filosofijos tyrinėjimą, kurio pagrindą 
sudarė garsaus epo didaktinės ištraukos išdėstymas ir 
analizė. Karo vadas Ardžūnas mūšio metu staiga nustoja 
kautis ir klausia dievą Krišną, kokia gyvenimo prasmė. 
Po to aštuoniolikoje giesmių dėstomos jogų pažiūros. 
Veikla, aiškina Krišna, sukausto žmogų, todėl reikia 
stengtis išsivaduoti iš tų pančių, o jeigu jau veikti, tai 
anaiptol ne dėl to, kad pasiektum kokį nors rezultatą. 
Pareigą reikia atlikti dėl pačios pareigos. Humboltui, ku- 
ris savo įsitikinimais buvo kantininkas, šios idėjos buvo 
brangios ir artimos. Hėgelis gyrė autorių už kruopštų 
darbą, bet pateikė savą indų filosofijos interpretaciją. 

Ji, tvirtino jis, iš esmės skiriasi nuo šiuolaikinio, racio- 
nalistinio, mąstymo tipo, dabar ji įdomi tik istoriniu po- 
žiūriu. 

Hėgelio straipsnis V. Humboltui nepatiko. ,„Jame,— 
rašė jis 1828 metų kovo mėnesį, — filosofija painiojama su 
pasakomis, tiesa su tuo, kas klaidinga, senovė su da- 
bartimi; argi tai filosofijos istorija? Visa recenzija nu- 
kreipta prieš mane, nors ir netiesiogiai; jos išeities taš- 
kas — įsitikinimas, kad aš — kas tik nori, tik ne filosofas“. 
Tiesa, Hėgeliui jis rašė ką kita: dėkojo už išsamų kny- 
gos aptarimą ir sveikino su „Metraščių“ išėjimu. V. Hum- 
boltas nenorėjo pyktis, juo labiau kad jo tikras brolis 
tuo metu jau atsimokėjo filosofui tuo pačiu. 

Aleksandras Humboltas atvyko į Berlyną 1827 metų 
pavasarį. Daugelį metų keliavęs po užsienį, vokiečių 
gamtos mokslo Nestoras pagaliau grįžo į tėvynę. Karalius 
jam paskyrė 5000 talerių per metus ir keturiems mėne- 
siams išleido į Paryžių. Jaunesnysis Humboltas, Georgo 
Forsterio mokinys ir draugas, Mokslų akademijos refor- 
matorius, žymiausias gamtininkas ir keliautojas, netgi 
Gėtę stebinęs savo žinių ir interesų įvairiapusiškumu, 
buvo plačiai žinomas visuose visuomenės sluoksniuose. 
Rudenį jis pradėjo skaityti nemokamas viešas „fizinės 
kosmografijos“ paskaitas. Salė buvo perpildyta. Čia sė- 
dėjo ne tik studentai ir profesoriai, bet ir darbininkai ir 
ministrai, pasirodydavo net karalius. Didelę auditorijos 
dalį sudarė moterys. Hėgelis šių paskaitų nelankė, bet 
jo žmona buvo viena iš klausytojų. 

Pasaulio vaizdas, kurį Humboltas piešė savo paskai- 
tose, stebino grandioziškumu ir poetiškumu. Karštai ir su 
menininko meistriškumu mokslininkas kalbėjo apie kos- 
mosą ir žemę, apie nepaprastus mineralinius ir egzotiš- 
kus augalus, supažindino su mokslo istorijos ir šiuolai- 
kinės gamtotyros teorijomis ir faktais. Humboltas nepri- 
tarė pozityvistiniams išpuoliams prieš filosofiją, kurie 
tuo metu jau buvo madingi Prancūzijoje, bet jam buvo 
grasūs ir didaktiniai vokiečių idealizmo polinkiai. Hėgelio 
teorijoje jo nepatenkino gamtos niekinimas kaip inertiš- 
ko prado. Hėgelio vardas paskaitose nebuvo paminėtas, 

bet buvo ištarti žodžiai apie „metafiziką, neturinčią žinių 
ir patyrimo“, vedančią „prie dar siauresnio schematizmo 
negu viduramžiškasis“. Hėgeliui šitai buvo perduota, ir jis 
pasijuto užgautas. Per Varnhageną fon Enzę, Humbolto 
draugą, buvo pareikalauta pasiaiškinti. Hurmnboltas, kaip 
ir jo brolis, nenorėjo skandalo ir apsukriai išsisuko iš 
padėties. Jis nusiuntė Varnhagenui parengiamuosius pa- 
skaitų užrašus, Hėgelio vardas vėl nebuvo minimas, bet 
buvo duota suprasti, kad užrašai skirti jam. Varnhagenas 
nusiuntė rankraštį Hėgeliui, šis jį įdėmiai perskaitė, ne- 
rado nieko smerktina ir patenkintas grąžino, paskelbęs, 
kad įvyko nesusipratimas. Vėliau paaiškėjo, kad Humbol- 
tas nusiuntė ne šeštos, bet penktos paskaitos tekstą. Fi- 
losoias šito taip ir nesužinojo. 

Varnhageno diplomatiniai sugebėjimai, tvirtumas ir 
taktas išgelbėjo ir Mokslinės kritikos draugiją, kuriai grė- 
sė pavojus iširti dėl diktatoriško Hėgelio elgesio. „Kai 
pradėjo eiti ,,Metraščiai“,— prisimena Varnhagenas,— 
Hėgelis darėsi vis despotiškesnis ir per posėdžius elgėsi 
taip keistai, kad visiems pasidarė aišku: toliau taip dirb- 
ti neįmanoma, einama į aklavietę. Man teko vaidmuo 
kalbėti visų vardu ir nurodyti garbiajam vyrui, kad ir 
jis turi žinoti savo ribas. Tai buvo įtemptas susirėmimas, 
per kurį buvo pareikšta asmeninių priekaištų ir kaltini- 
mų. Tačiau nebuvo pasakyta nieko nederamo, nieko, kas 
galėtų pakirsti tarpusavio pagarbą. Po posėdžio, per 
vakarienę, dar tvyrojo vaido atmosiera, daugumas daly- 
vavusiųjų labiau bičiuliavosi su Hėgeliu negu su manimi, 
bet širdyje palaikė mane. Kai pakilome nuo stalo, aš pri- 
ėjau prie Hėgelio ir pasakiau: „Išsiskirkime geruoju. Štai 
mano ranka. Susitaikykime!“ Jis ne tik ištiesė man ran- 
ką, bet ir širdingai mane apkabino; jo akys buvo pilnos 
ašarų. Jis nesitikėjo, kad viskas taip pakryps. Nuo to 
laiko tarp mūsų nebuvo susidūrimų“. Neišvengta trinties 
ir universitete. 1827 metų sausio mėnesį vienas iš my- 
limų Hėgelio mokinių, Gotas, pateikė prašymą dėl habili- 
tacijos. Disertacijoje „Apie menų istorijos principus“ jis 
dėstė mokytojo idėjas. Hėgelis buvo patenkintas ir pa- 
skubėjo duoti teigiamą įvertinimą. Tačiau darbas nebuvo 

priimtas. Estetikas Hirtas pareiškė, kad jis skaitė tris 
valandas, bet nesuprato nė vienos frazės. Daugelį pik- 
tino kritiški Goto išpuoliai prieš Zolgerį, Berlyno univer- 
siteto profesorių, prisidėjusį prie Hėgelio pakvietimo į 
Prūsijos sostinę ir mirusį praėjus metams po jo atvykimo. 
Ironiškas ir nedraugiškas fakulteto narių pastabas reziu- 
mavo dekanas Raumeris. Gotas, rašė jis, elgiasi taip, 
tarsi laikytų kišenėje visatos raktus. Tačiau atsargiau! 
Užuot mokęsis, šis naujokėlis drįsta mokyti kitus. Fa- 
"kultetas nepakęs, kad dvidešimtmečiai šiltadaržio augalai 
auklėtų aštuoniasdešimtmečius. Gotas nelaukė galutinio 
sprendimo, kuris negalėjo nebūti neigiamas, ir pasiskubi- 
no atsiimti savo darbą. Po trijų mėnesių jis pateikė nau- 
ją — apie Heraklitą. Šį kartą jis gavo leidimą skaityti 
paskaitas, kurios, reikia pasakyti, iškart turėjo pasise- 
kimą. 

Kai Gotas patyrė nesėkmę, kritiškai analizuoti litera- 
tūrinį Zolgerio palikimą ėmėsi pats Hėgelis. Antroji jo 
recenzija „„Metraščiuose“ buvo skirta pomirtiniam nelaiku 
mirusio mokslininko veikalų ir laiškų leidimui. Hėgelis 
su didžia pagarba rašė apie Zolgerį, visaip ieškodamas 
skirtumų tarp jo pažiūrų ir romantikų, ypač F. Šlėgelio, 
su kuriuo velionis draugavo, pozicijos. 

F. Slėgelis pagrindine filosofijos sąvoka stengėsi pa- 
daryti ironiją ir tuo atėmė iš „mokslų mokslo“ konstruk- 
tyvų ir visiems suprantamą turinį. Pasak Slėgelio, ironi- 
ja. „apima ir sukelia mums neišsprendžiamo priešta- 
ravimo tarp to, kas besąlygiška, ir to, kas sąlygota, pajau- 
timą, visos pasakymo pilnatvės neįmanomumo ir būtinumo 
pajautimą... Reikia laikyti geru tonu, kad harmoningi 
menkystos nežino, kaip žiūrėti į tą nuolatinį savęs pa- 
rodijavimą, kai pakaitom reikia čia tikėti, čia netikėti, 
kol jiems pradeda svaigti galva, pokštą priima rimtai, 
o rimtą dalyką — kaip pokštą“. 

Hėgeliui toks požiūris galėjo sukelti tik nepaprastą 
susierzinimą. „Jis visada,— rašė Hėgelis apie F. Slėge- 
Iį, — samprotavo apie filosofiją, nepasakydamas nė vieno 
turiningo teiginio“. Suprantama, F. Šlėgelis neliko sko- 
lingas. Jo brolis Augustas šia dingstimi sukūrė epigramą, 

kuria kvietė vokiečius pasigėrėti įsiplieskusia dviejų ti- 
tanų kova: 


Kur Saras ir ten, kur Prieglius, 
Su Hėgeliu kariauja Šlėgelis, 
Su Slėgeliu kariauja Hėgelis. 


Straipsnyje apie Zolgerį Hėgelis pabrėžė, kad Šlėge- 
lio ironija neturi nieko bendra su Sokrato ironija: pir- 
moji negatyvi, nihilistinė, tuo tarpu antrąja ieškoma tie- 
sos. Lygiai taip pat Zolgerio ironija giminiška dialek- 
tiniam protui. Deja, Zolgeris nespėjo nuosekliai išplėtoti 
savo minčių, bet ir savo tilosofavimo būdu, ir požiūriu į 
meną jis nusipelnė, kad būtų skiriamas nuo romantikų. 

1828 metais „„Metraščiuose“ pasirodė Hėgelio recen- 
zija apie Johano Georgo Hamano raštų rinkinį. Iš esmės 
tai nedidelė monografija, skirta vienai iš įdomiausių vo- 
kiečių  šviečiamojo sąjūdžio figūrų. Hamanas, kuriam 
svetimi tikslieji mokslai ir sistemiškos žinios, talentingas 
literatas, religinis mąstytojas, ir traukia, ir atstumia Hė- 
gelį. Hėgelis vertina Hamaną kaip dialektiką, kritikuo- 
jantį intelektinį racionalizmą ir visur įžvelgiantį „prie- 
šybių sutapimą“. Tačiau Hamanas — iracionalistas, ir tai 
Hėgelį gąsdina. Hamano veikaluose nėra jokių pozityvių 
doktrinų, jo kalba sąmoningai mįslinga, subjektyvus po- 
žiūris į pasaulį užgožia objektyvią struktūrą. Tai dialek- 
tika, kuri tampa sofistika. Toks galutinis nuosprendis. 

Reakcija į Hėgelio straipsnį buvo pasipiktinimo ku- 
pinas Hamano dukters laiškas: „Kaip apsakyti Jums ma- 
no nustebimą, skausmingą mano sielos reakciją, kai pa- 
mačiau, kad Jūs iškreipėte šviesius mano tėvų paveiks- 
lus, išpūtėte tik jų tamsiąsias puses ir parodėte juos 
visuomenei griežtomis spalvomis. Jūs man atrodote ban- 
ditas, įsilaužęs į mano jaunystės godų viešpatiją, kad 
klastingai jas sugriautumėte; akimirksniu šitai Jums pa- 
sisekė. Tačiau aš jaučiu, kaip kyla mano pasipiktinimas, 
ir aš veiksiu, sekdama savo tėvu, jeigu įstengsiu pa- 
smerkti Jūsų nusikaltimą“. Hėgelis į šį laišką neatsakė, 
dabar, beje, sunku pasakyti, ar jis jį gavo, ar jis ap- 
skritai buvo išsiųstas. Jis neįėjo į po mirties paskelbtą 

filosofo susirašinėjimą ir buvo išspausdintas tik mūsų am- 
žiaus pradžioje. 

Hėgelio susirašinėjimą daugiausia sudarė kitokio po- 
būdžio laiškai. Jam rašė vienminčiai; studentai kreipėsi 
į jį patarimo ir pagalbos; jauni mokslininkai siuntė savo 
knygas, rankraščius, disertacijas. Vienas gerbėjas pranešė 
Hėgeliui, kad mokosi atmintinai jo knygas, filosofas at- 
sakė, kad tai ne geriausias būdas perprasti dialektiką. 
1828 metų lapkričio mėnesį iš Ansbacho buvo gautas 
lotynų kalba parašytas veikalas „Apie vieningą, univer- 
„salų, visuotinį protą“, apgintas kaip daktarinė diserta- 
cija. Jo autorius Liūdvigas Fojerbachas dvejus metus Ber- 
lyne klausė Hėgelio paskaitų, klausė įdėmiai ir susiža- 
vėjęs. „Hėgelio dėka, — prisipažino Fojerbachas, — aš 
suvokiau patį save, suvokiau pasaulį. Jis tapo mano ant- 
ruoju tėvu“. Siųsdamas griežtam mokytojo teismui savo 
disertaciją, mokinys vis dėlto pagarbiai kėlė Hėgelio 
religijos filosofijos principų tolesnio plėtojimo klausimą. 
Dabar svarbu, rašė Fojerbachas, paneigti ankstesnius po- 
žiūrius į mirtį ir gyvenimą, anapusinį ir Žemiškąjį pa- 
saulį. Krikščionybė nėra tobula ir absoliuti religija, ji 
neišsemia proto. Taip būsimajam „Krikščionybės esmės“ 
autoriui gimė pirmosios kritinės idėjos, kurioms, supran- 
tama, „Religijos filosofijos paskaitų“ autorius negalėjo 
pritarti. Fojerbacho laiškas liko be atsako. 

Tačiau Hėgelis parodė didelį dėmesį kitam jam atsiųs- 
tam rankraščiui. Anonimiškai išleista knyga buvo pava- 
dinta „Aforizmai apie nežinojimą ir absoliutų žinojimą 
krikščionių tikėjimo pažinimo atžvilgiu“. Knygą parašė 
Karlas Frydrichas Hešelis, Naumburgo teismo narys, Hė- 
geliui visiškai nežinomas žmogus, tačiau jis nuostabiai 
tiksliai pritaikė Hėgelio filosofijos idėjas religijai. Hė- 
gelis „Metraščiuose“ paskelbė recenziją, kurioje su di- 
deliu pritarimu vertino šį veikalą. Pavojus pasirodyti 
žmogumi, šališkai ginančiu savo interesus, negalėjo su- 
laikyti jo „nuo pasidžiaugimo šios knygos turiniu ir tuo, 
kad ji prisidėjo prie tiesos, taip pat nuo dėkingo ran- 
kos paspaudimo asmeniškai nepažįstamam autoriui spe- 
cialiai už jo požiūrį į recenzento darbus iš spekuliatyvio- 

sios filosofijos“. Vėliau, kai Hėgelį klausdavo, kuriame 
iš paskelbtų veikalų išdėstytos jo pažiūros į religiją, jis 
nurodydavo Hešelio „Aforizmus“. 

Beveik vienu metu su Hešelio knyga knygų rinkoję 
pasirodė anoniminis veikalas „Apie Hėgelio teoriją, arba 
apie absoliutų žinojimą ir šiuolaikinį panteizmą“, ku- 
riame Hėgelis buvo kaltinamas ir savęs sudievinimu, ir 
savęs suniekinimu. Hėgelio katalikų bažnyčios kritika 
suniekina dangų, o kas niekina dangų, tas niekina patį 
save. „Teisės filosofijos pagrinduose“ Hėgelio išsakytą 
mintį, kad žmogaus sugebėjimas luošinti ir marinti save 
yra vienas iš jo pranašumų prieš gyvulius, autorius pa- 
teikė kaip savęs luošinimo ir marinimo teoriją, nesuderi- 
namą su krikščionių tikėjimu. 

Reikia pasakyti, kad tai buvo ne pirmasis filosofo 
įskundimas, kurio ėmėsi katalikai. Dar prieš trejus metus 
tikybų ministerija gavo skundą dėl to, kad Hėgelis 
„viešai dergia katalikų religiją“. Per vieną paskaitą profe- 
sorius leido sau pajuokauti: jeigu pelė, pasakė jis, suės 
šventą komuniją, tai, kataliko požiūriu, ji priims „dievo 
kūną“ ir turės tapti garbinimo objektu. Ištirti "reikalą 
buvo pavesta slaptajam patarėjui Šulcei, artimam Hė- 
gelio bičiuliui; jis pasitenkino filosofo pasiaiškinamuoju 
raštu, kuriame šis pareiškė, kad jis liuteronas, dėsto 
protestantiškame universitete ir laiko savo pareiga moks- 
liškai demaskuoti ,„,popiežiškąją stabmeldystę ir prieta- 
ringumą“. Panašus buvo ir jo žodinis pasiaiškinimas stu- 
dentams. Auditorijoje sėdėjęs įdavikas — katalikų dvasi- 
ninkas — įrėmė į profesorių buką ir grasinantį žvilgsnį. 
„Jūsų dalyvavimas man nedaro jokio įspūdžio“, — pareiš- 
kė Hėgelis, ir, salei triukšmaujant, įdavikas buvo privers- 
tas išeiti. 

Dabar Hėgeliui teko atsakyti spaudoje. Jis pasinau- 
dojo savo „Metraščiais“ ir išspausdino juose anoniminie 
pamileto recenziją, pavadindamas savo kritiką piktu 
šmeižiku, kuris parazituoja iš jo darbų ir dar barasi. 
Beje, dar niekam nepasitaikę matyti parazito, kuris būtų 
dėkingas savo šeimininkui. „Štai su kokiomis padugnėmis 

aš priverstas kovoti“,— baigė Hėgelis šios knygos ap- 
tarimą. 

Toje pačioje recenzijoje Hėgelis gynėsi ir nuo kito vie- 
šo įskundimo, pateikto knygoje „Apie filosofiją apskritai 
ir apie Hėgelio „Filosofijos mokslų enciklopediją“. Dėl 
pastarosios vertinimo“. Jos autorius, toks Subartas, kurio 
likime Hėgelis, Gėtės prašomas, suvaidino reikšmingą 
vaidmenį, atsidėkojo savo geradariui, apkaltindamas jį 
nepatikimumu. Jis tikino, kad Hėgelis neigiąs sielos ne- 
mirtingumą: psichologiniame „Enciklopedijos“ skyriuje, 
kur kalbama apie amžius, nėra nė žodžio apie mirtį ir 
nemirtingumą. Ar tik Hėgelis netikįs, kad jis bus gyvas 
paimtas į dangų arba kaip amžinas žydas klajos po 
pasaulį? Hėgelio atsakymas buvo griežtas: polemika, su- 
sidedanti iš piktų insinuacijų ir neskoningų išpuolių, pre- 
tenduojančių į sąmojingumą, per daug niekinga, kad 
ją būtų galima pavadinti netgi šlykščia. ` 

1829 metai buvo ženklūs poleminiais susidūrimais. Ta- 
čiau prieš akis buvo maloni perspektyva: rudenį, per 
atostogas, Hėgelis nusprendė vykti į naują kelionę. Kaip 
paprastai, jis iš anksto padavė prašymą skirti pašalpą 
ir vėl priminė Altenšteinui neištesėtus pažadus padidinti 
algą. Buvo kalbama apie Mokslų akademiją, kuri atkak- 
liai nenorėjo atverti Hėgeliui savo durų. Nors akade- 
mija egzistavo valstybės lėšomis, vis dėlto ji turėjo tam 
tikrą nepriklausomybę. Čia nebuvo, kaip universitete, vals- 
tybinio prižiūrėtojo, nebuvo net prezidento, atsakingo 
valstybei. Ją paeiliui valdė skyrių sekretoriai. Šlėjerma- 
cheris ir Aleksandras Humboitas vaidino lemiamą vaid- 
menį. Altenšteinas vienuolika metų atkakliai siekė, kad 
Hėgelis būtų išrinktas. Akademikai jį išklausydavo, bet 
nuspręsdavo savaip. Paskutinį kartą klausimas buvo 
svarstomas 1830 metų vasarą. Tuo metu Hėgelis jau bu- 
vo susitaikęs su Šlėjermacheriu, ir teologas primygtinai 
reikalavo, kad filosofas būtų priimtas akademijos nariu. 


Tačiau dabar plenariniame posėdyje pasipriešino fizikai 
ir matematikai. Jų žodis buvo lemiamas, Hėgeliui nebuvo 
lemta įžengti į Prūsijos Mokslų akademiją. 

Altenšteinui nelikdavo nieko kito, kaip paguodai kom- 
pensuoti Hėgelio kelionių išlaidas, kai filosofas primin- 
davo ministrui neišsipildžiusias viltis. 1829 metų rug- 
pjūčio pabaigoje Hėgelis išvyko į Prahą, išbuvo ten keletą 
dienų, paskui nuvažiavo į Karlsbadą. Čekijos kurortas 
jau tada turėjo pasaulinį garsą. Hėgelis nesirgo jokia 
liga, kuriai Karlsbade būtų buvęs reikalingas specialus 
gydymas. Iš smalsumo jis, tiesa, gėrė gydomąjį vandenį, 
tačiau voniomis nesinaudojo. Malonus siurprizas buvo su- 
sitikimas su Selingu. Sužinojęs, kad jo jaunystės bičiulis 
yra Karlsbade, Hėgelis leidosi jo ieškoti ir užtiko jį at- 
liekantį vonios procedūras. Jie nuoširdžiai apsikabino ir 
nesiskyrė penkias dienas, kol Hėgelis išvažiavo. Kartu 
pietavo, kartu laipiojo po miestą supančius kalnus, kal- 
bėjo apie politiką, apie ką tik nori, bet tik ne apie filo- 
sofiją. Grįždamas Hėgelis užsuko į Veimarą. Tai buvo 
paskutinis susitikimas su Gėte. 

Spalio mėnesį Hėgelis buvo išrinktas universiteto rek- 
toriumi. Rektorius būdavo renkamas iš profesorių vie- 
neriems metams. Kartu vyriausybė pagal Karlsbado nu- 
tarimus skirdavo kontrolei savo įgaliotinį. Hėgelis pir- 
masis ėjo abejas pareigas. Tai liudijo ne tik Altenšteino, 
bet ir Prūsijos saugumo organų didelį pasitikėjimą juo. 

Spalio 18-3ją Hėgelis pasakė tradicinę lotynišką pra- 
dedančio eiti pareigas rektoriaus kalbą. Pasisakymo 
tema — akademinė laisvė. Universitetas, kalbėjo jis, kreip- 
damasis į profesorius ir studentus,— gyvas visatos veid- 
rodis. Tai bendrija, savotiška valstybė, kur laisvė ir įsta- 
tymas susiliejo į viena. Mūsų įstatymus mes parengėme 
patys, jie yra reikalo, kuriam mes tarnaujame, įstatymai. 
Mokymo ir mokymosi, visų gyvenimo vertybių plėtojimo 
akademinė laisvė yra visų kitų laisvių pavyzdys ir šalti- 
nis. Ji toli ir nuo aklo paklusimo autoritetui, ir nuo ne- 
pagrįsto nuomonių ir poelgių reliatyvizmo. Universitetas 
turi tvirtą pagrindą — tiesą, kuri ir yra jo galutinis tiks- 
las; jis jungia teoriją ir praktiką, religinį ir pasaulietinį, 
visuotinį ir individualų žmogaus pradus. 

Kaip rektoriui, Hėgeliui teko pasakyti kalbą lotyniškai 
ir 1830 metų birželio 25-3ją, Reformacijos kulminacinio 

momento, kai liuteronai Augsburge įteikė imperatoriui nau- 
jojo tikėjimo principus, trijų šimtų metų sukakties die- 
ną. Šį kartą Hėgelis kalbėjo apie religinę laisvę, kurią 
išsikovojo protestantizmas, įveikęs žmogaus ir dievo san- 
tykiuose prarają, išraustą katalikų bažnyčios. Stovėda- 
mas prie šešiasdešimtmečio slenksčio, Hėgelis dar kartą 
išgarbino liuteronybę kaip aukščiausią religinės sąmonės 
raidos pakopą. 

Jubiliejui Hėgelio mokiniai užsakė atminimo medalį. 
Vienoje pusėje buvo iškaltas filosofo profilis, kitoje — 
simbolinis atvaizdas: centre — genijus, dešinėje — moters 
figūra su kryžiumi, įkūnijanti tikėjimą, kairėje — prie kny- 
gos palinkęs mokslininkas, o virš jo pelėda — išminties 
simbolis. Tikėjimo ir išminties sąjunga — taip buvo aiš- 
kinama šio atvaizdo prasmė. 

Jubiliato bičiuliams medalis patiko. Nepatenkintas bu- 
vo tik Gėtė, kodėl — nesunku įspėti. „Man baisiai nepa- 
tinka antroji Hėgelio medalio pusė,— rašė jis Celteriui,— 
visai nesuprantama, kas tuo norėta pasakyti. Savo stan- 
sais aš įrodžiau, kad kaip poetas ir kaip žmogus aš moku 
gerbti ir puošti kryžių, tačiau man nepatinka, kad filoso- 
fas aplinkiniais keliais per pirminius pradus ir būties bei 
nebūties nepagrįstumą atveda mokinius prie šio kartuvių 
atvaizdo“. Mėginimai sujungti filosofinę mintį su teo- 
logija visada kėlė poeto pasipiktinimą. Jis nepritarė Hė- 
gelio kursui apie dievo buvimo įrodymus ir apskritai 
manė, kad filosofija ir religija nesuderinamos. 

1831 metų sausio mėnesį Hėgelis gavo vyriausybinį 
apdovanojimą — trečiojo laipsnio Raudonojo erelio ordi- 
ną. Tuo metu jis jau buvo perdavęs rektoriaus pareigas, 
tačiau apdovanojimas tarsi įvertino jo pasiekimus ir šio- 
je srityje. Filosofo nuopelnu buvo laikoma tai, kad jam 
būnant rektoriumi Berlyno universitete nebuvo imtasi 
jokių antivyriausybinių veiksmų — nepaisant to, kad Pran- 
cūzijoje plėtojosi revoliuciniai įvykiai. Tik vienas stu- 
dentas buvo policijos sulaikytas dėl to, kad nešiojo pran- 
cūzišką kokardą, tačiau tai, kaip paaiškėjo, buvo nesu- 
sipratimas: nusikaltėlis nuoširdžiai manė, kad tai 
patriotinis vokiečių ženklelis. Kiti disciplinos pažeidimai, 

į kuriuos įsikišo policija, nekėlė rimtų nuogąstavimų: 
dvylika žmonių rūkė draudžiamose vietose, trys kovėsi 
dvikovose, penkiolika rengėsi kautis, trisdešimt pažeidė 
tvarką, bet anaiptol ne politiniais sumetimais. Niekas ne- 
buvo pašalintas iš universiteto, tik keturiolika studentų 
pasodinta į karcerį. Hėgelis pateisino jam parodytą pa- 
sitikėjimą. 

1830 metų liepos pabaigoje Paryžiuje buvo paskelbti 
karaliaus įsakymai, panaikinę tas ribotas demokratines 
laisves, kurios dar šalyje egzistavo. Literatūrinėje aplin- 
koje kilo bruzdėjimas, kuris paskui persimetė į gatves. 
Prieš liaudį mesti armijos būriai perėjo į jos pusę. Hė- 
gelis labai domėjosi įvykiais. Hansas, kuris tuo metu bu- 
vo Paryžiuje, pranešė jam apie padėtį Prancūzijos sosti- 
nėje rugpjūčio 5-ą dieną: „l. Tvarka Paryžiuje atkurta. 
2. Sukurta nacionalinė gvardija, kuriai vadovauja La 
Fajetas. 3. Karaliaus gvardijai pasiūlyta pareikšti savo 
požiūrį į įsakymus. Jeigu ji už įsakymus, tai turi palikti 
Paryžių. Ji taip ir padarė. 4. Kur yra karalius ir Polin- 
jakas, nežinia. 5. Perų ir deputatų palatos posėdžiauja. 
6. Sudaryta laikinoji vyriausybė“. 

Revoliucija nebuvo įvykdyta iki galo. Prancūzija liko 
monarchija, karūną gavo Luji Pilypas. Prasidėjo ban- 
kininkų ir pramonininkų viešpatavimas. Viktoras Kuzenas 
užėmė svarbų postą švietimo ministerijoje. 1831 metų 
gegužės mėnesį jis atvyko į Berlyną susipažinti su liau- 
dies švietimu ir vėl aplankė Hėgelį. Tai buvo paskutinis 
jų susitikimas. 

Hėgelio dėmesį vėl prikaustė aktualios politinės to 
meto problemos. Politika absorbuoja visus interesus, pri- 
sipažįsta jis viename iš paskutiniųjų laiškų. Paskutinis 
reikšmingas jo kūrinys, išėjęs prieš pat mirtį, —, „Anglijos 
bilis dėl reformos“. Kritikuodamas Viurtembergo luomų 
atstovus, Hėgelis puolė tuos, kurie gynė atgyvenusias tei- 
ses ir privilegijas, o čia jis palaiko rinkimų retormos 
priešininkus. Hėgelis tiesiai pareiškia nuogąstaująs, jog 
reforma suaktyvintų politinę kovą, kuri pavojinga Ang- 
lijai, nes monarchinė jos valdžia per silpna, kad galėtų 
vaidinti tarpinės jėgos tarp kovojančių partijų vaidmenį. 

„Kita jėga gali būti liaudis; ir opozicija, kuri remiasi 
principais, iki šiol svetimais parlamentui, pamačiusi, 
kad jėgos, palyginti su priešinga parlamentine partija, 
yra nelygios, gali pasiduoti pagundai ieškoti liaudies pa- 
ramos, ir tada vietoj reformos įvyks revoliucija“. 

Taip baigėsi šis savotiškas Hėgelio politinis testamen- 
tas. Praėjo beveik keturiasdešimt metų nuo to laiko, kai 
jaunas Tiūbingeno studentas kūrė utopinius grįžimo prie 
antikinės laisvės planus. Per tuos metus filosofo pažiū- 
ros iš esmės pasikeitė. Susižavėjimą revoliucija pakeitė 
nusivylimas prievartiniu socialinių pagrindų laužymu. 
Emocinis meninis santykis su tikrove užleido vietą kul- 
tui loginio mąstymo, kuris atsivėrė filosofui su visu sudė- 
tingumu ir pilnatve. Visa, kas asmeniška ir jaudina tik 
individą, pasitraukė į antrą vietą, į pirmąją atsistojo 
valstybės kaip socialinės visumos interesai. Hėgelio įsi- 
tikinimuose įvyko daug permainų, tačiau mąstytojas nie- 
kada nesiliovė tikėjęs Žmogaus protu, teisėtvarka ir tei- 
singumu. 

1831 metų vasarą Berlyne kilo choleros epidemija. 
Hėgelio šeima išsikraustė iš miesto į Kreicbergą. Į Ber- 
lyną buvo stengiamasi nevažinėti, ir net savo šešiasde- 
šimt vienerių metų sukaktį filosofas atšventė už miesto, 
„Tivolio“ restorane. Susirinko tik keletas žmonių (dau- 
gelis mąstytojo bičiulių ir gerbėjų, išsigandę choleros, 
pabėgo kuo toliau nuo sostinės). Vos spėjo išgerti šam- 
paną ir buvo paduota kava, staiga kilo smarki audra, 
kuri išvaikė svečius. Tai buvo palaikyta blogu ženklu. 

Vasarą ir rudenį Hėgelis rengė antrą „Logikos moks- 
lo“ leidimą. Daug kas buvo patikslinta ir papildyta, tačiau 
iš esmės veikalas nebuvo perdirbtas. Užbaigdamas naują 
pratarmę, filosofas prisiminė, kad Platonas septynis kartus 
perdirbinėjo savo knygas apie valstybę. Šiuolaikiniam 
autoriui, kuriam kyla sudėtingesnės problemos ir kuris 
disponuoja platesne medžiaga, reikėtų perdirbinėti tai, 
kas parašyta, septyniasdešimt septynis kartus. Bet, deja, 
tai neįmanoma, be to, į filosofo sielą skverbiasi abejo- 
nė, ar apskritai kasdienė šiuolaikinio pasaulio sumaištis 
palieka pakankamai erdvės mąstymui. Todėl jis išleidžia 


261 


savo knygą, pasitenkindamas tuo, kuo jo darbas galėjo 
tapti tokiomis sąlygomis. Po pratarme — 1831 metų lap- 
kričio 7 dienos data. 

Tuo metu Hėgelis vėl Berlyne. Cholera ėmė slūgti, 
ir universitete prasidėjo paskaitos. Žiemos semestrui Hė- 
gelis paskelbė du kursus: teisės filosofiją ir filosofijos 
istoriją. Atėjęs į fakultetą, Hėgelis rado profesoriaus 
Hanso skelbimą, kad jis skaitys bendrosios teisės istoriją; 
skelbime Hansas patarė studentams lankyti Hėgelio pa- 
skaitas. Mat Hėgelis jau keletą metų neskaitė teisės fi- 
losotijos, visą šį kursą buvo perdavęs Hansui. Bet aukš- 
tesnėse sferose kilo nepasitenkinimas: „Hansas daro stu- 
dentus respublikonais“. Tada ministerija pasiūlė Hėgeliui 
vėl imtis skaityti šį atsakingą kursą. 1830 metais Hėgelis 
paskelbė jį lygiagrečiai su Hanso paskaitomis. Tačiau 
pas jį užsirašė tik dvidešimt penki žmonės. Ir Hėgelis 
„dėl prastos sveikatos“ kurso atsisakė (vietoj jo skaitė 
Micheletas). 1831 metų žiemos semestrui Hėgelis vėl 
paskelbė teisės filosofiją, Baimindamasis, kad nepasikar- 
totų pernykštė istorija, Hansas kreipėsi į savo studentus, 
rekomenduodamas lankyti savo mokytojo paskaitas. Hė- 
gelis įsižeidė ir pasiuntė Hansui tokio turinio laiškelį, 
susidėjusį iš vienos frazės: „Atsakydamas į ekscentrišką, 
kaip aš drįstu ją pavadinti, mintį, atėjusią Jums į gal- 
vą, brangus protfesoriau, parašyti skelbimą, kuriame Jūs 
kalbate studentams apie mūsų svarstytą konkurenciją ir 
leidžiate sau rekomenduoti jiems lankyti mano paskaitas, 
aš galėjau laikyti savo pareiga nuo savęs taip pat para- 
šyti viešą skelbimą, kad užkirsčiau kelią galimam mano 
draugų ir studentų spėjimui, parodančiam mane kvailoje 
šviesoje, esą aš sutinku su Jūsų skelbimu, esą tokio Jūsų 
skelbimo ir mano paskaitų rekomendavimo priežastis esu 
aš pats, kaip Jūs beveik duodate man suprasti savo pa- 


reiškime, nors ir nevartodamas mano žodžių; viltis, kad 
bent jau mane pažįstantys žmonės nepriskirs man tokio 
poelgio, ir baimė suteikti Jums dingstį naujiems išsišo- 
kimams ir klaidoms verčia mane išdėstyti Jums savo 
požiūrį į Jūsų skelbimą šiomis eilutėmis, o ne skelbime“. 


262 


Laiškas pažymėtas: „Berlynas. 1831 m. lapkričio 12 d.“ 
Po dienos Hėgelio jau nebebuvo gyvo. 

Sekmadienį, lapkričio 13-ą3ją, rytą filosofas pasijuto 
blogai: pilvo skausmai ir vėmimas. Svečiai, pakviesti pie- 
tų, buvo paprašyti grįžti namo. Buvo iškviestas gydytojas; 
liga jam neatrodė pavojinga — ligonį ir anksčiau ištik- 
davo panašūs priepuoliai. Naktį jis negalėjo užmigti. 
„Aš sėdėjau prie jo,— rašė žmona Hėgelio seseriai, — ap- 
klostydavau jį, jeigu jis atsisėsdavo arba nublokšdavo 
antklodę. Jis be paliovos prašė mane prigulti ir palikti 
jį ramybėje. Pilvo skausmas nebuvo aštrus, bet „kaip 
dantų skausmas, kuris neleidžia ramiai gulėti“. Pirmadie- 
nį rytą jis ketino keltis. Mes pervedėme jį į svetainę, bet 
jis buvo toks silpnas, kad vos nepargriuvo, nepriėjęs 
sofos. Aš atnešiau pagalvių ir pūkinę antklodę. Jis skun- 
dėsi tik silpnumu. Pykinimas ir skausmas praėjo, ir jis 
pasakė: „Dieve, nors valandą ramybės šiąnakt“. Jis pa- 
sakė, kad jam reikia ramybės, ir paprašė nepriiminėti 
svečių. Aš norėjau patikrinti jo pulsą, bet jis švelniai at- 
stūmė mano ranką, tarsi sakydamas: nesirūpink. Gydyto- 
jas buvo nuo ankstaus ryto, liepė, kaip ir vakare, dėti 
garstyčias ant apatinės kūno dalies (vakare aš dėjau 
dėles). Šlapinantis kankino skausmai, ir jis pravirko. 
Tačiau apskritai elgėsi ramiai, gulėjo suprakaitavęs, tu- 
rėdamas sąmonę, ir, kaip man atrodė, nesuvokė pavojaus. 
Atėjo kitas gydytojas, Hornas, liepė dėti garstyčias ant 
viso kūno ir užkloti ramunėlių nuoviru sumirkyta fla- 
nele. Jam tai netrukdė ir nekėlė nerimo. Trečią valandą 
prasidėjo traukuliai krūtinėje, paskui jis trumpam užsnū- 
do. Staiga kairioji veido pusė atšalo, rankos sustingo 
ir pamėlo. Mes klūpėjome prie jo patalo ir klausėmės jo 
kvėpavimo“. Penkiolika po penkių Hėgelis mirė. Tą pačią 
dieną, lapkričio 14-ą3ją, prieš 115 metų mirė Leibnicas. 
Be šeimos narių, prie filosofo mirties patalo buvo Johane- 
sas Šulcė. 

Gydytojų išvada teigė: intensyviausia choleros for- 
ma. Šia diagnoze suabejojo jau velionio žmona. Siuo- 
laikiniai biografai su ja sutinka: veikiausiai mirties prie- 
žastis buvo skrandžio ligos, kuri pasireikšdavo ir anks- 

čiau, paūmėjimas. Nebūtų buvę epidemijos, niekas iš gy- 
dytojų nė nebūtų prisiminęs choleros. Mirusiojo draugai 
irgi negalvojo apie ją: gavę žinią apie filosofo mirtį, jie 
nedelsdami atėjo į jo namus. O ir laidojamas Hėgelis bu- 
vo visai ne taip kaip epidemijos aukos, kurias tuoj pat 
užkasdavo specialiose kapinėse. (Tiesa, Berlyno policijos 
prezidentas, leidęs surengti oficialias laidotuves, vėliau 
turėjo dėl to nemalonumų.) 

Iškilmingos laidotuvės įvyko lapkričio 16-ąją. Uni- 
versiteto aktų salėje rektorius Marchainekė pasakė kal- 
bą. Ilga studentų palyda lydėjo karstą į kapines, kur 
Marchainekė ir Fersteris vėl pasakė kalbas. Hėgelio ka- 
pas yra šiuolaikinio Berlyno centre, kapinėse, esančiose 
netoli Oranienburgo vartų. Greta ilsisi Fichtė. Ir Bertol- 
das Brechtas. 


+ 


Kitą dieną po Hėgelio mirties savo valia atsisveikino 
su gyvenimu jo sesuo Christiana. Ji buvo trejais metais 
jaunesnė už filosofą, sirgo psichikos sutrikimu, vienu 
metu gulėjo psichiatrinėje ligoninėje. Jai atrodė, kad gy- 
dytojai žudo jos sveikatą ypatingais magnetais, ir, kad 
apsisaugotų, ji apsivilkdavo daugybę egzotiškų drabužių. 
Po brolio mirties jos ir taip blanki egzistencija galutinai 
neteko prasmės. į 

Hėgelio žmona pergyveno vyrą dvidešimt ketveriais 
metais. Jaunesnysis sūnus Imanuelis tapo bažnyčios tar- 
nautoju, paskutinis jo postas — Brandenburgo - konsisto- 
rijos prezidentas. Vidurinysis sūnus Karlas, išgyvenęs iki 
mūsų amžiaus pradžios, savo metu buvo žinomas isto- 
rikas mediavistas. 

Tragiškai susiklostė pirmagimio — Liūdvigo — gyveni- 
mas. Jo likimas — tamsi dėmė didžio žmogaus biograli- 
joje. Gimęs ne santuokoje, jis nuo ketverių metų buvo 
auklėjamas prekiautojo knygomis Fromano, kuris kartu 
su filosofo broliu Georgu (vėliau žuvusiu Rusijoje) buvo 
jo krikštatėvis, svainės Sofijos Braun pensione. Berniukas 

buvo išauklėtas taip, kaip įprasta visuomenėje. Jėnoje jis 
buvo vadinamas „mažuoju Hėgeliu“, Gėtė paskyrė jam 
ketureilį: 


Tu kūdikis buvai ir patiklus žengei 
Sutikt lemties, nebūdams lygus jai. 
Būk tvirtas, nors vargai ir skaudūs, 
Sustiprink dvasią laiminimais draugo. 


(J. Balčiaus vertimas) 


Kai Liūdvigui suėjo dešimt metų, tėvas pasiėmė jį į 
Heidelbergą. Berlyne jis, kaip vėliau ir kiti Hėgelio sū- 
nūs, lankė prancūzišką gimnaziją, mokėsi gerai, buvo ga- 
bus kalboms. Tėvas džiaugėsi jo pasiekimais ir stropumu. 
Tačiau paskui atsitiko kažkas nesuprantama. Penkiolikos 
metų jis buvo paimtas iš mokyklos ir atiduotas į Štutgar- 
tą mokytis pas prekybininką. Ten jautrus berniukas, ir 
šiaip kentęs vienatvę, pasijuto visiškai nelaimingas. To- 
lesnį tėvo ir sūnaus santykių blogėjimą, pasak vienos 
versijos, lėmė tai, kad pirklys pasigedo 8 skatikų, dėl to 
buvo apkaltintas Liūdvigas, ir tada Hėgelis pareiškė, kad 
sūnus nevertas turėti jo pavardę ir nuo šiol Liūdvigas 
turįs vadintis Fišeriu — savo velionės motinos mergautinė 
pavarde. Kitą versiją dėsto Liūdvigas viename iš laiškų: 
„Kai aš iš Jėnos persikėliau į Heidelbergą, smarkiai ap- 
gaudinėjau save viltimi, kad būsiu mylimas. Tačiau atsi- 
dūriau paskutinėje vietoje kaip posūnis — taip su manimi 
elgėsi ir tėvas, kurio aš daugiau taip nepavadinsiu, ir 
pamotė, pati turėjusi dar du vaikus. Taigi aš visada gy- 
venau bijodamas tėvų, o ne mylėdamas juos, santykiai 
visada buvo įtempti, ir iš to negalėjo išeiti nieko gero. 
Berlyne tik tai, kad neturėjau pinigų, trukdė man pabėgti 
iš namų, aš būčiau įgyvendinęs šį planą, jeigu būčiau 
turėjęs bent draugą. Tais metais susiformavo mano cha- 
rakteris, pasireiškė mano polinkiai kalboms, ir ištisą ket- 
virtį aš buvau pirmasis mokinys iš lotynų ir graikų kal- 
bų. Kaip aš norėjau studijuoti mediciną! Tačiau man _ 
buvo pareikšta, kad aš apie tai nė negalvočiau, mane 
atidavė prekybininkui. Aš pasakiau, kad man ten bus 

sunku, aš negimęs tam darbui, tada man atsakė, kad 
neteiks paramos. 

Dabar šitai atsitiko. Aš jau seniai rengiausi palikti 
Štutgartą, ir kiekvieną kartą pakeisdavau sprendimą. Bet 
galų gale aš daugiau nebegalėjau pakęsti pardavėjų sa- 
vivaliavimo, be to, ir šeimininkas — visais atžvilgiais ri- 
botas žmogus; įvyko nemalonus pokalbis su juo, aš pa- 
siprašiau atleidžiamas, ir kai pakartotinai šito pareikala- 
vau, gavau sutikimą. Ponas Hėgelis atsisveikino su 
manim per mano šeimininką ir tiesiogiai man nieko ne- 
parašė. Iš Mainco aš pasiunčiau jam širdingą atsisveiki- 
nimo laišką, paskutinį, kurį jis iš manęs gavo, ir tuo 
mes nutraukėme santykius“. Aštuoniolikmetis jaunuolis 
užsiverbavo į kareivius ir šešeriems metams buvo išsiųs- 
tas į Indoneziją. Hėgelis apie tai nieko nenorėjo žinoti. 
Van Gertas, jo mokinys ir stambus Nyderlandų valdinin- 
kas, 1828 metais jam rašė: „Jūs užmiršote perduoti man 
būtiniausias Žinias apie savo sūnų, kuris tarnauja Olan- 
dijos armijoje Batavijoje. Man būtų malonu būti jam nau- 
dingam, ir aš turiu tam visas galimybes. Būkite toks ge- 
ras, praneškite man, kokiame jis dalinyje ir ką reikia 
padaryti, aš padarysiu kur kas daugiau, negu Jūs ma- 
note“. Hėgelis jam neatsakė. Kapralas Liūdvigas Fišeris 
atitarnavo Javoje šešerius metus, tačiau baigiantis ter- 
minui susirgo tropikų drugiu ir 1831 metais mirė, dviem 
su puse mėnesio aplenkęs tėvą. 

Toks Hėgelio artimųjų likimas. Tačiau filosofas turėjo 
ir kitų palikuonių, susijusių su juo dvasinės giminystės 
ryšiais. Netrukus po mąstytojo mirties pradėjo eiti aštuo- 
niolikos tomų jo raštų rinkinys, į kurį įėjo ir paskaitų 
tekstai. Marchainekė parengė išleisti religijos filosotijos 
paskaitas, Gotas — estetikos, Micheletas — filosofijos isto- 
rijos, Hansas — istorijos filosofijos paskaitas. Jeigu prie 
šių vardų pridursime Hešelį ir Hinrichsą, tai įsivaizduo- 
sime, kas įėjo į vadinamųjų „senųjų“ hėgelininkų — paties 
Hėgelio išauklėtų mokinių ir artimų jo bičiulių — grupę. 
Du paskutinieji išsiskyrė savo konservatyviomis pažiūro- 
mis ir siekimu interpretuoti Hėgelio filosofiją protestan- 
tiškosios ortodeksijos dvasia. Tai buvo dešinysis mokyklos 

sparnas. Čia religija buvo prilyginama filosofijai, abso- 
liutinė idėja traktuojama kaip viešpats dievas, vietoj tria- 
dos buvo samprotaujama apie šventąją trejybę. 

Tačiau Hėgelio mokyklos, dominavusios Vokietijos 
dvasiniame gyvenime, gelmėse brendo naujos jėgos. Pra- 
ėjus ketveriems metams po filosofo mirties, išėjo Davido 
Štrauso knyga „Jėzaus gyvenimas“, padariusi amžinin- 
kams stiprų įspūdį ir susilaukusi keleto leidimų. Pasitelkęs 
istorinių šaltinių kritikos metodus, Štrausas priėjo išvadą 
apie evangelijos nepatikimumą. Visi evangelistų pasako- 
jimai apie Jėzaus darbus neturi nieko bendro su tiėsa, 
jokių jo padarytų stebuklų nebuvo ir negalėjo būti. Kar- 
tu evangelijos istorijos — ne sąmoningas prasimanymas, 
tai mitų kūrimas, o mitai — tai ne šiaip savavališki išsi- 
galvojimai; mitai — tai liaudies arba stambios religinės 
bendruomenės kolektyvinės nesąmoningos kūrybos pro- 
duktas. Štrauso darbo pagrindą sudarė Hegelio liaudies 
dvasinės substancijos teorija. 

„Jėzaus gyvenimas“ sulaužė oficialiąją Hėgelio tradi- 
ciją. Ši knyga davė pradžią „kairiųjų“ hėgelininkų, arba 
„jaunahėgelininkų“— atvirų ateistų ir respublikos šali- 
ninkų,— judėjimui. Ryškiausia figūra iš jų — Brunas Bau- 
eris, kuris, kritikuodamas krikščionybę, ėjo kur kas toliau 
už SŠtrausą. Pasak Bauerio, evangelijos sakmės — neabe- 
jotinos fikcijos, sąmoninga, tyčinė apgaulė. Štrauso klai- 
da ta, kad jis suabsoliutina „substanciją“, t. y. „savimo- 
nės“ nepasiekusią dvasią. Pati liaudis, Bauerio nuomone, 
nieko negali sukurti betarpiškai iš savo substancialumo, 
tik pavienė sąmonė suteikia jam ir formą, ir turinio api- 
brėžtumą. 

Buvo ginčijamasi dėl religinių problemų (tik šioje 
srityje tada buvo leidžiama keistis nuomonėmis), tačiau 
už teologijos slypėjo filosofija. Klausimas dėl to, kaip 
atsirado evangelijų pasakojimai apie stebuklus — ar tai 
buvo nesąmoningas mitų kūrimas, ar juos sugalvojo evan- 
gelistai — išaugo į klausimą, kas yra svarbiausioji vei- 
kiančioji visuotinės istorijos jėga: „substancija“ ar „sa- 
vimonė“, nacionalinė kultūra ar kritiškai mąstanti asme- 
nybė. 

Baueris buvo ateistas, jis rašė sąmojingus antireligi- 
nius pamiletus, parodijuodamas bažnytininkų kovą prieš 
„antikristą“ Hėgelį, tačiau jo pagrindas visada buvo idea- 
listinė filosofija. Hėgelio filosofija jo interpretacijoje buvo 
nuspalvinama Fichtės filosofijos spalvomis. Ginčas neper- 
žengė idealizmo ribų. 

Iš esmės vaizdas pasikeitė 1841 metais, kai pasirodė 
nauja knyga, kuri sugrąžino materializmui filosofijos teo- 
rijos teises. „Gamta egzistuoja nepriklausomai nuo bet 
kokios filosofijos; ji yra pagrindas, ant. kurio mes, žmo- 
nės, patys būdami gamtos produktai, esame išaugę. Už 
gamtos ir žmonių ribų nieko neegzistuoja, o aukštesnės 
būtybės, kurias sukūrė mūsų religinė fantazija, tėra tik 
fantastinis mūsų pačių esmės atspindys. Užkeikimas bu- 
vo panaikintas; „sistema“ buvo susprogdinta ir nublokš- 
ta į šalį, prieštaravimas, paaiškėjus, kad jis tėra tik 
vaizduotėje, buvo pašalintas. Reikėjo pačiam pergyventi 
išvaduojamąjį tos knygos poveikį, kad galima būtų apie 
tai susidaryti tikrą vaizdą“ !,-— po daugelio metų rašė 
F. Engelsas. Knyga vadinosi „Krikščionybės esmė“, jos 
autorius buvo Liūdvigas Fojerbachas. 

Praėjo dar treji metai, ir Paryžiuje rinkinyje ,„Vokie- 
čių ir prancūzų metraščiai“ pasirodė Karlo Markso 
straipsnis „Dėl Hėgelio teisės filosofijos kritikos. Įva- 
das“. Vokietijoje, konstatavo autorius, religijos kritika iš 
esmės baigta. Artimiausias filosofijos uždavinys — dan- 
gaus kritiką paversti žemės kritika, religijos ir teologijos 
kritiką — teisės ir politikos kritika. Marksas ragino įvyk- 
dyti politinę revoliuciją ir nurodė materialią jėgą, kuri 
gali ją įgyvendinti, — proletarų klasę. Nuo šiol Hėgelio 
veikalų likimas buvo susijęs su dialektinio materializmo 
istorija. l 

* * 
* 

Mūsų pasakojimas apie didžiojo filosofo gyvenimą ir ` 
teoriją eina prie pabaigos. Galima padaryti išvadas. 

! Engelsas F. Liudvigas Feuerbachas ir klasikinės vokiečių filo- 


sofijos pabaiga.— Marksas K., Engelsas F. Rinktiniai raštai dviem 
tomais, t. 2, p. 330—331. 

Istoriškumo idėja — svarbiausias Hėgelio teorijos nuo- 
pelnas. Pasaulis — tai procesas, ir tiesa taip pat procesas. 
Dialektikai nėra ir negali būti jokių amžinų ir nekintamų 
tormų — nei tikrovės, nei žinių apie ją. 

Raidos šaltinis — prieštaravimas. Vienybė susidvejina, 
ir sudedamųjų jos dalių kova yra paskata struktūrai da- 
rytis sudėtingesnei. Vystymosi procese sena išnyksta ne 
visiškai, tai, kas teigiama, išlieka, praturtinama, pakyla 
į aukštesnę pakopą. 

Visos ankstesnės būsenos ir pasiektas lygis glaudžiai 
susiję. Apskritai pasaulis ne mechaniškas agregatas, bet 
organiška visuma. Daiktai ir procesai, gamtos reiškiniai 
ir istorijos įvykiai yra vieningos pasaulio sąrangos mo- 
mentai. Sistemiškumas — ypač svarbus Hėgelio filosofijos 
bruožas. Vienos ar kitos atskiros dialektikos idėjos buvo 
žinomos nuo neatmenamų laikų. Hėgelis ne tik pagilino 
jas ir suteikė joms visuotinę reikšmę, bet (ir tai svar- 
biausia) pamėgino sukurti vieningą dialektinių kategorijų, 
t. y. ypatingos rūšies lanksčių sąvokų, pereinančių į 
savo priešybę ir tuo perėjimu atkuriančių besivys- 
tančios tikrovės įvairovę, sistemą. Sistema griežtai subor- 
dinuota, jos kūrimo principas — minties perėjimas nuo 
abstraktybės prie konkretybės, nuo vienpusio, skurdaus 
turinio prie įvairiopų apibrėžčių vienovės. 

Tačiau čia glūdi ir ribotumo šaltinis. Subordinuota 
sistema turi ribas, mėginimas išplėsti jas sąlygoja su- 
paprastinimą. Sistema tampa schema. Hėgelio sistema 
aiškiai prieštarauja jo metodui. Tai lemia ir dvilypį jo 
teorijos pobūdį, ir vertinimų dvilypumą. A. Gercenas 
Hėgelio filosofiją vadino „revoliucijos algebra“, R. Hei- 
mas — „restauracijos filosofija“. 

Hėgelis prieštaringas: pažangios, revoliucingos idėjos 
jo teorijoje keistai susipynė su konservatyviomis ir netgi 
reakcingomis. Gaivias Hėgelio dialektikos idėjas perėmė 
ir išplėtojo marksistinė filosofija, kritiškai transtorma- 
vusi jas materialistiniu pagrindu. Tačiau į Hėgelį preten- 
duoja ir pačios karingiausios, reakcingiausios mūsų dienų 
teorijos. 

„Didžiajame mūšyje prie Stalingrado susidūrė dvi 
Hėgelio mokyklos“, — Didžiojo Tėvynės karo metais rašė 
vienas Vakarų publicistas. Ši frazė reikalinga rimtų pa- 
taisų. Nei marksizmo, nei Tarybinės Armijos negalima 
pavadinti „Hėgelio mokykla“. Šis pavadinimas jokiu būdu 
netinka hitleriniams barbarams, sutrypusiems savo šalies 
kultūrines tradicijas. Tačiau teisinga tai, kad mūsų ka- 
rinė pergalė buvo pergalė mokslinės pasaulėžiūros, per- 
ėmusios visa, kas vertingiausia žmonijos sukauptame idė- 
jiniame lobyne, taip pat ir Hėgelio filosofijoje. 

Idėjų kova seniai peržengė mokslininkų kabinetų, pro- 
fesionaliosios filosofijos ribas. Ir nors tai — ne armijų 
susidūrimas, joje aktyviai dalyvauja miiijonai žmonių. 
Vyksta kova ir dėl Hėgelio palikimo. 

1970 metų rugpjūčio mėnesį suėjo du šimtai metų nuo 
filosofo gimimo. Laikas — pats griežčiausias teisėjas, jo 
nuosprendis galutinis. Laikas patvirtino — jubiliejaus die- 
nomis tai dar kartą paaiškėjo — marksizmo-leninizmo kla- 
sikų pateiktų Hėgelio įvertinimų teisingumą. Štai dar 
vienas, reziumuojantis. „Bet visa tai, — rašė F. Engelsas,— 
nesukliudė Hėgelio sistemai apimti nepalyginamai plates- 
nę sritį, negu bet kuriai kitai ankstyvesnei sistemai, ir 
toje srityje išvystyti tokį minčių lobyną, kuris mus tebe- 
stebina dar ir šiandien. Dvasios fenomenologija (kurią 
būtų galima pavadinti dvasios embriologijos ir paleonto- 
logijos paralele, individualiosios sąmonės atvaizdavimu 
įvairiose jos vystymosi pakopose, kurios nagrinėjamos 
kaip sutrumpintas žmogaus sąmonės istoriškai praeitų 
pakopų atgaminimas), logika, gamtos filosofija, dvasios 
filosofija, išnagrinėta pagal jos atskirus istorinius po- 
skyrius: istorijos, teisės, religijos filosofija, filosofijos is- 
torija, estetika ir t. t.,— kiekvienoje iš šių įvairių istorijos 
sričių Hėgelis stengiasi surasti ir parodyti per ją einan- 
čią vystymosi giją. O kadangi jis buvo ne tik kūrybingas 
genijus, bet ir enciklopedinio mokytumo žmogus, tai jo 
pasirodymas visur turėjo epochinę reikšmę. Savaime su- 
prantama, kad „sistemos“ poreikiai gana dažnai jį vertė 
stvertis tų priverstinių konstrukcijų, dėl kurių jo men- 
kučiai priešininkai ligi šiol dar tebekelia baisų triukšmą. 

Bet šitos konstrukcijos tėra tik jo statomo rūmo rėmai 
ir pastoliai. Kas be reikalo ties jais nesustoja, o įsiskver- 
bia gilyn į grandiozinį pastatą, tas randa ten nesuskai- 
tomus lobius, kurie dar ir šiandien tebeturi visą savo 
vertę. Visiems filosofams kaip tik „sistema“ pasirodo 
"esanti praeinamas dalykas, ir būtent dėl to, kad sistemos 
kyla iš žmogaus dvasios nepraeinamos reikmės: iš reik- 
mės nugalėti visus prieštaravimus. Bet jei visi priešta- 
ravimai kartą visiems laikams būtų pašalinti, tai mes pa- 
siektume vadinamąją absoliutinę tiesą,— pasaulio istorija 
būtų baigta ir kartu turėtų vykti toliau, nors jai ir nebe- 
būtų kas veikti: naujas, neišsprendžiamas prieštaravimas. 
Reikalavimas, kad filosofija išspręstų visus prieštaravi- 
mus, yra tęlygus reikalavimui, kad vienas filosofas atlik- 
tų tokį darbą, kuris įmanomas atlikti tik visai žmonijai 
jos kylančiame vystymesi“ Ž. 

Prie šito jau nebėra ko pridurti. Mums lieka tik padė- 
koti skaitytojui už dėmesį ir atsisveikinti su juo. 


2 Ten pat, p. 328. 


SVARBIAUSIOS GYVENIMO 
IR VEIKLOS DATOS 


1770 m. rugpjūčio 27 d.— Štutgarte (Ėberhartštrasė, 53) gimė Geor- 
gas Vilhelmas Frydrichas Hėgelis. 
1788 m. spalio 27 d.— Hėgelis priimtas į Tiūbingeno universiteto teo- 
logijos fakultetą. 
1790 m. rugsėjo 27 d.— Hėgelis apgina magistro disertaciją iš filo- 
solijos. . 
1792 m.— pradeda dirbti prie rankraščio „Liaudies religija ir krikš- 
čionybė“. 
1793 m. liepa — apgina teologijos disertaciją. 
Rugsėjo 20 d.— Hėgelis baigia universitetą. 
Spalis — Hėgelis — Šteigerio namų mokytojas (Bernas). 
1794 m.— Hėgelis nutraukia darbą prie rankraščio „Liaudies religija 
ir krikščionybė“. 
1795 m. gegužė—-birželis — dirba prie rankraščio „Jėzaus gyvenimas“. 
Lapkričio 2 d.— pradeda dirbti prie rankraščio „Krikščionių religi- 
jos pozityvumas“ (baigtas 1796 m. balandžio 29 d.) 
1796 m. liepos 25 d.—rugpjūčio pradžia — Hėgelis keliauja po Alpes, 
rašo kelionių dienoraštį. 
1797 m. sausis — Hėgelis — Hogelio namų mokytojas (Frankfurtas). 
1798 m. pavasaris — išeina pirmasis spausdintas darbas (anoniminis): 
„Konfidencialūs laiškai apie ankstesnius valstybinius-teisinius 
Vatlando santykius su Berno miestu“. 
Vasara—ruduo—žiema — darbas prie rankraščio „Krikščionybės 
dvasia ir jos likimas“. 
1799 m. kovas — Hėgelis Stutgarte. 
Pavasaris—vasara — darbas prie rankraščio „Krikščionybės dvasia 
ir jos likimas“. i 
1800 m. rugsėjo 14 d.— parašytas „Sistemos fragmentas“. 
Rugsėjo 29 d.— parašytas naujas darbo „Krikščionių religijos pozi- 
tyvumas“ jvadas. 
1801 m. sausis — Hėgelis Jėnoje. 
Liepa — išėjo darbas „Fichtės ir Selingo filosofijos sistemų skirtin- 
gumas“. 
Rugpjūčio 27 d.— habilitacinis disputas. 
Spalio 18 d.— disertacija pateikta fakultetui. 
Spalio 21 d.— pirmasis Hėgelio susitikimas su Gėte. 


Žiemos semestras — Hėgelis skaito kursus: „Logika ir metafizika“ ir 
„Tikrosios filosofijos idėjos įvadas“. 

1802 m. sausis — pradėjo eiti „Kritinis filosofijos žurnalas“. Pirma- 
jame numeryje paskelbti du Hėgelio darbai: „Apie filosofinės 
kritikos esmę“ ir „Kaip sveikas žmogaus protas žiūri į filosofiją“. 

Kovas — išėjo „Kritinis filosofijos žurnalas“ (t. 1, Nr. 2), kuriame 
išspausdintas Hėgelio straipsnis ,„Skepticizmo požiūris į filosofiją“. 

Vasaros semestras — Hėgelis skaito kursus: „Logika ir metafizika“, 
„Prigimtinė ir tarptautinė teisė“. 

Liepa — išėjo „Kritinis filosofijos žurnalas“ (t. 2, Nr. 1), kuriame 
išspausdintas Hėgelio straipsnis „Tikėjimas ir žinojimas“. 

Žiemos semestras — Hėgelis skaito kursus: „Logika ir metafizika“, 
„Prigimtinė teisė“. 

Gruodis — išėjo „Kritinis filosofijos žurnalas“ (t. 2, Nr. 2), kuriame 
pradėtas spausdinti Hėgelio straipsnis „Apie mokslinius prigim- 
tinės teisės tyrimo būdus“. 

1803 m. vasaros semestras — Hėgelis skaito kursus: „Filosofijos en- 
ciklopedija“ ir „Prigimtinė teisė“. 

Gegužė — išėjo „Kritinis filosofijos žurnalas“ (t. 2, Nr. 3), kuriame 
išspausdinta straipsnio apie prigimtinę teisę pabaiga. 

Vasara—ruduo — Hėgelis dirba prie rankraščio iš gamtos filosofijos. 

Žiemos semestras — Hėgelis skaito kursus: „Spekuliatyviosios filo- 
sofijos sistema“ ir „Prigimtinė teisė“. 

Žiema — Hėgelis dirba prie rankraščio iš dvasios fenomenologijos. 

Lapkritis— gruodis — Hėgelio susitikimai su Gėte. 

1804 m. na 30 d.— Jėnos minerologų draugija išrenka Hėgelį ase- 
soriumi. 

Vasaros semestras — Hėgelis skaito kursą „Visuotinė filosofijos sis- 
tema“. 

Rugpjūčio 1 d.— Hėgelis išrinktas Vestfalijos gamtininkų draugijos 
tikruoju nariu. 

Vasara—ruduo — Hėgelis dirba prie rankraščio „Logika. Metafizi- 
ka. Natūrtilosofija“. 

Žiemos semestras — Hėgelis skaito kursus: „Logika ir metafizika“, 
„Filosotijos mokslas kaip visuma“. 

1805 m. kovas — Hėgelis — ekstraordinarinis profesorius. 

Vasaros semestras — Hėgelis skaito kursus: „Filosofijos mokslas 
kaip visuma“, „Prigimtinė teisė“. 

Ruduo — dirbama prie rankraščio „Realioji filosofija“. 

Žiemos semestras — Hėgelis skaito kursus: „Filosofijos istorija“, 
„Realioji filosofija“, „Grynoji matematika, aritmetika ir geomet- 
rija“. 

1506 m. vasaros semestras — Hėgelis skaito kursus: „Gamtos ir žmo- 
gaus intelekto filosofija“, „Spekuliatyvioji filosofija, arba logika“, 
„Grynoji matematika, aritmetika ir geometrija“. 

Birželis — Hėgeliui paskirta pirmoji akademinė alga — 100 talerių 
per metus. 

Spalio 13 d. naktis — užbaigta „Dvasios fenomenologija“. 

Žiemos semestras — Hėgelis skaito kursus: „Gamtos ir dvasios filo- 
sofija“, „Spekuliatyvioji filosofija, arba logika ir metafizika, pirm 
kurių išdėstyta dvasios fenomenologija“, „Grynoji matematika, 
aritmetika ir geometrija“. 

1807 m. sausio 1 d.— Hėgelis išrinktas Heidelbergo fizikų draugijos 
garbės nariu. 

Vasario 5 d.— gimė nesantuokinis sūnus Liūdvigas. 

hS 
Kovas — persikėlimas į Bambergą. Hėgelis — dienraščio redaktorius. 
Išėjo „Dvasios fenomenologija“. 
1806 m. gruodžio pradžia — Hėgelis persikelia į Niurnbergą. 
1809 m. rugsėjo 29 d.— kalba mokslo metų užbaigimo proga. 
1810 m. rugsėjo 14 d.— kalba mokslo metų užbaigimo proga. 
1811 m. balandis — Marija Tucher sutinka tapti Hėgelio žmona. 
Rugsėjo 2 d.— kalba mokslo metų užbaigimo proga. 
Rugsėjo 16 d.— jungtuvės. 
1812 m. pavasaris — išėjo pirmoji „Logikos mokslo“ dalis. 
Rugpjūtis — gimė ir mirė duktė. 
Gruodis — išėjo antroji „Logikos mokslo“ pirmojo tomo dalis. 
1813 m. birželio 9 d.— gimė sūnus Karlas. 
Rugsėjo 2 d.— kalba mokslo metų užbaigimo proga. 
Gruodžio 15 d.— Hėgelis paskirtas į antraeiles pareigas Niurnbergo 
miesto komisariato mokyklų reikalų referentu. 
1814 m. rugsėjo 25 d.— gimė sūnus Imanuelis. 
1815 m. rugpjūčio 30 d.— kalba mokslo metų užbaigimo proga. 
1816 m. rudens pradžia — išeina „Logikos mokslo“ antrasis tomas. 
Spalis — Hėgelis persikelia į Heidelbergą. 
Žiemos semestras — Hėgelis skaito kursus: „Filosofijos mokslų en- 
ciklopedija“ ir „Filosofijos istorija“. 
1817 m. sausis — paskelbtas Hėgelio straipsnis apie F. Jakobio raštų 
trečiąjį tomą („Heidelbergo literatūros metraščiai“, Nr. 1—2). 
Vasaros semestras — Hėgelis skaito kursus: „Logika ir metafizika“, 
„Estetika“, „Antropologija ir psichologija“. 
Birželis — išėjo „Filosofijos mokslų enciklopedija“. 
Liepos 18 d.— Hėgelis ir Kreiceris įteikia daktaro diplomą Zanui 
Poliui Richteriui. 
Žiemos semestras — Hėgelis skaito kursus: „Prigimtinė teisė“, „Fi- 
losofijos istorija“, „Antropologija ir psichologija“. 
Lapkritis—gruodis — išeina Hėgelio darbas „Spaudoje pasirodžiusių 
Viurtembergo karalystės luomų susirinkimo debatų įvertinimas“ 
(„Heidelbergo literatūros metraščiai“, Nr. 67—68, 73—77). 
1818 m. sausio 24 d.— Hėgelis priėmė pakvietimą į Berlyną. 
Vasaros semestras — Hėgelis Heidelberge skaito kursus: „Filosofijos 
mokslų enciklopedija“, „Estetika“. 
Rugsėjo 18 d.— Hėgelis išvyko iš Heidelbergo. 
Rugsėjo 23 d.— Hėgelis vieši pas Gėtę Veimare. 
Spalio 22 d.— įžanginė paskaita Berlyno universitete. 
Žiemos semestras — Hėgelis skaito kursus: „Prigimtinė teisė ir 
mokslas apie valstybę“, „Filosofijos mokslų enciklopedija“. 
1819 m. kovas — dirba prie knygos iš teisės filosofijos. 
Vasaros semestras — Hėgelis skaito kursus: „Logika ir metafizika“, 
„Filosotijos istorija“. 

Žiemos semestras — Hėgelis skaito kursus: „Natūrfilosofija“, „Pri- 
gimtinė teisė ir mokslas apie valstybę, arba teisės filosofija“. 
1820 m. vasaros semestras — Hėgelis skaito kursus: „Logika ir meta- 

fizika“, „Antropologija ir psichologija“. 

Liepos 14 d.— Hėgelis paskirtas į antraeiles pareigas Brandenburgo 
provincijos mokslinės egzaminų komisijos nariu (buvo šiame pos- 
te iki 1822 m. gruodžio mėnesio). 


Spalis — išėjo knyga „Teisės filosofijos pagrindai“. | 

Žiemos semestras — Hėgelis skaito kursus: „Filosofijos istorija“, 
„Estetika, arba meno filosofija“. 

1821 m. vasaros semestras — Hėgelis skaito kursus: „Religijos filoso- 
fija“, „Logika ir metafizika“. 

Žiemos semestras — Hėgelis skaito kursus: „Racionalioji fizika, arba 
gamtos filosofija“, „Prigimtinė teisė ir mokslas apie valstybę, 
arba teisės filosofija“. 

1822 m. vasaros semestras — Hėgelis skaito kursus: „Antropologija ir 
psichologija“, „Logika ir metafizika“. 

Rugsėjis—spalis — kelionė į Briuselį. 

Žiemos semestras — Hėgelis — universiteto senato narys. Skaito kur- 
sus: „Visuotinės istorijos filosofija“, „Prigimtinė ir valstybinė 
teisė, arba teisės filosofija“. 

1823 m. balandis — kelionė į Leipcigą. 

Vasaros semestras — Hėgelis skaito kursus: „Estetika, arba meno 
filosofija“, „Logika ir metafizika“. 

Rugsėjis — Hėgelis gavo Olandijos mokslinės draugijos „Konkordi- 
ja“ diplomą. 

Žiemos semestras — Hėgelis skaito kursą „Gamtos filosofija“. 

1824 m. vasaros semestras — Hėgelis skaito kursus: „Religijos filoso- 
fija“, „Logika ir metafizika“. 

Rugsėjis—spalis — kelionė į Vieną. 

Žiemos semestras — Hėgelis skaito kursus: „Prigimtinė ir valstybinė 
teisė“, „Visuotinės istorijos filosofija“. 

1825 m. vasaros semestras — Hėgelis skaito kursus: „Logika ir meta- 
fizika“, „Antropologija ir psichologija, arba dvasios filosofija“. 

Žiemos semestras — Hėgelis skaito kursus: „Filosofijos istorija“, 
„Gamtos filosofija, arba racionalioji fizika“. 

1826 m. sausis — „Berlyno skubiame pašte“ (Nr. 8—9) išspausdinta 
Hėgelio recenzija apie Raupacho pjesę „Atverstieji“. 

Vasaros semestras — Hėgelis skaito kursus: „Logika ir metafizika“, 
„Estetika, arba meno filosofija“. 

Žiemos semestras — Hėgelis skaito kursus: „Filosofijos mokslų en- 
ciklopedija“, „Visuotinės istorijos filosofija“. 

1827 m. sausis — pradėjo eiti Hėgelio vadovaujamas žurnalas „Moks- 
linės kritikos metraščiai“. Sausio mėnesio (Nr. 7—8) ir spalio 
mėnesio (Nr. 181—188) sąsiuviniuose paskelbta Hėgelio recen- 
zija apie V. Humbolto knygą „Apie „Mahabharatos“ epizodą, 
vadinamą „Bagavadgita“ “. 

Vasaros semestras — Hėgelis skaito kursus: „Logika ir metafizika“, 
„Religijos filosofija“. 

Liepa — išėjo antrasis „Filosofijos mokslų enciklopedijos“ leidimas. 

Rugpjūtis—spalis — kelionė į Paryžių. 

Žiemos semestras — Hėgelis skaito kursus: „Filosofijos istorija“, 
„Psichologija ir antropologija“. 

1828 m. kovas ir birželis — „Metraščiuose“ (Nr. 51—54, 105—110) pa- 
skelbtas Hėgelio straipsnis apie Zolgerio darbus. 

Vasaros semestras — Hėgelis skaito kursus: „Logika ir metafizika“, 
„Gamtos filosofija“. 

Balandis ir birželis —,„Metraščiuose“ (Nr. 77—80, 105—110) paskelb- 
tas Hėgelio straipsnis „Apie Hamano veikalus“. 

Žiemos semestras — Hėgelis skaito kursus: „Estetika, arba mėno 
filosofija“, „Visuotinės istorijos filosofija“. 

Lapkritis — L. Fojerbachas siunčia Hėgeliui savo disertaciją. 

1829 m. sausis, vasaris, birželis — ,„Metraščiuose“ (Nr. 10—11, 13—14, 
37—40, 117—120) paskelbta Hėgelio recenzija apie knygas „Apie 
Hėgelio teoriją, arba apie absoliutų žinojimą“, „Apie filosofiją 
apskritai ir apie Hėgelio „Filosofijos mokslų enciklopediją“. Dėi 
pastarosios vertinimo“. 

Vasaros semestras — Hėgelis skaito kursus: „Apie dievo buvimo 
įrodymus“, „Logika ir metafizika“. 

Gegužė ir birželis — „„Metraščiuose“ (Nr. 99—102, 105—106) išspaus- 
dinta Hėgelio recenzija apie knygą „Aforizmai apie nežinojimą 
ir absoliutų žinojimą“. 

Rugpjūčio pabaiga, rugsėjis — kelionė į Prahą ir Karlsbadą. 

Rugsėjo 11 d.— Hėgelis Veimare. Paskutinis susitikimas su Gėte. 

"Spalis — Hėgelis išrinktas Berlyno universiteto rektoriumi. 

Spalio 18 d.— kalba lotyniškai pradedant eiti pareigas. 

Žiemos semestras — Hėgelis skaito kursus: „Filosofijos istorija“, 
„Psichologija ir antropologija“. 

1830 m. vasaros semestras — Hėgelis skaito kursus: „Logika ir meta- 
fizika“, „Gamtos filosofija“. 

Birželio 25 d.— kalba „Augsburgo išpažinimo“ 300 metų sukakties 
proga. 

Spalis — išėjo trečias „Filosofijos mokslų enciklopedijos“ leidimas. 
Kalba paliekant rektoriaus postą. 

A semestras — Hėgelis skaito kursą „Visuotinės istorijos filo- 
solija“. 

1831 m. sausis — Hėgelis apdovanotas Raudonojo erelio ordinu. 

Balandis — „Prūsijos valstybiniame laikraštyje“ (Nr. 115, 116, 118) 
paskelbtas ne visas Hėgelio straipsnis „Anglijos bilis dėl re- 
formos“. 

Vasaros semestras — Hėgelis skaito kursus: „Logika“, „Religijos 
filosolija“. 

Birželis — ,„Metraščiuose“ (Nr. 106—108) paskelbta Hėgelio recenzija 
apie A. Olerto knygą „Idealrealizmas“. 

Rugsėjis —,Metraščiuose“ (II Nr. 55—58) išspausdinta Hėgelio 
recenzija apie I. Gereso knygą „Apie visuotinės istorijos perio- 
dizacijos ir nuoseklumo pagrindus“. 

Lapkričio 14 d.— Hėgelis staiga mirė. 

Knyga apie G. Hėgelį (1770—1831) — tai vaizdingas ir kartu 
dokumentuotas pasakojimas apie vieno iš žymiausių dialektinio meto- 
do kūrėjų gyvenimo ir kūrybos kelią, jo didingą filosofinę sistemą. 
Knygoje nemaža įdomių epizodų iš G. Hėgelio asmeninio gyvenimo 
ir jo sutiktų to meto mokslo žmonių, su kuriais jam teko kartu 
dirbti, ginčytis ir kovoti. Skaitytojas su įdomumu perskaitys pus- 
lapius, skirtus G. Hėgelio polemikai su įvairiais jo oponentais, pra- 
eities filosofais bei amžininkais. 

